
PROLOG 


Monstrul își avea originea pe una dintre nenu- 
măratele planete din roiul de stele situate la zece mii 
de ani lumină, pe care oamenii îl numesc Messier 22. 
Un milion de stele cu zece milioane de planete — 
toate, cu excepţia uneia, fiind lipsite de orice formă 
de viaţă. 

Această parte a spaţiului nu este favorabilă vieţii. 
Toate planetele acelea se află pe orbite instabile, iar ste- 
lele se apropie atât de mult una de alta, încât își fură 
planetele, şi le redistribuie, ori le înghit. 

Acest lucru dă naștere unor modificări geologice 
și climatice de neînchipuit; majoritatea planetelor 
seamănă cu niște bile sterile de biliard ori aglome- 
rări gazoase ce amintesc de atmosfera de pe Jupiter. 
Însă, pe singura planetă unde a reușit să se înfiri- 
peze o unică formă de viaţă, aceasta este cu adevărat 
o luptătoare. 

Și capabilă de adaptare. Ce fel de organisme ar putea 
trăi pe o lume având temperatura planetei Mercur, care 

se trezeşte brusc la aceeași distanță de soarele său ca și 
Pluto de al său. 

Această formă de viaţă supraviețuiește graţie simpli- 
tăţii ei — dormitează până când revin condiţii cores- 
punzătoare. Cu toate astea, forma dominantă de viață 
se bazează preponderent pe schimbare. Vorbim de o 
creatură ce-și poate impune propria evoluție — nu prin 
selecție naturală, ci prin mutație artificială, modificân- 
du-se în funcţie de modul în care variază condiţiile. De- 
vine ceea ce trebuie să fie — iar după milioane de 
modificări produse la intervale tot mai scurte, se trans- 
formă în ceva ce nu mai moare. 

Prețul eternității a fost o viaţă fără altă noimă decât 
simpla conservare a existenţei. În condiţiile în care pla- 
neta gonea dernenţial prin roiul de stele, creatura își pe- 
trecea timpul târându-se prin deșert și rozând roci, 
traversând porţiuni de gheaţă ori scufundându-se în 
noroaie, pentru a căuta orice fel de mâncare ce nu reu- 
șea să-i fugă din cale. 

Lumea ei a rătăcit de ici, colo, până când forţele alea- 
torii au azvârlit-o într-un târziu către marginea roiului, 
departe de văpaia neîncetată a milioanelor de sori — 
ajungând pe o orbită stabilă: o lume pe care mările în- 
găduitoare au favorizat diversitatea. Zecile de specii au 
devenit milioane, iar animalele au ieșit târâș din marea 
călduță pe pământul ce începuse a înverzi, gemând de 
forme de viaţă. 

Cum viaţa a devenit ușoară peste noapte, creaturile 
nemuritoare s-au liniștit. Au ridicat privirile spre 
noapte și au descoperit stele. 

Treptat, au devenit curioase; au dezvoltat filozofia, 
apoi ştiinţa. La vreme de zi, priveau printre gene spre 

cerul unde, orbitor, sclipeau mii de sori. Iar în bezna 
nopții, dincolo de oceanul spaţiului, ovalul rece și vălu- 
rit al Căii Lactee a apărut îmbietor. 

Unele dintre ele au construit nave și s-au azvârlit, 
odată cu ele, în noapte. Aveau să călătorească milioane 
de ani, însă ele se zbătuseră mai mult decât atât pentru 
a ajunge să trăiască, astfel că aveau răbdare. 

Cu un milion de ani înainte de apariţia omului și 
de nașterea istoriei sale, o astfel de navă a coborât în 
Oceanul Pacific. S-a scufundat adânc, parcă urmând 
instinctul firesc de a se ascunde. Creatura pe care o 
adusese pe Pământ a ieșit din navă, a evaluat situaţia, 
apoi a luat forma corespunzătoare care să-i poată asi- 
gura supraviețuirea. 

Vreme îndelungată, a trăit pe fundul întunecat al 
oceanului, sub kilometri și kilometri de apă, uriașă și 
invincibilă, analizându-și șansele. În cele din urmă, a 
abandonat viața anaerobă și a căpătat forma unui re- 
chin, marele alb, viețuitoare situată în vârful lanţului 
trofic, după care a pornit în explorare, în timp ce cea 
mai mare parte a esenței sale a rămas în siguranţă, 
înăuntrul navei. 

Multă vreme, a ţinut minte unde se afla nava, locul 
din care a venit și motivul acelei călătorii. Pe măsură ce 
secolele s-au scurs, și-a amintit tot mai puţine lucruri. 
După zeci de milenii, s-a mulțumit să trăiască, să ob- 
serve şi să se modifice. 

Confruntându-se cu umanitatea, a remarcat su- 
perioritatea pe care a dobândit-o — dar și situarea 
acesteia, chiar dacă trecătoare, în vârful oricărui lanţ 
trofic. Apoi a devenit o balenă ucigașă, după care, 

delfin, iar apoi a ieşit pe țărm ca înotător, gol-goluț 
şi neștiutor. 
Neștiutor, dar dornic să înveţe. 


BAJA CALIFORNIA, 2019 


La scurt timp de la începutul secolului XXI, după ce 
avusese o funcție organizatorică nu tocmai de prim rang, 
dar care îi adusese destule frustrări în cadrul a două pro- 
grame de explorare a planetei Marte, Russel Sutton și-a 
spus că își făcuse datoria cu vârf și îndesat faţă de guver- 
nul SUA. Când eşuase şi cel de-al doilea program, îi spu- 
sese „la revedere“ Unchiului Sam și, în general, spaţiului 
cosmic, revenind la dragostea lui dintâi, biologia marină. 

Aflat la conducerea micii sale companii, Poseidon 
Projects, lucra totodată și ca inginer. Avea doispre- 
zece angajaţi, jumătate dintre ei doctori în filozofie. Se 
desfășurau simultan doar două sau trei proiecte, pri- 
vind probleme tehnice delicate ce țineau de explorarea 
și gestionarea resurselor marine. Oamenii companiei 
erau consideraţi mici vrăjitori, fiind recunoscuţi și pen- 
tru faptul că păstrau secretul activităţii și își respectau 
promisiunile. Își puteau permite să refuze multe con- 
tracte — cele care nu prezentau suficient interes și orice 
venea din partea guvernului. 

Este așadar lesne de înțeles de ce Russ nu s-a arătat 
deloc entuziasmat când la ușa sa a bătut cineva şi în prag 
a apărut un bărbat în uniformă de amiral. Primul gând 
ce i-a venit în minte a fost acela că firma şi-ar fi putut 
permite o secretară; abia după aceea s-a gândit cum să-și 
formuleze refuzul, pentru ca individul acela, cu aspect 
milităros, să plece și să nu-i mai strice dimineaţa. 

- Doctore Sutton. Sunt Jack Halliburton. 

Începea să devină interesant. 

— V-am citit cartea în perioada specializării. N-am 
știut că sunteți militar. 

Chipul bărbatului i se imprimase în memorie des- 
tul de vag, datorită fotografiei de pe ultima copertă 
a cărții: Măsurători şi calcule privind scufundările la 
adâncime ; acum nu mai purta barbă, și avea ceva mai 
puţin păr. Și arăta tot ca un Don Quijote care ţine cură 
de slăbire. 

— Luaţi loc, a spus Russ și a făcut un semn către sin- 
gurul scaun pe care nu se aflau cărţi ori maldăre de hâr- 
tii. Dar ţin să vă spun din capul locului că nu acceptăm 
proiecte guvernamentale. 

— Ştiu, a zis, și s-a așezat, după care şi-a pus chipiul 
pe podea. Tocmai de aceea am venit. 

A desfăcut fermoarul unei mape albastre și a scos 
din ea un dosar protejat de un plic din plasuc. L-a în- 
tors pe o parte şi a apăsat cu buricul degetului mare în 
colț; după identificarea amprentei digitale, plicul s-a 
deschis. Apoi l-a așezat pe biroul lui Russell. 

Pe prima pagină nu se vedea nici un titlu, ci doar in- 
scripția „Strict secret — Doar pentru persoanele avi- 
zate“, cu majuscule de culoare roșie. 

- Nu pot să-l deschid. Și, aşa cum am spus... 

- Nu este chiar strict secret, asta deocamdată. În 
afara micului meu grup de cercetători, nici o persoană 
din vreo instituție guvernamentală nu are habar de 
existenţa acestui raport. 

— Dar ați venit la mine ca reprezentant oficial, 
nu? Presupun că aveţi și îmbrăcăminte fără însemne 
ale gradului. 

— O să vă explic. Mai bine uitaţi-vă aici. 

Russ a avut un moment de ezitare, apoi a deschis 
plicul. Prima pagină era, de fapt, o fotografie a unui 
obiect de forma unei țigări de foi ce ieșea puţin afară 
dintr-un strat de noroi cenușiu. 

— Aceasta este fotografia care a condus la descope- 
rirea obiectului. Noi voiam să realizăm o hartă a gropii 
Tonga-Kermadec, folosind un radar pozitronic. 

— Dar de ce tocmai a acele: zone? 

— Tocmai acest aspect este strict secret. Și fără legă- 
tură cu subiectul vizitei mele. 

Russ a avut senzaţia că în viaţa lui apărea o coti- 
tură, iar asta nu-i surâdea câtuși de puţin. S-a învârtit 
încet cu scaunul, a perceput mai bine aglomerarea de 
obiecte din birou, la care se adăugau fotografiile și di- 
agramele de pe pereți, și a avut un sentiment de con- 
fort mintal. 

Rămas cu spatele la Halliburton, a spus: 

— Nu cred că ne putem ocupa de așa ceva rămâ- 
nând aici. 

— Bineînţeles. Am ales un loc în Samoa. 

— Asta zic și eu atracție. Caniculă, umiditate insu- 
portabilă și mâncare proastă. 

— Eu prefer să gândesc altfel: fete frumoase și absen- 
ţa iernii, a zis el și şi-a ridicat ochelarii care-i alunecaseră 

pe nas în jos. Dacă nu ţii la reţetele specific americane, 
mâncarea nu este deloc rea. 

Russ s-a întors și a examinat fotografia. 

— Va trebui să-mi precizaţi de ce v-aţi dus tocmai în 
acel loc. Marina a pierdut geva în zonă? 

- Mda. 

— Cu personal la bord? 

— Nu pot răspunde la o asemenea întrebare. 

— Tocmai aţi făcut-o. Apoi a trecut la cea de-a doua 
fotografie, reprezentând o imagine mai precisă a obiec- 
tului și a zis: Asta nu rezultă din evaluarea pozitronică. 

— Ei, de fapt este, numai că reprezintă o combinaţie 
a imaginilor luate din diferite unghiuri, după ce s-a eli- 
minat zgomotul parazitar. 

„Bună treabă“, a gândit Russ. 

— Şi la ce adâncime se află obiectul? 

- În zona respectivă, groapa are 11 200 de metri adân- 
cime. Artefactul se găsește sub încă 12 metri de nisip. 

— Groapa e de origine tectonică? 

Halliburton a încuviinţat cu un gest din cap. 

— De acum un sfert de milion de ani. 

Russ s-a uitat ceva mai lung spre Halliburton. 

— Nu cumva am citit despre asta într-un roman mai 
vechi de-al lui Stephen King? 

— Uitaţi-vă la următoarea pagină. 

Aceasta era o fotografie color obișnuită. Obiectul se 
afla pe fundul unei gropi adânci. Russ s-a gândit la pro- 
porţiile acţiunii de excavare; dar și la costuri. 

- Marina are cunoștință de treaba asta? 

- Nu. Dar noi am folosit echipamentele Marinei, 
bineînţeles. 

— Și ați găsit ceea ce a pierdut Marina? 

- Da, dar facem publică știrea abia săptămâna vii- 
toare, a zis el, privind pe fereastră. Va trebui să mă în- 
cred în discreţia dumneavoastră. 

- N-o să vă torn celor de la Marină. 

Halliburton a dat încet din cap, apoi, alegându-și cu 
atenție cuvintele, a spus: 

— Am găsit și submarinul care s-a pierdut în groapa 
aceea. La nici patruzeci și cinci de kilometri de acel... 
obiect. 

- Nu l-aţi raportat. De ce asta? 

— Am lucrat în Marină aproape douăzeci de ani. 
Luna viitoare îi voi aniversa. Oricum voiam să mă 
pensionez. 

- Din cauza deziluzuilor? 

- Niciodată nu mi-am făcut „iluzii“. Acum două- 
zeci de ani, când am vrut să plec din învățământ, Marina 
mi-a făcut o ofertă interesantă. Iar activitatea de acolo a 
reprezentat o carieră fascinantă. Însă asta nu m-a con- 
vins să mă încred în militari, ori instituţii guvernamen- 
tale. În ultimii zece ani, am alcătuit o echipă — bărbați și 
femei — care gândesc la fel. Sincer vorbind, pe unii din- 
tre ei voiam să-i trag după mine la pensionare — ca să în- 
ființez o firmă, ca a dumneavoastră. 

Russ s-a dus spre automatul de cafea și și-a umplut 
din nou ceașca. I-a oferit una și lui Halliburton, dar 
acesta a refuzat. 

- Cred că am înţeles unde vreţi să ajungeţi. 

— Ia să vedem. 

— Vreţi să vă retrageţi cu acest grup de persoane și 
să înființaţi o companie. Dar dacă veţi „descoperi“ 
peste noapte acest obiect, instituția guvernamentală ar 
putea constata imediat coincidenţa. 

— Nu este departe de adevăr. Dar mai bine uitați-vă 
la următoarea pagină. 

Aceasta reprezenta o fotografie de aproape a obiec- 
tului. Suprafaţa lui curbată reflecta perfect sonda care 
făcuse fotografia. 

— Am încercat să obținem o mostră de metal pentru 
a o analiza. Toate burghiele folosite acolo s-au rupt. 

— E din diamant? 

— Mai dur decât diamantul. Și e masiv. Nu-i putem 
calcula densitatea, pentru că nu am reușit nici să clintim 
obiectul, darămite să-l ridicăm. 

— Dumnezeule mare! 

— Dacă ar fi fost vorba de un submarin atomic, l-am 
fi ridicat fără probleme. Reprezintă o zecime din di- 
mensiunea unui submarin. L-am fi ridicat chiar dacă ar 
fi fost confecționat din plumb. Ori dacă ar fi fost din 
uraniu solid. Dar e mai dens decât asemenea metale. 

— Am înţeles, a spus Russ. Pentru că noi am reușit 
să scoatem Titanicul la suprafaţă... 

- Îmi permiteţi să pun punctul pe i? 

— Chiar vă rog. 

— Ar exista posibilitatea de a-l scoate la suprafaţă cu 
o versiune a tehnicii dumneavoastră de flotaţie. Și veți 
păstra tot profitul, care ar putea fi considerabil. Însă 
există riscul ca totul să vă iasă pe nas dacă s-ar face le- 
gătura cu operaţiunea inițiată de Marină. 

— Prin urmare, ce propuneţi? 

— Ceva simplu. Halliburton a scos o diagramă din 
mapă și, cu un pocnet, a desfăcut-o pe biroul lui Russ. 

O să demaraţi o activitate în Samoa... 

SAN GUILLERMO, 
CALIFORNIA, 1931 


Înainte de a ieși din apă, și-a alcătuit haine pe exte- 
riorul corpului. Studiase mai mult marinari decât pes- 
cari, astfel că a ales îmbrăcămintea celor dintâi. A ieșit 
pe uscat printre valuri, purtând o uniformă albă, care nu 
șiroia de apă, pentru că nu era confecţionată din pânză. 
Hainele sale luceau ca pielea unui delfin. Avea organele 
interne preluate mai mult de la delfin decât de la om. 

Soarele apusese și întunericul se îndesea. Pe plajă, 
altfel pustie, se afla un singur bărbat, care s-a apropiat 
în goană de mutant. 

— Sfinte Sisoe! De unde-ai apărut și tu înot? 

Mutantul l-a măsurat de sus în jos. Omul era cu 
aproape două capete mai înalt, cu musculatură bine pro- 
nunțată și purta un costum de baie de culoare neagră. 

— Ce-ai pățit, ţi-ai înghițit limba, micuţule? 

Mamiferele pot fi ucise cu ușurință prin lezarea vi- 
olentă a creierului. Astfel că mutantul l-a prins pe om 
de încheietura mâinii și l-a doborât la pământ, apoi i-a 
zdrobit ţeasta dintr-o lovitură. 

După ce trupul omului nu s-a mai mișcat, mutantul 
1-a deschis toracele și a examinat așezarea organelor și 
mușchilor. Printr-un proces lent și dureros, s-a recon- 
figurat ca să imite ceea ce constatase. Trebuia să câștige 
în jur de 30% de masă corporală, astfel că, după ce le-a 
studiat, i-a îndepărtat ambele braţe, și le-a atașat la cor- 
pul lui până când acestea au fost absorbite. Și-a adăugat 
câteva mâini de măruntaie. 

Apoi a scos chilotul de baie și a copiat structura 
reproductivă pe care o conţinea acesta, după care și l-a 
tras pe corp. După aceea a cărat cadavrul golit și mu- 
tilat spre ape adânci și l-a lăsat în voia peștilor. 

A pornit de-a lungul plaje: spre luminile localităţii 
San Guillermo, arătând ca un tânăr bine făcut și atră- 
gător, reprodus până la amprentele digitale, un proces 
care nu necesitase gândire, ci doar o oră și jumătate de 
dureri înfiorătoare. 

Însă nu vorbea limba oamenilor, și își trăsese cos- 
tumul de-a-ndoaselea. Înainta cu pași legănaţi, ca un 
marinar; cu excepţia bărbatului pe care-l ucisese, în ul- 
timul secol nu văzuse decât oameni care mergeau pe 
puntea unor nave mai mari sau mai mici. 

S-a îndreptat spre lumină. Până să ajungă la mica 
așezare de vacanță, s-a întunecat și cerul s-a umplut 
stele, dar fără Lună. Ceva l-a făcut să se oprească și să 
le admire îndelung. 

Orașul era împodobit pentru Crăciun. A observat 
că oamenii erau aproape complet acoperiţi cu haine. Își 
putea produce și alte obiecte de îmbrăcăminte pe piele, 
ori putea ucide pe cineva, numai că ar fi trebuit să gă- 
sească pe cineva singur și de statura potrivită. Nu 1-a 
surâs o asemenea şansă. 

Dintr-un mic restaurant au ieşit cinci tineri cu o 
pungă plină cu hamburgeri. Râdeau cu toții, apoi au în- 
cremenit brusc. 

- Hei, Jimmy, a spus o fată atrăgătoare. Ce cauţi aici? 

— Nu-i cumva prea frig pentru ţinuta asta? l-a între- 
bat un băiat. Ce părere ai, Jim? 

S-a apropiat de el. A rămas calm, știind că-i putea 
ucide cu ușurință pe toţi. Însă nu era nevoie. Ei au 
continuat să emită sunete. 

— A păţut ceva, a sugerat unul mai în vârstă. Jim, ai 
avut vreun accident? 

- L-am văzut plecând cu planșa de surfing după 
masa de prânz, a spus fata simpatică, privind de-a lun- 
gul străzii. Nu-i văd mașina. 

Nu și-a amintit ce era limba, dar știa cum comuni- 
cau balenele între ele. A încercat să imite sunetul pe 
care îl scoteau ele: „jiiim.“ 

— Vai de mine, a zis fata. Cred că s-a lovit la cap. 
S-a apropiat de el și a întins mâna spre faţa lui. El i-a 
respins-o. 

— Au! a exclamat ea. Jim, ce Dumnezeu te-a apucat? 

Apoi și-a pipăit antebraţul, ce părea aproape rupt. 

— Mike ciudat, a rostit el, încercând să imite expre- 
sia de pe faţa ei. 

Unul dintre băieţi a tras-o înapoi pe fată. 

- Ce nebunie mai e și asta? Feriţi-vă de el! 

- Domnule polițist! a strigat fata mai în vârstă din 
grup. Domnule Sherman! 

Un bărbat masiv, îmbrăcat într-o uniformă albastră, 
a traversat alene strada. 

— Jim Berry ? Ce s-a întâmplat? 

— M-a lovit, a spus fata drăguță. Se poartă ciudat. 

— Jim, ce Dumnezeu te-a apucat? a rostit el, imitân- 
du-i până și intonația. 

— Amice, unde-ţi sunt hainele? l-a întrebat Sherman, 
desfăcând închizătoarea tocului de revolver. 

Și-a dat seama că se afla într-o situație complexă și 
periculoasă. Ştia că avea de a face cu creaturi sociale, 
care comunicau între ele. Era preferabil să înveţe cum. 

— Amice, unde-ţi sunt hainele? a repetat el cu voce 
adâncă, amintind de un mârâit. 

— S-o fi lovit la cap cât a făcut surfing, a spus fata 
care se ținea de antebraţul care o durea. Doar știți că 
nu-i un băiat rău. 

— Nu știu unde să-l duc: acasă, ori la spital, a spus 
polițistul. 

— La spital, a zis mutantul. 

— Cred că e o idee bună, a zis Sherman. 

— O idee bună, a reptat el, iar când ofiţerul l-a luat 
de cot, nu l-a ucis. 

UNDEVA ÎN MIJLOCUL 
PACIFICULUI, 2019 


Lucrurile funcționau cam așa: Poseidon Projects 
obținuse un contract de la un afiliat al companiei Sea 
World - de fapt, o corporaţie-fantomă, pe care Jack 
Halliburton o construise cu bani și imaginaţie — pentru 
a scoate la suprafaţă o relicvă de pe vremea războiului 
dintre Spania și America, un distrugător scufundat, din 
Samoa. Însă nici nu și-au instalat bine echipamentele că 
au primit un apel urgent din partea Marinei SUA - în 
groapa Tonga se găsea un submarin nuclear, iar Marina 
nu-l putea ridica atât de repede ca Poseidon. Se temeau 
că mai sunt oameni în viaţă pe el. Au parcurs cele cinci 
sute de mile cât de iute au putut. 

Jack Halliburton ştia, desigur, că submarinul se 
rupsese și că nu mai era nicio șansă de a mai desco- 
peri supraviețuitori. Însă asta îi oferea posibilitatea 
lui Russell Sutton să măture Gropile Tonga și Ker- 
madec. În cursul operaţiunilor, a făcut cercetări cu so- 
narul și a descoperit o epavă misterioasă nu departe de 
submarin. 

Eforturile celor două grupuri de oameni au fost re- 
flectate cu respect în numeroase reportaje — Sutton lu- 
cra atât din patriotism, cât și din dorinţa de a-și dovedi 
profesionalismul. Scoaterea la suprafaţă a navei Titanic 
îi oferise credibilitate și renume. În toată vânzoleala, 
patima și fascinația stârnită de povestea submarinului, 
faptul că echipa lui Sutton descoperise ceva interesant 
și solicitase drepturi de salvare a trecut aproape neob- 
servat, devenind ceva minor. 

Imaginea submarinului, ieșind la suprafaţă din apa 
învolburată, ridicat de baloanele portocalii de dimensi- 
uni uriașe, pe care Russ le adusese pentru operaţiune, 
a impresionat profund pe toată lumea. Apoi camerele 
de filmat s-au oprit, pentru că s-a trecut la neplăcuta 
sarcină de a scoate și identifica rămășițele marinarilor. 
Filmările au reînceput când cele 121 de sicrie învelite în 
drapelul naţional au fost depuse pe puntea portavio- 
nului ce se legăna ușor pe mare, alături de corpul recu- 
perat al submarinului. 

Apoi reporterii au plecat la treburile lor, și abia 
după aceea a început adevărata poveste. 

SAN GUILLERMO, 
CALIFORNIA, 1931 


L-au îmbrăcat cu un halat de spital și l-au pus să 
stea jos, într-un cabinet. A urmat calea sigură a com- 
portamentului imitativ, atât cu doctorii și asistentele 
medicale, cât și cu bărbatul și femeia care erau părinții 
lui Jimmy, ajungând chiar să reproducă până și lacri- 
mile mamei. 

Tatăl și mama l-au însoţit pe doctor într-o cameră 
unde puteau discuta netulburau. 

— Nu știu ce să vă spun, a început doctorul Farben. 
Nu am descoperit nici o lovitură vizibilă. Pare să aibă o 
stare excelentă de sănătate. 

— A suferit o criză ori vreun atac cerebral? l-a între- 
bat tatăl. 

- Probabil. E cea mai plauzibilă posibilitate. Îl vom 
ţine sub observaţie câteva zile. S-ar putea rezolva de la 
sine. Dacă nu, dumneavoastră va trebui să luaţi anu- 
mite decizii. 

— N-aș vrea să-l trimit la un spital de boli nervoase, 
a spus mama. Ne putem ocupa noi de îngrijirea lui. 

— Să așteptăm până descoperim mai multe elemente, 
a sugerat doctorul, atingând-o pe mână ușor, dar pri- 
vind spre tată. Mâine va fi consultat de un specialist. 

L-au dus într-o rezervă, unde a examinat cu atenţie 
comportamentul celorlalți pacienţi, ajungând până aco- 
lo încât a învăţat să folosească și pisoarul. Compoziţia 
chimică a fluidului pe care l-a produs ar fi uimit pe ori- 
ce om de ştiinţă. Asistenta a remarcat mirosul de pește, 
neștiind că o parte din vezica urinară era de delfin. 

Și-a petrecut noaptea suferind în tăcere, pe măsură 
ce organele interne s-au reorganizat. A păstrat aceeași 
înfățișare exterioară. În minte, a trecut în revistă tot ce 
observase în legătură cu comportamentul uman, con- 
știent că va mai trece ceva timp până să interacționeze 
în mod convingător. 

S-a gândit apoi la sine. Nu era nicidecum uman, așa 
cum nu fusese nici delfin, balenă ucigașă, ori mare alb. 
Cu toate că, de-a lungul mileniilor, amintirile se cam 
șterseseră din mintea lui, ajungând lucruri vagi și abi- 
sale, avea senzaţia că cea mai mare parte din sine încă 
aştepta undeva, în adâncul mării. Poate reușea să se în- 
toarcă acolo sub formă umană, ca să-și descopere și 
partea lipsă. 


La reflux, o pereche care se plimba pe plajă ca să se 
bucure de aerul sărat a descoperit un cadavru lăsat de 
mare într-o adâncitură înconjurată de stânci. Era în în- 
tregime acoperit de crabi care se hrăneau. Nu mai ră- 
măsese nimic din faţa sau din părțile lui moi, însă 
judecând după statură, medicul legist a stabilit că era 
vorba de un bărbat. Un rechin sau altă viețuitoare ma- 
rină îi mâncase ambele brațe, precum și toate viscerele. 

Nu fusese dat dispărut nici un localnic sau turist. 
Judecând că braţele îi fuseseră smulse pentru a nu putea 
fi identificat după amprente, un reporter a sugerat o 
crimă comisă de mafia. Legistul l-a condus la faţa lo- 
cului ca să-i arate rămășițele umane și pentru a-i explica 
modul în care considera că-i fuseseră smulse braţele — 
prin răsucire, nu prin retezare ori tăiere — însă, la jumă- 
tatea demonstraţiei, reporterul a dat bir cu fugiţii. 

Raportul legistului a remarcat că, judecând după 
gradul de descompunere, acel cadavru stătuse în apele 
mării cel mult douăsprezece ore. Poliţia din Sacramento 
a afirmat că nu deţinea informaţii privind dispariţia 
unor persoane cu asemenea semnalmente, atâtea câte se 
descoperiseră. Așadar, putea fi vreun vagabond fără loc 
de muncă. Zonele rurale gemeau de astfel de oameni, și, 
uneori, câte unul se ducea să înoate, dar fără intenţia de 
a mai și reveni pe mal. 


În următoarele două zile, Jimmy a fost examinat de 
trei specialişti neurologi, care au rămas perplecși și s-au 
declarat neputincioși. Anumite aspecte ale simptomelor 
sugerau un atac cerebral; altele, o amnezie profundă, 
provocată de un traumatism cranian, pentru care nu 
existau însă dovezi. Pe de altă parte, putea fi vorba de o 
tumoare, dar părinţii nu și-au dat acordul pentru reali- 
zarea unei tomografii cerebrale. Acest lucru a venit în 
sprijinul mutantului, deoarece cutia sa craniană conți- 
nea deopotrivă creier de delfin și de om, iar anumite 
părți ale sale erau alcătuite din cristale și metale, ce nu 
aveau nici o legătură cu apartenenţa la umanitate. 

Un psihiatru a stat câteva ore cu Jimmy, dar a obu- 
nut prea puţine date utile. Reacția lui la testul privind 

asociaţiile de cuvinte s-a dovedit cel puţin interesantă: 
a maimuţărit fiecare cuvânt pronunţat, imitând până și 
accentul german al doctorului. Ulterior, acesta avea să 
clasifice comportamentul drept agresiv-pasiv, însă pă- 
rinților le-a spus că, la un anumit nivel, tânărul își păs- 
trase majoritatea facultăților mintale, însă regresase, 
ajungând la o stare infantilă. A sugerat ca băiatul să fie 
încredinţat unui azil, unde i se putea pune la dispoziție 
un tratament modern. 

Mama a insistat să-l ia acasă, însă i-a îngăduit docto- 
rului să încerce terapia febrei, injectându-i lui Jimmy 
sânge de la un pacient cu malarie. Jimmy a rămas zâm- 
bitor vreme de trei zile, fără ca temperatura să i se 
modifice — fiindcă organismul mutantulu: consumase 
paraziţii de malarie laolaltă cu mâncarea oferită de spi- 
tal — și, în cele din urmă, după o săptămână de analize 
şi examinări care nu au dus la niciun rezultat, le-a fost 
încredinţat spre îngrijire la domiciliu. 

Părinţii au angajat o asistentă şi un asistent; casa lor, 
cu vedere spre mare, avea suficiente camere pentru ca 
cei doi îngrijitori să poată fi găzduiţi fără probleme. 

Amândoi lucraseră cu copii și adulți cu handicap 
mintal, însă, după câteva zile, și-au dat seama că Jimmy 
nu făcea parte din acea categorie de bolnavi care pro- 
voca asistenţilor frustrări. Era complet pasiv, dar nici- 
odată nu lăsa impresia că se plictisea. În realitate, părea 
să-i studieze cu o pasiune devoratoare. 

(Femeia, pe nume Deborah, era obişnuită să fie pri- 
vită cu patimă: era atrăgătoare și voluptoasă. Atenţia pe 
care i-o acorda Jimmy o nedumerise, pentru că nu pă- 
rea să aibă nicidecum conotaţii sexuale, iar un băiat de 
vârsta Și în starea lui trebuia să clocotească de energie și 

curiozitate sexuală. Însă dezvăluirile şi atingerile ei 
„accidentale“ nu dăduseră naştere nici unei reacţii. Pa- 
cientul nu prezenta niciodată erecţii, nu încerca să se 
uite în decolteul ei și nici nu lăsa urme care să dove- 
dească faptul că s-ar fi masturbat. La acea etapă a evo- 
luţiei sale, mutantul putea doar să maimuţărească orice 
comportament văzut.) 

Învăța să citească. După masa de prânz, Deborah a 
petrecut o oră citindu-i lui Jimmy dintr-o carte pentru 
copii, urmărind cuvintele cu degetul. Apoi i-a dat car- 
tea lui Jimmy, care a repetat totul, cuvânt cu cuvânt — 
dar cu vocea e. 

Fa l-a pus pe Lowell, asistentul medical, să-i citeas- 
că lui Jimmy care, bineînţeles, l-a imitat și pe acesta. De 
aceea, performanţa lecturii a părut mai puţin impresio- 
nantă. Însă memoria lui s-a dovedit uimitoare. Dacă 
Deborah îi arăta vreo carte din care citise, Jimmy era în 
stare să o recite în întregime. 

Mama lui s-a simţit încurajată de asemenea pro- 
grese, însă tatăl nu părea prea convins. Când doctorul 
Grossbaum, psihiatrul lui Jimmy, a făcut vizita săptă- 
mânală, el s-a arătat la fel de sceptic ca și tatăl. Jimmy 
repetase papagaliceşte lista nervilor faciali pe care tre- 
buie să o înveţe orice student la medicină, iar apoi un 
poem de Schiller, într-o germană impecabilă. 

— Dacă nu cumva a studiat germana și medicina, a 
afirmat Grossbaum, nu-și amintește nimic din ceea ce 
s-a petrecut înainte de presupusul accident. 

Le-a povestit apoi părinților de savanţi idioţi, care 
aveau puteri mentale incredibile într-o specialitate 
foarte îngustă, dar care, în rest, nu puteau funcţiona în 
mod normal. Însă el nu auzise încă de cineva care, 

dintr-o persoană normală, să devină savant idiot; a pro- 
mis totuși că va studia problema. 

Progresele înregistrate de Jimmy în domenii mai 
puţin intelectuale erau foarte rapide. Nu mai dovedea 
stângăcie când se plimba prin casă ori pe afară — la în- 
ceput, părea că nu știe la ce slujeau ușile și ferestrele. 
Lowell și Deborah l-au învăţat să joace badminton, iar 
după deruta de la început, a evidenţiat un talent aproa- 
pe înnăscut — lucru deloc surprinzător, pentru că fu- 
sese cel mai bun jucător de tenis din clasa lui. Au rămas 
de asemenea trăsniţi de ceea ce putea face în piscină — 
după prima săritură, făcuse cu repeziciune două lun- 
gimi de bazin pe sub apă, folosind un sul de înot pe 
care nici unul dintre ei nu l-a putut identifica. După ce 
ei i-au arătat stilurile craul australian, bras și spate, el și 
le-a „reamintit“ imediat. 

În cea de-a doua săptămână, luă masa cu restul fa- 
miliei, reușind nu numai să manevreze fără cusur tacâ- 
murile complicate folosite la cină, ci și să comunice 
dorinţele sale către servitori, cu toate că încă nu era în 
stare să poarte nici o conversaţie simplă. 

Mama lui l-a invitat pe doctor Grossbaum la cină, 
pentru a vedea cât de bine se descurca Jimmy dacă pri- 
mea ajutor. Psihiatrul a rămas impresionat, dar nu a 
considerat acest lucru drept o dovadă de evoluție pozi- 
tivă. Totul amintea de episodul legat de nervii faciali și 
de poezia în germană; la fel ca și badmintonul și înotul. 
Băiatul putea imita perfect pe oricine și orice. Când îi 
era sete, arăta spre pahar, iar acesta îi era umplut. 

Evident, părinţii nu băgaseră de seamă că Jimmy dă- 
dea din cap și zâmbea de fiecare dată când vreun servi- 
tor i se adresa în vreun fel. Dacă acţiunea servitorului 

se concretiza, el înclina ușor din cap și surâdea din nou. 
Din pricina asta 1 se dădea o mulțime de mâncare, însă 
era un băiat în creștere. 

Partea interesantă era că evidenţele îngrijitorilor 
nu arătau nici o creștere în greutate. Să fi fost vorba 
de mișcare? 

Părea ceva neştiinţific, dar Grossbaum a recunoscut 
în sinea lui că băiatul acela nu-i plăcea defel, și, din mo- 
tive obscure, îi inspira teamă. Poate se lăsa influenţat de 
faptul că-și făcuse rezidența ca psihiatru în sistemul pe- 
nitenciar — probabil că apăreau anumite proiecții din 
acea perioadă tulburătoare. Însă avusese mereu impre- 
sia că Jimmy îl studia cu multă concentrare, la fel cum 
procedau și deținuții inteligenți, care probabil gândeau 
astfel: ce-aș putea obține de la individul ăsta ? 

Un psihiatru mai priceput ar fi observat că mutan- 
tul trata pe toată lumea la fel. 

APIA, 
SAMOA INDEPENDENTĂ, 2019 


În zona tropicală, cimentul are nevoie de mult timp 
pentru a face priză, de aceea, artefactul rămăsese învelit 
și susținut la suprafaţă în largul coastei, vreme de două 
săptămâni, cât betonul gros, armat din belșug, se întă- 
rea treptat. Se știa că podeaua nici unei fabrici nu putea 
susține obiectul masiv fără să se fărâmiţeze. Avea di- 
mensiunile unui camion mic, însă cântărea mai mult 
decât un submarin din clasa Nautilus: cinci mii de tone. 
Asta însemna că, dacă ar fi fost alcătuit din metal solid, 
obiectul ar fi fost de trei ori mai dens decât plutoniul. 

Halliburton își lăsase barba și părul să crească din 
ziua în care își încheiase misiunea față de Marină. Barba 
îi era dezordonată și cu porțiuni mai dese, surprinzător 
de albă, și contrastând puternic cu pielea bronzată de 
soare. Începuse să poarte cămăși hawaiiene în culori ṣo- 
cante, la costume tropicale de culoare albă. Ar fi arătat 
și mai spilcuit dacă nu s-ar fi apucat să fumeze pipă, 
ceea ce făcea ca scrumul căzut să-i lase pete cenușii pe 
hainele albe. 

Russell își privea partenerul cu un amestec de afec- 
țiune și rezervă. În așteptarea mesei de prânz, beau ca- 
fea pe o verandă cu vedere spre plaja Harbour Light. 

Vremea era frumoasă, ca în majoritatea dimineților 
de primăvară de acolo. Turiștii făceau plajă și se plim- 
bau pe nisipul cenușiu, copiii râdeau și se jucau, iar 
câteva perechi manevrau fără prea multă pricepere pe 
deasupra recifului bărci cu motor închiriate, stârnind 
probabil iritarea scufundătorilor. 

Russell a pus mâna pe binoclu și le-a studiat pe câ- 
teva dintre femeile de pe plajă. După aceea, a scrutat 
linia orizontului spre nord, unde aproape că se puteau 
zări fanioanele ce marcau comoara lor plutitoare. 

— Ai reușit să discuți cu Manolo în dimineaţa asta? 

— Se îndrepta spre șantier, i-a răspuns Halliburton, 
dând din cap. Spunea că astăzi o să testeze rulourile. 

— Cu ce Dumnezeu? 

— Cu câteva tancuri ale Marinei SUA. Au fost date 
dispărute din forța de pe Pago Pago, împreună cu câ- 
teva echipaje. Vrei să știi cât costă? 

— Asta e problema ta. 

— Nada. Absolut nimic, a zis el, chicotind. E un 
exercițiu de mobilizare. 

- Admirabil. Înseamnă că e vorba de colonelul 
acela de la Marină, cu care am luat cina. 

- Bineînţeles. 

Chelnerii le-au adus mâncarea, două platouri cu 
fructe feliate și o crăticioară cu cârnăciori sfârâind. 
Halliburton a cerut să-i fie luată ceașca de cafea și a co- 
mandat un Bloody Mary. 

— Sărbătorești ceva? 

- Tot timpul. 

Fără să ia în seamă fructele, s-a aruncat asupra 
cârnăciorilor. 

— Testul ar trebui să înceapă la ora două fix. 

— Cât cântăresc tancurile? a întrebat Russell, ser- 
vindu-se cu mango, papaya și pepene roșu. 

— Ar trebui să verific. În jur de șaizeci de tone. 

— A, bun. Se apropie cât de cât de ordinul de 
mărime. 

— Va trebui să extrapolăm. 

— Vom vedea, a zis el, și a tăiat pepenele cu precizie 
matematică. Dacă o găină de aproape un kilogram 
poate sta pe ouă fără să le spargă, să extrapolăm efectul 
pe care l-ar produce o găină de o tonă. 

- Ha-ha! 

Chelnerul a adus paharul cu Bloody Mary și i-a 
șoptit: „Cu gin, domnule“, iar Halliburton a dat din 
cap impercepubil. 

— Nu este tocmai legea lui Hooke!. Cum poţi ob- 
ține o cifră care să aibă o semnificație ? 

Halliburton a lăsat tacâmurile pe masă și și-a șters 
degetele cu grijă, apoi a scos un microcomputer din 
buzunarul cămășii. A atins display-ul cu degetul de câ- 
teva ori. 

- Algoritmul Wallace-Gellman. 

— N-am auzit de așa ceva. 

A reglat luminozitatea ecranului și a rotit compute- 
rul către Russell. 


! Legea lui Hooke: Pentru un material elastic, deformarea este 
proporţională cu greutatea sau solicitarea aplicată. Valoarea solici- 
tării la care un material încetează să mai respecte legea lui Hooke 
reprezintă limita de proporționalitate (n. tr). 

— Se referă la compresibilitate. Plăcile de fixare pe 
care le-am plantat în nisip. De fapt, coloana de nisip 
susţine masa obiectului, bineînţeles. 

— Aha, o casă construită pe nisip. Am citit despre 
asta. Russell a examinat microcomputerul și a introdus 
câteva variabile pentru a se lămuri mai bine. A mormăit 
aprobator și a înapoiat microcomputerul. De unde-ai 
făcut rost de ăsta? 

— De pe net, la Best Buy. 

S-a strâmbat uşor. 

— Mă refeream la algoritm. 

- Regulamentul construcţiilor din California. 
Dacă nu-l respectă, o casă construită pe nisip nu stă 
în picioare. 

— Hm! Şi cât cântărește un bloc de locuinţe? 

- Nu pot face decât o aproximare. Este limpede că 
se va tasa într-o oarecare măsură. Tocmai de aceea am 
apelat la structura cu șanț şi baraj. 

— Dacă se tasează mai mult de cinci metri, nu vom 
mai face șanțul. Vom avea un laborator submarin. 

După ce obiectul era plasat, planul prevedea realiza- 
rea unui dom prefabricat, înalt de cinci metri deasupra 
lui, săparea unui șanț în jur și apoi construirea unui ba- 
raj înalt în jurul șanțului. (Dacă obiectul se tasa cu mai 
mult de două picioare, apa avea să se infiltreze în jurul 
lui în timpul fluxului. Șanțul făcea ca acea situaţie ine- 
vitabilă să devină o caracteristică a proiectului.) 

— Nu se va întâmpla asta. Când l-am găsit, stătea pe 
nisip, nu mai ţii minte? 

Da, dar nu nisip vulcanic, s-a gândit Russell, însă nu 
ţinea să se contrazică. Nisipul din corali nu era cu mult 
mai compresibil, a bănuit. I-a făcut semn chelnerului. 

— Josh, am trecut de amiază? 

- Desigur. Vin alb? 

— Te rog, a zis el, înfigând furculița într-un cârnăcior. 

— Și când sosesc tancurile? 

— Au promis că la ora unu. 

- Ora locală din Samoa? 

— Ora Marinei Militare a SUA. Trebuie să le adu- 
că înapoi până la căderea întunericului, așa că vor fi 
punctuali. 


Tancurile au sosit însă ceva mai devreme. La unu 
fără un sfert, au auzit duduitul înfundat al elicopterelor 
de transport care ocoleau insula. Probabil că nu voiau 
să o survoleze ca să nu irite o populaţie înarmată. 

Erau două elicoptere-macara, fiecare cu motoarele 
ambalate puternic sub greutatea sarcinii, câte un tanc 
Powell, de culoare nisipie, care se legăna cu graţia im- 
punătoare a unui pendul de şaizeci de tone. Au dat 
roată recifului, după care au coborât pe șantierul com- 
paniei Poseidon, un romb de nisip și vegetaţie sărăcă- 
cioasă cu suprafaţa de aproape paisprezece hectare, 
înconjurat de un gard înalt din plasă de sârmă. 

Doi oameni de la sol au dirijat elicopterele, iar tan- 
curile au fost depuse pe nisip cu un scrâșnet. Eliberate 
de povară, motoarele elicopterelor au bâzâit ușurate și 
și-au rulat cablurile de transport, după care s-au așezat 
cu delicateţe pe covorul de aterizare din plăci de oţel, 
perforate, și plasate deasupra liniei de nivel maxim al 
apei la flux. 

Pe șantier așteptau trei ingineri de la Poseidon. Greg 
Fulvia, care părăsise Marina în urmă cu câţiva ani, s-a 
dus să stea de vorbă cu echipajele tancurilor, în vreme 

ce Naomi Linwood și Larry Pembroke au efectuat o 
ultimă colimare a celor patru perechi de teodolite cu la- 
ser ce aveau să măsoare deformarea plăcii de beton în 
timp ce mașinile grele de luptă se deplasau de colo, colo. 

Doi muncitori au sosit cu un vehicul de plajă și au 
întins o copertină deasupra unei mese pliante, unde 
Russell și Halliburton stăteau sub bătaia soarelui. Au 
adus patru scaune și un răcitor cu apă minerală, precum 
și lămâi la gheaţă. Naomi s-a apropiat și s-a servit, stri- 
gând peste umăr că-i va aduce ceva și lui Larry. 

Bronzată după atâta ședere în bătaia soarelui, 
Naomi era la fel de masivă ca şi Russell, cu o constitu- 
ție atletică, având bicepșii bine profilaţi pe sub hainele 
de lucru de culoare kaki, iar la subsuori i se formaseră 
deja pete mai întunecate de sudoare. Avea trăsături de 
o severitate arăbească şi un zâmbet sclipitor. 

Și-a stors jumătate de lămâie într-un pahar, a turnat 
apă minerală deasupra şi, în timp ce bulele de bioxid de 
carbon încă sfârâiau, a înjumătățit paharul din două în- 
ghiţituri. S-a șters la gură cu o batistă albastră, apoi și-a 
trecut-o peste frunte. 

- Roagă-te să plouă, i-a zis ea lui Halliburton. 

- Vorbeşti serios? 

Ea a făcut o grimasă. 

- Rugăciunile mele n-au nici un efect, a spus și a 
privit norii cumulus ce se înălțau deasupra insulei. Ar fi 
bine dacă am rezolva treaba în mare până la două și ju- 
mătate. (De obicei, ploaia începea la ora trei.) Și plouă 
torențial, s-ar putea să ne bage nisip în garnituri. 

— Şi asta ar afecta măsurătorile? 

Ea şi-a tras ochelarii de soare pe nas și s-a uitat la el 
pe deasupra lor. 

— Nu, acum sunt etanșate. Dar aș prefera ca în seara 
asta să văd ceva la televizor decât să desfac trepiedele ca 
să le curăț. 

Unul dintre tancuri și-a ambalat motorul și a scos 
un nor de fum alb. 

— În regulă, a zis ea, a așezat paharul pe masă și s-a 
dus în fugă spre Larry cu restul sticlei. 

Nu era nevoie ca Russell și Halliburton să se afle 
acolo; măsurătoarea se realiza automat. Însă nu aveau 
altceva de făcut până a doua zi, când urma să fie adus 
artefactul. De pe minicomputerul său, Halliburton a 
apelat computerul central și i-a transmis cifrele Wal- 
lace-Gellman, care reprezentau, de fapt, numărul de 
centimetri cu.care placa de beton se îndoise în vreme ce 
tancurile se deplasaseră dintr-un loc în altul. Artefactul 
avea să fie așezat în mijlocul plăcii, care era ceva mai 
mică decât un teren de baschet, însă trebuia să ajungă în 
acea poziţie prin rostogolire sau târâre dinspre o mar- 
gine. Voiau să fie siguri că placa nu se va îndoi în ase- 
menea măsură, încât să se spargă în cursul operaţiunii. 

Necazul a apărut sub înfățișarea unui tânăr îmbră- 
cat total nepotrivit pentru canicula din Samoa. Locul 
lui părea a fi într-un birou cu aer condiţionat, fiindcă 
avea haină, puţin boțită, e adevărat, și cravată. A îna- 
intat până la limita perimetrului înconjurat cu bandă 
galbenă, pe care scria - PERICOL! - NU PĂTRUN- 
DEȚI! — şi a făcut un semn din mână spre Halliburton 
și Russell, strigând: 

- Alo! Mă auziţi? 

Fra un bărbat negru, cu un accent britanic. 

Russell l-a lăsat pe Halliburton cu numerele lui și 
s-a apropiat precaut de bărbat. Prin zonă nu se prea 

vedeau persoane necunoscute, iar atunci când aces- 
tea se aventurau pe acolo, erau însoțite de câte o gardă 
de corp. 

— Cum ai trecut de paznic? l-a întrebat Russ. 

— Paznic? a făcut omul și a ridicat din sprâncene. 
Am văzut o gheretă, dar nu era nimeni înăuntru. 

— Ori ai aşteptat până când paznicul s-a dus la toa- 
letă, și atunci te-ai strecurat. Cred că ar trebui să anga- 
jăm doi. Doar ai văzut semnele, nu? 

- Da, proprietate privată; asta mi-a stârnit curiozi- 
tatea. Am crezut că e vorba de o plajă privată. 

- Nu mai e. 

— Dar poarta era deschisă... 

Paznicul a apărut curând în goană: 

— Îmi pare rău, domnule Sutton. A trecut pe lângă... 

Russ i-a făcut semn că nu ţinea să-l asculte. 

— Am închiriat porțiunea asta de plajă, i-a spus el 
bărbatului de culoare. 

- Prin Atlantis Associates, a zis el, dând din cap. 

Chestia asta nu era trecută pe anunț. 

— Așadar, știi mai multe despre mine decât cunosc 
eu despre tine. Lucrezi la vreo agenţie guvernamentală ? 

Omul a surâs. 

— Pentru guvernul american. Sunt reporter la Paci- 
fic Stars and Stripes. 

Prin urmare, un reporter la un ziar militar. 

— Eşti militar? l-a întrebat, pentru că nimic nu su- 
gera asta. 

Omul a confirmat cu un gest. 

— Sergent Tulip Carson, domnule, Apoi, văzând 
privirea întrebătoare a lui Russell, a adăugat: În plin 
proces de schimbare a sexului, domnule. 

Apăruseră prea multe amănunte ca să poată fi ab- 
sorbite pe dată, însă Russ a reușit să găsească răspunsul 
potrivit: 

— Deocamdată, nu dăm declaraţii presei. 

— La începutul anului, v-aţi oferit să scoateţi la su- 
prafaţă un submarin, a spus el pe un ton precipitat, apoi 
aţi cerut drepturile de salvare pentru un vas scufundat 
pe care l-aţi descoperit în perioada operaţiunilor. 

— Asta e o chestiune de notorietate publică, a spus 
Russell. La revedere, domnule sergent. 

S-a întors și a dat să se îndepărteze, însă a auzit 
din spate: 

— Dar nu există nici un indiciu privind scufundarea 
vreunui vas în această zonă, domnule Sutton. Iar acum 
aveți pluta aceea acoperită ce așteaptă în larg... şi eli- 
coptere, plus tancuri... 

— Îşi doresc o zi bună, sergent, a spus Sutton zâm- 
bind, fără să se mai întoarcă. 

Așa voiseră să se declanșeze acţiunea publicitară. 
Ceva misterios? „Cine, noi?“ 

Până în momentul când vor afla ce era cu artefactul, 
întreaga lume va fi cu ochii pe ei. 


6 


SAN GUILLERMO, 
CALIFORNIA, 1932 


Mutantul a început să alcătuiască singur propoziţii 
imediat după Anul Nou, dar acestea nu erau complexe, 
iar adeseori frizau absurdul ori sunau ciudat de încifrat. 
Încă „nu erau în regulă“, după cum a spus cu amără- 
ciune mama lui Jimmy. 

Mutantul nu simţea nevoia de a acumula inteligenţă, 
din care avea chiar în exces, dar trebuia să înţeleagă și 
să folosească inteligenţa în mod uman. Aceasta se situa 
departe de cea a creaturilor acvatice pe care reușise să le 
imite atât de bine. 

Provenea dintr-o rasă cu un grad superior de orga- 
nizare socială, însă uitase totul în urmă cu milenii. Pe 
Pământ trăise sub forma unei colonii de creaturi indi- 
viduale în adâncurile întunecate și fierbinți ale mării; 
înainte de asta, existase ca un simplu covoraș de proto- 
plasmă. Pentru scurt timp, trăise ca un banc de pești, dar 
în ultimii zeci de mii de ani fusese un prădător solitar. 

Constatase că, la aceste creaturi, caracterul de pră- 
dător suferise modificări; oamenii se aflau în vârful 

lanţului trofic, însă când aceștia ajungeau să o consume, 
hrana de origine animală era moartă deja de multă 
vreme. În mod firesc, a încercat să înţeleagă modul de 
organizare al societăţii: hrana era ucisă într-un loc ne- 
cunoscut, ori îndepărtat, apoi preparată și distribuită 
prin intermediul unui proces misterios. 

Unitatea familiară era organizată în jurul prezentă- 
rii și consumului de hrană, deși ea avea și alte funcții. 
Mutantul a recunoscut apărarea și educarea puilor, pe 
care o descoperise și la formele de viaţă acvatică, însă 
nu avea habar despre sex și împerechere — când se apro- 
pia vreun alt prădător, acţiunea era interpretată drept 
agresiune, astfel că urma un atac. Cei din neamul lui nu 
se reproduseseră vreme de milioane de ani; acel anacro- 
nism urmase calea morții. Mutantul nu știa elementele 
esenţiale ale vieții. 

Cu toate acestea, o anumită femeie era mai mult de- 
cât dornică să-i ofere lecții. 

Când ştia că rămânea singur pe anumite perioade, 
mutantul exersa modificarea înfățișării sale, folosind 
drept modele persoanele pe care le studiase. Schimba- 
rea trăsăturilor faciale nu prezenta dificultăți; cartila- 
jele și grăsimea subcutanată puteau fi deplasate în 
câteva minute, printr-un proces relativ dureros. Schim- 
barea formei craniului era însă un proces foarte dureros 
care îi răpea opt, până la zece minute. 

Modificarea formei întregului corp îi lua o oră, când 
trebuia să se concentreze și să îndure dureri, dacă orga- 
nismul avea o masă mult mai mare sau mai mică decât 
a lui Jimmy. Pentru a obține o masă mai mică, putea re- 
nunţa la un braţ sau un picior, redistribuind restul în 
mod corespunzător. Porțiunea suplimentară avea să 

moară dacă nu exista vreun motiv pentru a o păstra în 
viață, însă asta nu prezenta nici o importanță; încă îi 
oferea materialele prime potrivite pentru reconstrucția 
lui Jimmy. 

Crearea unui organism mai mare impunea procu- 
rarea de carne; o treabă nu tocmai uşor de realizat. 
Mutantul l-a asimilat pe Ronnie, bătrânul ciobănesc 
german al familiei, pentru a lua forma tatălui suprapon- 
deral al lu: Jimmy. Bineînţeles, când l-a reconstituit, 
Ronnie era mort; mutantul i-a lăsat cadavrul în faţa ușii 
lui Jimmy, iar ceilalți membri ai familiei au presupus că 
se târâse cu ultimele puteri până acolo ca să-și ia adio, 
lucru foarte mişcător. 

Mutantul o văzuse pe doamna Berry în costum de 
baie, astfel că 90% din simularea realizată de el a fost 
precisă. Restul de 10% l-ar fi făcut pe domnul Berry 
să leșine. 

Tot astfel, la adăpostul întunericului din dormitorul 
lui Jimmy, mutantul putea să renunţe la un braţ și cea 
mai mare parte dintr-un picior, transformându-se 
într-o bucată de carne ce avea o formă similară cu asis- 
tenta medicală Deborah, cel puţin înfățișarea pe care o 
avea pe sub uniformă, strânsă bine în corset. Forma 
aceea nu prezenta însă alte detalii, semănând cu mane- 
chinele pe care uneori le poţi vedea dezbrăcate în vi- 
trine. Având în vedere anul — 1932 — chiar dacă ar fi 
ieșit mai des din casă, tot nu ar fi găsit cu ușurință vreo 
femeie goală pușcă. 

Se afla încă la luni depărtare de capacitatea de si- 
mulare a ceea ce numim acum politeţe socială, însă 
pentru a satisface acea dorinţă anume nu era nevoie de 
o bună creștere desăvârșită. La ora șapte și jumătate, 

Deborah a intrat în cameră cu tava pe care se afla mi- 
cul dejun. 

— Te rog să-ți scoţi hainele, a spus mutantul, și să le 
așezi pe masa de toaletă. 

S-ar putea ca Deborah să fi recunoscut vocea docto- 
rului. A reușit totuși să nu scape tava din mână. 

- Jimmy! Nu fi copil! 

— Te rog, a zis el zâmbind, când ea a așezat tava cu 
suport pe pat. Aș dori asta foarte mult. 

— Și eu, i-a şoptit ea, aruncând o privire peste umăr, 
și a observat că ușa era aproape închisă. N-ar fi mai 
bine diseară ? După căderea întunericului ? 

— Văd şi pe întuneric, a zis el, șoptind cu glas răgușit. 

Ea și-a strecurat mâna în pantalonii lui de la pi- 
jama, iar când i-a atins penisul, un circuit nefolosit până 
atunci s-a închis, făcându-l să crească și să se înalțe cu o 
rapiditate de-a dreptul inumană. 

— Doamne Dumnezeule, a spus ea. La miezul nopţii? 

— La miezul nopţii, a repetat mutantul. Doamne 
Dumnezeule! 

Zâmbetul ei a devenit ceva între uimirea extremă, 
aceea când oricine rămâne cu gura căscată, și rânjet. 

- Mă: Jimmy, dar ciudat mai ești. 

A ieşit apoi din cameră cu spatele, rostind discret 
„la miezul nopții“, şi a închis ușa fără zgomot. 

Mutantul a remarcat acea stare de erecţie și a făcut 
unele experiențe, astfel că rezultatul neașteptat a clari- 
ficat brusc o serie de comportamente ale mamiferelor, 
pe care le remarcase la delfini și la balenele ucigașe. 


Profesorul de muzică care îl medita de două ori pe 
săptămână era mereu stupefiat de modificările bruște 

ale aptitudinilor muzicale ale lui Jimmy. Băiatul con- 
stituisg un mister încă dintru început: înainte de acci- 
dent, luase lecţii de pian de la vârsta de zece până la 
treisprezece ani, i s-a spus, dar le abandonase din plic- 
tiseală, frustrare sau din cauza tulburărilor de puber- 
tate. Cel puţin așa credeau părinții lui. Pesemne că 
exersa în secret. 

Actualul profesor, Jefferson Sheffield, fusese angajat 
la recomandarea doctorului Grossbaum. Specialitatea 
lui era meloterapia și, sub îndrumarea lui răbdătoare, 
multe persoane retardate sau bolnave mintal își găsi- 
seră, într-o oarecare măsură, liniștea și echilibrul. 

Interpretarea pianistică a lui Jimmy fusese asemă- 
nătoare cu aceea a savantului-idiot din domeniul lim- 
bajului: putea repeta orice cânta Sheffield, notă cu 
notă. Lăsat de capul lui, ori nu cânta nimic, ori repro- 
ducea cu o fidelitate perfectă vreuna dintre lecţiile ți- 
nute de Sheffield. 

În acea dimineață, mutantul a improvizat. S-a aşezat 
la pian și a început să interpreteze cu sentiment, alcă- 
tuind fraze muzicale ce foloseau lecțiile drept materie 
primă, însă transpunând și inversând multe linii melo- 
dice, legându-le de cadențe interesante și schimbări de 
tonalitate pline de inventivitate. 

A cântat exact o oră, apoi s-a oprit, ridicând abia 
atunci, pentru prima oară, privirea de la clape. Shef- 
field și majoritatea angajaţilor familiei au rămas muţi 
de uimire. 

— Trebuia să înţeleg ceva, a spus mutantul, fără a se 
adresa cuiva anume. 

Însă după aceea, i-a aruncat lui Deborrah o privire 
care a făcut-o să tremure. 

Doctorul Grossbaum a luat prânzul împreună cu 
familia. Mutantul și-a dat seama că făcuse ceva rău, ie- 
șit din comun, și s-a retras în sine. 

— Te-ai comportat minunat, fiule, i-a spus Sheffield. 
Mutantul s-a uitat la el și a dat din cap aprobator, gest 
despre care aflase că nu crea probleme. Cum de s-a pe- 
trecut acest progres neașteptat? 

Mutantul a dat din cap iarăşi, apoi a ridicat din 
umeri, drept reacție la tonul întrebător. 

— Ai afirmat că trebuia să înţelegi ceva, a spus 
profesorul. 

— Exact, a spus mutantul, apoi a adăugat, după ce s-a 
lăsat tăcere: Trebuia să înţeleg anumite lucruri. A clău- 
nat din cap, ca și cum ar trebuit să-și limpezească ideile: 
Trebuia să învăţ ceva. 

— Asta înseamnă că a progresat, a afirmat Gross- 
baum. Apariţia verbelor. 

- Trebuia să descopăr ceva, a zis mutantul. Trebuia 
să reprezint ceva. Să fiu cineva... altă persoană. 

— Iar când ai cântat la pian te-ai simţit altfel? l-a în- 
trebat Grossbaum. 

— Da, altă persoană, a repetat el, privind cercetător 
aerul de deasupra capului lui Grossbaum. M-a făcut să 
mă simt altcineva. 

— Muzica te-a făcut să te simţi altcineva, a spus 
Sheffield, emoţionat. 

Mutantul a analizat vorbele lui. A înţeles structura 
semantică a afirmației, şi și-a dat seama că era greșită. 
Știa că ceea ce îl făcea să fie diferit era reprezentat ceea 
ce aflase despre acea parte nenumită a corpului și felul 
în care se întărea și secreta ceva. Știa însă că oamenii se 
comportau misterios în legătură cu acea parte, de aceea 

a decis să nu facă o demonstrație a noilor cunoștințe că- 
pătate, chiar dacă ea se întărise din nou. 

A observat că Grossbaum se uita exact la acea 
parte și a redus fluxul sanguin, făcând-o mai puţin 
proeminentă. 

- Nu totul e muzică, a zis Grossbaum, adevărat? 

— Totul este muzică, a spus mutantul. 

— Nu înţeleg. 

- Nu înţelegi, a zis mutantul, privindu-și mâinile. 
Totul este muzică. 

— Viaţa este muzică, a spus Sheffield. 

Mutantul l-a privit și a dat din cap. Apoi s-a ridicat 
Și a traversat camera până la pian, începând să cânte, lu- 
cru ce părea mai lipsit de riscuri decât vorbitul. 


La miezul nopţii, când ușa s-a deschis cu discre- 
ție, el era treaz. Deborah a închis-o încet și, desculță, 
s-a apropiat de pat. Purta o pijama bărbătească, de mă- 
sură mare. 

— Ai haine, a spus el. 

— M-am sculat ca să iau un pahar cu lapte, a zis ea, 
creând confuzie în mintea lui. Fluidul pe care îl produ- 
cea el nu era lapte, iar pentru a umple un pahar, i-ar fi 
trebuit toată noaptea. 

Deborah i-a ghicit expresia aproape corect și a 
zâmbit. 

— Pentru cazul că mă surprinde cineva, prostuţule. 

Prin perdele se strecura lumina scăzută a Lunii. Mu- 
tantul și-a adaptat irisurile pentru a vedea ca ziua și a 
urmărit-o pe Deborah dezbrăcându-și bluza de pijama. 

A observat dimensiunile reale și dispunerea sâni- 
lor, care apăreau altfel decât atunci când era îmbrăcată. 

Pigmentaţia și poziţia sfârcurilor și areolelor. (Se mi- 
rase de existenţa propriilor sfârcuri, care păreau să nu 
aibă nici o funcţie.) 

Ea s-a strecurat în pat, iar el a încercat să-i tragă jos 
pantalonii de pijama. 

— Vai, ce obraznic ești, a zis ea și l-a sărutat pe gură, 
apoi i-a luat o mână și i-a aşezat-o pe un sân. 

Sărutul era ciudat, dar mai văzuse așa ceva, drept 
care a răspuns cu oarece forţă. 

- Oho, a șoptit ea. Te-ai aprins. Apoi a dus mâna mai 
jos și a atins partea aceea care nu avea nume. Te dai mare? 

Și formularea aceasta l-a derutat mult. 

— Nu, nu mă dau. 

Și aceea era o expresie. 

El şi-a plimbat ambele mâini pe corpul ei, studiind 
și măsurând. Majoritatea elementelor erau similare cu 
cele ale corpului de bărbat în care sălășluia, însă dife- 
rențele păreau interesante. 

— Aa, a făcut ea. Mai vreau. 

El tocmai sonda locul care se deosebea cel mai mult. 
Deborah începuse să secreteze ceva fluid în acel loc. 
A pătruns mai adânc. Ea a gemut și i-a frecat mâna cu 
țesuturile umede de acolo. 

Apoi ea a strâns în mână partea nenumită și a mân- 
gâiat-o ușor. El s-a întrebat dacă era momentul potrivit 
ca să secreteze și el niște fluid pe acolo, şi a început. 

- A, nu, a zis ea; vai de mine! 

Și-a dat repede jos pantalonii de pijama și i-a tras 
corpul ca să-l prindă acolo, cu părțile ei umede, și a în- 
ceput să se miște în sus și în jos. 

Fl a avut o senzaţie extraordinară, similară cu expe- 
riența pe care și-o crease singur, ceva mai devreme, însă 

mult mai intensă. A lăsat reflexele trupului să preia co- 
manda, astfel că s-au izbit unul de altul de câteva zeci 
de ori, apoi corpul lui s-a concentrat complet asupra 
acelei părți, de parcă ar fi fost curentat şi a excretat ex- 
ploziv — de trei, patru, cinci ori, cu presiune scăzândă. 

Apoi a respirat gâfâit în spaţiul dintre sânii ei. Ea s-a 
dat jos de pe el şi și-a unit gura cu a lui. Și-a strecurat 
limba în gura lui, dar probabil că asta nu reprezenta o 
ofertă de hrană. El i-a răspuns în mod asemănător. 

Apoi ea s-a lăsat pe spate și a respirat zgomotos. 

— Mă bucur că ţi-ai adus aminte câte ceva. 


] . 
APIA, SAMOA, 2019 


Când cele două remorchere au început să tragă ar- 
tefactul către plajă, s-au trezit că aveau mai mulți spec- 
tatori decât anticipaseră. Trei elicoptere militare se 
băteau pentru spațiu de manevră cu alte șase aparate ale 
unor agenţii de știri. 

Priveliștea era uimitoare. Cu toate că prelata ce-l 
acoperea fusese îndepărtată, artefactul nu era vizibil 
nici măcar de deasupra. Plasa din fir de titan, în care fu- 
sese prins, îl ţinea suspendat la un metru deasupra fun- 
dului mării, iar apa era perfect transparentă. 

O reporteră, îmbrăcată în costum de scafandru, 
a sărit în apă de pe patina unui elicopter și s-a lăsat la 
fund, reușind să vadă o prelată de culoare nisipie dea- 
supra unui obiect lung, ca un trabuc. Prelata a fluturat 
puţin și a lăsat vederii o suprafaţă lucioasă ca o oglin- 
dă. Ochiurile plasei erau prea mici pentru ca femeia 
să poată vârî mâna printre ele, însă obiectul se deplasa 
suficient de încet, astfel că ea a putut înota odată cu 
el, oferind imagini și un comentariu foarte general, 

amuzant prin lipsa de conținut, în vreme ce artefactul 
a atins fundul nisipos și a strivit coralii morți în dru- 
mul său către țărm. A lăsat în urmă un șanț adânc de 
un metru, iar cablurile care îl trăgeau stăteau întinse și 
vibrau sub sarcina uriașă. 

Când remorcherele s-au așezat ușor pe uscat, Greg 
și Naomi au târât un cablu greu printre valurile mici 
și s-au scufundat cu el, oferindu-i reporterei ceva mai 
interesant de fotografiat. Cei doi au tăiat plasa cu un 
aparat cu flacără și au tras deoparte prelata, în timp ce 
alți doi ingineri au fixat de capătul cablului un colier 
larg de metal. 

Colierul, cu diametrul de un metru, era prevăzut 
cu patru șuruburi foarte groase. Au trecut colierul 
peste obiectul din metal lucios și au strâns șuruburile 
cu ajutorul unui dispozitiv cu aer comprimat, care, în 
apă, a făcut un zgomot infernal. După ce au terminat, 
și-au scos dopurile antifonice din urechi și au făcut 
semne cu mâna către reportera care era ameţită de ex- 
plozia sonoră, apoi au înotat înapoi spre țărm, de-a 
lungul cablului. 

Un vinci ancorat adânc, dincolo de placa de beton, 
a prins viaţă, iar cablul a început să se miște, târându-se 
încetul cu încetul din mare. Oamenii strânși în jurul 
vinciului uriaș au simţit în nări miros de ozon şi de 
metal încins. Mașina părea să câștige partida; cablul se 
deplasa încet către platforma de beton. 

Artefactul s-a târât încet prin apa agitată de la mal. 
Nu era nevoie ca cineva să se priceapă la fizică ori 
tehnologie ca să perceapă ceva cel puţin straniu — gre- 
utatea nepământească a obiectului ce se lăsa târât mili- 
metric prin nisipul ud și strălucirea lui. 

Probabil că bariera din bandă galbenă, pe care scria 
NU PĂTRUNDEŢI ÎN PERIMETRUL MARCAT, 
a salvat viaţa câtorva persoane, care altfel s-ar fi apro- 
piat mai mult. Cablul a început să se deșire în punctul 
de contact cu colierul, apoi a plesnit pe neașteptate, 
iar șarpele gros și greu, lung de peste o sută de metri, a 
șuierat prin aer, pornind înapoi cu o viteză înspăimân- 
tătoare. Capătul rupt a spart geamul cabinei lui Larry 
Pembroke, operatorul vinciului, și i-a tăiat braţul de 
la umăr. | 

Unul dintre elicopterele marinei a coborât în mai 
puţin de un minut, în vreme ce un militar i-a dat pri- 
mul ajutor, punându-i braţul retezat într-un răcitor 
plin cu cutii de bere și cola. Încă un minut, și elicopte- 
rul s-a ridicat de la sol, pornind spre Pago Pago, unde 
fusese deja mobilizată o echipă de chirurgi. După câ- 
teva luni, omul avea să se însănătoșească, deși, după 
cum sună zicala, compania Poseidon a plătit de i-a ie- 
şit pe nas. 

Până când toată agitația aceea s-a mai liniștit, Russ 
și Jack au analizat și abandonat trei planuri privind ri- 
dicarea obiectului pe platforma de beton. Deocamdată, 
artefactul zăcea pe nisip, ca un balenă pe jumătate eșu- 
ată, dar cântărind cât o armată de balene. 

Întrucât părea indestructibil, Jack a propus să îl 
detoneze — o explozie suficient de mare și bine dirijată 
ar fi fost capabilă să împingă obiectul înainte. Russ s-a 
opus cu îndârjire unei asemenea idei, deoarece nu se știa 
cât de delicat putea fi artefactul în interior. „Prostii“, 
pufnise Jack; acel obiect suportase cutremure și pre- 
siuni strivitoare. Dacă ar fi avut ceva fragil înăuntru, 
acel „ceva“ sigur era distrus. 


camuflaj 5) 


Au întrebat-o pe Naomi, care fusese inginer specia- 
list în demolări controlate, iar ea a spus că, intuitiv, 
ideea nu era practică, şi a făcut nişte calcule. Apoi a dat 
sentinţa. O încărcătură de explozibil nu dirijează toată 
forţa într-o singură direcţie. Explozia laterală putea 
crea un crater atât de mare, încât ar fi înghițit și plat- 
forma de beton — iar suflul ei avea să facă fărâme toate 
geamurile caselor de pe jumătate din insulă. 

De aceea, a sugerat un tip de exploziv care acţiona 
cu adevărat linear: un motor-rachetă. Dacă puteau lega 
de obiect un motor de propulsie de la o navă mică - iar 
motorul respectiv să poată fi totuși oprit! — ar fi reușit 
să-l mute până pe platou cu ajutorul forţei brute. 

Era interesant, mai ales dacă se gândeau la imaginile 
ce vor fi date publicității. 

I-au convocat şi pe ceilalți ingineri și au pus la punct 
amănuntele. Aveau nevoie de un soi de jgheab, ca să si- 
lească obiectul să se deplaseze în linie dreaptă, iar 
motorul propulsor trebuia să fie de un tip care să per- 
mită o comandă eficientă. Artefactul era îndreptat pe 
direcția hotelului Aggie Grey, astfel că și-ar fi făcut o 
publicitate negativă dacă ar fi demolat un reper local, 
cu o istorie de o sută de ani, plin de turiști, mai ales că 
Jack reuşise în sfârșit să-l înveţe pe barman cum să pre- 
gătească un martini cumsecade. 

Dacă ar fi dat roade, schema ar fi constituit o pu- 
blicitate extraordinară. Au luat legătura cu agenţiile 
spaţiale americană, franceză și britanică, dar cea chi- 
neză a bătut de departe orice ofertă a primelor: doar 
treizeci de milioane de euro. Jack a contacta câteva per- 
soane și a descoperit că putea obţine un sfert din sumă 
doar acordând drepturi exclusive pentru transmiterea 

în direct a evenimentului. A doua zi la prânz, au primit 
vizita unui avocat chinez, care a adus un contract con- 
cis și un catalog nesfârșit de specificaţii. 

Puteau primi racheta peste opt zile. Jack a mormăit 
ceva în legătură cu asta — până să se apuce de treabă, lu- 
mea nu va mai manifesta interes faţă de artefact — dar 
s-a liniștit la gândul că acţiunea aceea nu era totuna cu 
achiziționarea unui automobil din curtea distribuitoru- 
lui. Iar obiectul nu avea cum să dispară de acolo. 


8 


SAN GUILLERMO, 
CALIFORNIA, 1932 


„Jimmy“ făcuse ceva mai mult zgomot decât se cu- 
venea în cursul lecției de inițiere sexuală și, cu toate că 
domnul Berry s-a simţit în sinea lui ușurat de faptul că 
băiatul lui făcea ceva normal, s-a supus dorinţei soţiei și 
a concediat-o pe Deborah, strecurându-i însă la plecare 
o bancnotă de o sută de dolari. Pentru ea, suma aceea 
reprezenta chiria pe un an; așadar, o recompensă mai 
mult decât darnică. 

Mutantul devenise îndeajuns de uman ca să se su- 
pere într-o oarecare măsură constatând înlocuirea ei cu 
un alt îngrijitor, de astă dată bărbat, însă învățase sufi- 
cient de multe din acea unică întâlnire, astfel că price- 
puse că, dacă ar lua forma unei femei, ar putea păcăli pe 
oricine, mai puţin pe un medic ginecolog. 

Doctorul Grossman s-a întrebat dacă performanţele 
muzicale uimitoare ale lui Jimmy cuprindeau și dome- 
niile înrudite, precum controlul motoriu, de aceea, la 
următoarea vizită, a venit însoţit de o prietenă care era 
artistă, dar și o femeie frumoasă. Voia să examineze 


54 joe haldAeman 


reacția băiatului față de ea, precum și îndemânarea lui 
în folosirea creionului. 

Jimmy a manifestat un interes deosebit încă din mo- 
mentul prezentării. Femeia era o blondă răpitoare, care 
avea cam aceeași înălțime cu el, un metru și optzeci. 

— Jimmy, ea este Irma Leuti). Toată lumea îi spune 
Olandeza. 

— Olandeza, a repetat el. 

- Bună, Jimmy, a spus ea cu glas ușor gutural, pe 
care ea îl folosea în mod instinctiv când vorbea cu băr- 
baţi atrăgători. 

A apreciat că Jimmy era cam cu cinci ani mai tânăr 
decât ea, greşind doar cu vreo mie de milenii. 

— Vrem să facem o experienţă în materie de desen, a 
zis Grossbaum. Olandeza este artistă. 

Mutantul știa înțelesul cuvântului: „experienţă“, de 
aceea s-a arăta rezervat. Artistă... experiment? 

— Îşi place să desenezi? l-a întrebat Olandeza. 

El a dat din umeri sugerând un răspuns ce putea fi 
interpretat în orice fel. 

Cu un pocnet, Grossbaum a deschis geanta diplomat 
și a scos din ea două blocuri identice de desen și două 
creioane. Apoi a făcut semn către masa din camera pen- 
tru micul dejun. 

— Să stăm acolo, a sugerat el. 

Jimmy i-a urmat și s-a așezat alături de Olandeză. 
Psihiatrul a pus blocurile și creioanele în faţa lor şi a 
luat loc față în față cu ei. 

- Ce vrei să desenez? a întrebat Olandeza. Ceva 
simplu? 

- Simplu, dar precis. Să zicem... un cub în 
perspectivă. 

Ea a dat din cap și l-a desenat, trasând nouă linii 
drepte în patru secunde. 

— Jimmy? a făcut doctorul, împingând creionul 
spre băiat. 

Mutantul a devenit precaut, pentru că și-a adus 
aminte de reacţia oamenilor faţă de realizările lui pia- 
nistice. Ar fi putut imita perfect acțiunile femeii, însă a 
tras liniile cu încetineală de melc. 

Grossbaum a remarcat viteza. A mai observat că de- 
senul lui Jimmy era o copie perfectă, până şi prin pozi- 
ţia pe pagină și chiar suprapunerea accidentală, cu mai 
puţin de un milimetru, dintre două linii. Un artist pri- 
ceput ar fi putut realiza asta doar dacă i s-ar fi cerut o 
copie identică. Precizia și încetineala impusă erau ca- 
racteristice unui savant idiot. 

Însă, în măsura în care își dădea doctorul seama din 
studierea oamenilor, trebuia să fii născut cu acea sufe- 
rinţă — nici o persoană normală nu devenise vreodată 
savant idiot doar în urma unei lovituri la cap sau a unui 
atac cerebral. 

— Să-l desenez pe el, a propus Olandeza, și să vedem 
dacă el mă desenează pe mine. 

— Bună idee, a zis doctorul, nu tocmai convins. 

Probabil că băiatul avea să copieze cu precizie pro- 
priul său portret. 

Olandeza a dat pagina, apoi a ridicat creionul și l-a 
privit cu atenţie pe Jimmy. 

Fără să clipească, el i-a întors privirea. Ea i-a zâm- 
bit, iar el a imitat-o. Însă când s-a apucat de desenat, el 
s-a mulțumit să o urmărească. 

Ea a terminat portretul simplu în două minute, după 
care a întors blocul de desen ca să i-l arate lui Jimmy. 

Mutantul a examinat desenul. Urechea stângă era cu 
vreun centimetru mai jos, la fel și bărbia. Pentru că o 
văzuse folosind guma, a apelat la ea și i-a corectat lucra- 
rea, redesenând toată urechea și bărbia. Apoi a adăugat 
o mică aluniţă, care îi scăpase ei. 

— Ce părere ai? a întrebat Grossbaum. 

- E uimitor. Am făcut o mică greșeală ce ţine de 
proporţii, iar el a corectat-o. A adăugat chiar și aluniţa 
pe care eu o ignorasem. Apoi a pus jos blocul de desen. 
Jimmy, te uiţi des în oglindă? 

Mutantul nu a prea înțeles întrebarea, dar a dat 
aprobator din cap, apoi a ridicat din umeri. 

Majoritatea oamenilor nu reușesc să traseze cercuri 
cu mâna liberă. Olandeza a făcut trei cercuri concen- 
trice, apoi a bătut ușor în blocul lui Jimmy. 

El şi-a temperat din nou impulsul firesc și a făcut o 
copie perfectă. 

— Jimmy, știi cum se cheamă astea? l-a întrebat 
Grossbaum. 

— Desen, i-a răspuns el. 

Olandeza a atins centrul imaginii. 

— Și astea? 

— Cerc, a venit răspunsul. Cercuri. 

- Mă întreb cât de multe lucruri știe, a zis ea, și nu 
poate vorbi despre ele. 

— A, ştie despre sex, deși n-a discutat niciodată de- 
spre asta. L-au prins cu o asistentă medicală. 

Mutantul a dat din cap. 

— Asistenta Deborah. Este amabilă... a fost ama- 
bilă. Cu mine. 

Femeia l-a măsurat pe Jimmy. 

— Ar fi trebuit să o plătească suplimentar. Pesemne 
că bieţul băiat e nebun după ea. 

- Nebun, a repetat mutantul, dând din cap cu con- 
vingere. Se zice că aşa sunt. Nebun. 

— Şi eşti? l-a întrebat ea în șoaptă. 

— Nu ştiu. (Și Jimmy a arătat spre Grossbaum.) 
El ar trebui să știe. 

— Jimmy, nu ştiu ce s-a întâmplat cu tine. Faci unele 
lucruri atât de bine... 

— Tu ar trebui să ştii, a repetat Jimmy. 

- Bruno, a spus femeia și l-a atins pe Grossbaum 
pe braţ. Cred că îl inhibi. Ne poţi lăsa singuri câteva 
minute? 

Fl a surâs, ca un adevărat medic psihiatru. 

— Și o să-mi povestești... tot ce se va petrece? 

- Bruno, doar mă știi. 

Lucru întru totul adevărat. 

El s-a uitat la ceasul de la mână. 

— Am un pacient care vine la clinică în jurul orei 
unu. M-aș putea întoarce la două și jumătate. 

- E bine. 

Doctorul s-a ridicat. 

- Jimmy, o să lipsesc o vreme. Olandeza o să-ţi ţină 
companie. 

- În regulă. 

Mutantul înțelesese o parte din schimbul de replici. 
Olandeza voia să rămână singură cu Jimmy. La fel ca și 
asistenta Deborah. 

După ce Grossbaum a ieșit pe ușă, femeia l-a privit 
lung pe mutant. 

— Nu-ţi aminteșşti ce ai pățit? 

— Nu, a răspuns el și a privit-o fix. 

— Când s-a întâmplat asta? 

— Acum o sută treizeci şi trei de zile. 

— Oamenii care te cunoșteau înainte — colegii de 
școală — mai vin în vizită? 

— Da. Au venit. Dar nu mai vin. S-a uitat în tavan. 
De şaizeci și două de zile. 

— Te simți singur. (El a ridicat din umeri.) Jimmy, 
ţi-aș putea fi prietenă. 

— Ai putea? 

Ea s-a ridicat și i-a întins mâna. 

— Arată-mi casa. Vreau să văd cum trăiește cealaltă 
jumătate. 

Mutantul s-a simţit derutat. Dacă ea voia același fel 
de unire ca şi Deborah, acţiona într-un mod indirect. 
A luat-o totuși de mână — ea l-a strâns ușor de degete, 
iar el i-a întors gestul — după care a urmat-o afară din 
spaţiul pentru servirea micului dejun. Au pătruns în 
bucătărie. 

Aceasta era elegantă și de o curăţenie perfectă. Pre- 
tutindeni, faianţă și veselă sclipitoare; o mulțime de pa- 
hare atârnate de picior deasupra barului, pe perete, 
cratiţe și oale din alamă strălucitoare. Bucătăreasa de 
origine mexicană, scundă, grasă și timorată, s-a retras 
într-un colț. 

— Buenos dias, a spus Olandeza. Jimmy me muestra 
la casa. 

— Bueno, bueno, a spus ea, şi şi-a îndreptat din nou 
atenţia către oala curată, pe care continua să o spele. 

În sufragerie se găsea o masă grea din mahon, sub 
un candelabru sclipitor de cristal, care funcţionase cu 
gaz, dar fusese transformat pentru a folosi energia elec- 
trică. Pe pereţi, tablouri vechi. 

Și o pictură nouă deasupra şemineului din camera 
de zi, înfățișându-i pe domnul și doamna Berry pe o 
peluză, împreună cu un băiețel și un câine dalmaţian. 

— Acela ești tu? 

- Nu. Apoi mutantul a gândit. Cel care am fost 
înainte. 

Mobilierul din acea încăpere era foarte vechi, în stil 
englezesc, retapiţat cu catifea groasă, de culoare roșie. 
Nu părea folosit prea des. 

— Greu de crezut că trăim vremuri de criză, a spus ea. 

Mutantul a ridicat din umeri. Auzise cuvântul folo- 
sit doar cu înțelesul său din psihologie. 

Camera de muzică era veselă, iar lumina pătrundea 
printr-o fereastră uriașă, care dădea spre o grădină bine 
îngrijită. Înăuntru se găseau un pian de concert mai 
mic, Steinway și o harpă. 

Ea a ciupit coarda cea mai groasă. 

— Cânţi la ea? 

- Nu. 

Harpa era nouă; nu încercase să cânte la ea. 

— E surprinzător. Având în vedere situaţia, credeam 
că te vor pune să iei lecţii de... 

Mutantul s-a așezat pe taburet, a ridicat capacul și a 
cântat primele măsuri din „Appassionata“. 

Jimmy i-a întors privirea. 

— Cânt la acesta. 

— Am înţeles. 

Jimmy a început să interpreteze acorduri delicate 
într-o alternanță ciudată, nu tocmai întâmplătoare. Nu 
cunoștea cuvintele pentru ce făcea, însă trecea de la acor- 
duri majore la altele minore, rotindu-se pe o terță mi- 
noră. Efectul era nepământean, dar nu chiar supărător. 

Fa s-a așezat în spatele lui Jimmy și i-a masat ume- 
rii musculoși. 

— Am putea... am putea vedea camera ta? 

El s-a ridicat fără un cuvânt. Înţelegea acea parte a 
discuţiei. 

Ea a pășit sfioasă alături de Jimmy, admirându-i 
grația. 

— Faci multă mișcare, nu? (El a ridicat din umeri.) 
Înot? Tenis? 

— Fac așa ceva. 

Putea sta întins în pat toată ziua, păstrându-şi forma 
perfectă — sau orice formă voia. Era exact forma în care 
se aflase Jimmy când îl disecase. 

Au trecut,prin bibliotecă, prin dreptul a metri în- 
tregi de cărți legate în piele, apoi au ajuns în holul prin- 
cipal, cu podeaua acoperită cu parchet, deasupra căruia 
se ridica un luminator în formă de dom din vitraliu. 
Jimmy a condus-o pe Olandeză pe treptele scării circu- 
lare până la etajul doi, unde-și avea camera. 

— Ce casă mare, a zis ea. Eşti singurul copil? 

- Nu copil. 

Apoi a deschis ușa dormitorului. 

— Așa cred şi eu. 

Într-un colț al încăperii spaţioase se găsea un pat de 
spital, ce nu se potrivea deloc cu restul mobilierului, și 
un pat mare cu baldachin. Era încă nefăcut, iar resturile 
micului dejun se aflau pe o tavă. Tapetul era din mătase 
bej. În balcon se ajungea pe ușile duble din sticlă. Ea a 
traversat camera și le-a deschis, rămânând în briza ră- 
coroasă, bucurându-se de aerul sărat și de mirosul flo- 
rilor. Dedesubt, doi bărbați lucrau în grădină. 

Din spate, l-a auzit pe Jimmy: 

— Scoate-ţi hainele și pune-le pe comodă. 

— Văd că nu pierzi deloc timpul! A reintrat în ca- 
meră. Ce-ar fi să ţi le scoţi întâi tu? Apoi s-a dus la ușă 
ȘI a încuiat-o. 

Jimmy şi-a scos bluza albă din cașmir și tricoul de 
dedesubt, apoi și-a descălţat sandalele și șosetele. 
Mușchi bine reliefaţi și un penis mic, ce, evident, nu 
avea încă ştire de prezenţa femeii. Mutantul s-a întins 
pe pat. 

Fa s-a așezat pe pat și și-a plimbat un deget de-a 
lungul pieptului și abdomenului. Când i-a atins zona 
pubiană, penisul lui a sărit în sus ca arcul unei curse 
de șoareci. 

- Mamă, Doamne! 

Era mai mare decât media, dar nu chiar atât cât să o 
bage în sperieţi. L-a ţinut în mână, simţindu-l cald, tare 
și drept ca o lumânare, apoi s-a apropiat și l-a lins, apoi 
l-a luat în gură, o idee europeană, așa știa ea. 

- Scoate-ţi hainele, a spus Jimmy, și pune-le pe 
comodă. 

— Am înţeles, domnule. 

Olandeza a zâmbit, fiindcă și-a dat seama că aceea 
era o frază-tip pe care el o învățase de la doctorii care 
veneau să-l examineze. S-a dezbrăcat cu un aer langu- 
ros, împăturindu-și hainele, apoi rulându-și cu atenţie 
ciorapii. S-a întors cu spatele la el când și-a dat jos chi- 
loţii, umezindu-se cu puţină salivă. Nu se aștepta ca 
preludiul să fie prea complicat și lung. 

A simțit strânsoarea lui Jimmy în jurul taliei și a dat 
să spună ceva — apoi a simţit o împunsătură cumplit de 
dureroasă care a lăsat-o fără suflare. 

- Nu, Jimmy! Nu! Nu acela e locul potrivit! 

El s-a retras ascultător, iar ea s-a întors spre el, 
ţinându-l de penis şi încercând să nu se sperie la vedea 
sângelui amestecat cu mucozităţi. 

— Să spălăm asta și... 

El a ridicat-o ca pe o păpușă mare și a azvârlit-o 
pe pat. 

Fusese inspirată că lăsase ușile de sticlă deschise; 
grădinarii i-au auzit răcnetele. Procedase rău încuind 
ușa. Când oamenii au spart încuietoarea și au reușit să 
pătrundă în cameră, Jimmy stătea la un capăt al patului, 
dezbrăcat şi deloc excitat, și o privea placid pe Olan- 
deza, care reușise să se târască spre celălalt capăt al pa- 
tului, scâncind și sângerând. 

Și-au dat seama că nu era cazul să cheme poliția. 
Grădinarul care vorbea ceva mai bine engleză l-a sunat 
pe domnul Berry la birou, în vreme ce restul servito- 
rilor l-au ajutat pe Jimmy să se îmbrace și l-au condus 
spre piscină. Bucătăreasa de origine mexicană și unul 
dintre asistenții medicali i-au oferit îngrijiri Olandeze. 

Domnul Berry a apărut după zece minute, adu- 
când cu sine cea mai convingătoare armă a sa, carnetul 
de cecuri. A ascultat-o pe Olandeză, care s-a străduit 
să-și reţină scâncetele și, printre suspine, a descris ce se 
întâmplase. 

El s-a arătat extrem de înțelegător. Sigur că ea era 
victima, însă legile erau complicate. La o adică, Jimmy 
era minor, iar un avocat lipsit de scrupule ar fi putut 
pleda că ea încercase să îl seducă. 

Printre lacrimi de durere, ea l-a privit drept în ochi 
și a spus cu hotărâre: 

— Am încercat să-l seduc. Însă el m-a violat, în două 
Jocuri. Să mă duc la poliție? 

Domnul Berry le-a cerut celorlalți să iasă din încă- 
pere. După jumătate de oră, o ambulanță a unui spital 
privat a ajuns discret la ușa de serviciu, iar Olandeza 
a fost transportată până la ea în căruciorul cu rotile al 
lui Jimmy. 

Doctorul care a examinat-o nu mai văzuse până 
atunci un os pubian spart. A înghiţit varianta ei pri- 
vind o lovitură de copită, dar i-a sugerat ca pe perioa- 
da internării să facă și un control de graviditate, ca să 
fie mai sigură. 


9 


APIA, SAMOA, 2019 


Pe 14 decembrie 2019, canalul CNN a difuzat o 
ediţie specială de știri. 

Camera de filmare urmăreşte valurile ce se sparg la 
țărm, apoi se fixează asupra artefactului. Focalizează 
imaginea, mărind-o, timp în care se face prezentarea: 


MALLORY (VO) 

În ultimele săptămâni, ceea ce a debutat ca mister 
a devenit o enigmă. Totul a început când Poseidon 
Projects, o companie privată de cercetări marine, 
a solicitat drepturile de salvare pentru o epavă nere- 
vendicată din Groapa Tonga, situată la câteva sute 
de kilometri de această insulă din Arhipelagul 
Samoa. | 

Cu ajutorul companiei Poseidon Projects, devenită 
faimoasă pentru scoaterea la suprafaţă a Titanicului, 
Atlantis a folosit plute cu o suprafață foarte mare pen- 
tru a aduce „epava“ la câţiva metri de suprafaţa apei. 

Au tractat-o cu ajutorul unor remorchere până într-un 
loc de depozitare... 
s 
Imagini de arhivă privind remorcarea şi parcarea 
artefactului. 


MALLORY (VO, CONTINUARE) 
Aproape de Samoa Independentă, unde s-a obu- 
nut o concesiune pe nouăzeci și nouă de ani pentru o 
porţiune de coastă, care a fost transformată într-un 


mic centru de cercetări... 


Imagini de arhivă a artefactului acoperit de prelate, 
în timp ce este tras spre țărm. 


MALLORY (VO, CONTINUARE) 
„„„construit exclusiv pentru a investiga acest 


obiect, care, evident, nu este o navă scufundată. 


Material documentar filmat sub apă: prelata flutură 
incitant, lăsând să se zărească suprafaţa metalică strălu- 
citoare a obiectului. Imagini cu inginerii de la Poseidon 
filmate în timp ce legau colierul de remorcare de arte- 
fact; apoi încercarea de tractare pe uscat. 


MALLORY (VO, CONTINUARE) 
Cablul este tras de acest vinci... capabil să depla- 
seze mii de tone. ` 
Însă când acest obiect — mai greu decât un subma- 
rin din clasa Nautilus, dar mai mic decât o furgonetă — 


a ajuns la țărm și s-a împotmolit în nisip... 

Material documentar privind ruperea cablului. 


MALLORY (VO, CONTINUARE) 
...el și-a întâlnit adversarul potrivit. Când s-a 
rupt, cablul de tractare aproape că a ucis un lucrător. 
A fost necesară găsirea unei soluții pentru depla- 
sarea obiectului pe ultimele sute de metri, până pe 
platforma de beton care va deveni podeaua viitorului 
laborator. 


Imaginea dispare treptat, fiind înlocuită de o alta, 


înfățișând obiectul legat de o rachetă. 


MALLORY (VO, CONTINUARE) 
Aceasta este o rachetă de propulsie de origine chi- 
nezească, folosită în mod obişnuit în seria Glorious 
Wonder, pentru a ridica greutăţi de până la o tonă pe 
orbite joase din jurul Pământului. 
Astăzi, ea nu va zbura chiar atât de sus. 


Imagini din interior: un buncăr improvizat la două 


sute de metri de obiect. Artefactul poate fi văzut 
printr-un hublou foarte gros. Mallory şi doi bărbați 
beau cafea la o masă încropită dintr-o placă de lemn, 
așezată pe niște lăzi. 


MALLORY 


Vom urmări totul împreună cu Jack Halliburton și 
Russell Sutton, directorii companiei Atlantis Associates. 

Presupun că aceasta va fi cea mai scurtă călătorie 
făcută vreodată de o rachetă. 

JACK 
În secolul trecut au existat câteva rachete care abia 
dacă s-au ridicat cu câţiva centimetri de pe platforma 
de lansare. 
RUSS 
Aceasta, pe care o avem aici, este la fel de sigură ca 
un camion Ford. Doar că... 
MALLORY 
Ce s-ar putea întâmpla? 
JACK 
Nu ne îngrijorează racheta. Doar cablul care o 
leagă de artefact. 
RUSS 
Vorbim de o forță irezistibilă care se confruntă cu 
un obiect inamovibil. 
JACK 
Cunoaștem masa obiectului; ştim proprietățile nisi- 
pului pe care se reazemă. Racheta generează o forţă de 
propulsie suficientă pentru ca operaţiunea să reușească. 
RUSS 
Singura problemă este rezistența cablului dintre 
rachetă și artefact. În cazul în care colierul ce le leagă 
se rupe... va trebui să găsim altă soluţie. 
MALLORY 
Dar dacă racheta se năpustește spre centrul orașului? 


Focalizare având ca punct de pornire botul ra- 
chetei: drept în hotelul Aggie Grey. 


JACK 
Nu, există o oprire automată a motorului dacă ra- 


cheta depistează că nu i se opune nici o rezistenţă la 

înaintare. Așa ar putea să se deplaseze între cincispre- 
zece și treizeci de metri. 
MALLORY 
Dar dacă mecanismul de oprire nu funcţionează? 
JACK 
Glorious Wonder oferă asigurări cât cuprinde. 
RUSS 
O mulțime de oameni din Apia au plecat să-și vi- 
ziteze rudele de la ţară. Dacă aș fi localnic, cred că și 
eu aș proceda la fel. 


Se aude o fluierătură puternică. 


JACK 
Acesta este avertismentul de zece minute. Poate 
vreți să vă scoateţi cameramanul de aici. 


Mallory se ridică și privește pe hublou. 


MALLORY 
Au plecat toți. N-a rămas decât camera fixată pe 
rachetă. 
JACK 
Sper să nu vă ofere ceva din cale-afară de interesant. 
MALLORY 
De astă dată, trebuie să fiu de acord... Așadar, 
acesta este un artefact sosit din spaţiul cosmic. 
JACK 
Cu toate că densitatea lui face ca acest lucru să fie 
improbabil. Ori inexplicabil. 
MALLORY 
E foarte vechi. 

RUSS 
„Coralul în care era încastrat data dinaintea apari- 
ției primatelor ce seamănă cu oamenii. 
MALLORY 
Prin urmare, nu prea credeţi în teoria „armei 
pierdute“ ? 
JACK 
Ar fi o prostie. 
RUSS 
Trebuie să-ţi pui întrebarea cum a ajuns acolo, sau 
dacă e un dispozitiv de provenienţă americană ori so- 
vietică. Dacă am fi descoperit-o în alt loc, sigur, așa 
am fi gândit și noi. Numai că am scos-o de sub corali 
vechi de milioane de ani. 
MALLORY 
Nu se putea ca cineva să o fi ascuns acolo? 
RUSS 
Ar trebui să găsim și motivul. Eu mi-aş dori să as- 


cund așa ceva în propria mea ţară. 


MALLORY 
V-au contactat ruşii ori americanii? 
JACK 
Sigur că da. 
RUSS 


Nu vrem să vorbim despre asta. Deocamdată. 


Imaginea de pe ecran se schimbă, înfățișând o vede- 
re generală din aer, peste care se suprapune numărătoa- 
rea inversă. O rotaţie de 360 de grade prezintă toate 
elicopterele militare care asistă la operaţiune. La secun- 
da zece, camera se concentrează asupra artefactului. 

O voce impasibilă, din spatele camerelor de luat vederi, 
numără de la zece la zero. 


VOCEA 
Zece. 
JACK (ridicându-se) 


Era și vremea. 


Cei trei se apropie de hublou pentru a urmări ce se 
întâmplă. Ecranul este împărțit în două, pentru a pre- 
zenta şi vederea aeriană. Glasul numără până la zero. 

Racheta chinezească porneşte, iar eșapamentul ei az- 
vârle nori de aburi în marea din spatele ei. Vreme de câ- 
teva secunde, ce par nesfârșite, pe măsură ce zgomotul 
crește până la un urlet asurzitor, racheta nu se mișcă. 
Apoi artefactul se urnește și se deplasează încet, apoi 
ceva mai repede, pe şinele de ghidare, către suportul de 
metal care îl va găzdui. O cameră din apropiere arată 
cum artefactul se așază pe suport cu un zăngănit puter- 
nic, moment în care racheta nu mai scoate nici un sunet. 


| RUSS 
A mers ca la carte. Chinezii ăștia sunt ai naibii 
de buni. 


JACK 


Mă bucur că sunt de partea noastră. Deocamdată. 

SAN GUILLERMO, 
CALIFORNIA, 1932 


Soții Berry s-au văzut siliți să recunoască într-un 
târziu că Jimmy avea un comportament de necontrolat 
și, cu discreție, l-au internat la St Anthony’s, un azil 
privat pentru bolnavi mintali. 

Schimbarea de decor i-a slujit destul de mult. Medi- 
camentele ce i s-au administrat pe cale orală ori prin in- 
jecții erau nesemnificative din punct de vedere 
metabolic. Tratamentele-șoc, în cadrul cărora îngrijito- 
rii îl înfășurau în cearceafuri ude și apoi îl stropeau cu 
apă rece, aruncată cu găleata, se dovedeau stimulative 
pentru o fiinţă ce putea trăi pe Mercur ori Pluto. 

Cu toate acestea, asista pretutindeni la comporta- 
mente umane ieşite din comun, atât din partea pacien- 
ţilor, cât și a îngrijitorilor, lucruri pe care nu le văzuse 
niciodată la locuinţa soţilor Berry. În prima săptămână, 
a învăţat mai multe lucruri decât în cele câteva luni de 
cocoloșeală de acasă. 

Paznicii erau brutali și neciopliți. Dacă făcea ceva 
ce nu se încadra într-un anumit tipar comportamental 

acceptat, îl vârau imediat în cămașă de forță și apoi îl 
azvârleau într-o încăpere cu pereţii tapițaţi. 

Așa a ajuns să înțeleagă ce înseamnă coerciţia și izola- 
rea. Ar fi putut să se strecoare afară din cămașa de forță, 
prefigurându-l astfel pe Omul din Cauciuc!, iar apoi ar 
fi fost în stare să dărâme ușa, la fel ca Superman. Însă 
așa, educaţia lui ar fi avut de suferit. S-a supus bătăilor și 
violurilor — doar era un băiat frumos dintr-o familie bo- 
gată, care nu putea turna pe nimeni. A învăţat astfel ceva 
ce semăna a milă pentru Olandeza, cu toate că ideea de 
durere rămăsese încă ceva foarte vag, iar umilinţa nu fă- 
cea deocamdată parte dintre trăirile lui emoţionale. 

I-a ascultat pe ceilaţi, în timpul petrecut printre ei. 
Faptul că răspundea monosilabic, uneori bizar, trecea 
neobservat. De fapt, parcurgea o versiune lentă, și une- 
ori sinuoasă, a procesului de învăţare prin care trecea 
orice copil. A „crescut“ prin observare şi asimilare. 

O parte importantă a acelui joc de puzzle o repre- 
zenta exprimarea articulată a oamenilor, dar problema 
sa era strâns legată de aceasta, respectiv imitarea proce- 
selor umane de gândire. Asta i-a luat doi ani, dar când 
„Jimmy“ a împlinit douăzeci de ani, nimeni nu-l mai 
bătea sau viola. A fost mutat într-o aripă curată și liniș- 
tită din azilul St Anthony's, iar după o vreme i s-a în- 
găduit să primească vizitatori. 


! În original, Plasticman (pe numele său real Eel O'Brian), per- 
sonaj de benzi desenate pe teme polițiste, apărut pentru prima oară în 
1941. Infractor mărunt, în timpul unei efracţii, el cade într-un bazin 
cu acid. Se trezește într-o mănăstire și constată că are corpul foarte 
maleabil. Ulterior își dedică viaţa luptei contra criminalităţii. În 2002 
a fost lansat un film artistic, Plasticman and the Justice League (n. tr.). 

Părinţii s-au arătat atât de fericiţi să-l vadă purtân- 
du-se „normal“, încât au trecut cu vederea faptul că nu 
mai semăna deloc cu Jimmy. Le-a fost încredinţat spre 
îngrijire acasă. 

Mutantul asimilase un spectru foarte larg de com- 
portamente şi un simţ destul de sofisticat privind ati- 
tudinea corespunzătoare pentru fiecare ocazie. Pentru 
soții Berry, fiul lor devenise demn și liniștit și, proba- 
bil, ceva mai sfios, ceea ce reprezenta un progres real 
față de individul brutal și sodomist pe care îl duseseră 
la St Anthony's. 

Uneori, mutantul cânta la pian ore în şir, alteori, își 
petrecea mult timp contemplând marea. Știa că era ur- 
mărit și evaluat, de astă dată de amatori, și reușea să 
realizeze demonstraţii nuanţate și convingătoare. 

Învăţase cum să simuleze comportamentul unui ado- 
lescent care suferise o traumă, însă acum era pe cale de 
a se însănătoși. Înţelesese că aceea era singura modali- 
tate pentru a nu ajunge din nou la azilul pentru bolnavi 
mintal și pentru a trece la următoarea etapă de evoluție. 

Aceasta a fost cea mai complexă creatură pe care o 
imitase vreodată. Succesele sale îi ofereau o mulțumire 
vecină cu bucuria. 


| 


APIA, SAMOA, 2020 


După ce arțefactul a fost așezat pe suport, o echipă 
de muncitori, plătiți corespunzător pentru viteza de lu- 
cru și orele suplimentare, a început construirea labora- 
torului din jur. Reprezentanţii guvernului și-au făcut 
apariţia încă înainte de ridicarea taluzului uscat. 

Halliburton și Russell se întorseseră de la hotelul 
lor, unde luaseră prânzul, ca să vadă ce progrese se în- 
registraseră la construcţie. Au traversat șanțul cu apă pe 
un pod improvizat din bambus, apoi un supervizor al 
lucrării le-a arătat șantierul. Omul a susţinut că echipa- 
mentele puteau fi aduse peste patru zile; finisajele in- 
terioare şi vopsitoria aveau să fie gata peste cinci zile. 
Vestea era îmbucurătoare, depășind până și cele mai 
optimiste așteptări. 

Când au dat să se întoarcă, au văzut un bărbat îm- 
brăcat într-un costum alb, așteptându-i de cealaltă 
parte a șanțului cu apă, alături de un paznic, a cărui ati- 
tudine trăda un sentiment de stânjeneală. 

- Domnule Halliburton, acest... 


camuflaj 75 


Halliburton l-a întrerupt. 

— Cine ești și pentru cine lucrezi? 

- Doctor Franklin Nesbitt, șef al serviciului de Pla- 
nificare Avansată de la NASA, i-a răspuns bărbatul — 
musculos și bronzat, cu părul alb tuns scurt — întin- 
zând mâna în semn de salut. 

Russell i-a strâns-o. 

- Da, am corespondat. 

— Într-un fel, a confirmat Nesbitt. Practic, ai spus 
că, indiferent ce aș avea eu de oferit, nu te interesează. 

— Chestia asta a rămas valabilă, a zis Halliburton. 
Acest proiect nu este sub jurisdicția voastră. 

— Nici nu pretind așa ceva. Am însă o ofertă care 
s-ar putea să ţi pară interesantă. 

— Nu cred. Ai bătut drumul degeaba. 

— Jack, a intervenit Russell, am putea măcar să fim 
politicoși. Apoi, către Nesbitt: Cei de la hotel fac un 
ceai bun. Mi-ar făcea plăcere să stau de vorbă cu cineva 
care nu este reporter. 

A dat un telefon, apoi s-au îndreptat spre Jeep și, 
când au ajuns la hotel, masa din sufrageria lor privată 
era aranjată până la ultimul amănunt. 

O irlandeză le-a adus ceai și câteva platouri cu sand- 
vişuri diverse și pateuri. 

— Am făcut o concesie, a spus Russell. Jack apre- 
ciază mai mult berea și cartofii prăjiți. 

— Sunt un barbar fără leac, a zis Halliburton, apu- 
când din zbor un sandviș cu frunze de năsturel. Așadar, 
ce ofertă ne faci? Ce-ar putea fi atât de interesant pen- 
tru noi? 

Ceilalți doi bărbaţi au așteptat până când femeia, 
care le-a turnat ceaiul în cești, a ieșit din sufragerie. 

— Să vorbesc la modul general sau să intru în amă- 
nunte? i-a întrebat Nesbitt. 

— La modul general, a zis Russell. 

S-a frecat la frunte, evidențiind oboseala datorată 
diferenţei de fus orar. 

— În primul rând, pentru că anticipam că voi fi res- 
pins, vă ofer expertiză tehnică pe gratis. 

— Ai avut dreptate, a spus Jack. Referitor la refuz. 

— ar dacă am căuta ajutor din afară, a spus Russ, 
de ce crezi că am recurge la voi, și nu la europeni ori 
japonezi? 

— Ca instituţie de cercetare, avem tradiție mai în- 
delungată și suntem mai mari — nu în privinţa bani- 
lor, adevărat. ,, 

— Noi facem cercetare aici, a zis Jack, uitându-se 
la un sandviș cu ochi întrebători, dar suntem în pri- 
mul rând o companie care vrea să obțină profituri. 
Chiar dacă nu avem nici cea mai vagă idee ce vom des- 
coperi. Dar există șanse reale ca descoperirea să fie 
epocală. Am băgat o adevărată avere în treaba asta. 
L-am primit pe doctorul Sutton, împreună cu echipa 
lui, pentru că am considerat că pot avea încredere în 
ei. În schimbul păstrării secretului activităţii lor, ei 
sunt parteneri, dar și angajaţi cu salarii: dacă lucrurile 
merg, bine, vor primi cu toţii un procent redus din 
ceea ce ar trebui să fie un profit astronomic. Dacă se 
produce vreo scurgere de informaţii, orice, nu se vor 
alege cu nimic. 

— Noi suntem pregătiți să renunţăm la orice profit 
ar rezulta din descoperirile făcute de oamenii noștri. 

— Oamenii. Tocmai asta-i problema, doctore Nes- 
bitt. Ca instituţie, NASA poate promite și luna de pe 

cer. Dar în cazul în care vreunul dintre oamenii voștri 
ar descoperi întâmplător o mașinărie ce sfidează gravi- 
taţia, cred că el ar renunța la slujba de la NASA în fa- 
voarea unei bogății nelimitate. 

Nesbitt a dat cu amabilitate din cap, a gustat ceaiul 
Și a turnat puţin zahăr în ceașcă. 

— Și cam ce sumă aţi investit, aproximativ o treime 
de miliard? 

— În jur de. 

— Atunci, daţi-mi voie să trec de la aspectele gene- 
rale la cele specifice. Suntem dispuși să investim cam 
tot atât. Și așa ștergem totul cu buretele. 

— Asta în schimbul a ce? a întrebat Russ. 

— O echipă de doisprezece cercetători care vor ve- 
rifica împreună cu voi orice se publică și care vă va 
atribui orice profituri prezente ori viitoare. S-a uitat la 
Jack peste marginea ceștii și apoi a sorbit din ea. Am 
în camera mea un contract cuprinzător pe această 
temă, despre care mi s-a spus că acoperă toate situaţiile. 
A, plus dosarele celor doisprezece oameni. 

— Şi faci parte din echipa asta? 

— Aș vrea eu, dar nu. Eu sunt doar un administra- 
tor îndrăgostit de știință. Nu cred că v-ar impresiona 
diploma mea de absolvent al facultății de fizică de la 
Universitatea din Arkansas. 

Jack i-a zâmbit. 

— Poate că asta ne-ar impresiona mai mult decât di- 
ploma MBA de la Harvard, a zis el, și și-a atins proteza 
auditivă. Grozave mai sunt dispozitivele astea. 

Nesbitt nici nu a clipit. 

— E tentantă oferta? 

— Sigur că este, a zis Jack cu glas aspru. 

— Jack, am convenit de la început. Fără amestecul 
guvernului. Fără utilizări militare. 

— Acceptăm treaba asta. Nu urmărim așa ceva. 

— Atunci, ce anume căutaţi? 

— Jumătate dintre oameni sunt specialiști în exobio- 
logie. Așadar, căutăm pe cineva, nu „ceva“. 


12 


WOODS HOLE, 
MASSACHUSETTS, 1935 


Soții Berry au rămas surprinși că fiul lor nu voia să 
meargă la Juilliard!, pentru că-și puteau permite plata 
taxelor. Mutantul manifesta interes faţă de muzică, însă 
interesul, deloc uman, și-l putea satisface oriunde. 
Existau momente când stătea singur pe întuneric și 
cânta, în minte, compoziţii fantastice, pe care nici un 
om nu ar fi fost capabil să le interpreteze. Cu două 
mâini imaginare suplimentare, putea cânta o fugă de 
Bach înainte și înapoi în același timp. Deseori proceda 
astfel în perioadele cât trebuia să mimeze somnul. 

Despre propria sa origine știa doar că ieșise din 
mare, ținând minte că înainte de a fi luat forma de om 
fusese, vreme de secole, un mare rechin alb și balenă 
ucigașă. Înainte de a fi existat sub acele forme avusese 
și alte înfățișări și, cu toate că amintirile erau neclare, 


l Juilliard, înfiinţată în 1905 ca institut de muzică, s-a extins apoi, 
devenind o universitate care pregăteşte studenţi în domeniul dansu- 
lui și al artei dramatice (n. tr.). 

avea impresia că fusese mereu o creatură marină de un 
fel ori altul. 

Mai existau și alții ca el? Nu avea de unde ști. Alții, 
care adoptaseră formă umană, puteau trece drept oa- 
meni la nesfârșit, părând să îmbătrânească într-un ritm 
firesc, „murind“ și reluându-și viaţa ca altă persoană. 

Înţelegând care era deosebirea comportamentală 
între o balenă ucigașă și om, lecturile de psihologie îl lă- 
muriseră că evoluţia sa nu putea fi una obişnuită. Exis- 
taseră istorii privind „copii-animale“, copii crescuţi de 
lupi sau alte vieţuitoare, situaţii care s-ar fi potrivit cu a 
lui. Avea suficient timp să cerceteze și acel aspect. 

Pe unul ca el nimic nu-l silea să devină uman. Putea 
rămâne mare alb ori balenă ucigașă — ori recif de corali 
ori piatră, dacă asta îl făcea să fie mulţumit. Marea con- 
stituia un ascunziș foarte bun. 

De aceea, a socotit că, pentru început, oceanografia 
putea fi o specialitate firească. Dacă nu era satisfăcut de 
acel domeniu, putea studia altă disciplină, cu o altă 
identitate și repetând asta la nesfârșit. Scurgerea tim- 
pului nu avea nici o importanţă pentru el. 

Woods Hole constituia avangarda în domeniul cer- 
cetării oceanografice, o instituţie nouă, finanțată din 
surse private. Se afla în Massachusetts, astfel că mutan- 
tul a depus cereri la câteva universităţi, pentru a studia 
discipline înrudite. Refuzat de Harvard și MIT, pro- 
babil pentru că majoritatea materiilor de liceu îi fuse- 
seră predate de profesori particulari la domiciliu, a fost 
admis de Universitatea din Massachusetts, alegând spe- 
cialitatea oceanografie. Woods Hole accepta absolvenți 
de acolo ca voluntari pe durata verii, și tocmai acesta 
fusese planul pe care şi-l făcuse mutantul. 

Rezultatele lui la examene erau cu suișuri și coborâ- 
șuri, lucru previzibil; strălucise la tot ce ţinea de logică 
sau memorizare, dar nu se descurcase prea grozav la 
materii precum literatura ori filozofia. A constatat de 
asemenea că mulți alți studenți îi semănau, iar majori- 
tatea acestora erau fiinţe singuratice și sfioase. 

După ce a stat o parte din primul semestru într-un 
cămin, a plecat, închiriindu-și un apartament în oraș. 
Asta l-a ajutat să economisească timpul şi energia pe 
care le pierdea ca să menţină faţada de Jimmy Berry, ofe- 
rindu-i în schimb libertatea de a exersa transformarea 
în alte persoane, un talent pe care-l considera ca fiind 
foarte util pe viitor. După antrenamente atente, putea 
deveni altă persoană, de aceleași dimensiuni, în aproxi- 
mativ zece minute. Dacă trebuia să se transforme în 
ceva mai mic sau mai mare, timpul necesar era de două 
ori mai lung, fiind vorba de un proces dureros și obo- 
sitor. La un moment dat, s-a transformat în doi copii, 
dar unul avea doar o inteligenţă de nivel mediu, iar ce- 
lălalt era aproape idiot. 

Ca Jimmy, a dus o viaţă socială precaută, mergând 
la film sau la petreceri dansante o dată sau de două ori 
pe lună, dar în fiecare situaţie cu altă fată. Unui tânăr 
californian, atrăgător, cu bani și familie de vază, nu-i 
era greu să-și găsească o fată cu care să iasă la film. Nu 
au existat dovezi ale trecutului său cu privire la atitudi- 
nea sa faţă de femei, iar în 1935, sexul nu era subiect de 
discuție la prima și singura sa întâlnire cu o fată. 

(Mutantul și-a dat seama că, mai devreme sau mai 
târziu, va trebui să deprindă eticheta sexuală, dar a 
hotărât să mai amâne acest lucru. La acea dată, în Ame- 
rica nu existau suficiente informaţii sigure privind acel 

subiect; oamenii din filme și cărți făceau deseori aluzii 
sexuale, însă niciodată ele nu treceau de acel stadiu. 
Mutantul ştia că expresia „Scoate-ţi hainele și pune-le 
pe comodă“ funcţiona doar în anumite condiţii speci- 
fice. Se impunea ca perechea să rămână singură și să 
treacă la dezbrăcare împreună, însă cum se ajungea la 
asta după un sărut pasional ori o înălțare din sprâncene 
rămânea un mare mister pentru el.) 

Așadar, traseul său fusese stabilit: patru ani de mun- 
că, în care a strălucit la științe exacte, apoi doi ani pen- 
tru masterat, doctoratul și, în cele din urmă, acceptarea 
la Woods Hole. 

Doi ani la rând, pe durata verii, a ajuns să lucreze la 
Woods Hole; navigând pe Atlantis, un vas cu pânze tip 
keci. Din când în când, în zilele libere, dispărea într-un 
golfuleț ascuns, și-și petrecea o oră transformat în del- 
fin, ca să revină în adâncul mării într-un mod mai per- 
sonal și familiar. Aceste ape reci și bogate se deosebeau 
mult de cele ale Pacificului, unde-și avusese căminul la 
început, și astfel a învăţat multe, unele dintre aceste lu- 
cruri urmând să-i direcţioneze propriile cercetări. 

Însă, înainte de a-și susţine doctoratul, a izbucnit 
războiul. 

Mutantul a observat că celor recrutați li se dădeau 
anumite sarcini pe care le hotărau militarii. Însă cei care 
se înrolau ca voluntari aveau permisiunea ca, în limite 
rezonabile, să aleagă. 

A vrut să studieze Pacificul, bănuind că originea lui 
trebuie să fie prin acea zonă. Pericolul nu reprezenta un 
factor de luat în seamă; din câte știa, nu putea muri. De 
aceea, s-a înrolat la pușcașii marini, și a cerut să plece pe 
teatrul de luptă din Pacific. 

Pentru majoritatea studenților, înrolarea ar fi re- 
prezentat o amânare și un chin — fără a mai vorbi de 
posibilitatea de a fi răniți sau de a muri de vreo boală 
tropicală. Însă pentru mutant, timpul rămânea doar o 
noţiune fără semnificaţie. Fiecare experienţă nouă se 
dovedise utilă. 

Șefilor militari nu le-a spus că era student, pentru că 
astfel ar fi ajuns în vreun birou. Și astfel, în loc să de- 
vină un puşcaş marin expert în viața subacvatică, s-ar fi 
trezit un simplu infanterist, ca să geamă și să gâfâie 
mărșăluind. Atacul de la Pearl Harbor avea să se întâm- 
ple abia peste un an. 

ASIA DE SUD-EST, | 
EPOCA PRE-CREŞTINĂ 


Mutantul nu era <ingurul de acest fel pe planetă. 
Mai exista o creatură, ce nu avea nici o legătură cu el, 
care nici nu mai ţinea minte de când se afla pe Pământ; 
care trăise mii de vieți, dispărând când îmbătrânea prea 
mult și reapărând ca tânăr. 

Era întotdeauna bărbat și, de obicei, se purta ca 
o brută. 

Să-l numim cameleon: un mascul alfa, care nicio- 
dată nu avea fii decât dacă proveneau dintr-un adulter. 
Spre deosebire de mutant, avea ADN, însă era de ori- 
gine extraterestră; nu se putea reproduce cu o ființă 
umană, așa cum nu ar fi reușit asta nici cu o piatră sau 
cu un copac. 

De asemenea, spre deosebire de mutant, părea să 
manifeste o fixaţie pentru forma umană. Nu se gândise 
vreodată să-și explice asta. Însă până în perioada Re- 
nașterii, vreme de zeci de milenii nu se gândise defel 
la faptul că ar putea proveni de pe altă lume. A presu- 
pus că era un soi de demon ori semizeu, dar își dăduse 

dintru început seama că ar fi fost o greșeală să se laude 
cu așa ceva. Nu putea fi ucis, nici măcar de foc, dar per- 
cepea durerea, și încă profund, așa cum oamenii nu pu- 
teau să o simtă. La nivel scăzut, era ca o plăcere, și de 
aceea căuta varietăţi ale unei asemenea dureri-plăcere. 
Însă spânzurarea și crucificarea erau experienţe prin care 
nu ar fi vrut să treacă a doua oară. Arderea până se făcea 
scrum îi producea dureri inimaginabile, iar reconsti- 
tuirea de după aducea cu sine chinuri și mai cumplite. 

De aceea, după câteva experienţe care probabil au 
contribuit la nașterea mitului vampirilor, cameleonul a 
ales să ducă o existenţă obișnuită, adică vieți repetate, 
care nu ieșeau prin nimic în evidenţă. 

De obicei, devenea războinic, şi, bineînţeles, unul 
bun. Uneori, cariera lui se întrerupea brusc atunci 
când era tăiat în două, ori strivit sub copitele cailor, ori 
tras pe roată, ori rupt de cai. În haosul bătăliilor, el gă- 
sea câteva momente de întuneric pentru a se reasam- 
bla, după care pleca în căutarea unei alte vieţi. Când la 
moartea și îngroparea lui asistau prea multe persoane, 
trebuia să însceneze o profanare de mormânt ori, asta 
cumva împotriva voinţei lui, o înviere. 

În vremurile străvechi, fusese căpetenie războinică 
sau chiar rege, datorită superiorității în bătălii și in- 
stinctului de a parveni. Însă asta îi crea mai multe neca- 
zuri decât merita, făcând aproape imposibilă aranjarea 
unei morţi private și a unei reînvieri. 

La fel ca și mutantul, învăţa orice, imediat, însă îl 
atrăgeau mai mult senzațiile, rămânând indiferent faţă 
de cunoaștere. Trupul lui știa deja tot ce trebuia pentru 
a supravieţui. Restul slujea doar pentru a spori plăcerile 
și a reduce durerile prea puternice. 

În cadrul Războaielor Peloponeziace, a luptat în- 
tâmplător în tabăra celor care aveau dreptatea de partea 
lor, şi, vreme de câteva generaţii, a trecut drept spartan. 
Apoi s-a alăturat armatei lui Alexandru cel Mare și a 
ajuns să se stabilească în Persia. Și-a petrecut mai bine 
de un secol ca part, după care a trecut în sfera de in- 
fluență romană. 

Când trăia ca part, a auzit povestea despre lisus 
Hristos, care i-a stârnit interesul. Ucis în public și apoi 
reînviat, îi era limpede că găsise o rubedenie. Trebuia să 
rămână cu ochii pe el. 

Cameleonul a pătruns o singură dată în cărțile de is- 
torie, iar asta datorită interesului său pentru creștinism. 
În secolul al doilea, la Narbonne, în calitate de căpitan 
al Gărzii Pretoriene, a manifestat ceva mai multă curi- 
ozitate în legătură cu semenul său nemuritor. Un duş- 
man l-a turnat, iar Dioclețian a cerut executarea lui 
drept creștin ascuns, de către arcași. Prietena lui, Irene, 
n-a vrut să-l lase să moară singur, iar el a înviat în mod 
„miraculos“. După aceea, Dioclețian a pus să fie bătut 
cu bare de fier de către soldați, iar el a revenit din morţi 
ca soldat tânăr, a evadat și a dat astfel naștere legendei 
Sfântului Sebastian. 

A muncit ca ţăran și soldat în Persia până în anul 313, 
când, în baza Edictului de la Milan!, nu a mai fost 
o primejdie să te declari creștin. Când a auzit despre 
asta, și-a abandonat plugul și a mers pe jos până în 


! Edictul de la Milan, din anul 313, stabileşte că Imperiul Roman 
încetează persecuțiile împotriva creștinilor. El a fost dat de tetrarhii 
împărații romani Constantin I (de vest) și Licinius (de răsărit), dând 
naștere unei perioade cunoscute sub numele de Pacea Bisericii (n. tr.). 

Italia, prădând oameni pe drum, atât cât să rămână 
în viață. 

Nu-i surâdea să se afle atât de aproape de autoritățile 
centrale, de aceea s-a întors în Franţa și a pendulat o 
vreme între Gallia și Germania, fiind cu ochii în patru 
după oameni nemuritori. Lucrurile au devenit din cale 
afară de neplăcute în timpul ciumei din 542, astfel că şi-a 
croit drum spre Anglia în cohortele saxone invadatoare. 

În vreme ce Imperiul Roman s-a prăbușit, creând 
haos, Anglia i s-a părut mai aproape de suflet decât Eu- 
ropa continentală, astfel că a trăit vreme de mai multe 
vieţi acolo, întâi ca soldat și ţăran, învățând totuşi o se- 
rie de meserii: fierar, cârpaci și măcelar. 

În 1069, a revenit la meseria de soldat, urmându-i pe 
cruciați până la Ierusalim și chiar mai departe. A luptat 
de ambele părți vreme cam de un secol şi, în cele din 
urmă, ca arab. S-a întors în Egipt și a pornit spre sud, 
de-a lungul Nilului. 

Devenit negru şi înalt, s-a transformat în războinic 
masai, ducând o viaţă neînchipuit de bună în compara- 
ţie cu traiul de până de atunci: avea la dispoziţie nenu- 
mărate femei și mâncare din belșug și, după câte o 
bătălie, putea dormi: până dimineaţa târziu. Mergea la 
vânătoare, unde folosea săgeți, lucru care îi făcea plă- 
cere. A trăit astfel vreme de câteva sute de ani, stând cu 
ochii după Hristos ori altă rudă, care probabil că tre- 
buia să fie albă. 

Cu toate acestea, primii albi care au apărut purtau 
puști și lanţuri. S-ar fi putut opune și „muri“ în mod con- 
venabil, însă auzise de Lumea Nouă și devenise curios. 

Călătoria peste ocean s-a dovedit a fi cel mai res- 
pingător lucru pe care îl trăise — pericolul iminent de a 

fi fiert în ulei ori biciuit până-și dădea duhul. A zăcut 
în lanţuri vreme de câteva săptămâni, a fost ţinut 
într-un spaţiu închis alături de alte sute de oameni, 
dintre care mulţi au murit și au putrezit alături de el 
până când cineva a coborât în cală și i-a luat pentru a-i 
arunca peste bord. 

Asta a fost un adevărat chin. Se gândise să rupă 
lanţurile noaptea și să se azvârle în mare. Mai făcuse 
asta, în Fenicia, și înotase câteva zeci de leghe până la 
țărm. Însă după ce navigaseră câteva zile cu vânturi pri- 
elnice, Africa era la câteva săptămâni de înot, așa că a 
renunţat la o suferinţă în favoarea alteia. 

S-a lăsat dus în America și, într-un fel, i-a făcut chiar 
plăcere să fie expus la vânzare — era de departe cel mai 
sănătos specimen de pe corabie, pentru că metabolis- 
mul nu avea relevanţă pentru el, fiind doar o sursă de 
plăcere. Bărbatul din Georgia, care îl cumpărase, s-a do- 
vedit totuși foarte crud. Îi plăcea să-și biciuiască orice 
nouă achiziție până o domina pe deplin, astfel că, atunci 
când i s-a oferit prima ocazie, cameleonul l-a ucis și s-a 
transformat într-un alb, după care a părăsit zona. 

Perioada aceea din viață l-a amuzat. Cunoştinţele 
lui de limbă engleză erau vechi de aproape o mie de ani, 
astfel că a trebuit să mimeze că era idiot cât timp a în- 
văţat cum să comunice. A pornit din nou spre nord, 
prădând și ucigând ca să poată supravieţui de fiecare 
dată când era convins că nu va fi prins. 

A continuat să meargă spre nord, până a ajuns la 
Boston și s-a stabilit acolo vreme de câteva sute de ani. 


14 

- Omuleţi verzi, a spus Halliburton, fixându-l pe 
Nesbitt. Ai citit doar ziarele de scandal. 

— Lucrul acela are cel puţin un milion de ani, a spus 
Russell. 

Nesbitt a dat aprobator din cap. 

- Însă este, evident, ceva fabricat. 

— Poate că nu, a zis Russell. Ar putea fi rezultatul 
unei forțe naturale exotice. 

— Eu n-aş crede asta. Dacă a fost făcut de vreo spe- 
cie inteligenţă în urmă cu unul ori mai multe milioane 
de ani în urmă... ei bine, atunci nu putem afirma nimic 
despre motivele lor, însă dacă semănau cât de cât cu oa- 
menii, atunci obiectul trebuie să fie locuit. 

— Adică, încă viu, după un milion de ani?! a spus 
Halliburton, punând unul peste altul două sandvișuri 
cu ouă și salată. 

— Şi noi suntem în viaţă după mai bine de un milion 
de ani. 

- Da, dar vorbeşte în nume propriu, cosmonautule. 

— Mă refeream la umanitate, de când ne-am desprins 
din Homo erectus. Am călătorit prin spaţiu într-un 
mediu închis, evoluând de la câţiva indivizi, la câteva 
miliarde. 

— Ideea stă în picioare, a spus Russ. Chestia aceea 
sigur reprezintă un mediu închis, asta este limpede. 

— Iar cei opt milioane de omuleţi verzi trebuie să fie 
minusculi. 

— Mda, sper că obiectul nu este plin cu pui de ham- 
ster în costume spațiale, a spus Nesbitt. S-ar putea să 
nu fie populat, în sensul că transportă indivizi. Proba- 
bil că are în componenţă ceva echivalent spermei și 
ovulelor, sau sporilor — ori ar putea fi vorba de infor- 
mații, ca o maşină von Neumann!. 

— A, da. Îmi aduc aminte de asta, a spus Russ. 

— Eu nu-mi amintesc, a recunoscut Halliburton. 
Era neamţ? 

— Cred că ungur. E o idee de început privind nano- 
tehnologia. În baza ei, trimiţi mici nave către diferite 
stele. Fiecare navă este de fapt o mașină, programată 
să caute materiale și să construiască copii ale sale, care să 
se deplaseze spre alte două stele. 

- Da, a spus Russ, iar după câteva milioane de ani, 
fiecare planetă din galaxie va fi fost vizitată de una din- 
tre aceste mașini. Faptul că pe Pământ nu există nici 


! Maşina von Nenumann, reprezintă o sondă capabilă să parcurgă 
distanțe interstelare sau interplanetare și să utilizeze materiale locale 
pentru a construi copii ale sale. Numele este preluat după cel al mate- 
maticianului John von Neumannn, american de origine maghiară, 
care, între alte realizări, a fost primul care a elaborat o teorie matema- 
tică a mașinilor ce se pot autocopia (n. tr.). 

una ni se oferă drept dovadă că în galaxie nu mai avem 
nici O altă specie capabilă de călătorii în spaţiu. 

— Asta e o idee puțin trasă de păr. 

Russ a ridicat din umeri. 

— Păi, galaxia are mii de milioane de ani. Logica ne 
spune că ar fi destul de simplu de organizat un aseme- 
nea proiect, care după aceea s-ar auto-controla. 

— Însă ai descoperit punctul slab în această demon- 
strație logică, a spus Nesbitt. 

— Desigur, a spus Jack. Am înţeles încotro baţi. Prin 
argumentaţie, presupunem că noi știm de trecerea ma- 
şinii pe aici. 

— Poate este ascunsă, a spus Nesbitt, da, ascunsă 
într-un loc unde n-ar putea fi descoperită decât de alte 
creaturi care posedă cunoștințe tehnologice avansate. 

Jack şi-a frecat miriștea de pe bărbie. 

— Aici ai dreptate. Un culegător de perle n-ar putea 
descoperi artefactul și să-l aducă singur la suprafață. 

— Iar extragerea din acel mediu și aducerea lui în al 
nostru ar putea constitui un semnal că viaţa de pe pla- 
netă a evoluat suficient de mult pentru a declanșa ur- 
mătoarea acțiune. 

— Contactarea noastră. 

— S-ar putea. Ori eliminarea noastră ca rivali. (S-a 
uitat la cei doi pe rând.) Ce s-ar întâmpla dacă pro- 
iectul a fost inițiat de o creatură asemănătoare lui 
Hitler? Ori Genghis-Han? Iar ei măcar erau oameni. 
Există nenumărate animale care își simplifică existenţa 
eliminând chiar membri ai propriei familii, dacă le 
ameninţă întâietatea. Până și noi am distrus specii în- 
tregi — virusul variolei ori purtătorul malariei — spre 
binele nostru. 

— Ideea e cam forțată, a spus Halliburton. 

— Dar chiar dacă probabilitatea ar fi aproape 
nulă, miza este atât de mare, încât problema trebuie 
analizată. 

— Hm, a făcut Jack și a bătut cu linguriţa în ceașcă, 
iar femeia a apărut. Colleen, soarele a trecut de amiază, 
i-a zis el. Femeia a dat din cap și a ieșit discret. Așa, cum 
vor salva cei doisprezece oameni ai tăi umanitatea de o 
invazie extraterestră? 

— Am analizat posibilitatea transferării întregii ope- 
rațiuni pe Lună. 

— Dumnezeule mare, s-a minunat Russ. 

— Asta ar face ca programul Apollo să pară un pro- 
iect științific minor, a spus Nesbitt. Nimeni nu posedă 
o rachetă propulsoare care să poată duce pe orbită 
măcar o zecime din masa acelui obiect. Și nu-l putem 
trimite în spaţiu pe bucățele. 

Jack a clipit și s-a apucat să facă niște calcule. 

— Cred că este imposibil. Masa rachetei purtătoare 
crește cu pătratul masei sarcinii pe care trebuie să o 
ducă. Vorbim și de rezistența materialelor. Racheta s-a 
prăbuși din cauza greutăţii. 

— Și acum vă daţi seama de implicaţii. Artefactul a 
ajuns aici venind de foarte departe, nu de pe Lună. 

— Asta este doar o presupunere, a zis Russ, și eu în- 
clin către o explicaţie firească. Pesemne că a fost făcut 
aici, pe Pământ, prin vreun proces necunoscut nouă. 

Nesbitt nu și-a putut stăpâni iritarea: 

— Al naibii de exotic! De trei ori mai dens decât 
plutoniul — iar asta dacă ar fi cu totul din același mate- 
rial! Dar dacă e gol pe dinăuntru? În cazul acesta, din 
ce este făcută carcasa? 

— Neutroniu, a spus Russ. Materie degenerată. Așa 
bănuiesc, dacă e gol. 

— În școală, noi numeam materia asta „non- 
sens-oniu“, a zis Jack. Adică, întâi inventează-i propri- 
etățile, iar după aceea găsește elementul. 

Colleen a intrat cu un cărucior cu diferite sticle și 
pahare. 

- Domnilor? 

Omul de la NASA a rămas la ceai, Russell şi-a luat 
un pahar de vin alb, iar Jack s-a mulţumit cu un Bloody 
Mary dublu. 

- Bun, și ce propun cei doisprezece oameni plini 
de iniţiativă? a întrebat Jack după ce femeia a părăsit 
încăperea. 

Omul s-a aplecat ușor în faţă. 

— Izolarea. Mai profundă decât dacă ar fi vorba de 
pericol biologic extrem de mare. Mediul folosit de mi- 
litari pentru elaborarea... 

— Nano-armelor, l-a completat Russ. Sigur, noi nu 
elaborăm așa ceva. Doar învăţăm cum să ne apărăm îm- 
potriva lor, dacă ne atacă cineva cu ele. 

— Nu mă refer doar la militari. Toată lumea care 
creează nanotehnică apelează la sisteme similare de 
protecţie ca să poată ţine lucrușoarele acelea izolate. 
Am putea acoperi clădirea laboratorului pe care echipa 
voastră tocmai o finisează cu un strat exterior, un soi de 
exoschelet. Practic, o cameră de metal fără suduri de 
aproximativ aceeași dimensiune cu laboratorul. Pentru 
a pătrunde, trebuie să treci printr-o ecluză. Presiunea 
atmosferică dinăuntru va fi ceva mai scăzută decât la 
exterior. Ecluza slujește și de vestiar; nimeni nu va 
purta haine de stradă în zona de lucru. 

— Nu cred că oamenii noștri vor fi încântați să lu- 
creze în asemenea condiţii, a spus Russ. Le-ar aduce 
aminte de amestecul unei instituţii guvernamentale. 

— Aţi putea vedea situaţia ca o încercare de a profita 
de o instituţie guvernamentală. Vă oferim echivalentul 
funcțional al izolării lunare — aer și apă reciclate, surse 
de energie independente de exterior. 

— Plus capitalul pe care l-am investit până la această 
dată? a zis Jack, uitându-se la Russ. 

— Exact, a confirmat Nesbitt. 

Russ a dat aprobator din cap aproape imperceptibil. 

Jack a mai stors o felie de lămâie în băutura lui. 

— Vom analiza contractul pe care ni-l propui. O să-i 
rog pe avocaţii noștri să-l studieze. Poate venim cu o 
contraofertă. 

— E bine și așa, a spus Nesbitt şi s-a ridicat. Mă duc 
să-l aduc. Eu consider că e clar și cuprinzător. 

În contract nu au găsit un mic amănunt privitor la 
„sursa independentă de energie“: Ca măsură de pre- 
cauţie pentru sănătatea întregii planete, încărcătura de 
plutoniu a sursei putea fi detonată prin telecomandă 
de la Washington, ceea ce ar fi transformat întreaga 
insulă în deșeuri radioactive. 


l5 


AMHERST, MASSACHUSETTS, 
FEBRUARIE 1941 


Mutantul ar fi putut evita recrutarea simulând o 
vreo maladie ori invaliditate; unul din trei bărbați ame- 
ricani era respins la recrutare. La fel ca mulți alți băr- 
baţi, din diferite motive, a evitat asta înrolându-se la 
pușcașii marini. 

Șefii nu erau entuziasmați de recruți precum Jimmy 
Berry, indiferent cât de bine ar fi arătat ei pe afişele ce 
chemau la recrutare. Era înalt, puternic, atrăgător, să- 
nătos și, evident, provenea dintr-o familie bogată. Pe- 
semne minţea că nu trecuse prin colegiu, dorind să 
evite trimiterea la Școala de Ofiţeri. Avea să fie greu de 
supus, ceea ce făcea și mai dificilă educarea celorlalți re- 
cruţi, care proveneau din medii modeste. Iar recruţii 
aceia trebuiau disciplinaţi și aduși la o stare de supu- 
nere oarbă, pentru ca abia după aceea să fie modelaţi ca 
pușcași marini. 

L-au poreclit Frumosul şi Teșcherea. Însă a apărut 
o mică problemă, pe care instructorii n-o anticipaseră. 
În drum spre cazarmă, un sergent l-a scos din rând și i-a 

spus: „Mărşăluieşti ca o curvă“, drept care l-a pus să 
facă cincizeci de flotări, ordin pe care l-a executat fără 
să transpire deloc. Apoi sergentul i s-a așezat pe spate 
și i-a zis: „Încă cincizeci.“ Iar el le-a executat fără vreun 
efort deosebit. 

De aceea, în prima noapte, sergentul instructor a 
Organizat o „petrecere cu pături“ pentru nesuferitul 
răcan. A luat cu el alți trei sergenţi și trei caporali mă- 
tăhăloși, ca să arunce o pătură peste Jimmy, care dor- 
mea, și pentru a-l bate apoi ca să înveţe ce înseamnă 
respectul. 

Era ora două dimineaţă, iar mutantul, care cânta în 
minte o piesă de pian pentru patru mâini, i-a auzit pe 
cei șapte apropiindu-se tiptil pe intervalul dintre paturi, 
dar a socotit că zgomotul nu prezenta importanţă. Ni- 
mic nu-i putea face vreun rău. 

Însă când pătura i-a fost înfășurată strâns în jurul 
corpului, iar cineva l-a izbit cu o bâtă, a reacţionat în 
mai puţin de o secundă. După aceea a analizat situația 
și a rămas total pasiv. 

Însă în acea fracțiune de secundă îi rupsese unuia în- 
cheietura mâinii și două degete și îl făcuse pe unul din- 
tre atacatori să zboare până în perete. 

Slujindu-se de bâtă, unul dintre supraviețuitori a 
continuat să izbească în forma inertă a lui Jimmy până 
când ceilalți l-au tras de acolo. Apoi, recruţii, câte unul, 
câte doi, s-au apropiat să vadă rezultatul bătăui. 

Mutantul și-a „fabricat“ vânătăi și tăieturi și a elibe- 
rat o cantitate corespunzătoare de sânge. În lumina să- 
răcăcioasă a latrinei, arăta înfiorător. 

— Trebuie dus la infirmerie, a spus cineva. 

— Nu, a protestat mutantul. 

Lumina din dormitorul comun s-a aprins brusc. 

— Ce mama dracului se petrece aici? a răcnit 
sergentul-instructor. Uniforma sa era curată și proas- 
păt călcată, însă cămașa îi era încheiată doar pe jumă- 
tate, iar mâna stângă îi atârna moale pe lângă corp 
și degetul mare i se învineţise. Răcanilor, înapoi la 
culcare! 

Doi subofiţeri s-au apropiat de cel ce zăcea fără cu- 
noștință lângă perete. Când l-au ridicat să-l ducă de 
acolo, a început să geamă. 

Sergentul-instructor a rămas în faţa lui Jimmy, in- 
spectându-i vânătăile, tăieturile și ochii învinețiți. 

— Ce-ai păţit, recrut? 

— Ce credeţi că s-a întâmplat, domnule sergent? 

— Am impresia că ai căzut din pat. 

— Înseamnă că asta s-a întâmplat, domnule sergent. 

— Ai nevoie de ajutor medical? 

— Nu, domnule sergent. 

— Mai tare! a răcnit el. 

— Nu, domnule sergent! a spus mutantul imitând la 
perfecție tonul şi accentul din glasul sergentului. 

— Bine. S-a întors pe călcâie și a pornit spre ieșire. 
Răcanilor, n-aţi văzut nimic. Treceţi la somn. Să fiţi în 
formaţii la cinci fix, a zis, apoi a închis lumina. 

După un minut de tăcere, oamenii au început să-și 
vorbească în şoaptă. Mutantul s-a ridicat în fund pe pat. 
Cineva i-a adus o aspirină și o cană cu apă. 

— Unde-ai învăţat să te baţi așa? 

— Am căzut din pat, i-a răspuns el. Și sergentul, 
la fel. 

Întâmplarea şi replica asta au făcut înconjurul ta- 
berei de instruire, mai ales că a doua zi dimineaţă i-a 

preluat un alt sergent-instructor, și pe cel dinainte nu 
l-au mai văzut. Apoi l-au poreclit „Joe Louis.“ 

Noul sergent nu părea dornic să-l chinuiască în mod 
deosebit pe Joe Louis. Dar nici nu-l cocoloşea. Avea la 
dispoziţie opt săptămâni ca să facă niște pușcași marini 
din civilii aceia demni de toată mila. 

În prima săptămână nu au făcut mare lucru, în afară 
de alergări, marșuri, genuflexiuni, de la cinci dimineaţa 
până la masa de seară — iar uneori câte un marș de câ- 
țiva kilometri buni imediat după cină, ca să li se așeze 
mâncarea mai bine în stomac. Mutantului toate acestea 
i se păreau destul de odihnitoare, însă a observat reac- 
viile celorlalți la stres și astfel elimina cantitatea corectă 
de sudoare și gemea în mod corespunzător. În poligon, 
țintea în așa fel încât să nimerească mai mereu alături de 
centrul țintei, fără a avea rezultate supărător de slabe. 

A fost cât pe ce să facă o mare greșeală la „examina- 
rea finală“ care a prevăzut instrucţia privind folosirea 
măștii de gaze. Unul câte unul, recruţii au intrat într-o 
cameră întunecoasă, unde trebuiau să aștepte cât ser- 
gentul dinăuntru îi întreba numele, gradul și numărul 
de identificare. Recrutul trebuia să le spună pe toate cât 
mai repede, iar apoi să-și pună masca de gaze, să salute 
ȘI să iasă. 

Mutantul a intrat în camera obscură și a inspirat 
sănătos, fiind aproape copleșit de un val de nostalgie. 
După un milion de ani, uitase că atmosfera de pe pla- 
neta lui era similară cu cea din cameră, adică 10% clor. 
Mirosul era încântător. 

Sergentul care purta mască de gaze și avea un carnet 
în mână l-a lăsat să aștepte cam două minute. Apoi a în- 
dreptat fasciculul unei lanterne în ochii lui. 

— Soldat Berry, respiri? 

— Nu, domnule. 

- Nu-mi mai spune „domnule“ ; doar muncesc pen- 
tru a mă întreţine. A ţinut fasciculul spre Jimmy încă 
un minut. Măi, să fie al naibii! Soldat Berry, înoți mult? 

- Da, domnule sergent. 

— Pe sub apă, bănuiesc. 

- Da, domnule sergent. 

A mai așteptat treizeci de secunde și apoi a clătinat 
din cap. 

— Gata. Spune-mi numele, gradul și numărul de 
identificare, și pune-ţi masca pe figură. Mutantul a exe- 
cutat ordinul. Acum ieși dracului afară până nu bo- 
răști pe mine. 

Mutantul a ieșit pe ușa deasupra căreia lucea verzui 
un anunţ: IEȘIRE, bucurându-se de o ultimă gură de 
clor, ce mai rămăsese în interiorul măștii. 

Afară, vreo douăzeci de soldaţi zăceau la pământ, 
în diverse poziţii ce trădau suferință, tușind și vărsând. 
A văzut peste tot băltoace şi dâre de vomă. Atunci i-a 
ordonat stomacului să elimine pe gură tot ce conţinea. 

Hugh, un prieten, s-a apropiat de locul în care înge- 
nunchease și l-a bătut pe spate. 

- Bravo ţie, Jimmy. Cred că ţi-ai ţinut răsuflarea 
mai bine de trei minute. 

Mutantul a tușit într-un mod despre care a sperat că 
era convingător. 

- Înot mult pe sub apă, a spus el pe nerăsuflate. 
Dumnezeule, ce groaznic miroase chestia aceea... 

Însă nostalgia era puternică. Era posibil ca atmos- 
fera din locul în care trăise să fi conţinut atât de mult 
clor? Pe suprafaţa Pământului nu exista un asemenea 

loc. Tema aceasta putea deveni un proiect de cercetare, 
dar după război. 

Instrucţia lor avea un aer de improvizație, pentru 
că multe materiale de război luaseră deja calea Pacifi- 
cului. De aceea, au învăţat cum să coopereze cu tancu- 
rile ce avansau în formaţie în spatele unor camioane 
basculante care aveau prinse cu sârmă bileţele, atât în 
față, cât şi în spate, pe care scria TANC. Erau înar- 
maţi cu puști Springfield, rămase de pe vremea primu- 
lui război mondial și cu ele făceau trageri de pregătire 
pe poligon. 

Lupta corp la corp era un balet al reţinerii pentru 
mutant, care fusese un prădător nemilos mai toată vi- 
aţa. Le îngăduia celorlalți recruți să-l doboare, și să si- 
muleze lovituri periculoase. Când îi venea rândul să fie 
agresiv, cruța viaţa tuturor, ştiind că putea smulge pi- 
ciorul vreunuia pentru ca după aceea, folosindu-l, să-i 
bată de moarte pe toți ceilalți. 

Arăta respectul cuvenit față de sergenţi și le studia 
purtarea individuală cu soldaţii. Tehnicile acelea erau 
mai interesante decât strategiile coercitive ale profeso- 
rilor de facultate, care probabil că intelectualizaseră 
acel proces. Sergenţii apelau instinctiv la comporta- 
ment de primate, devenind masculi dominanți, drept 
care recurgeau la îmbrânceli, lovituri și răcnete. Cei 
care li se opuneau cât de cât erau pedepsiţi — imediat, 
dar și ulterior, în repetate rânduri, dându-li-se sarcini 
numite „de rahat“, care se dovedeau degradante și 
istovitoare. 

Mutantul a îndeplinit din belșug asemenea sarcini — 
curăţarea toaletelor cu periuţa de dinţi și făcând de 
serviciu la bucătărie și câte douăzeci și patru de ore — 

desigur, nu pentru că își ieșise din pepeni cu adevă- 
rat, şi nici pentru că nu înțelesese mesajele sergenţi- 
lor. Dacă ar fi dovedit prea multă stăpânire de sine, ar 
fi sărit în ochi. Trebuia să se prefacă a fi la fel ca toți 
ceilalți. 


16 
APIA, SAMOA, 2020 


Russ, dar mai ales Jack, au studiat îndurerați con- 
tractul, pentru că din principiu nu aveau încredere în 
instituţii guvernamentale, dar nu puteau respinge argu- 
mentele financiare ori pe cele științifice. L-au transmis 
prin fax chinezilor și avocaților din Statele Unite, iar 
aceştia au afirmat că totul era în regulă. 

L-au semnat vineri, iar sâmbătă dimineață forța de 
muncă li s-a triplat bruse. Din oră în oră soseau elicop- 
tere de transport cu materiale prefabricate pentru exo- 
scheletul laboratorului. 

Dulgherii și vopsitorii care făceau ultimele retușuri 
în interiorul laboratorului au rămas cel puţin uimiţi. 
Sistemul elegant de schimb de căldură a fost scos fără 
prea multe daune și înlocuit cu utilaje de mare perfor- 
manţă. Prin ferestrele atent curățate, care dădeau spre 
ocean, acum se vedeau doar plăci lustruite din oțel. 

Șanțul cu apă a fost umplut cu beton cu uscare 
ultra-rapidă, în care s-au încastrat suporturile pentru 
noii pereţi metalici și pentru acoperiş. NASA a săpat un 

alt șanț cu apă, mai lat și mai adânc, deschis spre mare: 
laboratorul devenise o fortăreață pe o insulă artificială. 

Cei doisprezece oameni de știință, șapte femei și 
cinci bărbaţi, s-au dovedit sensibili față de obiceiurile 
locului. Nu se apropiau niciodată de artefact dacă nu 
erau însoţiţi de echipa originală; petreceau ore în şir 
în fiecare zi comparând note cu ei și planificând mo- 
dalități de abordare. Se remarca o colabogare colegială, 
amabilă, oamenii fiind legaţi între ei de o curiozitate 
pătimașă. 

Nici unul dintre oamenii NASA nu știa că reactorul 
SNAP-30 fusese modificat astfel încât să poată funcţi- 
ona și ca o bombă. O parte din masa despre care ei știau 
că forma scutul era, în realitate, plutoniu suplimentar. 
Nesbitt știuse asta, dar obligaţia lui de bază era faţă de 
NSA, „No Such Agency“!, nu față de NASA. 

Iar el se retrăsese în fundal. 

În mod oficial, echipa NASA era alcătuită „numai 
din şefi, fără piei roșii“?, însă liderul lor era Jan 
Dagmar, o specialistă în exobiologie, căruntă, și sufici- 
ent de în vârstă ca să-și amintească de primul pas făcut 
de un astronaut pe Lună şi îndeajuns de tânără ca să ex- 
ploreze peşteri submarine din distracţie. În afara diplo- 
mei de absolvire a facultăţii de filozofie, ea își luase 
masteratul în fizică și biologie. 


1! NSA - Agenţia Naţională de Securitate; iar No Such Agency 
(„Nu există asemenea agenţie“) se dorește a fi o interpretare ironică 
a abrevieri NSA (n. tr.). 

2 Expresie la modă și principiu de activitate în cadrul companiilor, 
vrând să arate spiritul democratic și munca în echipă, în cadrul cărora 
aparent nu există „subordonați“, adică persoane discriminate (n. tr.). 

Cei unsprezece compatrioți lucrau zilnic cu mem- 
brii echipei originale de la Poseidon, dar și în afara 
şantierului, comparând însemnări și analizând căi de 
abordare a problemelor. Locuiau cu toții la Cabanele 
de pe Plaja Vaiala, unde numărul 7 reprezenta sala co- 
mună, în care se găseau o cafetieră ce funcționa aproape 
continuu, un frigider și o cămară plină de hrană, care să 
ajute procesele de gândire. 

Russell își petrecea mult timp în camera numărul 7, 
și se mutase la numărul 5, abandonând apartamentul 
elegant de la hotelul Aggie Grey's, aflat la zece minute 
de mers cu bicicleta. Jack a preferat să locuiască în 
continuare la hotel, susținând că reușea să gândească 
mai limpede într-o cameră cu aer condiţionat. 

Deși, ca de obicei, Jack s-a arătat nemulțumit, au 
căzut cu toţii de acord să aștepte până ce se realizează 
mediul izolat, și abia după aceea să înceapă testele. 
Drept urmare, mai aveau la dispoziţie opt zile ca să 
analizeze împreună căile de atac. Echipamentele și ce- 
lelalte accesorii le soseau zilnic din Honolulu, Sydney 
şi Tokyo. 

În seara dinaintea testului, Russ i-a telefonat lui Jan 
și i-a dat întâlnire la stâncile de lângă șantier și au băut 
o sticlă din cea mai bună șampanie pe care el o găsise în 
Samoa. Relaţia ce se înfiripase între ei nu era întru to- 
tul romantică în înțeles convenţional, însă fiecare des- 
coperise la celălalt un respect romantic faţă de natură și 
știință, atitudine ce se născuse încă din copilărie. În co- 
pilărie, amândoi visaseră să devină astronauți; Russell 
fusese acceptat chiar ca specialist, dar dezastrul misiu- 
nii Challenger făcuse ca programele spaţiale cu oameni 

la bord să fie sistate o perioadă, iar el trecuse la misiu- 
nile ce se lansau spre Marte. 

Au băut din șampanie și și-au trecut unul altuia un 
binoclu puternic, studiind Luna în creștere de pe cerul 
limpede. Stabilizatoarele pentru vederea nocturnă au 
bâzâit slab şi au scos un declic când el a privit spre linia 
de demarcaţie dintre partea luminată și cea neluminată 
şi a enumerat craterele pe care le vedea — Aristarchus, 
Messier, Globinus, Hell. 

— Acesta e foarte adânc, a spus el. 

- Ştiam și eu numele câtorva, râse ea. Tata avea un 
telescop. 

— Spuneai că te-ai mutat în Florida ca să vezi lansa- 
rea rachetelor spre Lună. 

Pe întuneric, ea a confirmat printr-o mișcare din cap. 

— Și pe toate celelalte, navete și ce s-a mai lansat. 
Însă navele Apollo erau cele mai mari — cât Saturn V. 
Și te asurzeau: zgomotul îţi zdruncina și creierul. Și 
erau orbitoare — mă refer la cele lansate noaptea. 

— Asta a fost prima? 

— Nu, ultima. Prima a fost Apollo 11, din 1969. 

- A, da. Am dormit la ora aceea, așa mi-a spus 
mama. Nu aveam nici doi ani. 

- Eu aveam doisprezece, a zis ea, umplându-și din 
nou paharul. A fost prima oară când am gustat șampa- 
nie. Asta încă mă face să asociez șampania cu rachetele. 

Au privit dincolo de șantier, spre noapte, într-o tă- 
cere în care amândoi s-au simţit apropiați. Luminile 
galbene de protecţie atrăgeau insecte; din întuneric au 
apărut câteva păsări mici. 

— Dar racheta asta va fi ceva ieșit din comun, a zis 
ea. Aproape sigur. 

— Chiar dacă se dovedeşte a fi creată aici, a spus 
el, va trebui să regândim cunoștințele noastre de fizică 
și chimie. 

— Dar chimia este fizică, a zis ea instantaneu. Să-ţi 
spun ceva. Dacă obiectul este de origine terestră, fac 
cinste cu cea mai scumpă șampanie care se găseşte în 
magazinele duty-free din Honolulu. 

Au ciocnit paharele. 

— Dacă nu, îți cumpăr eu două. 

— Hei, atât de sceptic ești? 

— A, nu; sunt de acord cu tine, și trebuie să mă gân- 
desc şi la cheltuieli. 


Zona de testare, un pătrat cu latura de zece centi- 
metri, a fost marcată cu bandă adezivă pe o latură a ar- 
tefactului, cam pe la mijloc. Un microscop electronic și 
echivalentul lui pozitronic au fost aduse imediat și în- 
dreptate asupra acelui pătrăţel. Apoi s-a construit o 
hotă absorbantă deasupra, pentru a se aspira și analiza 
vaporii otrăvitor. 

Întâi, s-au făcut măsurători pasive. Obiectul pre- 
zenta un albedo de exact 1,0 — reflecta orice lumină ce 
cădea pe el, indiferent de lungimea ei de undă. Din 
punct de vedere optic, prezenta o curbură perfectă, până 
la 1/200 dintr-o undă de lumină de mercur, o suprafaţă 
imposibil de reprodus de orice optician uman. 

Deși arăta ca un metal, la atingere, suprafaţa crea 
senzația de mătase; nu era rece. Nu conducea căldură 
Și, în măsura în care se putea stabili prin testarea pasivă, 
nici conductor electric nu era. 

Apoi s-au apucat de treabă, încercând să o deformeze. 
Apoi au trecut la zgâriere, corodare, cioplire, ardere — 

orice, numai să facă artefactul să recunoască existenţa 
umanităţii. 

Cât se afla încă în apă, scufundătorii de la Poseidon 
încercaseră să dea o gaură cu un spiral cu vârf diaman- 
tat, dar fără nici un efect. Acum au adus o bormaşină de 
uz minier: avea un motor electric de 200 CP, ce rotea 
vârful diamantat cu 10 000 de rotații pe minut și exer- 
cita o apăsare de o tonă. 

Țiuitul era prea puternic pentru ca operatorul să îl 
suporte cu niște simple căști de protecţie; au fost siliţi 
să acţioneze mașina de găurit de la distanţă. La apăsare 
maximă, cu o clipă înainte ca spiralul să se vaporizeze, 
toate ferestrele, oricum inutile, s-au spart, și microsco- 
pul pozitronic s-a defectat fără putinţă de remediere. 

Cu toate acestea, microscopul electronic a rămas în- 
treg și a înfățișat doar o peliculă de oxizi provenind din 
partea metalică a spiralului distrus. După ce s-a înde- 
părtat pelicula de oxizi, nici măcar după mărirea imagi- 
nii la maximum nu s-a remarcat vreo deosebire între 
suprafaţa de testare și cea din afara ei: aceasta a rămas o 
oglindă perfectă. 

BATAAN, FILIPINE, 
7 DECEMBRIE 1941 


Jim a traversat Pacificul împreună cu mulți dintre 
camarazii de instrucţie pentru a se alătura Regimentul 
Patru de Pușcași marini staționat în Shanghai. Au sosit 
în noiembrie 1941 și abia dacă au avut vreme să se obiș- 
nuiască din nou cu mersul pe uscat după legănarea de 
pe vapor, și au primit ordin să se îmbarce din nou, 
de astă dată plecând spre Filipine, pentru a asigura apă- 
rarea plajelor Insulei Corregidor!. Comanda forțelor 
navale știa că era doar o chestiune de timp până când 
Japonia va ataca bazele americane din Pacific. America 
rupsese orice legături economice și comerciale cu Japo- 
nia în iulie și înghețase conturile japoneze din băncile 
americane. Marina și Armata de uscat au început să 


! Corregidor — mică insulă stâncoasă situată la aproximativ 48 de 
kilometri vest de Manila, care este plasată strategic la intrarea în 
Golful Manila. Forţele americane și filipineze au fost silite să capitu- 
leze în faţa invadatorilor japonezi în 6 mai 1942. Forţele americane au 


eliberat insula abia în martie 1945 (n. tr.). 

redistribuie forțele puţin numeroase în locurile care pă- 
reau mai vulnerabile unor atacuri. Între acestea erau in- 
cluse şi Filipinele, care blocau accesul japonezilor spre 
Indiile de Est. 

Regimentul Patru s-a stabilit la Corregidor și a tri- 
mis un detașament, din care făcea parte și Jimmy, în 
sud, la mica bază de la Bataan. La plecare, au spus că 
aceea era o misiune „de rahat“, fiind destul de departe 
de atracțiile și plăcerile Manilei, dar nimeni nu și-ar fi 
închipuit cât de urât avea să se sfârșească totul. 

În dimineaţa de 7 decembrie (adică 8 decembrie în 
Jocul unde se afla Jimmy), când japonezii au atacat Pearl 
Harbor, s-a dat şi la Manila o alarmă aeriană, iar avioa- 
nele americane de luptă și bombardierele s-au ridicat de 
la sol, gata de bătălie. Fusese o alarmă falsă, pentru că 
nu au întâlnit nici un avion inamic. Au aterizat, iar câte- 
va ore mai târziu, când japonezii chiar au atacat venind 
din direcția soarelui, la sol nu s-a dat alarma pentru ca 
avioanele să se ridice în aer. 

Zone întinse din Bataan şi întreaga Insulă Corregi- 
dor au fost bombardate și mitraliate în mod constant, 
fără a primi nici un ajutor american din aer. În acest 
timp, forţele de uscat ale japonezilor au debarcat la 
nord și la sud, în Luzon și Mindanao. Planul de luptă 
original, întocmit înainte de atacul împotriva Pearl 
Harbor, prevedea ca forţele americane să se deplaseze 
în sud, la Bataan, pentru a rezista în acea zonă, cu sco- 
pul de a întârzia înaintarea japonezilor către Indiile de 
Est. În condițiile existente, generalul MacArthur și-a 
dislocat forțele pentru a-i înfrunta pe japonezi în zo- 
nele în care aceștia debarcau. 

MacArthur avea la dispoziție 120 000 de soldați fi- 
lipinezi, majoritatea rezerviști, care nu trăseseră nici un 
foc în viaţa lor, și cam de zece ori mai puţini soldați 
americani. Îi depășeau numeric pe japonezi, dar nu 
erau înarmaţi corespunzător, astfel că defensiva a fost 
un dezastru fără seamăn. Generalul a revenit la planul 
inițial pe 27 decembrie și, într-o săptămână, toate for- 
țele de la nord de Luzon sufereau, la fel ca și cele din 
care făcea parte Jimmy, de resurse limitate. Acestora li 
s-a alăturat mii de civili filipinezi care fugeau din calea 
invadatorilor. După două săptămâni, rațiile de hrană se 
înjumătăţiseră; în februarie, ele au fost reduse la o mie 
de calorii pe zi, constând de cele mai multe ori din orez. 
Mai primeau și ceva carne, aproape necomestibilă, pro- 
venită de la caii și catârii sacrificați pentru că nu li se 
putea asigura nici lor hrana. 

Simţind că înfrângerea era inevitabilă, MacArthur 
și alți comandanţi au fost evacuaţi în Australia, în 
vreme ce japonezii au continuat să devasteze Peninsula 
Bataan. 

În aprilie, trupele terestre japoneze au declanșat ata- 
cul pentru a cuceri zona. Pe 8 aprilie, generalul Wain- 
wright şi-a concentrat toate trupele capabile de luptă 
pentru un efort suprem pe Insula Corregidor, iar pe 
data de 19 aprilie soldații rămași flămânzi în Peninsula 
Bataan s-au predat în mod oficial. 

Mutantul urmărise toate operaţiunile cu mare inte- 
res. Fusese ucis de două ori de bombe, însă în haosul 
acela îi venise ușor să se reasambleze peste noapte și să 
apară a doua zi ca un norocos supravieţuitor. Mimase 
chiar și pierderea în greutate pe care o constatase la ca- 
marazi, astfel că, de la 82 de kilograme, a ajuns la 59. 

Când au auzit ordinul de capitulare, unii dintre ca- 
marazii săi au hotărât să încerce să traverseze înot cei 
trei kilometri de mare, infestată de rechini, ca să ajungă 
pe Corregidor. Mutantul ar fi reușit asta cu mare ușu- 
rinţă, desigur, devenind pentru o scurtă perioadă unul 
dintre rechinii ce infestau acele ape, dar a respins ideea. 
Și Corregidor era sortită să capituleze, și atunci de ce să 
se mai agite? 

Hugh, prietenul său, care stătuse alături de el încă de 
la începutul perioadei de instrucție, i-a spus lui Jimmy 
că se simţea ispitit să pornească înot, deși era conștient 
că nu va fi în stare; nu putea înota trei kilometri nici mă- 
car dacă ar fi fost în formă perfectă și dacă apa ar fi fost 
netulburată, ca aceea dintr-o piscină. 

— Am un presentiment, a zis el, că înecul nu în- 
seamnă nimic în comparaţie cu ce o să ne facă împuţiţii 
ăștia de japonezi. 

Această afirmaţie avea să se adeverească pentru 
aproape toţi soldaţii, mai puţin pentru mutant. Tre- 
buiau să pornească în marș forţat din Peninsula Bataan 
până la un lagăr de concentrare situat la două săptă- 
mâni de mers pe jos, pe un soare înfiorător, fără hra- 
nă și apă. Ordinele pe care japonezii le primiseră la 
Manila sunau: „Orice prizonier american care nu 
poate continua marșul până la lagărul de concentrare 
trebuie ucis.“ lar cei care erau împușcați se puteau 
considera norocoși. 

Când au pătruns japonezii, mutantul, Hugh și alți 
doisprezece soldaţi se aflau în sala de comunicaţii. Cinci 
soldaţi tineri, înarmaţi cu puști cu baionetă au dat buz- 
na în încăperea aceea mică și au început să răcnească. 
Au devenit din ce în ce mai zgomotoși, iar mutantul 

și-a dat seama că ei se așteptau ca prizonierii să vor- 
bească japoneză. Dar ce altceva mai voiau? 

Prin gesturi, au comunicat ideea că americanii tre- 
buiau să-și scoată uniformele. Unul s-a mișcat prea încet, 
iar un soldat l-a înţepat cu baioneta în fund, ceea ce a 
stârnit o hemoragie neobișnuit de severă, și hohote is- 
terice de râs din partea japonezilor. 

- Of, Dumnezeule, a spus în şoaptă Hugh. Or să ne 
ucidă pe toți. 

— Încearcă să-ți păstrezi calmul, i-a zis mutantul 
fără să deschidă gura. Îi vor chinui pe cei care atrag 
atenţia asupra lor. 

La fel cum procedau şi sergenţii-instructori. 

Au scotocit prin mormanul de haine, iar unui din ei 
a găsit o monedă japoneză. A ridicat-o în aer şi a înce- 
put să urle la unul dintre americani. 

— Nu e a mea, a spus acesta. Ni s-a spus să ne deba- 
rasăm de așa ceva. 

Un soldat din spatele lui l-a izbit cu patul puștii la 
baza craniului, iar omul s-a prăbușit ca un copac retezat. 
Soldatul l-a mai lovit de două ori, apoi, la o comandă 
lătrată, s-a oprit. 

Cel care părea să comande grupul a răcnit la prizo- 
nieri, făcând gesturi repetate la camaradul lor prăbușit 
la pământ, care sângera pe ambele urechi și avea con- 
vulsii. Apoi, japonezii au plecat la fel de brusc precum 
apăruseră. 

Un american a îngenuncheat lângă prietenul lu: căzut 
şi l-a întors cu faţa în sus. Omul dăduse ochii peste cap. 
Din gură îi curgea salivă, sânge şi ceva ce aducea a apă. 

— Lichid cerebrospinal, a zis mutantul. 

— Are să moară? 

— E foarte grav. Mutantul a căutat printre haine, și-a 
găsit uniforma lui și a tras-o pe el. Mai bine îmbracă-te, 
i-a spus celui care stătea lângă muribund. Trebuie să 
arătăm la fel pentru ei. 

— Jimmy are dreptate, a spus Hugh, scoţându-și 
hainele din grămadă. Pesemne că ne vor ucide pe toți, 
dar nu vreau să fiu chiar primul. 

În timp ce se îmbrăcau, un alt soldat japonez a apă- 
rut în cadrul ușii. Purta o uniformă curată și nu avea 
armă. A făcut semn către bărbatul gol puşcă de pe podea. 

- Îngropaţi-l, a spus el în engleză. 

— Dar nu e mort, a protestat prietenul lui. 

— Aha. Ofiţerul a desfăcut tocul de la brâu și a scos 
un revolver Nambu. S-a aplecat, apus ţeava în gura 
omului și a tras. În încăperea mică, zgomotul a fost 
asurzitor. Pe pardoseala de beton s-au împrăștiat sânge, 
bucățele de creier și așchii de os. Acum îngropaţi-l. 

Apoi şi-a băgat pistolul în toc și a ieșit. 

Cel care încercase să-și ajute prietenul a dat să por- 
nească după ofițer. Alţii doi au încercat să-l oprească, 
însă s-a zbătut și le-a scăpat dintre mâini. Ajuns la ușă, 
s-a lăsat moale și a privit lung după japonez. 

— 'Ticăloși, a zis el. Japonezi ticăloși. 

OSWIECIM, POLONIA, 
7 DECEMBRIE 1941 


În vreme ce mutantul se bucura de ospitalitatea ja- 
ponezilor, cameleonul supraveghea construcția lagă- 
rului de la Birkenau, un nou centru de exterminare, 
situat la patru kilometri de Auschwitz. Tocmai era pe 
cale de a-și întâlni a doua oară camaradul de suflet, pe 
Josef Mengele. 

Cameleonul simțise foarte bine dincotro băteau vân- 
turile războiului, astfel că ajunsese în Germania în 1937 
sub identitatea unui doctor cu vederi de extremă dreap- 
tă din Frankfurt. Era un arian perfect, blond, cu ochi 
albaștri și statură atletică. 

În 1938, a devenit membru al organizaţiei SS „Cămă- 
șile Negre“, unde, ca medic, l-a cunoscut pe Mengele. 
Valurile războiului i-au separat, totuși; Mengele a fost 
medic militar în Franţa și Rusia, unde, fiind rănit, a pri- 
mit decoraţii. Cameleonul a vrut să participe la invazia 
Poloniei, unde a operat o mulțime de oameni, dar nu a 
participat mai deloc la lupte. 

În 1939, cameleonul a găsit o funcţie în care să-și 
pună mai bine în valoare talentele. A fost detașat la 
Brandenburg pentru a participa la „Aktion T4“ pro- 
iectul nazist de eutanasiere. Persoanele cu diformități 
fizice, care sufereau de retardare mintală, epilepsie, tul- 
burări precum senilitatea sau alte boli incurabile, care le 
făceau să nu corespundă idealului arian, aveau dreptul 
la „o moarte din milă“. În alte locuri, acest lucru se rea- 
liza cu ajutorul unor injecții mai mult sau mai puţin du- 
reroase. La Brandenburg, s-a făcut muncă de pionierat, 
prin folosirea camerei de gazare mascată ca sală de duș. 

Hitler a pus capăt operațiunii Aktion T4 în august 
1941, din cauza scandalului public declanșat de un epis- 
cop cu influenţă, care a dezvăluit adevărul despre pro- 
iect în cadrul unei predici. Cameleonul a fost transferat 
la Auschwitz, unde i s-au apreciat cunoștințele în do- 
meniul camerelor de gazare, precum și activitatea sa 
anterioară din Polonia. 

Polonia nu i-a plăcut deloc. Brandenburg era un oraș 
universitar civilizat, unde putea găsi mâncare bună, bău- 
turi fine și unde își putea satisface viciile. La Auschwitz 
nu putea vedea decât fiinţe subumane, care meritau pe 
drept cuvânt să fie exterminate. De acord, diferenţa din- 
tre uman și subuman era discutabilă în cazul lui. 

Cameleonul a fost încântat când, în mai 1943, ve- 
chea lui cunoştinţă de la Frankfurt a fost numită — nici 
mai mult, nici mai puțin, decât de însuși Himmler — şe- 
ful medicilor-femei, apoi medic șef la Auschwitz şi 
Birkenau. Cameleonul a devenit unul dintre chirurgii 
care l-au asistat pe Mengele. 

În acea perioadă, Soluţia Finală era în plină desfă- 
șurare, iar vagoanele de vite soseau cu regularitate, 

aducând oameni demni de toată mila: țigani, comu- 
niști, homosexuali și, cu precădere, evrei. Himmler or- 
donase ca Birkenau să aibă o capacitate de 100 000 de 
mii de deținuți, de trei ori mai mare decât Auschwitz; 
camerele sale de gazare şi crematoriile puteau face să 
dispară 1 500 de oameni pe zi. Totul era teroare și haos, 
lucruri la care Mengele ţinea mult. 

Una dintre îndatoririle pe care le aveau doctorii era 
aceea de a „selecta“ ; ei stăteau în fața ușilor de vagoane 
atunci când acestea erau deschise și, în baza inspecției 
vizuale, ordonau unora să treacă în dreapta, însemnând 
că erau buni de muncă, sau în stânga, pentru extermi- 
nare. Mulți medici detestau acea sarcină, însă Mengele 
se dădea în vânt după ea. Apărea acolo chiar și când nu 
era de serviciu și, cu uniforma impecabilă, cizmele lus- 
truite ca oglinda, mănuși de piele și cravașă, făcea o fi- 
gură impresionantă. 

Unul dintre motivele pentru care ținea să exami- 
neze din ochi oamenii care coborau din vagoane abia 
ţinându-se pe picioare era că voia să se asigure că nici o 
pereche de gemeni nu era separată ori trimisă la exter- 
minare înainte de a se sluji de ei. Gemenii constituiau 
domeniul lui preferat de cercetare, iar cameleonul îl 
ajuta să-și satisfacă această dorinţă de cunoaștere. 

Mengele avea un dublu interes: voia să afle dacă 
exista vreo modalitate de a face ca femeile ariene să 
nască gemeni, astfel încât Rasa pură să se înmulțească 
de două ori mai repede, și, apoi efectua experimente 
simple de mediu care constituiau o pervertire a princi- 
piului „natura faţă de creştere“ — dând pace unuia din- 
tre gemeni, în vreme ce îl chinuia pe celălalt până murea 
prin înfometare, otrăvire, asfixiere, mutilare sau orice 

altă metodă care îi venea în minte, iar apoi, îl ucidea și 
pe celălalt din perechea de gemeni, de obicei prin in- 
jectarea de fenol în inimă, după care el și asistenții lui 
(inclusiv cameleonul) făceau autopsii în paralel, stu- 
diind modificările interne ce puteau avea legătură cu 
cauza morţii. 

Aceasta nu reprezenta o activitate științifică în ade- 
văratul înţeles al cuvântului, și probabil că motivaţia nu 
avea legătură decât cu plăcerea de a controla, tortura, 
ucide și efectua disecţii. Lui Mengele îi plăcea o aseme- 
nea activitate, deoarece zâmbea și vorbea mai tot tim- 
pul cât o făcea. 

Cameleonul era uimit. În cursul a zeci de mii de ani, 
nu-și amintea să mai fi întâlnit pe cineva care să-i se- 
mene atât de mult. Oare Mengele era un seamăn de-al 
său ? Când va sosi vremea potrivită, ucigându-l, avea să 
afle. Deocamdată îi plăcea să se afle în compania lui. 

Mengele aprecia îndemânarea cameleonului în pri- 
vinţa autopsiilor efectuate sub apă, lucru care altora li 
se părea cumplit de supărător. Când ucideau oameni 
prin asfixie, în camera ce simula altitudini mari, cada- 
vrele erau imediat introduse în apă pentru a fi disecate. 
Un observator urmărea bulele de aer care mai ieșeau, 
pentru a vedea care dintre părțile corpului reţinea cea 
mai mare cantitate de aer. Creierul reţinea cel mai mult 
aer, așa au constatat ei. 

Majoritatea evidenţelor „ştiinţifice“ ale lui Mengele 
au fost distruse înainte de sosirea sovieticilor la 
Auschwitz, în 1945. Lucrările privitoare la supraviețui- 
rea la mari altitudini au fost păstrate totuși, și ulterior 
folosite de cercetătorii din domeniul spaţiului din Ru- 
sia și Statele Unite. 

Când soldaţii sovietici au mărșăluit pe porțile la- 
gărului de la Birkenau, cameleonul se transformase 
într-unul dintre miile de evrei înfometați. Amicul lui, 
Mengele, scăpase, deoarece, din vanitate, ocolise prac- 
tica ofițerilor SS, care își tatuau grupa sanguină pe braţ. 

Cameleonul a încercat să-l găsească, păstrându-și 
identitatea de evreu și devenind ofițer Mossad sub con- 
ducerea lui Issad Harel în anii '50. După zece ani, a pă- 
răsit serviciul secret israelian, după ce aflase câteva 
informaţii din dosarul ce i se întocmise lui Mengele, și 
l-a descoperit în apropierea unui râu din apropiere de 
Anseada de Bertioga, în Brazilia, pe 7 februarie 1979. 

Mengele era un bătrânel sănătos de șaizeci și opt de 
ani. Când a ieșit din apă pentru a-l saluta pe Mengele, 
cameleonul i-a apărut sub înfățișarea sa de nazist, din 
1941. Bătrânul ucigaș a făcut ochii mari cât cepele, după 
care capul i-a dispărut sub apă. Dar, în cele din urmă, 
se dovedise a fi un muritor ca atâţia alții. 

Întrucât nu au reușit în nici un fel să înduplece arte- 
factul să-și dezvăluie secretul, oamenii de la NASA au 
apelat la omologii lor din armata americană. 

Vreme de peste cincizeci de ani funcţionase un acord 
internaţional în baza căruia era interzisă plasarea pe or- 
bita terestră a armelor de distrugere în masă. Asta nu 
însemna că ele nu puteau fi construite pe Pământ, desi- 
gur, aşteptându-se schimbarea legii. 

Tehnic vorbind, Laserul termic de mare energie nu 
era o „armă de distrugere în masă“. Fusese realizat pen- 
tru a vaporiza de pe o orbită terestră o ţintă mică, pre- 
cum un tanc ori o rachetă balistică, ori chiar o limuzină 
în care se afla vreo persoană nedorită. Deocamdată nu 
era plasată pe orbită din cauza reactorului nuclear care 
îl alimenta. 

Mașinăria fusese proiectată să încapă în cala de 
marfă a noii navete spaţiale, ceea ce însemna că era mult 
prea mare ca să poată fi așezată sub carcasa protectoare 
din jurul artefactului. Au fost necesare șase săptămâni 

pentru dezmembrarea carcasei și reconstruirea uneia 
suficient de încăpătoare pentru a găzdui arma. 

În mod inevitabil, asta a dat naștere unor frecușuri 
între Russ și Jan. Russ reacționa uneori la stres prin 
consum excesiv de mâncare. A ajuns la numărul 7 cu 
jumătate de oră înainte de întâlnirea lor de la prânz și, 
în timp ce a fiert ceaiul, și-a pregătit cu mare pompă 
un sandviș uriaș. Feliile de friptură de vacă, șuncă și sa- 
lam alternau cu brânză de capră și caşcaval cedar, mu- 
rături feliate, roșii și salată verde. Rămăseseră fără felii 
de sfeclă murată; și a trecut asta pe listă. O felie de 
pâine fusese unsă cu muștar și maioneză, iar cealaltă, 
cu unt de arahide. A comprimat sandvișul pentru a-l 
aduce la proporţii mai omenești și l-a tăiat în două pe 
diagonală. 

— Sper că nu ai de gând să mănânci totul singur, a 
spus Jan, care îl urmărea din prag. 

— Sunt dispus să-l împart. 

A pus jumătate din el pe o altă farfurie și le-a așezat 
pe amândouă la masă. 

— Ceai vrei? 

Jan a turnat ceaiul în două căni, pe care le-a adus la 
masă. Apoi a verificat cu atenţie sandvișul și a scos fe- 
liile de murături. 

— Am modificat programul, astfel că prima lovitură 
va avea o zecime din puterea medie normală. A tăiat 
un colț din sandviș și a mestecat cu grijă. Vrei unt de 
arahide ? 

— Și asta va însemna aproximativ o mie de megajouli? 

- Mai curând o dată și jumătate valoarea asta. Am 
încercat fasciculul la această putere pe un bloc masiv de 
piatră de la carieră. 


camuflaj 121 


— Mă surprinde că n-am auzit zgomotul exploziei, 
a spus el, printre înghiţituri. Untul de arahide e partea 
cea mai sănătoasă a sandvișului. 

— Inginerii și-au luat măsuri de precauţie. Piatra a 
fost înfășurată într-o tonă de pânză protectoare. Sper că 
înţelegi, e vorba de un laser care sparge și topește. 

— Şi rezultatele au fost cele așteptate? 

Fa a confirmat cu o mișcare din cap. 

— A făcut-o ţăndări. Apoi a explodat o parte din pe- 
retele carierei, care se afla la două sute de metri în spa- 
tele stâncii. 

— Şi cât a ţinut fasciculul? 

— Jumătate de microsecundă, așa mi-au spus 
specialiștii. 

Fl a clătinat din cap. 

— Saltul e prea mare. Asta înseamnă de o mie de 
ori fluxul de energie pe care l-am îndreptat asupra 
artefactului. 

- Aproximativ de opt sute de ori, așa cred. Însă acel 
laser nici măcar nu a făcut obiectul să se încălzească. 

Lucru adevărat; încercaseră un laser industrial de 
douăzeci de milioane de jouli, iar senzorii de tempera- 
tură abia dacă se clintiseră. Artefactul părea a fi un ab- 
sorbant nesătul de căldură. 

— Dar dacă-l distrugem? 

— După mine, ne-am putea considera norocoși dacă 
am realiza o exereză care să ne permită obţinerea unui 
spectru de absorbție. 

— Iar dacă nu, îl pui să dea puterea maximă? 

— Doar treptat. Russ, trebuie să fim precauţi. 

— Știu că vreți asta. A luat o mușcătură zdravănă 
și a mestecat atent. Mă interesa în primul rând... Mă 

îngrijorează prima încercare. Dacă asta nu dă nici un 
rezultat, înseamnă că poate rezista la o putere de zece 
ori mai mare. 

— Ai început să-l vezi antropomorfic. Micuța și cu- 
rajoasa navă spaţială faţă în faţă cu monstruosul com- 
plex militaro-industrial. 

— Am impresia că ai stat prea mult în preajma lui 
Jack. Și, fiindcă tot ai adus vorba de antropormorfism... 
El este supărat pe artefact. 

— Normal, doar se opune avansurilor lui. Jan s-a ui- 
tat fix la Russell. Iar lui Jack nu-i place asta. 

Russ nu și-a putut stăpâni un zâmbet. 

— Senos? 

Faptul că Jack se simţise atras de astrobiolog se vă- 
dise imediat. ` 

Fa și-a dat ochii peste cap. 

— Sunt ca o bunică. 

— Dar nu te porţi întocmai ca o bunică. 

— Te rog să te oprești aici. Sunt cu zece ani mai în 
vârstă decât tine. 

„Opt sau nouă“, a gândit Russ, dar nu a ţinut să o 
contrazică. 

— Mai vrei ceva în afară de sandviș ? 

— O pastilă de Pepcid!. Dar stai liniştit, fiindcă am 
avut grijă să-mi aduc. 


! Medicament care reduce arsurile stomacale (n. tr.). 

BATAAN, FILIPINE, 
28 MARTIE 1942 


Mii de prizonieri americani și filipinezi erau mânaţi 
ca vitele pe câmpiile din apropierea orașului Mariveles, 
și siliți să stea în soarele dogorâtor fără să primească 
hrană, apă sau să beneficieze de latrine. 

Mutantul și Hugh reușiseră să facă rost de două bi- 
doane de apă şi de o pâine pentru amândoi. Ceilalți 
cincizeci și ceva de pușcași marini se aflau undeva în 
marea aceea de soldaţi care sufereau. Unele unități ră- 
măseseră laolaltă, ceea ce oferea un avantaj important 
în supraviețuirea individuală; altele, precum cea de 
pușcași, se destrămaseră. 

Hugh a tăiat o felie groasă de doi centimetri de pâi- 
ne cu lingura, apoi a rupt-o în două. Mutantul s-ar fi 
descurcat și fără, desigur, dar nu găsea nici un motiv 
plauzibil să refuze. A luat totuși bucata mai mică. 

- Dumnezeule, aș fi în stare să ucid pe cineva 
pentru un burger, a spus Hugh încet, mușcând din fe- 
lie și având grijă să nu risipească nici o firimitură din 
coaja uscată. 

— Dacă japonezii nu se hotărăsc să ne ofere hrană, 
curând, oamenii vor fi în stare să ucidă și pentru o felie 
de pâine, a spus mutantul. 

— Vor ucide și pentru apă, a spus Hugh, luând o în- 
ghițitură de apă. 

Oamenii chiar au murit pentru o picătură de apă, 
începând cu acea zi. Deshidrataţi, ei lingeau ori su- 
geau apă din orice sursă, iar orice sursă care nu era 
purificată, îi îmbolnăvea. Duhoarea a devenit curând 
insuportabilă din cauza dizenterie, care i-a făcut pe 
muribunzi să sufere și mai rău de deshidratare. Japo- 
nezii au deschis un robinet din care curgea un firicel 
maroniu de apă pentru oamenii care erau suficient de 
rezistenți ca să stea la coadă ore în şir. Hugh avea un 
tub de tablete cu iod care purificau apa, deși gustul îi 
făcea pe cei mai mulți să verse. 

Iodul i s-a părut mutantului un condiment deli- 
cios. Ca şi clorul cu care se delectase în tabăra de pre- 
găuire, iodul era un halogen, substanţă toxică pentru 
majoritatea creaturilor trăitoare pe Pământ. La căderea 
nopţii, soldaţii japonezi umblau printre nenumărați 
prizonieri prăbușiți la pământ, urlând la ei și lovindu-i 
cu picioarele. Cei morţi, sau insuficient de vioi ca să 
reacționeze, erau îngropaţi de cei care erau încă în sta- 
re să încropească o groapă în pământul uscat cu ajuto- 
rul echipamentului de săpat tranșee. 

Unii erau îngropaţi înainte de vreme. Dacă se mai 
zbăteau, un japonez îi ajuta să moară dându-le o lovi- 
tură cu patul armei sau cu baioneta. 

În zori, au început să scoată oameni la întâmplare, 
pentru a alcătui formaţii de marș de câte patruzeci, 
până la o sută de oameni. Când şi-a dat seama ce voiau 

să facă japonezii, Hugh i-a dat mutantului jumătate din 
tabletele de iodură, pe care le-a învelit într-o scrisoare 
primită de acasă. Acest gest avea semnificaţia unui act 
de predicţie, dar şi de altruism; după câteva minute, ja- 
ponezii l-au smuls cu brutalitate, separându-l de mu- 
tant. Nu aveau să se mai vadă multă vreme. 

Mutantul a rămas tăcut încă două zile, urmărind 
cum numărul soldaţilor necunoscuţi din jurul lui se 
subțiază. Din cauza lipsei de pâine, a mai slăbit puțin, 
ȘI s-a străduit să mimeze simptomele de înfometare, ca 
nu cumva să iasă în evidenţă. 

În a treia dimineaţă, doi soldaţi l-au ridicat pe mu- 
tant în picioare și l-au îmbrâncit spre drum. S-a alătu- 
rat unui grup din armata de uscat și din marină, unii 
dormind din picioare, iar vreo doi fiind susținuți de 
alții ca să poată merge. 

Un japonez a răcnit ceva ce aducea a „Înainte, 
marș!“ Împleticindu-se, au pornit înainte. Cineva a în- 
ceput să impună cadenţa, dar câțiva alții l-au sfătuit să 
tacă dracului din gură. | 

La început, au rămas într-un grup relativ strâns, dar 
pe măsură ce soarele a urcat pe cer, cei mai slabi fizic au 
început să rămână în urmă. Drumul era denivelat, sfâ- 
șiat de șenile de tancuri și sfârtecat de torentele ploilor, 
și chiar o persoană care avea control deplin asupra pro- 
priilor puteri ar fi întâmpinat dificultăţi pentru a men- 
ţine un ritm de marș forțat. 

Iar singura persoană care avea control deplin asupra 
forțelor sale nici măcar nu era o persoană. 

Japonezii îi vânau pe cei rămași în urmă, biciuindu-i 
cu frânghii, împingându-i cu patul armelor sau împun- 
gându-i cu baionetele pe aceia care nu se grăbeau. La 

început, era vorba de împunsături ușoare în fese și spi- 
nare. După o vreme, împunsăturile au devenit mai apă- 
sate, iar cei care se prăbușeau și nu mai erau în stare să 
continue marșul erau împușcați pe loc. 

Soldaţii japonezi se răsteau tot timpul la prizonierii 
lor. Mutantul s-a întrebat chiar dacă erau chiar atât de 
răi şi ignoranţi ca să-și închipuie că oricine trebuia să 
vorbească limba lor. De aceea a început să deprindă un 
vocabular de bază, alcătuit măcar din comenzi şi expri- 
mări imperative. Și-a dat seama că probabil va veni cu- 
rând momentul când va fi silit să-și schimbe forma 
pentru o vreme și să devină japonez. 

Timp de câteva zile, lucrurile s-au desfășurat după 
același tipic, cu excepţia că arșiţa insuportabilă era punc- 
tată de câte o ploaie torențială. Ploaia lăsa în urmă bălți 
care dispăreau curând, bălți din care oamenii încercau 
să-și umple bidoanele, ori se azvârleau la pământ și lin- 
geau apa, asta dacă le îngăduiau paznicii. 

Mutantul își modificase metabolismul ca să poată 
funcţiona fără hrană și apă. A imitat oboseala cronică 
a soldaților din jurul lui, însă nu și-a pierdut nimic 
din forţa lui obișnuită, ceea ce a dus curând la ucide- 
rea sa. 

Un camion al armatei japoneze — un Chevrolet, mai 
precis — încărcat cu soldaţi, a trecut pe lângă grupul în 
care se afla el, iar unul dintre ei a aplicat un truc pe care 
evident îl mai încercase și cu alte ocazii. A aruncat un 
lasou în jurul unuia dintre soldații care mărșăluiau, vo- 
ind să-l facă să iuțească pasul. Din întâmplare, cel ales 
se afla alături de mutant. Cum omul prins în lasou a 
căzut în genunchi, mutantul a prins instinctiv frânghia 
și a tras-o nu foarte tare, ceea ce l-a smuls pe soldatul 


camuflaj 127 


japonez din camion. A căzut la pământ cu un bufnet, 
iar ceilalți din camion au început să răcnească. 

Toţi s-au oprit câteva secunde, cât soldații s-au ocu- 
pat de camaradul lor cowboy, care căzuse din camion, 
și a cărui față era carne vie. Acesta s-a ridicat nesigur pe 
picioare. A arătat spre mutant și a urlat, făcând tot fe- 
lul de gesturi. 

Un ofiţer, a cărui uniformă era ceva mai elegantă și 
mai curată decât a celorlalți, purtând şi o sabie care îi 
dovedea gradul, s-a apropiat de el. 

S-a uitat îndelung la faţa mutantului, apoi a rostit 
câteva cuvinte în surdină. Apoi s-a răsucit pe călcâie și 
s-a îndepărtat pe drum. Două gărzi l-au luat pe mutant 
de braţe și l-au urmat. Ceilalți soldați au început să 
răcnească la prizonierii americani, încercând să-i pună 
din nou în mișcare. Aceștia din urmă au încercat să 
protesteze, însă un foc de pușcă în aer i-a redus la tă- 
cere, iar curând mutantul a auzit din nou târșâitul pi- 
cioarelor obosite. 

După ce au făcut aproape două sute de metri, găr- 
zile s-au oprit, iar una dintre ele a azvârlit o cazma la 
picioarele mutantului. 

— Trebuie să-ţi sapi mormântul, i-a spus ofiţerul. 

Situaţia devenea interesantă. 

— Ba nu, i-a răspuns mutantul. Să o sape cel care a 
aruncat cu frânghia. 

Ofiţerul a izbucnit în râs şi a rostit ceva în japoneză. 
Gărzile au pufnit și ele în râs, dar după aceea s-a lăsat o 
tăcere stânjenitoare, iar ofițerul a spus șoptit două si- 
labe. Vizibil suferind din cauza durerilor, cel cu fața în- 
sângerată s-a apucat de săpat. Ceilalți l-au legat pe 
mutant cu mâinile la spate. 

Fra un mormânt superficial săpat, având cel mult 
treizeci de centimetri adâncime, și parcă mai puţin de 
un metru optzeci, cât era de lung mutantul. 

— În genunchi, i-a ordonat ofiţerul, iar cineva l-a lo- 
vit pe mutant în spatele genunchilor cu piciorul. A au- 
zit hârșâitul metalic al lamei scoase din teacă și a simţit 
o izbitură puternică la baza gâtului, care nu egala dure- 
rea pe care o simţea când trebuia să-și modifice trupul, 
apoi încă o lovitură. 

Lumea s-a răsucit, iar cerul a făcut două rotații. Ca- 
pul mutantului a ajuns pe pământ cu faţa în sus și a ur- 
mărit cu interes cum din corpul răsturnat a ţâșnit sânge, 
apoi a căzut, ori a fost împins în groapă. După aceea, 
n-a mai văzut nimic, în schimb a simțit pământul călduţ 
și prăfos azvârlit deasupra lui. 

APIA, SAMOA, 
24 DECEMBRIE 2020 


Toată lumea voia să se afle „acolo“ pentru a asista la 
prima utilizare a laserului, însă bineînțeles că nu era su- 
ficient loc în laborator care, în acea fază a cercetărilor, 
nici măcar nu semăna cu unul adevărat. Laserul era de 
fapt o cutie metalică, vopsită în gri, de mărimea unei ca- 
mionete, care stătea în prelungirea instalată în mod im- 
provizat și sudată de învelișul de asigurare a mediului. 
Ţeava lui, un cilindru de sticlă, era ațintită spre pătratul 
cu latura de zece centimetri, marcat cu bandă adezivă, 
de pe latura artefactului, cam la treizeci de grade faţă de 
tavan. Pe plafon se fixase un oval din sticlă optică, aces- 
ta trebuind să fie perfect transparent la frecvenţa lase- 
rului. Așa se spera. Dacă absorbea o sutime din unu la 
sută, avea să se topească. 

Porțiunea de intrare în laborator fusese transfor- 
mată într-un buncăr construit din blocuri de beton pla- 
cate cu tablă groasă de oţel. Înăuntrul lui stăteau trei 
tehnicieni care verificau datele ce se înregistrau și ur- 
măreau desfășurarea experimentului pe un monitor. 

Alte douăzeci și una de persoane se uitau la un mo- 
nitor din camera 7, stând în picioare sau pe jos. 

— Șaizeci de secunde, s-a auzit dinspre ecran în mod 
inutil, deoarece în colțul din dreapta jos se putea vedea 
rostogolirea cifrelor de numărătoarea inversă digitală. 

Jan ședea între Russ și Jack, chiar în mijlocul pri- 
mului rând de scaune. 

— Ei, să vedem, a zis ea. 

- N-o să vedem nici pe naiba, a spus Jack. 

— Pariem pe o bere, a spus Russ. 

- În legătură cu vreo modificare fizică măsurabilă ? 
S-a făcut, accept. 

Nimeni n-a mai scos o vorbă până în momentul 
când numărătoarea inversă a ajuns la zero. Apoi, laserul 
a bâzâit, s-a văzut o rază vizibilă de o culoare deschisă 
între ţeavă și zona de impact, semn că puterea uriașă io- 
niza aerul. Banda s-a mistuit într-un norișor de fum. 

Artefactul nu a evidenţiat nici un semn că ar fi 
fost afectat. 

— Trebuia să facem pariul pe niște bere de import, 
a zis Jack. 

— A crescut temperatura, s-a auzit dinspre ecran 
glasul unui tehnician. Pe toată suprafaţa artefactului. 
Toţi senzorii indică o creștere a temperaturii cu apro- 
ximativ 1 C. 

— Mă duc să-mi iau berea, a spus Russ. 

— Dar temperatura ambientală? a întrebat Jack că- 
tre ecran. 

- A crescut tot cu 1 C, doctore Halliburton. Ajun- 
gând la 21 C. 

- Deci, n-am făcut nici o scofală. Întotdeauna se 
adaptează la temperatura mediului. 

— Rezultatul este echivoc, a zis Russ. Și totuși avem 
o modificare măsurabilă. 

- Cred că s-ar cuveni să împărțiți berea și să vă îm- 
păcaţi, a spus Jan. 

Jack a dat din cap cu un aer absent. 

— Să încercăm putere maximă? 

— Douăzeci la sută, i-a răspuns Russ imediat. Nu 
folosim putere maximă cu aer în încăpere. 

— Bine. Naomi, s-a adresat el ecranului, să creștem 
puterea până la douăzeci la sută. 

— S-a făcut. (Nu s-a înregistrat nici o modificare vi- 
zibilă.) Temperatura a mai crescut cu 1 C, a spus ea 
după un minut. 

— Să oprim laserul şi să examinăm artefactul, a pro- 
pus Russ. 

Jack rămăsese cu privirea ațintită la locul în care 
raza laser concentra suficientă putere pentru a trece 
printr-un strat gros de oţel, sperând să vadă măcar un 
firicel de fum, orice. 

— A, da... bine, a zis el. 

Naomi și Moishe Rossem, tehnicianul cel mai bun 
din echipa condusă de Jan, s-au deplasat din buncăr 
până în „sala artefactului“, ceva mai încăpătoare. Au 
stat acolo două ore și au transmis date către cei din ca- 
mera 7: imagini, informaţii obținute de microscoapele 
electronic și pozitronic. Aerul din sală a evidenţiat o 
creştere deloc surprinzătoare a concentraţiei de azot și 
oxizi de azot. 

În rest, nici o modificare majoră. 

— Trecem la etapa următoare, și evacuăm sala, a spus 
Russ, și repetăm expunerile la zece și respectiv două- 
zeci la sută putere. Dacă în sală nu va mai fi aer, orice 

creștere de temperatură a artefactului va reprezenta un 
transfer radiant direct de la laser. 

— Ar trebui să creștem la cincizeci la sută, a pro- 
pus Jack. 

— Dacă nu apare nici o modificare. Russ s-a uitat la 
Jan. De acord? 

Fa a dat din cap șia întrebat: 

— Cât durează evacuarea aerului? 

I-a răspuns Greg Fulvia: 

- După părerea noastră, patru ore, pentru a se 
ajunge la presiunea de 0,1 milibani. 

— Ar trebui să verificăm laserul în mod periodic în 
timp ce presiunea scade, a spus Moishe dinspre ecran. 
Este proiectat să funcţioneze în vid, dar asta, după ce 
stă pe orbită mai multă vreme. 

— Şi la ce ne putem aștepta? a întrebat Russ. 

- Nu știu. De obicei, mașinile funcționează defec- 
tuos când se schimbă condiţiile de mediu. 

— Atunci verifică toate sistemele din oră în oră, i-a 
spus Jack. Şi senzorii, și microscoapele. Cel pozitronic 
e cam sensibil. 

Russ şi-a privit ceasul de la mână; era aproape amiază. 

— Ne întoarcem la ora cinci. Greg, de cine mai 
ai nevoie? 

— Totul e aranjat. După ce pornim instalaţia de vi- 
dare, eu și Tom o să facem cu schimbul pentru a veri- 
fica nanometrul. Apoi s-a adresat ecranului. Să ne ţineţi 
la curent cu ceea ce se întâmplă acolo. 

Moishe a propus să li se ofere zece minute. 

— Mergem la „Sails“? a întrebat Russ, referindu-se 
la un restaurant din port. El și Jan au plecat pe biciclete 
până acolo, dar au fost surprinși de o aversă care a ţinut 


camuflaj 133 


doar un minut și au fost muraţi până la piele. Jack îi aș- 
tepta la o masă de pe balcon. 

— A fost bine cu taxiul? l-a întrebat Jan pe Jack, și 
și-a șters părul cărunt cu o basma. 

- Gropi să te dea cu capul de tavan, a răspuns el și 
a împins o sticlă de vin roșu în direcţia lor. Mi-am luat 
libertatea să comand pentru voi. 

— Măcar un pahar o să beau, a spus Jan și a turnat 
pentru ea și Russ, după care amândoi s-au așezat în ace- 
lași timp, lăsându-se greu pe scaun. Și nu-i nici un nor 
pe cer. 

— Pedalatul produce ploaie, a zis Jack. E dovedit 
științific. 

— Mă bucur că se mai face puţină ştiinţă și pe ase- 
menea vreme, a spus Russ. 

Apoi chelnerul s-a apropiat de masă, iar ei au co- 
mandat fără să consulte meniul. 

— De fiecare dată când exercităm o acţiune asupra 
obiectului fără să lăsăm nici o urmă se cheamă că facem 
știință. A luat o înghițitură din pahar. E o confruntare 
între tehnologia noastră și a lor, ori, mai bine zis cu 
ceea ce era tehnologia lor acum un milion de ani. 

— ar ei unde or fi ajuns acum cu știința? a zis Russ. 
Ori au murit și au dispărut, ori se îndreaptă spre asta. 

— Ori noi eram aceia, dar acum un milion de ani, a 
spus Jack. Ai citit ziarul Times de ieri? 

- Da, Lon Timms, a zis Russ pe un ton neutru. 
(Lori era autoare de cărți de popularizare a științei.) 

— Despre ce era articolul? a întrebat Jan. 

— O nouă ipoteză privind teoria capsulei timpului, 
i-a răspuns Russ. Ea consideră că strămoșii noștri au re- 
nunţat în mod deliberat la tehnologie și au șters cu grijă 

orice urmă legată de civilizaţia lor. Cu excepția artefac- 
tului, pe care l-ar fi lăsat ca avertisment, în cazul în care 
urmașii lor, adică noi, am porni pe același drum. 

— Ea explică problema dovezilor oferite de fosile 
postulând ideea că strămoșii noștri erau la fel de avan- 
saţi în științele biologice, ca și în cele fizice. Ei au repo- 
pulat lumea cu creaturile corespunzătoare. 

Russ a pufnit în râs. 

— Iar după aceea ce au făcut cu fosilele care existau 
deja ca dovezi ? Stabilirea vârstei cu ajutorul carbonului 
radioactiv nu este o minciună. 

— Poate le-au eliminat pe toate. Or fi avut vreo me- 
todă prin care au găsit toate fosilele și au scăpat de ele. 

— Ideea asta e cam adusă din condei. 

— Păi, ia gândește-te puţin, a spus Jan. Dacă treaba 
aceea cu „un milion de ani“ e eronată? Dacă tocmai 
acea parte a fost falsificată ? Tehnologia care ar fi fost în 
stare să creeze artefactul ar fi putut să-l și plaseze sub 
un recif de corali vechi de un milion de ani. Și atunci 
trebuie să te ocupi de arheologie. 

- Şi de dovezile istorice, a spus Russ. 

— În vremea aceea, pe Pământ existau uriași, a zis 
Jan și a zâmbit. 

— lar acum există burgeri din peşte, a zis Jack, 
văzându-l pe chelnerul ce se apropia de masa lor. 


22 


BATAAN, FILIPINE, 
5 APRILIE 1942 


Mutantul a așteptat trecerea a două grupuri de oa- 
meni în marș, după care nu a mai perceput nici o miş- 
care sau sunet în jur. Ştia că pământul nebătătorit de pe 
mormânt se va mișca destul de mult vreme de o oră, cât 
îi lua pentru ca, prin dureri cumplite, să treacă dintr-un 
trup în altul. 

Îşi propusese să lase capul acolo şi să devină mai 
scund cu aproape treizeci de centimetri. Ca un japonez. 

„Durere“ este un cuvânt prea „uman“ pentru a de- 
scrie prin ce trecea el. Trebuia să-și sfârtece trupul în 
bucăţi și să-l reasambleze dinspre centru spre exterior, 
presând și rupând organe, strivind oase și silindu-le să 
treacă prin carne, însă durerea era un alt simţ al mutan- 
tului, nu un semnal pentru a-și schimba comporta- 
mentul. Pe de altă parte, nu reprezenta nimic nou. Până 
în acel moment se transformase în sute de oameni. 

După ce a devenit soldat japonez, inclusiv cu uni- 
formă murdară, s-a înălțat în genunchi, stârnind o ploaie 
de pământ, apoi s-a ridicat în picioare și s-a scuturat. 

Așa cum calculase, soarele asfinţise de mult și se lă- 
sase întunericul. 

Doar că a văzut un fascicul de lumină căzând asu- 
pra lui. 

Cineva a scos un țipăt și a zbughit-o la goană. La în- 
ceput, mutantul s-a împiedicat în pământul moale, apoi 
a ieșit din groapă și, după trei pași mari, l-a prins pe in- 
trus și l-a împins ușor la pământ. 

Era un copil filipinez, chircit de groază, care ţinea în 
braţe o sacoşă din pânză. Să fi avut șase ori șapte ani. 

Mutantul a derulat în minte cele câteva fraze în lim- 
ba japoneză pe care le memorase și a socotit că nici una 
nu se potrivea situaţiei. De aceea, a apelat la engleză: 

- Nu te teme. Mă odihneam. Aşa procedăm noi. În 
pământ e mai răcoare. 

Copilul n-a înţeles, probabil, nici o vorbă, dar tonul 
din glasul mutantului l-a liniștit. Apoi l-a ridicat în pi- 
cioare, i-a întins lanterna și sacoșa și i-a făcut semn să 
O șteargă: 

— Acum du-te! Fugi de aici! 

Iar băiatul a rupt-o la fugă. 

Poate că ar fi trebuit să-l ucidă. Printr-o lovitură cu 
un singur deget ar fi fost în stare să simuleze o rană de 
glonţ la cap. Dar ce putea face copilul? Ajuns acasă 
într-un suflet, le-ar fi povestit părinţilor, iar ei ar fi in- 
terpretat evenimentul în funcție de ceea ce considerau 
ei drept realitate, și ar fi fost fericiți că băiatul supra- 
vieţuise după ce trezise un soldat japonez. Le putea po- 
vesti altor copii, care să-l creadă, dar adulții ar fi respins 
totul drept rod al imaginaţiei. 

(În realitate, mutantul se înșelase. Părinţii au fost 
convinși că fiul lor trezise un om din morţi, de aceea 

i-au spus să păstreze tăcerea faţă de alții, mai puţin faţă 
de Dumnezeu, și să mulțumească toată viaţa în rugăciu- 
nile lui, pentru că Dumnezeu alesese să-i cruţe viața.) 

Mutantul și-a mărit irisurile o vreme, astfel că 
bezna luminată doar de stele a devenit strălucitoare ca 
ziua, după care a pornit în tăcere, dar grăbit, spre nord. 
I-a trebuit jumătate de oră ca să ajungă din urmă un 
grup de oameni cărora li se îngăduiseră câteva ore de 
odihnă. Trecuse pe lângă patru americani ce zăceau 
morţi pe drum. 

A văzut doar un soldat japonez stând de santinelă, 
rezemându-se de bara de protecţie a unui camion. S-a 
dus în spatele vehiculului şi s-a silit să producă puţină 
urină, după care a apărut cu un aer degajat, aranjân- 
du-și uniforma. „Hai“, a spus el încet către santinelă, 
pregătit să o ucidă dacă reacţia ei ar fi fost nepotrivită. 
Soldatul s-a mulţumit să-și dreagă glasul și să scuipe. 

A pășit printre americani și a analizat situaţia. Mas- 
carada prin care s-ar fi dat drept japonez în lumina zi- 
lei nu ar fi scăpat neobservată soldaţilor niponi. De 
aceea, era preferabil ca până la răsăritul soarelui să re- 
devină american. 

În lumina stelelor, a examinat chipurile celor care 
dormeau. Nu-i era cunoscut nici unul, nici din detașa- 
mentul de pușcași, nici din tabăra de la Mariveles. Oa- 
menii din coada grupului erau cei pândiţi de moarte, și 
probabil nu mai ţineau cont de cei care se aflau în jurul 
lor. De fapt, a găsit doi care erau deja morţi și, pe întu- 
neric, s-a întins tăcut între el. 

A făcut cât mai puţin zgomot posibil, modificân- 
du-și oasele feţei pentru a reface chipul chinuit de foa- 
me al lui Jimmy. Uniforma era jenant de uşor de făcut, 

astfel că pentru ea nu a scos decât un foșnet abia per- 
ceptibil. A întins scheletul japonezului atât cât a putut, 
făcând din când în când câte un pocnet de tendon sau 
oase ciocnite, și a devenit un Jimmy cu vreo șase centi- 
metri mai scund. 

Când s-a ridicat, devenise o versiune mult mai înfo- 
metată a lui Jimmy, dar asta era perfect. Cu cât mai cos- 
teliv, cu atât mai bine. 

După primele raze ale soarelui, soldaţii japonezi au 
început să umble printre americani, răcnind și lovind 
cu picioarele. Câte o lumină orbitoare băgată în ochi și 
câte un foc de puşcă i-au făcut pe prizonieri să se miște 
mai iute. 

Au lăsat cinci oameni în urmă, morţi sau aproape 
morţi, nici nu mai avea importanţă. Soarele se ridica 
deasupra orizontului cu repeziciune și, după mai puţin 
de o oră, răcoarea dimineţii se risipise. 

Cu două zile înainte plouase torențial, și, cu toate că 
drumul era uscat și prăfuit, pe câmpurile de pe marginea 
lui rămăseseră băltoace înnoroite. Oamenii rupeau rân- 
durile ca să se apropie de ele şi să-și umple bidoanele cu 
apă, dar japonezii îi goneau, amenințându-i cu armele. 

Într-un târziu, au ajuns la o baltă mare, mlăștinoasă, 
în care se răcoreau doi bivoli. Apa era verzuie și urât 
mirositoare, dar părea îndestulătoare, iar un soldat ja- 
ponez care îi păzea a făcut un gest ironic, invitându-i pe 
prizonieri să intre în ea. 

Un om de lângă mutant și-a lăsat mâna pe umărul lui. 

— Așteaptă, a spus el cu glas hârâit. Asta-i ticălosul 
care ieri şi-a bătut joc de noi. 

Zeci de oameni au intrat împleticindu-se în apa nă- 
moloasă și au împins sau suflat mizeria de la suprafaţă 

ca să bea și să-și umple bidoanele ori cănile. Câţiva s-au 
stropit pe cap și piept, răcorindu-se ca și bivolii, ceea ce 
avea să fie o mare greșeală. 

Un ofiţer purtând sabie a apărut în goană și s-a apu- 
cat să răcnească la cei din apă. Aceştia au ieșit din baltă 
şi au revenit în formaţie. 

Ofiţerul i-a strâns deoparte pe paznici, apoi s-a uitat 
cu un zâmbet rece pe faţă cum soldaţii au pornit prin for- 
maţie și i-au scos afară pe toţi cei care aveau hainele ude. 

I-au aliniat pe marginea drumului. Ofiţerul a rostit 
un cuvânt şi, cu rafale dezordonate, soldaţii i-au împuș- 
cat pe toți. 

În liniștea care s-a lăsat când împușcăturile au înce- 
tat, bărbatul de lângă mutant a zis: 

— Oricum i-ar fi omorât apa aia căcăcioasă. 

Mutantul a dat din cap şi, alături de ceilalți, a pornit 
târându-și picioarele de la scena acelui măcel. Din ase- 
menea gesturi îi venea greu să tragă concluzii cu privire 
la natura umană. 

Dacă rolurile ar fi inversate, americanii ar fi proce- 
dat la fel? I se părea că intra în contradicţie cu ceea ce 
observase până atunci, cu excepţia experienţei de la 
azilul de bolnavi mintali, unde unii pacienți nu erau în 
stare să-i vadă pe ceilalți drept fiinţe umane. 

După război, trebuia să analizeze mai bine acele as- 
pecte. Nu avea să fie prea greu, deoarece se părea că ei 
vor câștiga războiul, iar restul lumii va trebui să le în- 
vețe limba și să fie asimilați culturii lor. 

Asta dacă nu îi omorau pe toţi americanii ca pe niște 
animale, așa cum tocmai văzuse ca martor. Mda, putea 
deveni un japonez care-și pierduse darul vorbirii. Îi mai 
reușise stratagema asta. 

Au ajuns în sfârșit la Balanga, primul oraş de pe 
ruta lor de marș. Numeroși filipinezi au apărut de-a 
lungul drumului să-i vadă pe americani și au început să 
le arunce mâncare — bucăţi de trestie de zahăr, orez fă- 
cut boluri, turte de la producerea zahărului: — când, pe 
neașteptate, japonezii au început să tragă. 

Civilii s-au împrăștiat, căutându-și salvarea prin 
fugă. Doi prizonieri tineri au fugit pe câmp, însă asta a 
reţinut atenţia unui japonez, care a dat alarma. Trei sol- 
daţi din corpul de pază s-au așezat în linie și, râzând, au 
început să tragă după ei. Au tras anapoda în repetate 
rânduri, fie dinadins, fie din cauza lipsei de îndemânare 
și instrucţie, însă în cele din urmă i-au doborât. 

Cei trei s-au dus pe câmp ca să-și inspecteze opera 
Și, evident, cei doi tineri erau vii. I-au lovit cu picioarele 
și au răcnit la ei, după care i-au împușcat de câteva ori 
de foarte aproape. 

Majoritatea prizonierilor au urmărit acea scenă 
într-o muţenie însoţită de groază. Cineva din spatele 
mutantului a mârâit printre dinţi „Japonezi nenoro- 
ciţi“, iar altul a sâsâit, prevenindu-l să tacă. 

Mutantul s-a străduit să interpreteze ceea ce se în- 
tâmpla în funcție de comportamentul animal și uman, 
însă cunoștea prea puţine despre cultura japoneză. Dacă 
încercau să-i înspăimânte pe americani printr-o demon- 
straţie de brutalitate, rezultatul nu era cel anticipat; cei 
susceptibili la așa ceva erau aproape paralizaţi de spai- 
mă. Majoritatea prizonierilor presupuneau deja că vor 
muri, şi-şi concentrau eforturile pentru a nu fi chiar ur- 
mătorii uciși. Fiecare nouă grozăvenie părea să spo- 
rească disprețul lor față de „animalele“ de japonezi (ca 
și cum animalele ce nu erau oameni s-ar fi comportat 

într-o manieră atât de complicată), și de asemenea întă- 
rea nemulțumirea lor faţă de comandanți, care îi aban- 
donaseră. Însă fără hrană, apă, carburanţi sau muniție 
oricum nu ar fi putut apăra Peninsula Bataan. 

Comportamentul japonezilor evidenția un dispreţ 
sălbatic, ca și cum americanii, în mod individual, ar fi 
hotărât să azvârle armele, în loc să lupte. Asta era o 
simplificare lesne de înţeles, pentru că, după atâtea zile, 
tinerii încă socoteau că americanii vor înţelege limba ja- 
poneză dacă o auzeau vorbită suficient de tare. 

Diferenţa dintre cele două tabere era atât de mare, 
încât ele păreau a aparţine unor specii diferite. Mutan- 
tul şi-a dorit să fi avut prilejul de a cunoaște și alte cul- 
turi decât cea americană fără a participa la un război. 
A hotărât să facă acest lucru după încheierea acestuia. 

Japonezii i-au dus pe prizonieri în marş forțat până 
în mijlocul orașului, îngrămădindu-i într-o clădire în- 
cinsă ce slujise ca depozit. Înăuntru se aflau deja mulți 
alții, însă soldaţii îi împingeau cu forţa înăuntru, până 
când devenise practic imposibil ca cineva să stea Jos sau 
întins; oamenii erau așezați exact ca sardelele într-o 
cutie de conserve. 

Puțeau mai rău decât sardelele, fiindcă nu aveau altă 
toaletă în afara propriilor haine. După jumătate de oră, 
paznici n-au mai suportat duhoarea. Au pus lacăte la 
uși și au rămas de pază afară, în vreme ce prizonierii se 
chinuiau să supravieţuiască în propriile excremente. 
Mulți sau majoritatea dintre ei erau bolnavi într-o oa- 
recare măsură de dizenterie, și nu-și mai puteau con- 
trola funcțiile de excreţie. Urina se usca pe piele și pe 
uniformele zdrenţuite, iar dacă cineva leșina de miros, 
ori murea, rămânea în picioare, la fel ca o sardea. 

Mutantul se afla în apropierea ușii la care se pusese 
lacăt și erau conștient că o putea sparge cu un efort 
neînsemnat. Asta le-ar fi oferit câtorva oameni o gură 
de aer proaspăt înainte de a fi împușcați. Dacă prizo- 
nierii ar fi avut posibilitatea de a vota, probabil că 
majoritatea ar fi ales calea acţiunii. 

Însă el s-a mulțumit să aştepte și să urmărească, mi- 
asmele din jur fiind la fel de plăcute pentru el ca și briza 
mării de afară. Oamenii încetaseră să vorbească, fiind 
concentrați asupra ideii de a mai trăi încă un minut, o 
oră sau o Zi. 

A doua zi dimineaţă, japonezii au deschis ușa, iar 
prizonierii au ieșit bălăbănindu-se ori târându-se în lu- 
mina orbitoare, lăsând în urmă douăzeci și cinci de 
morți. Cu lovituri și îmbrânceli, au fost aliniaţi și li s-a 
dat de mâncare câte un bol mic de orez și o gură de ceai 
călâi, după care au fost mânaţi din nou pe drum, prin 
arşiţa mirosind a moarte. 


În ciuda metabolismului său suprauman, mutan- 
tul a pierdut cinci kilograme până la sfârșitul marșu- 
lui, în dimineaţa de 15 aprilie, când au ajuns în gara 
San Fernando. 

Japonezii i-au lovit pe prizonieri și au răcnit la ei să 
urce, îngrămădindu-se ca pe vite, în vagoane de cale fe- 
rată cu ecartament redus, cam câte o sută de oameni 
într-un vagon. Totul părea o repetare a celor întâmplate 
la Balanga, striviţi umăr la umăr, la care se adăuga legă- 
narea trenului, care îi făcea pe mulți să li se întoarcă 
stomacul pe dos. Puţinii oameni aflaţi în dreptul ușilor 
reușeau să respire aer curat; ceilalți trebuiau să se mul- 
ţumească cu o atmosferă stătută și fierbinte, în care se 

combinau mirosul de urină, fecale, vomă, cu bioxidul 
de carbon și praful. 

În vagonul unde nimerise mutantul stăteau claie 
peste grămadă o sută cincisprezece oameni. Cinci ore 
mai târziu, când trenul a ajuns la destinaţie, în vagon au 
rămas cinci morţi. 

Au fost siliți să stea neclintiţi în soarele neiertător la 
Capiz Tarlac vreme de trei ore, apoi i-au pus să mărșă- 
luiască prin oraș, către destinaţia finală, lagărul O'Don- 
nell. Acolo s-au confruntat cu un coșmar și mai cumplit 
decât marșul în sine: doisprezece mii de prizonieri în- 
chiși într-un careu de beton încins, cu latura de aproxi- 
mativ o sută de metri. 

Mii de americani şi de filipinezi stăteau la o coadă 
ce se mișca extrem de încet pentru a ajunge la singura 
ţâșnitoare de apă. Cei care se considerau veterani acolo 
le-au spus noilor sosiți că, de obicei, erau necesare aproa- 
pe şase ore — uneori chiar zece sau douăsprezece — ca 
să ajungi la ţâșnitoare și să-ţi poţi umple bidonul. Aşa- 
dar, după ce ţi-l umpleai, puteai să te așezi din nou la 
coadă pentru următoarea porție de apă. 

Se presupunea că urmau să primească hrană în ur- 
mătoarea zi. Însă japonezii promiseseră acest lucru trei 
zile la rând. 

Mutantul s-a așezat la coadă, cu toate că, dacă avea 
nevoie de apă, o putea asimila direct din aer, ori prin 
descompunerea carbohidraţilor. În vreme ce șirul se 
deplasa cu viteză de melc, prizonierii care se întorceau 
spre capătul cozii se uitau la feţele celor prin dreptul 
cărora treceau, străduindu-se să identifice, dincolo de 
masca mizeriei și extenuării, vechi camarazi. 

Inevitabilul s-a petrecut. 

- Jimmy ? Dumnezeule... Jimmy! 

Mutantul a ridicat privirea. 

- A, Hugh. 

— Deci trăieşti, a spus Hugh. 

— Abia mă ţin, a spus mutantul. Și tu, la fel. 

- Nu! Adică... Ţin minte... am văzut cum ți-au 
tăiat capul! După ce l-ai tras jos din camion pe japone- 
zul acela! 

— Cred că era altul, care semăna cu mine. 

Unul dintre paznicii japonezi a apărut imediat și l-a 
prins pe Hugh de umăr. 

— Repetă ce ai spus, a zis el, într-o engleză aproape 
perfectă. 

Hugh s-a chircit se spaimă. 

— Mi s-a părut că semăna cu cineva. 

— Repetă! a răcnit soldatul și l-a scuturat violent. 
Ce e cu camionul? 

— Se... seamănă cu cineva care a tras un japonez 
dintr-un camion. Dar e vorba de altul. 

Paznicul l-a împins deoparte pe Hugh și l-a prins pe 
mutant de umăr și l-a privit atent. 

— Eu te-am îngropat. Ţi-am văzut faţa în groapă, 
privind în gol. 

Mutantul s-a concentrat și și-a dat seama că japone- 
zul făcuse într-adevăr parte din paznicii de atunci. 

— Și atunci cum de sunt acum viu? 

Soldatul a continuat să se holbeze, apoi a pălit. L-a 
smuls pe mutant din coadă și l-a îmbrâncit prin mul- 
țime, către șirul de clădiri albe din afara perimetrului. 

— Stai jos! a strigat el și l-a împins pe mutant în jo- 
sul unor trepte, după care a răcnit ceva în japoneză. 

Au apărut imediat doi soldați tineri, cu uniforme 
curate, care au îndreptat ţeava puștilor către capul mu- 
tantului. Acesta s-a gândit să facă ceva ca să-i determine 
să tragă şi, murind, să simplifice situaţia. Însă curiozi- 
tatea lui a învins. 

Paznicul s-a întors cu un alt japonez a cărui față i s-a 
părut cunoscută: ofiţerul care îl executase. 

Acesta l-a examinat pe mutant și a început să râdă. 

— Ai un frate geamăn? 

— Se spune că fiecare are un frate geamăn pe lume. 

Ofiţerul a înaintat și a atins cu degetele ce mai rămă- 
sese din însemnele de pe uniforma lui Jimmy. 

— Nu aparţine aceluiași detașament de pușcași ma- 
rini, așa se pare. 

Apoi a spus ceva în japoneză, iar cei doi soldaţi 
l-au îmboldit cu baionetele pe mutant să se ridice în 
picioare. 

— Vom vedea care e situaţia ta, a spus ofiţerul. Cum 
te numești? 

— Soldat clasa întâi William Harrison, domnule, a 
răspuns el, și a rostit un număr de identificare la întâm- 
plare. Ofiţerul a notat totul cu oarece efort, apoi a lă- 
trat un ordin către soldaţi. 

— Mâine, a adăugat el. 

Însă mutantul hotărâse ca până „mâine“ să devină 
altă persoană, și să se afle altundeva. 

Soldații japonezi și-au îmbrâncit prizonierul pe o 
ușă și pe un coridor cufundat în întuneric. Un temnicer 
de origine filipineză, urmărit îndeaproape de un ofiţer 
japonez, a descuiat o ușă făcută doar din bare masive de 
fier. Mutantul a memorat imediat fețele ambilor indi- 
vizi. Exista posibilitatea de a evada fizic, ucigând pe 

unul sau pe ambii indivizi, pentru ca apoi să iasă din în- 
chisoare ca replică a ofițerului. 

Filipinezul l-a dus pe mutant în ultima dintre cele 
șase celule și a încuiat ușa din fontă. Mutantul și-a mă- 
rit irisurile în beznă şi a memorat forma cheii. 

După ce temnicerul s-a îndepărtat, cineva cu glas ră- 
gușit, aflat în celula alăturată, l-a întrebat: 

— Ce ți-au pus în cârcă? 

- Nu mi-au spus. Dar tu? 

— Am furat o conservă de pește. Au zis că mă lasă 
să mor de foame. 

— Şi afară se moare de foame, a spus mutantul. Aici 
măcar ești ferit de soare. 

S-a auzit zăngănitul cheii în broască, iar filipinezul 
i-a deschis ofițerului japonez. Acesta avea o cravașă, cu 
care l-a lovit pe mutant peste faţă și umeri. 

— Să taci! 

Mutantul l-a auzit apoi făcând același lucru în celula 
alăturată. 

În celulă, avea o scândură drept pat și o găleată 
drept toaletă. Aceasta din urmă mirosea îngrozitor şi 
era năpădită de muşte; putea chiar auzi fojgăitul vier- 
milor dinăuntru. Mai exista și o ferestruică pătrată, cu 
latura de cincisprezece centimetri, deschisă, aflată 
aproape de tavan. Prin ea răzbăteau doar câteva raze de 
lumină. Era situată spre nord și, evident, stătea sub um- 
bra unui acoperiș. 

Prizonierul care suspina alături era singurul care 
nu-și pierduse cunoștința. Mutantul a reușit să audă 
unul, aflat în apropiere de ghereta temnicerului, a cărui 
respiraţie era atât de slabă și de neregulată, încât sigur 
trăgea să moară. 

Nu i-ar fi fost deloc greu să devină îndeajuns de 
subțire ca să treacă printre gratii. Pe de altă parte, avea 
suficientă forță ca să îndoaie barele și să-şi croiască ast- 
fel drum, însă așa ar fi făcut zgomot și ar fi lăsat în urmă 
dovezi privind un prizonier care nu avea nimic uman. 
Și așa numele de „William Harrison“ stârnise destulă 
curiozitate. Cel mai bine era să găsească o soluţie pen- 
tru a dispărea cu totul. S-ar fi găsit și o explicaţie: mită 
sau neglijenţă. 

În podea se vedea o scurgere, care probabil ducea 
până la un râu sau fluviu. Însă avea un diametru doar 
de doi, trei centimetri; ca să-și păstreze o masă suficien- 
tă pentru a redeveni om, ar fi trebuit să se transforme 
într-un vierme lung de treizeci de metri, iar cât ar fi 
existat în forma aceea grotescă, ar fi devenit ușor de de- 
tectat și vulnerabil. 

Asta i-a oferit totuși o idee. L-a auzit pe paznicul 
japonez plecând, iar după mai puţin de o oră, filipi- 
nezul sforăia. 

Scoţând un zgomot slab, ca acela făcut de cineva 
care-și pocnește degetele, și-a extras piciorul drept, 
apoi și-a sfâșiat hainele. Asta nu a atras atenţia nimănui. 
Piciorul s-a reformat într-o creatură care arăta ca un 
morman de zdrenţe, însă avea dinţi și gheare la fel de 
ascuţite ca ale unui tigru. 

Mutantul a început să se re-modeleze, nu într-un 
vierme, ci într-un șarpe de lungimea şi forma unui pi- 
ton tânăr. Avea o secţiune transversală mai mică decât 
cea a ferestrei situate aproape de tavan. 

Asta i-a luat aproape o oră, timp în care a fost vulne- 
rabil. Apoi i-a trebuit doar un minut ca să se combine cu 

secțiunea cu dinți de tigru, care avea de asemenea cinci- 
sprezece centimetri grosime. 

Avea sute de picioare ca de gecko, astfel că i-a venit 
uşor să se cațere pe pereţi. A scos un ochi telescopic 
prin deschizătură și nu a observat pe nimeni, cu toate 
că spre răsărit se vedeau lumini puternice. Spre vest, se 
găsea un șanț de scurgere. 

S-a târât șerpește prin deschizătură și apoi a coborât 
zidul, schimbându-și culoarea ca să se confunde cu ro- 
zul prăfuit al clădirii. S-a întins după aceea cât ţinea zi- 
dul, aşa cum îi văzuse pe șerpi procedând, și a tras cu 
ochiul după colțul clădirii. 

Nu-l ameninţa nimeni și nimic. Spre dreapta, se 
găsea pătratul mare, unde prizonierii, pe jumătate 
adormiţi, înaintau lent în coada sinuoasă, către robi- 
netul cu apă. Erau mulți soldaţi japonezi de pază, însă 
ei stăteau jos ori în picioare cu spatele spre șanțul de 
scurgere. 

Decizii. l-ar fi trebuit mult timp până să-și reia 
forma umană și, pe de altă parte, ca șarpe i-ar fi fost mai 
ușor să se descurce prin apă, asta presupunând că șanțul 
nu era uscat. Dacă ar fi fost surprins, situaţia ar fi deve- 
nit neplăcută. În acele momente era o încrucișare între 
un boa constrictor şi o drujbă, astfel că nu se punea 
problema rezultatului final în cazul unei confruntări 
dintre el și unul sau mai mulţi oameni. Însă, în acest 
caz, ar exista mai bine de zece mii de martori. 

S-a uitat în jur și a gândit. Electricitate. 

Cablul de alimentare ce alimenta clădirea închisorii 
se întindea și spre zona în care erau ţinuţi prizonierii. 
Cum nu a zărit nici un posibil martor, s-a strecurat în 
susul zidului și a luat o îmbucătură uriașă. A simţit 

gustul delicios al cuprului, sticlei prăfuite, plus tensiu- 
nea mare, iar totul în jur s-a scufundat în beznă. 

S-au auzit imediat strigăte și împușcături în aer, 
după care s-au aprins lanterne, însă atenţia tuturor era 
îndreptată către interior, adică spre prizonieri. Mu- 
tantul s-a lăsat să cadă la pământ și, slujindu-se de ne- 
număratele perechi de picioare de șopârlă, s-a îndreptat 
spre şanţul de scurgere. A plonjat în el şi a descoperit 
deșeuri lichide adânci de câţiva centimetri buni, după 
care a pornit să înoate spre sud. 

Din hărțile militare pe care le văzuse la baza Bataan, 
observase că Golful Manila era spre sud, la circa patru- 
zeci de kilometri depărtare, iar provinciile Panga și 
Bulacan erau străbătute de numeroase râuri. După ce 
ajungea în Golful Manila, mai avea șaizeci de kilometri 
de străbătut pentru a ocoli Peninsula Bataan pentru a 
ajunge în Marea Chinei de Sud. 

În cele șase ore, cât i-au trebuit pentru a ajunge în 
golf, din câte și-a dat seama, n-a fost zărit decât de un 
martor: un bărbat beat, aflat pe un podeţ îngust. Acesta 
a scos un țipăt și a fugit mâncând nori. Chiar dacă ar fi 
apărut cineva care să verifice relatarea ciudată a bărba- 
tului, mutantul s-ar fi aflat deja departe. 

Până în zori mai erau câteva ore bune, când canalul 
s-a lărgit, devenind o suprafaţă noroioasă, iar mutantul 
a mers șerpește, ajungând în golf. S-a dus până la fund, 
unde a început procesul de transformare în pește. 

Un rechin l-a retezat în două, ceea ce l-a deranjat. 
Însă evident că rechinului nu i-a plăcut gustul, astfel că 
a abandonat cele două jumătăţi de pește. Mutantul s-a 
târât pe fund, mestecând crabi și scoici, iar când a ajuns 
la greutatea pe care și-o dorea, s-a transformat într-un 

rechin alb, o formă cu care se obișnuise. Ajunsese deja 
în Marea Chinei de Sud. S-a îndreptat spre est. Avea de 
străbătut doar aproximativ cincisprezece mii de kilo- 
metri până în California. 

APIA, SAMOA, 
24 DECEMBRIE 2020 


Evacuarea camerei în care se găsea artefactul durase 
ceva mai mult decât se anticipase, însă nu apăruseră 
scurgeri, iar toate echipamentele folosite pentru cule- 
gerea de informații păreau să funcționeze bine. La ora 
cinci și jumătate, Naomi a anunțat prin intermediul 
monitorului: 

— În regulă. Putem începe numărătoarea inversă. 

Jack a aprobat cu un gest din cap. 

— Gridley, să ne anunţ când ești gata. 

Nimeni din încăpere nu știa cine era Gridley. 

După câteva minute, la zece la sută din putere, nu 
s-a înregistrat nici o schimbare a temperaturii. Naomi a 
mărit puterea la 20, apoi la 30%. 

- Mergi la 50%, a spus Jack, iar Russ şi Jan au apro- 
bat cu o mişcare din cap. 

— Unde dispare toată puterea asta? s-a mirat Jan, în- 
trebare pe care și-o puseseră cu toţii ceva mai devreme. 
Măcar atunci când în clădire existase aer, o parte din 
energie se cheltuise pentru încălzirea aerului. Acum, 

însă, pe o suprafaţă de o sută de centimetri pătraţi, la- 
serul degaja o energie suficientă pentru a alimenta un 
orășel, dar aceasta dispărea cu totul — fiind absorbită de 
artefact, evident. 

— Mergem până la 100% ? a întrebat Jack. 

— Nu, doar la 75%, au rostit Russ și Jan în ace- 
lași timp. 

Nu s-a mai ajuns până acolo. Monitorul s-a stins, iar 
la o secundă după aceea, persoanele din camera 7 au au- 
zit bubuitura înfundată a unei explozii. 

Folosindu-se de biciclete, Jan și Russ au ajuns primii 
la faţa locului. Jumătate din clădire se prăbușise, marea 
instalație laser aproape că se scufundase în ocean. Tu- 
șind și gata să verse, Naomi și Moishe au apărut din apă 
bălăbănindu-se pe picioare. 

Russ a prins-o pe Naomi de braț. 

— An păţit ceva? 

Ea nu i-a luat în seamă întrebarea, în schimb s-a ui- 
tat spre laboratorul ruinat. 

— S-a mișcat. 

— Mişcat? a exclamat Russ. 

— A plutut, apoi s-a prăbușit. 

— Măiculiță doamne... 

— Crăciun fericit. 


Majoritatea echipamentelor fuseseră distruse, însă o 
cameră de mare viteză, pe care producătorii o numiseră 
„solidă“, se dovedise îndeajuns de rezistentă ca să înre- 
gistreze secvenţa de evenimente petrecute înainte de a 
rămâne fără energie și de a se prăbuși în apă. 

Când laserul a ajuns la puterea de 72%, adică 
300 000 de waţi, artefactul s-a ridicat cu delicateţe de pe 

suport, cu o viteză uniformă de 18,3 centimetri pe se- 
cundă. După s-a îndepărtat din cale fasciculului, laserul 
a făcut o gaură în peretele din partea opusă, provocând 
ușoara explozie pe care o auziseră, din cauză că în- 
treaga clădire se umpluse de aer. Fasciculul nu a provo- 
cat alte daune în afara exploziei unei nuci de cocos din 
vârful unui cocotier de pe Peninsula Mulinu, la mai 
bine de doi kilometri depărtare. 

Artefactul a continuat să se înalțe în diagonală până 
când a rămas în plutire deasupra tunului din fibre 
optice al laserului. Apoi, forța care îl ţinuse în stare de 
plutire, dispăruse brusc. Artefactul s-a prăbușit, distru- 
gând laserul și făcând acea latură a clădirii să se prăbu- 
șească în golf. 

Aparatul de filmat nu a înregistrat ce s-a petrecut 
după aceea, însă a fost evident că artefactul plutise îna- 
poi și se așezase din nou pe suport, de astă dată în sala 
destinată artefactului, care avea acum doar cerul deasu- 
pra. Câteva minute mai târziu, când oamenii însărcinaţi 
să investigheze au ajuns acolo, artefactul era încă bro- 
bonat de apă sărată, având suprafaţa rece. 

Toate acestea aveau să modifice direcția cercetărilor. 

GROVER CITY, 
CALIFORNIA, 1948 


Vreme de câţiva ani, mutantul a fost încântat să ră- 
mână rechin — marele alb, pentru că avusese acea formă 
o perioadă mai lungă de o mie de ori mai mare decât 
viaţa umanității. 

Din motive pe care nu le-a înțeles, s-a rotit ore în șir 
deasupra adâncii Gropi Tonga și s-a scufundat atât cât 
a putut fără să forţeze. Se obișnuise totuși să își silească 
trupurile de animale să acţioneze în baza unor impul- 
suri obscure, astfel că, după o vreme, s-a îndepărtat din 
acea zonă. Când a ajuns la câteva sute de metri de coas- 
ta Californiei, a renunţat la o mare parte din greutate și 
a devenit un delfin. 

La ora două dimineaţa, a pătruns înot într-un adă- 
post submarin, cu apă îndeajuns de scăzută ca să fie 
ferit de atacul unor prădători periculoși, și şi-a petrecut 
o oră plină de suferinţă ca să se transforme din nou 
într-o ființă umană. 

S-a slujit de modelul care îi devenise deja familiar — 
Jimmy — însă a devenit ceva mai scund, și s-a înzestrat 

cu un păr negru, presărat cu fire cărunte. Și-a făcut 
pielea ceva mai închisă la culoare și și-a creat pantaloni 
negri și un pulover negru — costumație tipică pentru 
un spărgător. 

Trebuia să fure niște bani și unele informaţii. 

Relieful zonei era similar cu acela pe care îl văzuse 
când căpătase pentru prima oară formă umană; a tra- 
versat o mică plajă și a escaladat nişte stânci, după care 
a descoperit un drum sinuos, ce urma linia coastei. Mu- 
tantul s-a îndreptat spre nord în pas ușor. 

În patru rânduri s-a ascuns când a văzut farurile 
aprinse ale unor automobile ce se apropiau. După câ- 
teva mile, a ajuns la un mic atelier de reparaţii auto izo- 
lat, în spatele căruia se găsea o casă modestă. 

Era locul perfect pentru un mic furtișag. Putea pro- 
duce bancnote la fel de lesne precum își făcea haine, 
din propria substanţă, dar nu știa dacă nu cumva se 
schimbase aspectul banilor ori dacă mai erau nece- 
sare cartelele de alimente — ori dacă, din cauza războ- 
iului, nu se introdusese vreun sistem complet nou. 
Dacă războiul se terminase, poate se foloseau ca bani 
yenii japonezi. 

Anunţurile din geamurile atelierului auto erau în 
engleză și nici unul dintre ele nu îndemna tinerii să se 
înroleze în armată — pe unul dintre ele, care recomanda 
populaţiei să cumpere obligaţiuni de stat, dar nu de 
război, se vedea imaginea unui vultur. Poate că răz- 
boiul se terminase și nu japonezii fuseseră învingătorii. 

Uşa era încuiată, dar avea o yală simplă. Și-a trans- 
format degetul arătător de la o mână în cheie-șperaclu, 
și în mai puţin de un minut, a deschis încuietoarea. 

Și-ar fi dorit să aibă mai multă lumină. Chiar și cu iri- 
surile dilatate la maxim, nu percepea toate amănuntele. 

Pe un perete se găseau rafturi doldora de produse 
necesare automobilelor. A deschis un bidon de ulei și a 
băut conţinutul ca să mai capete energie şi pentru a se 
bucura de gustul interesant, modificându-și metabolis- 
mul vreme de câteva minute într-unul pe care îl folosise 
în urmă Că câteva sute de mii de ani, când stătuse întins 
lângă conul unui vulcan submarin. 

A găsit apoi o cutie cu chibrituri și a supt capătul 
unui băț, savurând gustul de fosfor, apoi a aprins altul, 
care a făcut flacără, oferindu-i și lumină și un val deli- 
cios de bioxid de sulf. Așa a văzut și două lucruri de 
care avea nevoie: un Almanah Universal pe anul 1947 
şi o casă de marcat. 

După ce și-a pus almanahul sub centură, a aprins un 
alt băț de chibrit şi a examinat mașinăria. Apăsând bu- 
tonul „Anulare tranzacţie“, a auzit un clinchet sonor, 
iar sertarul pentru bani s-a deschis cu un șuierat uşor. 

La lumina unui chibrit, a examinat o bancnotă de 
douăzeci de dolari. Nu a constatat diferenţe evidente. 
Moneda americană se schimbase ca dimensiuni cu trei 
ani înainte ca mutantul să devină Jimmy, iar oamenii 
încă se plângeau de treaba asta. 

A verificat apoi fără grabă și bancnotele de zece, 
cinci și un dolari, și le-a pus înapoi în sertar. Brusc și cu 
un pocnet puternic, cineva a aprins lumina. 

Un alb în vârstă stătea în cadrul ușii, ţinând în mâini 
o puşcă cu două ţevi. 

— În sfârşit, a zis omul cu glas tremurat și parcă 
scârțâit. Până la urmă, tot te-am prins. 

Evident, cineva îl mai prădase şi cu alte prilejuri. 

- Eu n-am... a dat să spună mutantul, dar imediat 
după aceea s-a auzit o bubuitură asurzitoare și n-a mai 
apucat să termine, pentru că rămăsese fără gură. 

S-a ferit, lăsându-se în jos, iar cea de-a doua împușcă- 
tură a trecut prea sus. Dându-și seama de situaţia impo- 
sibilă pe care o crea prin faptul că nu se prăbușise mort 
la podea, în timp ce și-a format un ochi temporar și mare 
din carnea sfârtecată a feţei, a țâșnit pe lângă bătrân, care 
se chinuia să încarce din nou pușca, și a fugit pe drum. 

Pe întuneric, bătrânul a mai tras două focuri după 
el, dar mutantul ieșise din raza vizuală a omului. 

După prima cotitură, mutantul a ieșit de pe drum și 
a Stat în beznă, formându-și o înfățișare care să nu-l dea 
de gol. A devenit o femeie de la ţară, albă și în vârstă. 
Îmbrăcată cu o rochie din bumbac în dungi albe și al- 
bastre, puţin decolorată. 

Profitând de noaptea întunecoasă și cu cerul aco- 
perit de nori, s-a grăbit să se îndrepte spre interiorul 
ținutului. Simuindu-i prezența, câţiva câini au pornit 
să latre. Când s-au apropiat zorile cenușii, s-a ascuns 
într-un camion abandonat într-o zonă împădurită din 
apropiere de Grover City. 

Și-a făcut un portofel și l-a umplut cu bancnote de 
zece și douăzeci, iar după răsăritul soarelui a intrat în 
oraș și, așezându-se pe o bancă din gară, s-a apucat să 
citească almanahul. 

Secţiunea de mijloc cuprindea o mulţime de foto- 
grafii alb-negru și cu granulaţie mare, înfățișând o isto- 
rie a celui de-al doilea război mondial. Exista chiar și 
o fotografie prezentând Marșul Morții de la Bataan. 
Printre fețele trase ale oamenilor scheletici nu a văzut-o 
pe cea a lui Jimmy. 

Lagărele morţii organizate de naziști. Hiroshima și 
Nagasaki. Debarcarea, victoria de la Midway și cea de 
la Stalingrad. 

Caracterul lumii se modificase în mod fundamental. 
Devenise mai interesant. 

Un băiat a apărut în gară călare pe o bicicletă ale 
cărei roţi scârțâiau și de care avea legat un cărucior cu 
ziare. Mutantul a încercat să cumpere unul, dar bineîn- 
țeles că băiatul nu avea să-i dea restul de la zece dolari. 

— Îmi pari un băiat de treabă, a spus el cu un glas 
despre care spera că suna convingător pentru o bătrână. 
Poți să-mi aduci restul și mai târziu. 

Chiar era un băiat de treabă, cu toate că faţa lui 
trăda un evident conflict interior. 

— ÎL împăturești la loc după ce termini de citit și îl 
lași aici, pe piedestalul ăsta de lângă ușa gării. 

Era 7 aprilie 1948. Două avioane, unul britanic și 
unul sovietic, se ciocniseră deasupra Berlinului, care 
fusese împărţit între ţările care învinseseră Germania. 
Arabii atacaseră trei zone evreiești din Palestina. Ca- 
mera Reprezentanţilor aprobase înființarea Forţelor 
Aeriene ale SUA, și oferise ajutoare de un miliard de 
dolari Americii Latine pentru a lupta împotriva comu- 
nismului. Producătorul de avioane Glenn L. Martin 
anticipa că peste câteva luni, America va deţine arme 
bacteriologice, rachete teleghidate și un „nor radioac- 
tiv“ mai ucigător decât cel produs de bomba atomică. 

Prin urmare, războiul nu se încheiase chiar de tot. 
Doar intrase într-o nouă fază. Mutantul a hotărât să nu 
se amestece într-o asemenea confruntare. 

O primă idee clară era că trebuia să revină la cole- 
giu. În aprilie nu era prea târziu pentru a depune cereri, 

însă exista problema situației școlare din liceu, a scriso- 
rilor de recomandare — trebuia să adopte o identitate și 
un trecut care să poată fi verificate. 

Imediat ce a definit problema, a întrezărit și modul 
de soluţionare. 

În gară se strânseseră patru persoane. Acestea nu au 
tulburat-o pe bătrâna cu aer de fermier. Apoi a sosit și 
un tren ce se îndrepta spre nord. Mutantul a împăturit 
ziarul cu grijă și l-a așezat pe maldărul de ziare, sub 
monedele lăsate de lume. 

În vreme ce trenul se apropia, micuța bătrână i-a în- 
trebat pe cei patru dacă acela mergea la SanFrancisco. 
Ei i-au confirmat, iar ea s-a suit într-un vagon. 

Conductorul i-a schimbat bancnota de douăzeci 
strângând din buze de nemulțumire, dar nu a comentat. 
Mutantul a continuat să citească din almanah, stocând 
informaţii pentru a descoperi cum se schimbase lumea 
în cei șase ani, cât el înotase prin ocean. 

Bineînţeles că războiul modificase harta lumii, lă- 
sând orașe întregi, ba chiar şi ţări, în ruine. Statele Uni- 
te fuseseră cruţate, iar acum se părea că se aflau în 
fruntea unei coaliții de țări „libere“ care lupta împotriva 
celor comuniste. Bombe atomice, avioane supersonice, 
proiectile teleghidate, creiere electronice, tranzistorul 
și costume cu haine largi şi pantaloni strânși pe picior. 
Al Capone murise, iar cel de la care i se trăsese porecla, 
Joe Louis, era tot campion, lucru care i-a dat o oarecare 
satisfacție mutantului. 

În gara din San Francisco, a cumpărat o revistă 
pentru femei și a stat într-o cabină din toaleta femei- 
lor vreme de aproape zece minute, apoi a ieșit de 
acolo ca o tânără de douăzeci de ani, îmbrăcată ca o 

studentă — pantofi în două culori, șosete, fustă în 
carouri (asta îi ceruse oarece eforturi) și o bluză albă. 
A asimilat un suport cromat pentru hârtie igienică 
și l-a reciclat, transformându-l în bijuterii asortate la 
îmbrăcăminte. 

Apoi a luat autobuzul până la Berkeley şi a umblat 
prin campus toată ziua, trăgând cu urechea la discuţi- 
ile celor de acolo şi orientându-se. A zăbovit o vreme 
în biroul Admiteri. Evident, trebuia să devină student 
de colegiu, dar în ce specialitate? Şi-a amintit tot ce în- 
vățase pentru specializarea ca oceanograf, dar bineîn- 
țeles că trebuia să ascundă asta, pentru că avea să o ia 
de la început. I se păreau utile, chiar interesante, și fi- 
zica ori astronomia, dar dacă avea să pornească în că- 
utarea altora din neamul lui, antropologia sau 
psihologia — cea a comportamentului deviant — i-ar fi 
slujit mai mult. 

Sigur că avea timp să se specializeze în toate acestea. 

A studiat postura, aspectul şi uniforma unui băr- 
bat care se ocupa de curăţenie, iar la căderea întuneri- 
cului, s-a strecurat într-o sală goală de curs și s-a 
transformat. Pe holuri mai erau studenţi întârziaţi, 
însă un bărbat de cincizeci de ani, cu un început de 
chelie și purtând o mătură în mână era aproape invizi- 
bil pentru ei. 

Pe la miezul nopţii, mutantul s-a furișat în biroul 
Admiteri și a încuiat ușa. S-a mișcat iute și fără să facă 
zgomot, reușind să se descurce bine în încăperea în 
care, printre ramurile unui copac, pătrundea lumina 
discretă a unei lămpi stradale aflate la capătul clădirii. 

În cutia pentru corespondenţă a secretarei pe care 
mutantul o identificase ca fiind începătoare a găsit 

aproape cincizeci de scrisori de răspuns din partea unor 
potenţiali studenți. A găsit exact ce îi trebuia doar după 
ce a citit patruzeci dintre ele. 

Stuart Tanner, un tânăr din North Liberty, lowa, 
trimisese o scrisoare prin care mulțumea că fusese ac- 
ceptat, dar spunea că universitatea Princeton îi oferise 
o bursă, lucru nu tocmai de neglijat. Mutantul i-a găsit 
dosarul în sertarul de „Acceptări“ și a memorat conți- 
nutul. Băiatul avea o situaţie școlară aproape perfectă. 
Nu făcuse atletism, ci înot în echipa liceului, ceea ce se 
potrivea perfect. Pe fotografia alb-negru apărea un 
băiat palid, blond și cu ochi albaștri. Mutantul a adop- 
tat fața lui și a observat că trebuia să mai asimileze în 
jur de zece kilograme. 

După ce s-a asigurat că nu mai era nimeni pe același 
etaj, a scris la mașină o scrisoare de acceptare, adăugând 
că pleca imediat cu mașina spre California, ca să-și gă- 
sească o slujbă pe durata verii, de aceea a comunicat că 
va avea adresa în Berkeley. A schimbat scrisoarea din 
plic și a ieșit discret pe ușă ca un om nou. 

Calea cea mai directă era să meargă până la North 
Liberty și să-l ucidă pe Stuart Tanner, apoi să revină la 
Berkeley, având în buzunar toate actele şi documentele 
lui. Însă nu era nevoie să procedeze astfel. Era suficient 
să vadă și să știe cât mai multe despre orășel ca să treacă 
drept localnic. Stuart crescuse în Iowa City, așadar, tre- 
buia să verifice și acel aspect. Îi venea mai ușor să falsi- 
fice un permis de conducere de Iowa decât o bancnotă 
de douăzeci de dolari. 

Cât fusese soldat în zona Pacificului, mutantul vă- 
zuse prea mulți oameni murind violent, astfel că nu ar 
fi recurs la crimă decât dacă nu ar fi găsit altă soluție. 

Această atitudine l-a pus pe gânduri. Până nu de- 
mult, uciderea unei ființe umane i se păruse la fel de 
simplă ca și hrănirea sau schimbarea identității. Nu 
simţise milă ori compasiune față de japonezii care îl 
capturaseră, însă recunoștea că percepuse sentimente 
speciale faţă de ceilalți soldaţi americani pe care îi cu- 
noscuse în perioada petrecută în Peninsula Bataan. 
Faptul că fusese o victimă între atâtea altele probabil 
că acţionase în vreun fel asupra lui. 

Indiferent ce ar fi fost, şi-a dat seama de ciudăţenia 
situaţiei: ceva îl făcea pe mutant să se schimbe. Ceva ce 
nu-i era specific; ceva din sine. 

Schimbarea se petrecuse de fapt foarte încet. Înce- 
puse încă din'azilul de boli nervoase, când ajunsese să 
înțeleagă diferențele dintre indivizi și să prefere com- 
pania unora în defavoarea altora. Când începuse să 
țină la oameni. 

Stuart Tanner dorise să-și ia diploma în literatură 
americană. Aceasta ar fi fost o provocare interesantă. 
Poate cărțile, romanele, îl vor ajuta să înțeleagă ce se 
petrecea cu el. „Ce e acest lucru numit dragoste?“ în- 
treba mereu cineva pe nume Dorsey’. Ar fi putut înce- 
pe prin a înţelege ce era aceea prietenie. 

Mutantul ar fi putut citi o carte pe zi până în sep- 
tembrie, pregătindu-se astfel pentru a susţine examenul 
la literatură. Avea posibilitatea să aleagă psihologia ca 


! Cântecul What is this thing called love?, compus de Cole 
Porter și înregistrat de Artie Shaw în 1938, a fost interpretat de 
numeroși artiști, între care și orchestra Tommy Dorsey (1901-1951), 
trombonist, șef de orchestră de jazz în perioada Big Band-urilor, 
având-o ca interpretă vocală pe Connie Haines (n. tr.). 

specialitate secundară, iar antropologia ca specialitatea 
opţională, care ar fi devenit disciplina pentru cea de-a 
doua diplomă. După aceea, avea să se apuce de treabă, 
căutând creaturi ca și el. 

A umblat prin Berkeley până a găsit o cafenea des- 
chisă toată noaptea, unde a stat cu un catalog de cursuri 
pe care îl luase din birou, și și-a făcut planuri. După 
aceea, a trecut repede prin restul de almanah, lăsând 
impresia că îl frunzărește, căutând însă ceva anume. 
Când s-a luminat de zi, s-a întors la gară și și-a cumpă- 
rat bilet până la Davenport, lowa, ce părea cea mai 
apropiată staţie de North Liberty. 

Cum mai avea trei ore până la plecarea trenului, și-a 
cumpărat o valiză de la o casă de amanet și a umplut-o 
cu haine uzate de la un magazin numit Next-2-New. 
De la un anticariat a cumpărat două antologii groase ale 
literaturii americane şi șase cărți destul de jerpelite. 

Nu se făcea să apară pe strada principală din North 
Liberty și, așa cum arăta, să dea peste Stuart Tanner ori 
cineva care îl cunoștea. Revenit la gară, într-o cabină 
din toaleta bărbaților, și-a schimbat părul în negru, iar 
pielea și-a închis-o la culoare. Și-a făcut nasul mai tur- 
tit și și-a transformat ochii din albaștri în căprui. 

Își rezervase un compartiment privat la tren, pentru 
că avea bani îndeajuns. La ora cinci fără unsprezece mi- 
nute a urcat și s-a instalat. 

Cât a călătorit prin Munţii Stâncoși a citit întrea- 
ga antologie Joe Lee Davis, iar până să ajungă la Mis- 
sissippi, parcursese câte o carte de Poe, Hawthorne, 
Melville, Fitzgerald, Hemingway și Faulkner. Memo- 
rase fiece cuvânt, dar ştia din experiența sa de colegiu 
că asta nu era de ajuns. Jimmy fusese în stare să scrie 

suficient de bine pentru a lua licenţa în oceanografie, 
însă notele lui la engleză fuseseră mici. Această situație 
trebuia remediată. 

Între materialele anexate la cererea lui Stuart se gă- 
sea un eseu de unsprezece pagini în care explica de ce 
dorea să-și ia diploma în literatura americană. Mutantul 
memorase, nu doar textul, ci și caligrafia. A copiat eseul 
de două ori, încercând să înțeleagă de ce autorul folo- 
sise un anumit cuvânt şi nu altul; de ce alesese o struc- 
turare anume a frazei, și așa mai departe. Imediat ce a 
terminat de citit un roman, a scris câteva pagini despre 
el, străduindu-se să imite stilul și vocabularul lui Stuart; 
acţiunea pe scurt, o analiză succintă a intenţiei autoru- 
lui, așa cum făcuse, fără mare succes, la cursul obhgato- 
riu de engleză și literatură. Până când trenul a ajuns la 
Davenport, creionul folosit ajunsese un ciot, iar el um- 
pluse cu eseuri un caiet gros. 

Fluviul Mississippi arăta interesant. S-a gândit că 
într-o bună zi s-ar putea transforma într-un pește uriaș, 
ca să-l exploreze. 

A stat la adăpost cât a plouat torențial, pentru că așa 
ar fi procedat orice om, apoi s-a dus pe jos până la au- 
togară. Având de așteptat două ore, a citit două ziare 
din lowa și a recitit în minte Soarele răsare, soarele 
apune!, care era clar, dar misterios: de ce erau acești oa- 
meni atât de distructivi ? Din cauza războiului, a presu- 
pus el; a celui dinainte. Cu toate că totul părea a fi doar 
un război mondial permanent, cu perioade de odihnă 
pentru re-înarmare, care avea să ţină până când va câș- 
tiga cineva. 


! Roman de Ernst Hemingway publicat în 1926 (n. tr.). 

Călătoria până în lowa City a fost interesantă; au- 
tobuzul a rulat pe o șosea de o parte și de alta a căreia 
se găseau doar câmpii, pășuni verzi, presărate din loc în 
loc de câte o zonă de prerie sau de vreo pădure. A vă- 
zut ferme individuale cu hambare, întotdeauna roşii, 
dar nici un oraș, după care a ajuns la Iowa City. 

Autobuzul mergea până la Cedar Rapids, însă șofe- 
rul l-a îndrumat spre gară, să ia tramvaiul interurban 
dintre Cedar Rapids şi Iowa City, care oprea și la North 
Liberty. Mutantul a trecut prin campus ca să ajungă la 
staţie, și a observat că studenții erau îmbrăcaţi aproape 
la fel ca și cei de la Berkeley. Ceva mai simplu, bună- 
starea nu ieșea atât de mult în evidenţă. A văzut mai 
mulţi bărbați fumând pipă și mai puţine femei în pan- 
taloni. Iar rochiile erau lungi până la jumătatea tibiei. 

A ascultat atent discuţiile pe care le-a putut surprin- 
de. A remarcat un accent caracteristic celor de acolo, 
dar acesta fusese mai pronunţat în gara de la Daven- 
port. Trebuia să creeze un context pentru a-l auzi pe 
Stuart cum vorbea. 

Acesta mergea la școală în Iowa City, așa știa mu- 
tantul din evidenţele lui, astfel că, la inspiraţie, a lăsat 
să-i scape două troleibuze. Și, bineînţeles, când cursu- 
rile s-au terminat, adolescenţii au început să apară în 
grupuri de câte doi sau patru. 

Cu excepţia lui Stuart, care mergea singur, citind 
o carte. Nu vorbea cu nimeni, iar restul colegilor îl 
ignorau. 

Mutantul a făcut în așa fel încât să se apropie mult 
de băiat, pe care l-a studiat pe ascuns, cu toate că lăsa 
impresia că și el citea o carte. Era zvelt și musculos, cu 
trăsături delicate. Cartea în lectura căreia se cufundase 

era Educația până la vârsta majoratului în Samoa', ve- 
che de douăzeci de ani, pe care mutantul trebuise să o 
cunoască pentru a-și lua diploma în 1939. 

Când a sosit tramvaiul, mutantul a urcat imediat 
după Stuart și s-a așezat alături de el. 

— Interesantă carte. 

Stuart s-a uitat brusc la el. 

— Ai citit-o? 

— Tata a avut un exemplar, a improvizat mutantul. 
A trebuit să o studieze în colegiu. 

— Te-a lăsat să o citeşti ? 

— Nu... dar i-am pus supracoperta luată de la altă 
carte. Nu a băgat de seamă. 

Stuart a pufnit în râs. 

— Tata mi-a luat-o din mână. Pe asta o ţin ascunsă 
când sunt acasă. Dar, la naiba, sunt destul de mare. 

Mutantul a confirmat din cap și a zis: 

— Se tem că-ţi vor veni idei. 

— Ca şi cum asta ar fi ceva rău. Apoi l-a măsurat pe 
mutant. Eşti nou pe aici? 

- Eram întrecere. Îmi vizitez nişte rude. 

— Cum, în Liberty? 

Mutantul a gândit cu repeziciune. North Liberty 
avea o populație de câteva sute de oameni; se putea ca 
Stuart să-i cunoască pe multi. 


- Nu, în Cedar Rapids. 


! Publicată în 1928, această carte de Margaret Mead a fost foarte 
controversată încă de la apariţie, analizând comparativ educaţia ado- 
lescenţilor pentru viață și sex în Samoa și în Statele Unite, susținând 
că tinerii americani suferă de stres în familie, școală și relații umane. 
Fa a fost criticată pentru unele afirmaţii nesusţinute științific (n. tr.). 

— De unde ești? 

— California. San Guillermo. 

Stuart părea destul de interiorizat. 

— Mereu am vrut să merg acolo. Am fost acceptat la 
Berkeley. Dar n-am primit bursă acolo. Eşti student? 

— Acum mi-am luat o vacanţă. (Şi-a verificat ceasul 
de la mână.) Ai ce face în North Liberty? Am câteva 
ore de omorât. 

— Mor ele, a spus Stuart. Există o cofetărie unde 
poţi mânca îngheţată, ori te poţi duci să vezi cariera 
de piatră. 

— Ce se extrage de acolo? 

— Gresie. A pufnit în râs și a împuns în direcția în 
care se afla Iowa City. De acolo s-a extras toată gresia 
cu care s-a placat Clădirea Capitoliului. Iar după aceea 
au mutat capitala la Des Moines. 

— Şi, din greșeală, au uitat clădirea acolo, a spus mu- 
tantul într-o încercare de a face o glumă. 

Băiatul s-a uitat ciudat la el și a râs. 

— Ai putea omori o oră cu un pahar de apă minerală. 
Ori te duci la Cedar Rapids să bei o bere adevărată. 

— Îmi ajunge şi apa minerală. Mie-mi plac ora- 
șele mici. 

— Ai putea vedea tot orașul în cel mult zece minute. 

Au mai discutat o vreme, iar mutantul a preferat să 
asculte sau să rememoreze ceea ce citise în ziarele zilei. 

Au coborât amândoi la North Liberty, împreună cu 
vreo douăzeci de alți elevi. Aproape toţi au pornit pe 
strada principală. După ce au intrat într-o cofetărie să 
ia îngheţată, o fată din spatele lor a rostit cântat, dar 
foarte încet: 

— Stuart are un prieten. 

Băiatul a roșit auzind asta. 

- O proastă, a murmurat el, după ce ușa din plasă 
s-a închis în urma lor. 

Interesant, a gândit mutantul. Oare Stuart, care gân- 
dea ceva mai libertin, era homosexual, atras de un indi- 
vid ciudat din afara orașului ? Brunet și atrăgător, având 
corpul aproape similar cu al lui Stuart, și apărător al 
doamnei Margaret Mead. 

S-au așezat la o măsuţă rotundă, în apropierea unui 
ventilator oscilant. Mutantul s-a uitat la lista de prețuri, 
un carton micuţ scris pe ambele feţe. 

— Ce zici de o îngheţată de banane? Dar n-aş putea 
să o mănânc pe toată. 

— O împărqim. 

Și a băgat mâna în buzunar. 

- Nu, e trataţia mea. Fac cercetări privind ciudații 
locuitori ai acestei insule. 

A pufnit. | 

— Margaret Mead n-ar descoperi mare lucru aici. 

— A, pariez că da. Pesemne că sunt la fel de mulți lo- 
cuitori aici ca și pe insula ei. 

- Da, iar noi umblăm pe jumătate despuiaţi și facem 
amor cu cine vrem. 

Amândoi au râs. 

Cel care servea la masă, un tânăr cu păr roșcat și cu 
fața plină de coșuri, s-a apropiat de ei. 

— Unde e asta, Stu? 

Acesta a ridicat cartea. 

- În Samoa, Vince. O să plecăm acolo imediat ce 
terminăm școala. 

— Vince s-a uitat lung la mutant. 

- Da, bineînţeles. Dar unde dracu” e Samoa asta? 

— La naiba-n praznic, undeva în Pacific. 

— Mai sunt lupte acolo? 

- Nu ştiu. 

A ridicat din sprâncene întrebător spre mutant. 

- Nu mă întreba pe mine, a zis mutantul, care tre- 
cuse pe lângă acel grup de insule sub forma unui rechin 
alb, în drum spre California, dar nu văzuse nave mili- 
tare. Războiul se terminase totuși de câțiva ani. 

— Bine, salut, a zis băiatul. Sunt Vince Smithers. 
Eşti cumva din... 

— Matt Baker, s-a prezentat mutantul și i-a strâns 
mâna. Din San Guillermo, California. (Asta părea inte- 
resant pentru Vince. Mutantului îi venea greu să depis- 
teze emoții subtile, însă gelozia nu este un sentiment 
subtil.) O să împărțim o îngheţată de banane, iar eu 
vreau și O cola. 

Băiatul și-a notat și s-a uitat la Stuart. 

— Cola cu vanilie? 

Stuart a dat aprobator din cap, iar celălalt s-a întors 
la tejghea. 

— Vă cunoaşteţi ? l-a întrebat mutantul. 

- Aici ne cunoaştem toți. Eu şi Vince am mers la 
școală împreună, dar părinţii lui l-au trimis la academia 
militară. Vince, cum se numea locul acela de rahat? 

— Dumnezeule, nici nu vreau să-mi amintesc de el. 
Am plecat de acolo, ca să fac o carieră în bananalogie. 
Spre încântarea tatălui meu. 

Au continuat să discute persiflându-se și luându-se 
peste picior cu un aer vinovat, lucru pe care mutantul 
l-a urmărit cu ochi de antropolog. Pentru el, cei doi 
erau mai puţin exotici decât polinezienii, dar la fel de 
interesanţi. 

Schimbul lor de replici avea un aer conspirativ. Cei 
doi făcuseră ceva interzis împreună, ceva secret. Stuart 
voia ca noul său companion să tragă asemenea conclu- 
zii? Trăise singura experiență în materie de homo- 
sexualitate când se aflase în azilul pentru bolnavi psihic, 
iar acel lucru nu i se păruse a avea un aspect social; el 
fusese doar receptor pentru doi dintre supraveghetori. 
Mai fusese și un al treilea, care venise doar o dată, şi se 
dovedise mai interesant decât cele două brute: renun- 
țase după două minute și începuse să plângă, spunând 
ce rău îi părea și, evident, după aceea își abandonase și 
slujba de acolo. 

Situaţia era mai complicată decât trebuia, însă mu- 
tantul remarcase că acest lucru era adevărat în legătură 
cu orice funcţie biologică umană care nu era involuntară. 

Vince le-a adus îngheţata de banane și paharul de 
cola pentru Stuart. 

— Nu vrei niște vanilie în îngheţată? l-a întrebat pe 
mutant. 

Ceva complex. 

— Ba da. Sunt dispus să încerc orice măcar o dată. 

Vince a dat din cap cu un aer sumbru. Evident, se 
ajunsese la un punct de cotitură. 

Au împărțit îngheţata cu meticulozitate și au înce- 
put să o mănânce fiecare de la capătul lui. Stuart i-a po- 
vestit mutantului despre bursa primită la Princeton. 

— Au un campus frumos. Și o să urmezi antropologia? 

— Nu, literatură engleză și americană. Ai fost acolo? 

— O dată, când vizitam niște rude. 

(În realitate, stătuse acolo un semestru, când studi- 
ase paleontologia nevertebratelor.) 

— Văd că ai rude peste tot. 

— Şi familia mea e numeroasă. 

Stuart s-a strâmbat ușor. 

— Toate rudele mele sunt în Iowa, şi a pronunţat 
numele statului cu un ton coborâtor. 

— Nu plănuiești să te întorci și să crești și tu 
câțiva copii? 7 

— Nu, și iarăși nu. Iar asta nu pentru că nu mi-ar 
plăcea puștii. A înfipt furculița într-o bucată de banană. 
Îi urăsc. 

- N-ai fraţi sau surori? 

- Slavă Cerului, nu. Îmi ajung cei de la școală. 

Mutantul asculta toate acestea cu aviditate. Curând 
au terminat îngheţata. 

- Ei, acum îmi arăţi minunatul orășel North 
Liberty? 

— Ai cinci minute libere? 

În timp ce ieșeau, mutantul i-a dat lui Vince un 
dolar și, nepăsător, a făcut semn că nu doreşte restul. 

— Te scalzi în bani, a zis Stuart. 

— Sunt cel mai tare jucător de zaruri din San 
Guillermo. 

— Poate trăgător la țintă. 

Au râs amândoi. 

În realitate, le-au trebuit zece minute. Din centrul 
orășelului, Stuart l-a condus pe West Cherry Street. 

— Aici e casa mea, a zis el. Vrei să intrăm? 

— Sigur. Aș vrea să-ţi cunosc părinţii. 

Stuart l-a privit drept în ochi. 

— Sunt plecaţi. Nu se întorc decât mâine. 

Mutantul i-a întors privirea. 

— Iar eu nu trebuie să ajung la Cedar Rapids decât 
mâine. Am pierdut trenul. 

Ritualul de curtare a fost scurt. Stuart a atacat dula- 
pul cu băuturi al părinților și a pregătit câte un whisky 
prea mare și prea tare. Desigur, asta era doar un com- 
bustibil pentru mutant, dar dacă Stuart ar fi fost mai în 
vârstă, băutura tare i-ar fi putut ucide dorinţa sexuală. 

Dar nu s-a întâmplat asta, desigur. A urcat bălăbă- 
nindu-se pe trepte, târându-l după el pe mutant, ajun- 
gând într-un dormitor care era deloc al unui băiat. Nici 
vorbă de afișe cu fete sau modele, ci doar sute de cărți 
pe rafturi ce se întindeau de-a lungul pereţilor. 

Mutantul nu avea habar care era protocolul, deoa- 
rece încă nu-l cunoștea nici pe cel heterosexual. De 
aceea, ajuns în dormitor, a făcut întocmai ceea ce a 
făcut și Stuart, mișcare cu mișcare. Amintindu-și dure- 
rea din azil, și-a redus diametrul penisului, ca să nu-l 
incomodeze. 

După aceea, băiatul a adormit în braţele lui, sforă- 
ind fără să-i pese, fiindcă încă era beat. A analizat mate- 
rialul genetic pe care Stuart îl lăsase în urmă. Avea 
unele probleme cu colesterolul și trebuia să o lase mai 
moale cu îngheţata de banane. De asemenea, în viitor îl 
pândea diabetul. Poate că era mai bine că nu voia să 
aibă urmași. 


25 
APIA, SAMOA, 2021 


Le-ar fi fost imposibil să păstreze secretul. În pri- 
mul rând, la mai puţin de un kilometru depărtare se 
aflase o barcă lungă! cu echipaj complet, care ieșise la 
antrenament. Oamenii au auzit zgomotul exploziei 
când raza laser a trecut prin zidul clădirii în care era vid. 
Toţi cei treizeci și patru de oameni de pe barcă, vâslași, 
cârmaci și cel care ţinea ștrocul, au văzut cum o parte a 
clădirii s-a năruit, după care a urmat o ploaie de stropi. 

Din poziţia în care se găseau, aceşti oameni nu au 
putut vedea artefactul. Însă clădirea era monitorizată 
permanent de o cameră telefoto automată, pe care CNN 
o montase pe versantul Muntelui Vaia, care străjuia 
golful. Această cameră a surprins prăbușirea clădirii, și 
a transfocat imaginea asupra artefactului care revenise 
netulburat în poziţia pe care o avusese inițial. 


! Din păcate, în limba română nu există un termen echivalent pen- 
tru long-boat — o ambarcaţiune care poate avea până la cincizeci de 
vâslași. În Samoa, astfel de bărci participă la curse pe ocean (n. tr.) 

Nimeni din Samoa nu a știut că la cinci minute după 
aceea, în Washington, s-a desfășurat o conferință în 
mare grabă, președintele fiind smuls de la o partidă noc- 
turnă de poker pentru a stabili dacă era cazul ca insula 
să fie transformată în vapori. Cineva s-a dovedit îndea- 
juns de făţarnic să arate că acela nu ar fi un act de răz- 
boi, întrucât nu se înregistraseră ostilități între cele 
două naţiuni, iar una dintre ele avea să dispară după ex- 
plozie. Răspunsul președintelui la această afirmaţie fu- 
sese scurt, ca de obicei, după care el revenise la joc, nu 
înainte de a solicita ca a doua zi, la prima oră, să i se 
prezinte un rezumat al evenimentelor. 

Acest raport avea să aibă ceva mai puţin de o pagină. 
Poseidon nu, discuta cu nimeni, iar membrii echipei 
NASA respectau condiţiile contractuale. 

Au rulat banda video de zeci de ori, au verificat da- 
tele culese de senzori, și, la cea de-a o suta vizionare, 
și-au dat seama că știau mai puţin decât la început. 
Când laserul a atins 72% din putere, temperatura arte- 
factului a început să crească pe toată suprafaţa. Când a 
ajuns cu 1,2 C peste temperatura mediului, obiectul s-a 
ridicat în diagonală faţă de suportul său, cu 18,3 centi- 
metri pe secundă, deplasându-se la un unghi de 45° 
până a ajuns deasupra tunului care emitea raza laser. 
Apoi a coborât spre podea. Era ca și cum cineva ar fi 
scăpat un bloc de locuinţe peste un pahar de vin. Par- 
doseala nu a rezistat. 

Porțiunea de sub suport nu s-a prăbușit; era spriji- 
nită independent. Probabil s-ar fi năruit dacă artefactul 
ar fi căzut pe el. Însă acesta păruse să manifeste interes 
doar faţă de laser. Când a revenit, s-a așezat pe suport 
la fel de ușor ca o pană. 

Pentru acea parte, cercetătorii s-au văzut obligaţi să 
analizeze înregistrarea CNN, deoarece camera lor re- 
zistentă zăcea brutalizată pe fundul golfului, iar sursa 
ei de alimentare transmitea înregistrări ei înfățișau 
mâlul tulburat şi învârtejit. La exact 1,55 secunde după 
ce s-a prăbușit în apă, stropind totul în jur, artefactul 
s-a ridicat din apă, cu viteza constantă de 18,3 centi- 
metri pe secundă și s-a așezat la loc pe suport. Scena 
era neschimbată și la câteva minute după aceea, când 
Russ și Jan au ajuns acolo cu bicicletele. 

În vreme ce o echipă de lucru s-a apucat să recon- 
struiască încăperea pentru artefact şi mediul său de 
protecţie, o altă echipă de la NASA -— mai precis, mem- 
brii ei purtau salopete cu inscripția NASA -— a recupe- 
rat laserul scufundat și sursa de energie și a analizat 
pagubele produse. Acestea erau grave. 

De obicei, Jack Halliburton nu intra neanunţat în 
camera 7. Cele nouă persoane care stăteau la masa plină 
de rapoarte și rămășițe de la prânz au amuţit când el a 
pătruns pe ușă. 

Russ a fost unul dintre cei mai surprinși. 

— A, Jack. Vrei un sandviș? 

Jack a cltinat din cap şi s-a așezat pe scaunul ce i 
s-a oferit. 

— Aș dori să văd evoluţia puterii laserului chiar 
înainte ca artefactul să fi căzut peste el. 

Moishe Rosse, care devenise specialistul lor în laser, 
a ridicat două tastaturi cilindrice şi a început să caute, 
folosind televizorul cu ecran mare drept monitor. 

- Avem o funcţie în scară, a spus Russ. Se oprește 
singur. 

— Exact. Vreau să știu exact când s-a întâmplat asta, 
și de ce. 

— Ar fi o chestie de noroc dacă am afla motivul. 

Măruntaiele sursei de energie fiind strict secrete, 
le-au folosit drept cutie neagră; ele ofereau strict ceea 
ce li se cerea. 

— M-au lămurit într-o oarecare măsură. 

Pe ecran a apărut un grafic familiar, arătând creşte- 
rea, apoi scăderea bruscă a puterii laserului. Abscisa 
graficului prezenta situaţia în microsecunde. 

- Împărţiţi ecranul în două și să vedem ce se petrece 
pe banda video înregistrată în timp real cu câteva mi- 
crosecunde înainte ca puterea să cadă. 

Artefactul se ridica încet, câte doi milimetri la fie- 
care microsecundă. Imaginea s-a derulat încet — înre- 
gistrarea cu viteză redusă a dislocării violente — când 
fasciculul laserului a alunecat sub artefact şi a trecut 
prin zidul din partea opusă. 

— Stai. Oprește exact acolo. Ora respectivului cadru 
era 06.39:23,705. Graficul arăta că puterea se oprise la 
06.39:23,810. 

— Mai mult de o zecime de secundă. Așadar? a în- 
trebat Russ, și a făcut un gest către ecran. Ce v-au su- 
gerat toate astea? 

Ceilalţi presupuseseră că laserul se oprise automat, 
datorită vreunui circuit de intern de siguranță, ori că 
totul se produsese din cauza violenţei imploziei. Cei de 
la instituția federală nu au scos o vorbă. 

Jack a rămas tăcut și privit îndelung în gol. 

— Evident, a zis el într-un târziu, la momentul 
23,810, tot plutoniul din reactor s-a transformat în 
plumb. 

— A devenit plumb? 

— Exact. De aceea n-a mai funcţionat. N-ai cum să 
scoţi apă din piatră seacă. 

- Doamne Dumnezeule, s-a minunat Moishe. Și 
unde a ajuns toată energia aceea? 

— Din câte bănuiesc eu, a înghiţit-o micul nostru 
prieten. 

— Câte grame de plutoniu? a întrebat Russ. 

- Încă nu ne-au spus. Dar s-au agitat neînchipuit de 
mult. Nu cred că este vorba de grame. Mai curând ne 
putem referi la tone, kilotone ori megatone. 

— Echivalentul în trinitrotoluen, a precizat Russ. 

Jack a încuviinţat cu un gest. 

— Vor să evacueze insula. 

— Megatone, atunci? a exclamat Russ, făcând ochii 
mari. Înseamnă că am stat pe o bombă? 

— După cum vă spuneam, ei nu vorbesc de cifre. Pe 
de altă parte, am o bănuială că nici nu-i interesează dacă 
artefactul explodează. După părerea mea, vor să-l 
transforme în atomi dacă pare periculos. 

— Dacă! 

Jack a plimbat privirea roată prin încăpere. 

— Eu cred că vom pierde și câțiva membri ai echipei. 
Nu cred că voi învinui pe vreunul că pleacă. 

Moishe a rupt tăcerea. 

— Cum să facem așa ceva, mai ales că lucrurile abia 
cum devin interesante?! 


Nu aveau cum să mute 200 000 de samoani doar 
spunându-le: „Sunteţi în pericol; trebuie să plecați.“ Pe 
de o parte, în Samoa Independentă, termenul de „inde- 
pendent“ se referea în primul rând la America. Cei care 

voiau să trăiască sub dominația Unchiului Sam, puteau 
lua primul vapor spre Samoa Americană. 

Se mai punea problema amplasării acestor oameni. 
Samoa Americană era peste măsură de aglomerată. Noua 
Zeelandă și Australia își închiseseră graniţele, pentru 
că primiseră deja mai mult de 100 000 de samoani în 
cursul ultimului secol — iar acea emigrație îi ajuta pe 
cei care voiau să abandoneze stilul de viaţă tradițional 
de acasă. 

Celelalte insule din arhipelag erau, în mare parte, 
fie jungle de nepătruns, fie pustiuri alcătuite din mate- 
riale vulcanice. Pe Savai’i, într-o salbă de orășele de-a 
lungul coastei locuibile, se îngrămădiseră 60 000 de oa- 
meni, și cei de acolo nu erau dispuși să-i mai primească 
şi pe alții. 

În plus, majoritatea samoanilor erau profund religi- 
oşi și oarecum fataliști. Dacă Dumnezeu hotărâse să-i 
măture de pe faţa pământului, atunci, facă-se voia Lui. 
Și ar fi dat dovadă de lipsă de respect, ba chiar ar fi co- 
mis un sacrilegiu, dacă și-ar fi abandonat căminele, 
când aveau generaţii de strămoși îngropaţi exact în faţa 
caselor. Sondajele indicau că până și în cazul în care 
Statele Unite ar fi achitat integral costurile strămutării, 
nici măcar 20% din oameni nu ar fi vrut să-și pără- 
sească locuinţele și mediul în care trăiseră până atunci. 

Samoanii au afirmat că ar fi fost mult mai simplu 
dacă ar fi fost mutat artefactul. Terenul nu aparţinea 
companiei Poseidon, și nici guvernului SUA; era în- 
chiriat. Familia care avea terenul în proprietate îi pu- 
tea evacua. 

Jack s-a slujit de toată priceperea lui de negociator 
pentru a rezolva acest aspect al problemei. A avut o 

discuţie cu bătrânii satului, care alcătuiau fono, și a ară- 
tat că evacuarea lor, deși o acţiune firească de apărare, 
avea și aspecte negative. Însemna, de fapt, capitularea 
în fața puterii nucleare a SUA. Ar fi însemnat o încăl- 
care a acordului — acord ce presupunea mult mai mulți 
bani și un prestigiu cum satul respectiv nu avusese 
nicicând — iar unii ar fi considerat asta drept o umilire. 
Pe de altă parte, dacă localnicii cooperau, în semn de 
recunoștință, Jack avea să le renoveze ambele şcoli și să 
construiască o nouă biserică. 

Nici măcar nu a menţionat numele de Poseidon. În- 
țelegerea se încheiase cu el. 

Asta însemna să suporte renovarea altor două bise- 
rici și finanţarea inaugurării acestora. Însă promisiunile 
făcute trebuiau onorate. 

(Faptul că guvernul samoan dorea ca satul să-i eva- 
cueze pe cei de la Poseidon funcţionase în avantajul lui 
Jack. Constituţia prevedea precedenţa legilor satului și 
nici măcar nu se punea problema că în chestiuni ce ți- 
neau de proprietăţi imobiliare — un subiect delicat pe o 
insulă cu o suprafaţă fixă — legea locală avea întâietate 
față de cea federală. Iar bătrânii satului au simțit chiar o 
bucurie când au reafirmat acel principiu.) 

Lucrările de reconstrucţie au fost majore. În afară 
de faptul că asigura izolarea mediului, domul de deasu- 
pra zonei experimentale trebuia să slujească drept vo- 
lum dublu de reţinere a suflului unei explozii, adică, un 
dom de titan înăuntrul unuia din oţel. Jack, Russ și Jan 
şi-au unit forţele pentru a se opune acestor cheltuieli și 
complicaţii suplimentare. Dacă artefactul hotăra să ex- 
plodeze, domurile respective puteau la fel de bine să fie 
confecţionate și din carton. 


180 joe hal eman 


Rămas sub egida NASA, dar având ceva mai mulți 
bani și mai multă obrăznicie decât agenţia, Guvernul a 
afirmat că probabil așa stăteau lucrurile. Domul dublu 
era doar o precauţie, pentru orice eventualitate. 

Tot pentru „orice eventualitate“ erau și colierele 
care aveau menirea de a reține artefactul, acestea fiind 
atașate la cabluri groase cât braţul, și erau ancorate 
strașnic în rocă. Se calculase forţa necesară să ridice ar- 
tefactul de pe postament; colierele puteau rezista la o 
forță de şase ori mai mare. Cei care văzuseră graţia și 
dezinvoltura cu care, plutind, artefactul se ridicase de pe 
postament, nu și-ar fi pus nici o nădejde în acele cabluri. 

Iar acum venise rândul lui Jan să conducă osulită- 
çile. După ce. artefactul fusese opărit, înghețat și vio- 
lentat, cu rezultate dezastruoase, sosise vremea să i se 
vorbească blând. 

BERKELEY, CALIFORNIA, 1948 


De astă dată, colegiul s-a dovedit mai greu. Oceano- 
grafia prezentase un interes firesc pentru mutant; en- 
gleza și literatura erau cu totul altceva, mai ales la 
cursurile avansate pe care le impuneau performanţele 
din liceu ale lui Stuart. Mutantul a tras din răsputeri 
vreme de un semestru, după care a schimbat materia de 
bază, alegând antropologia. 

Era la fel de firesc să aleagă antropologia, pentru că, 
într-un ritm accelerat, de șaisprezece ani studia rasa 
umană în mod obiectiv. Singura problemă era că tre- 
buia să-și limiteze răspunsurile și lucrările la percepții 
corespunzătoare unui tânăr din lowa, inteligent, dar nu 
prea cunoscător în ale lumii — care nu călcase vreodată 
într-un azil pentru bolnavi mintal și nici într-o tabără 
de instrucţie, și care citise despre Bataan doar din ziare. 

Mutantul se schimba. Nu avea să devină vreodată 
uman, însă era suficient de uman ca să stabilească o 
empatie cu profesorii săi. Aceștia încercau să înţeleagă 
condiția umană și să transmită aceste cunoștințe — însă 

erau ei înșiși prizonieri în trupuri umane; captivi ai cul- 
turii umane, tot astfel cum insectele din vechime apă- 
reau prinse în ambră. 

Din acest punct de vedere, mutantul beneficia de un 
avantaj. Indiferent de natura lui, uman nu era. A înce- 
put să creadă că nici măcar nu provenea de pe Pământ. 

Cu câteva luni înainte de a ieși din mare, ajungând 
pe pământul Californiei pentru a doua oară, un pilot pe 
nume Kenneth Arnold văzuse o formaţie de discuri 
zburătoare zburând șerpuit prin munţii Cascade din 
Statul Washington. Și persoane de la sol susținuseră că 
le văzuseră. 

Apoi s-a stârnit multă vâlvă când unul dintre acele 
obiecte se prăbușise în apropiere de Rosswell, New 
Mexico, cu toate că inspectorii Forţelor Aeriene au 
afirmat că era vorba doar de un balon meteorologic. 
În ciuda acestora, credinţa în „farfurii zburătoare“ a 
persistat. 

În primul an petrecut de mutant la Berkeley, un 
pilot al Gărzii Aeriene Naţionale s-a prăbușit în în- 
cercarea de a intercepta un asemenea Obiect Zburător 
Neidentificat, nume sub care acestea ajunseseră să fie 
cunoscute. Forţele Aeriene au iniţiat Proiectul Semnul 
pentru a investiga OZN-urile. 

Mutantul urmărea cu aviditate relatările din presă 
privind această problemă. După cum s-a constatat, 
deşi rapoartele din cadrul proiectului respingeau ideea 
originii extraterestre a acelor lucruri, susținând că 
OZN-urile erau interpretări eronate ale unor fenomene 
naturale, „Evaluarea Situaţiei:“, un document strict se- 
cret, emis anterior, trăgea cu totul alte concluzii. 
Însă acel document avea să rămână secret multă vreme. 

Proiectul a fost botezat Proiect Grunge, iar la încheie- 
rea sa, în 1949, cei de la Forţele Aeriene au negat în 
mod explicit posibilitatea originii extraterestre, adău- 
gând isteria de masă și „stresul de război“ la lista expli- 
caţiilor, în afara fenomenelor naturale, afirmând de 
asemenea că mulți dintre observaţiile raportate repre- 
zentau înșelătorii ale unor persoane care urmăreau pu- 
blicitatea ieftină sau erau halucinaţii ale unor oameni cu 
tulburări mintale. 

Majoritatea profesorilor de antropologie ai mutan- 
tului acceptaseră isteria de masă/stresul de război drept 
explicaţii, însă mulți dintre studenți erau de altă părere. 
Ei socoteau că era o acţiune secretă a guvernului. 

Nenumărate cărți și reviste susțineau acest punct de 
vedere, dar mutantul le-a găsit neconvingătoare, deși 
avea certitudinea că pe Pământ exista cel puţin o enti- 
tate de pe altă planetă. La data la care Proiectul Blue 
Book a înlocuit Proiectul Grudge, mutantul își îndrep- 
tase atenţia în altă parte. 

A căutat, atât în legende, cât și în relatări științifice, 
fiinţe care își schimbau forma, ori oameni bănuiţi a fi 
nemuritori, invulnerabili. Existau mai multe legende 
decât fapte ştiinţifice, iar toate erau îngropate în istorie 
Și memorie. 

În timpul câtorva vacanțe, a plecat pe furiș de la 
Berkeley ca să găsească şi să discute cu unii pe care îi 
bănuia de origine extraterestră: doi bărbaţi care-și 
schimbau pielea anual, ca șerpii, și o femeie care susţi- 
nea că elimina oase, acestea ieșindu-i prin piele. Femeia 
era o impostoare, iar cei doi bărbaţi erau evident umani, 
dar ciudăţenii din punct de vedere dermatologic. Unul 
dintre ei își decojise o mână, întorcând pielea pe dos, 

operaţiune care îi luase o săptămână; el i-a permis mu- 
tantului să și-o tragă pe mână ca pe o mănușă. 

Dar tot uman rămânea. Însă, în mod instinctiv, ȘI 
mutantul își ascunsese adevărata natură, încă de la înce- 
put, și reușise să rămână nedepistat până la acea dată. 
Poate existau și alţii care procedau la fel. 

O scurtă perioadă, s-a gândit să publice în ziarele 
din marile orașe un anunţ care să sune: „Sunteţi funda- 
mental diferit de restul umanităţii ?“ însă cunoștea sufi- 
cient de bine natura umană ca să anticipeze ce 
răspunsuri va primi. 

Nu s-a gândit la posibilitatea existenţei unei entităţi 
precum cameleonul, care îl putea căuta pe autorul 
anunţului cu intenţii ucigașe. Dar la vremea aceea nu 
credea că ar putea muri. 


21 


FORT BELVOIR, 
VIRGINIA, 1951 


Și cameleonul manifesta interes faţă de OZN-uri; 
spre deosebire de mutant, el s-a dus direct la sursa 
informaţiilor. 

Îşi petrecuse mii de ani în diverse armate și, la o 
adică, fusese nazist în cursul celui de-al doilea război 
mondial. Războiul din Coreea i se păruse dezagreabil, 
dar cunoştea destul de bine sistemul militar și ierarhia 
de acolo, ca să-și dea seama că trebuia doar să aibă răb- 
dare să devină funcţionar la Pentagon, mai precis 
Om al Aerului (o funcție ce se crease de o lună) clasa 
a IV-a Patrick Lucas. După ce a ajuns să facă parte din 
personalul Pentagonului, a aflat ponturi și informaţii 
confidenţiale și a reușit să se strecoare în Proiectul 
Blue Book. 

Odată ajuns acolo, s-a îngrijit de propria promo- 
vare într-un mod inelegant, lucru pe care îl mai făcuse 
și înainte: când un ofiţer necăsătorit a fost inclus în 
personalul care lucra la proiect, cameleonul i-a studiat 

dosarul personal, s-a împrietenit cu el încă din prima zi, 
a ajuns singur cu el în apartament și l-a ucis. 

În cadă, a efectuat o autopsie superficială, însă în- 
deajuns de minuțioasă ca să se asigure că ofițerul era 
uman — pentru că, dacă ar fi existat, o entitate asemă- 
nătoare cameleonului ar fi fost la fel de mult atrasă de 
Proiectul Blue Book. 

Sub numele de Patrick Lucas, a scris un bilet anun- 
ţând că se sinucide, iar la ora două dimineaţa a schim- 
bat uniforma și tăbliţa de identificare cu ofiţerul. După 
ce pierduse mai tot sângele, palid la faţă, ofițerul arăta 
ca un om beat, care nu mai știe de el. Cameleonul l-a 
cărat la mașina lui și a oprit pe un drum din apropiere 
de Vienna, Virginia. A turnat din belșug benzină peste 
cadavru şi scaunul șoferului, a azvârlit un chibrit aprins 
și s-a transformat aproape instantaneu, luând înfățișa- 
rea ofițerului. Apoi a fugit printr-o pădure, revenind în 
sânul civilizației. 

În scurtul articol apărut într-un ziar s-a spus doar că 
în incendiu, cadavrul se carbonizase și nu a putut fi 
identificat, însă mașina era înmatriculată pe numele 
unui funcţionar de la Pentagon. În aceeași dimineață, 
investigatorii au găsit biletul de adio, iar cazul a fost 
clasat. Colegii de serviciu au clătinat din capete; Lucas 
fusese un solitar. 

Și noul locotenent părea un solitar, iar după ce s-a 
răspândit zvonul că ar fi fost infiltrat de CIA, oamenii 
au preferat să-l ocolească. 

Vreme de câteva luni, misiunea locotenentului în 
care se transformase cameleonul a fost de a analiza ra- 
poartele referitoare la OZN-uri, pentru a găsi acele 10% 
dintre ele care meritau să fie investigate în continuare. 

A comandat calendare din anii precedenţi, mergând 
până în 1948 și, cu ajutorul unui efemeris! a marcat se- 
rile și dimineţile când planeta Venus era deosebit de lu- 
minoasă. În felul acesta a economisit mult timp. 

Stia de Proiectele Semnul și Grudge, și nu a rămas 
surprins când a perceput că oamenii care lucrau la Pro- 
iectul Blue Book manifestau mai puţin interes față de 
evaluarea științifică a rapoartelor privind OZN-urile 
decât faţă de stabilirea de relații publice. Unii vedeau 
în asta dovezi privind o conspirație, însă cameleonul 
și-a dat seama că, de fapt, era vorba de modul conser- 
vator de gândire al militarilor de carieră. În esenţă, prin 
Proiectul Blue Book se înțelegea un ofițer și câțiva oa- 
meni cu funcții mărunte, la care se adăugau câteva zeci 
de alți oameni, atât militari, cât și civili, care, din când 
în când, își băgau nasul prin dosare. 

Avea senzaţia că își petrecea la fel de mult timp cu 
reporteri și politicieni pe cât își petrecea cu probleme 
de OZN. Ori de câte ori aveau o zi cu o recoltă slabă 
de știri, reporterii veneau personal sau telefonau, do- 
rind ceva ca să umple măcar o rubrică din ziare. Politi- 
cienii cereau să li se spună de ce nu se făcuse nimic în 
privința observaţiilor raportate în circumscripțiile lor. 

Cu instinctul militar tipic atunci când e vorba de 
a pune omul potrivit la locul potrivit, cameleonul a 
fost desemnat să răspundă la telefoane. Desigur, avea o 


| Efemeris - un tabel care prezintă poziţiile Soarelui, Lunii, 
planetelor, asteroizilor sau cometelor pe cer la un anumit moment. În 
scopuri științifice, un efemeris modern cuprinde programe de com- 
puter care generează poziţia corpurilor cerești la orice dată dorită de 
utilizator (n. tr.). 

experiență de mii de ani în relațiile cu oamenii. Însă tac- 
tul nu fusese niciodată arma lui preferată. 

Cameleonul i-a studiat pe colegii investigatori la fel 
de atent ca și pe piloți, polițiști și fermieri care raporta- 
seră asemenea fenomene, considerând că dacă pe lume 
mai exista unul ca el, atunci aceste trebuia să graviteze 
prin zona Fort Belvoir. Însă omologul său se afla pe 
cealaltă coastă a Americii, pornit într-o căutare asemă- 
nătoare, dar în felul său, și renunțase să mai creadă în 
farfurii zburătoare. 

După încă un an, și cameleonul a procedat la fel. 
Într-o bună zi, în loc să se prezinte la slujbă, a mers cu 
maşina până la Washington și și-a cumpărat o mul- 
țime de haine.de lucru de la magazine de îmbrăcăminte 
second hand, iar pe la ora la care superiorii săi și-au dat 
seama că unul dintre invesuigatorii lor părăsise sistemul 
fără să ceară aprobare, cameleonul lucra deja la o fermă 
de vaci din vestul statului Maryland. 


28 
APIA, SAMOA, 2021 


Ideea de a transmite către inteligenţele extraterestre 
mesaje care să nu depindă de limbaj a apărut încă din 
1820: genialul matematician Carl Friedrich Gauss a pro- 
pus defrișarea unei suprafețe uriașe din pădurea siberiană 
și semănarea de grâu în pătrate care să reproducă teorema 
lui Pitagora. Folosindu-se de un telescop nu foarte puter- 
nic, un observator de pe Marte putea să vadă acel desen. 

În secolele al XIX-lea și XX au fost avansate și alte 
idei, precum folosirea de oglinzi care să reflecteze lumina 
soarelui, focuri uriașe care să sugereze forme geometrice, 
ori aprinderea și stingerea ritmică a luminilor unui oraș. 

În 1960, cum Marte nu mai prezenta interes, Frank 
Drake și alții au propus elaborarea unui „cod Morse“ 
detectabil de la distanţe interstelare, folosindu-se ra- 
diotelescoapele ca emițătoare, în loc de antene, trans- 
mițându-se un fascicul îngust de informații sub formă 
digitală. Ideea de bază pornea de la presupunerea că 
orice civilizaţie, suficient de avansată ca să recepționeze 
mesajul, ar putea înţelege aritmetica binară. De aceea, 

s-au trimis de fapt o serie de linii și puncte care spuneau 
„| + 1 = 2* şi porneau de la această premisă. 

Ideea era de a se crea un tipar, o formă rectangulară 
alcătuită din pătrate care să constituie o imagine inteligi- 
bilă înnegrindu-se unele căsuțe (corespunzând cifrei 1) 
și lăsând altele neatinse (corespunzând cifrei 0) — totul 
semănând cu un careu de cuvinte încrucișate înainte de 
a fi completat. 

Pentru ca acesta să aibă înţeles, trebuiau cunoscute 
dimensiunile formei rectangulare. Modalitatea cea mai 
simplă era de a transmite informaţia linie cu linie, dar 
cu pauze între ele. Apoi, o pauză mai lungă, și repeta- 
rea procedurii, spre confirmare. 

Acest lucru cere mult timp. Drake a sugerat că un 
şir lung de 1 şi O ar fi suficient, dacă ar exista modalita- 
tea de a stabili câte dintre ele alcătuiesc o linie. 

Răspunsul a venit sub forma numerelor prime. Orice 
pereche de numere prime înmulțite între ele dă un nu- 
măr ce nu poate fi obținut prin înmulțirea altor două 
numere. Numărul 35 nu se poate obține decât prin în- 
mulțirea lui 7 cu 5, așadar, un extraterestru cât de cât 
inteligent ar putea analiza acest șir de 1 și O: 


1010101101000111101011010100101010 


și ar obține următoarea formă rectangulară. 

Bineînţeles că o figură 5 pe 7 este la fel de probabilă, 
însă rezultă următorul desen: 


despre care sperăm că nu reprezintă o insultă în 
limba extratereștrilor. 

Cu un număr suficient de spaţii, diferenţa dintre or- 
dine și haos este evidentă. Exemplul lui Drake conți- 
nea 551 de caractere, care alcătuiau o hartă de 29 pe 
19 spaţii. Sigur că nu rezulta un cuvânt englezesc; de 
fapt, se voia a fi un semnal „primit“: înfățișa o schiţare 
a unei creaturi extraterestre și o diagramă a sistemului 
său solar, împreună cu alte forme care indicau că via- 
ţa lui are la bază carbonul, că era înalt de 31 de lungimi 
de undă, și că existau șapte miliarde de indivizi pe pla- 
netă — şi trei mii de coloniști pe următoarea planetă şi 
11 exploratori pe următoarea. Mesajul pe care Jan voia 
să îl transmită artefactului folosea aceeaşi tehnică, deși 
el putea fi ceva mai complicat, deoarece receptorul se 
găsea la câţiva centimetri depărtare, nu la ani lumină. 
Începând cu aceeași aritmetică și matematică, a trecut 
de desenul schiţat plus diagrama ADN pentru a alcătui 
reprezentările digitale actuale ale teoriei relativității a 
lui Einstein, fotografii ale unor oameni diferiţi, o fugă 

de Bach, una dintre stampele lui Hokusai înfățișând 
muntele Fuji și pictura Fata cu cercel de perle a lui 
Vermeer, în alb și negru. 

Transmiterea semnalului a durat aproximativ cinci- 
sprezece minute. Concentrându-se asupra unor părți 
ale artefactului, s-au folosit toate frecvențele, începând 
cu microunde și terminând cu raze X; au bătut mesajul 
mecanic pe suprafaţa obiectului. Sigur, nu aveau cum să 
anticipeze reacţia lui. Poate că răspundea în vreun mod 
ce nu putea fi detectat — spunându-le: „Terminaţi și lă- 
sați-mă în pace!“ Era normal totuși să se aștepte un răs- 
puns care să fie oarecum similar mesajului: prin lumină 
sau sunet, într-o secvenţă binară similară. 

Da, putea, fi și o mașină lipsită de inteligenţă, capa- 
bilă să se ferească de pericole care i-ar distruge integri- 
tatea și nimic altceva. 

După două săptămâni de încercări, fără nici un re- 
zultat, Jan și-a pierdut curajul. I-a invitat pe Russ și pe 
Jack să o întâlnească la restaurantul Sails pentru a lua 
cina Și a stabili câteva puncte strategice. 

Cei doi bărbaţi au apărut împreună exact în clipa în 
care a izbucnit furtuna de la apusul soarelui. Soarele 
devenise un balon roșu la orizont, în vreme ce pânza 
ploii a traversat zona portului. Fără tunete sau fulgere; 
doar un torent de apă. 

— Încă o zi minunată în paradis, a zis ea. 

— Extraterestrul încă n-a telefonat acasă? a întrebat 
Jack și s-a așezat. 

— Are „convorbiri în așteptare“. 

Chelnerul le-a adus lista de vinuri. Jack a făcut un 
gest sugerând că nu are nevoie de ea și a comandat o sti- 
clă de Bin 43. 


camuflaj 193 


— Şi, ce părere ai? a întrebat-o Russ. 

— Deocamdată, nici una. Şi-a umplut cana dintr-un 
ibric de argint. Cred că ar fi momentul să trecem la 
faza mediilor planetare. Dacă va reacţiona la așa ceva, 
pot repeta algoritmul Drake, a spus ea, apoi a sorbit 
din ceașcă. Așa cum zici tu, Russ, poate doarme ori se 
află într-o stare de hibernare. Poate că dacă reprodu- 
cem condiţiile de pe planeta mamă, va fi dispus să co- 
munice cu noi. 

Jan a tresărit, pentru că o pală de vânt a azvârlit spre 
ea câţiva stropi de ploaie. 

— Chelner, a spus Jack, ridicându-se și făcând semn 
către o masă dinăuntrul restaurantului. A luat ibricul 
lui Jan și, în timp ce o femeie aprindea lumânările de 
la masă, chelnerul a apărut cu sticla comandată și trei 
pahare. 

— Sunt dispusă să am răbdare, a zis Jan, procedând 
la ritualul de degustare a vinului. 

— Dar nu e vorba de răbdare. A pus palma peste 
buza paharului de vin. Cred că am făcut tot ce s-a putut 
în privinţa asta. 

— Da, ştiam că vom afla totul ori nimic, a spus Russ. 
Doar o privire la obiect și vom... A ridicat din sprân- 
cene şi a luat o înghiţitură de vin. 

— Da, vom afla, a zis ea. Dar, deocamdată, nimic. Să 
mergem mai departe. 

— Şi o luăm de la început? a întrebat Jack. Cu at- 
mosfera de pe Mercur? 

— Cu oricare, a spus Russ. Atmosfera de pe Mercur 
ne costă mai puţin. E vorba doar de arșiță și vid. 

— Şi ce-aţi hotărât? 

El s-a uitat la Jan. 

- Acustica e soluția. Vrem să comunicăm în conti- 
nuare mesajul prin lovirea suprafeţei obiectului. Dacă 
răspunde printr-un sunet, nu-l vom putea auzi în vid. 

— Putem lega un fir metalic, pe care îl ţinem întins, 
a spus Jack, la fel ca la telefonul făcut din două cutii de 
conserve legate cu un fir. 

— Greu de trecut așa ceva prin zid fără să atenuăm 
vibraţiile. 

Jack a ridicat din umeri. 

— Atunci nu-l mai treci prin perete. Și-a desfăcut 
șerveţelul de hârtie și apoi a scos un stilou pe care l-a 
deschis. A desenat un pătrat înăuntrul altui pătrat și a 
legat pătratul interior de cel exterior cu arcuri. Vedeţi? 
Avem firul întins care trage de partea din spate a aces- 
tuia — şi a atins pătratul interior — iar el acţionează 
ca un difuzor demodat. O să vibreze imitând vibraţiile 
artefactului. 

— Dar tot nu vom putea auzi, a insistat Jan. 

— Da, dar putem urmări procesul. Desenăm o grilă 
pe pătrat și fixăm o cameră asupra lui. 

— Aha, transformarea Fourrier, a spus Russ pe un 
ton aprobator. 

— Ei, mare brânză, a spus Jack. 

— Nu avem brânză, i-a explicat chelnerul, care toc- 
mai apăruse în spatele lui. Vă putem oferi budincă de 
SCOICI Sau pui cu ciuperci. 

Russ s-a uitat la chelner şi a constatat că acesta nu 
glumea. 

— Bine, budinca aceea și pește masimasi la grătar. 

— Şi eu la fel, a zis Jan. 

— Ca de obicei, a spus Jack. 

— Colesterol cu sos de colesterol, a glumit Jan. 

— Şi vin roșu la peşte? 

— Bin 88, au spus Jack şi Russ în același timp. Dar 
de data asta vreau să fie cu adevărat arsă, a spus Jack, 
referindu-se la friptura de vacă. Dar rece la mijloc. 

Chelnerul a dat aprobator din cap. Russ i-a imitat 
accentul: 

— Sir, nu putem garanta că veţi supravieţui acestei 
mese. Vitele din Samoa au niște paraziți pentru care nu 
s-au găsit nume în nici o limbă occidentală. 

Jack a zâmbit și a umplut ambele pahare cu vin alb. 

— Mercur, da? lar apoi sărim pe Marte. Vid, și pu- 
țin bioxid de carbon. După aceea, Venus și planetele 
gazoase. 

- Da, cu nume frumoase pentru trupe rock, a 
spus Russ. 

— Titan? a întrebat Jan. Ori Europa? 

— Cred c-ar merita încercarea, a zis Russ. Și chiar 
spaţiu cosmic simplu, cu 2,8 C deasupra lui zero ab- 
solut. Pesemne că a petrecut mult timp într-un aseme- 
nea mediu. 

— Staţi puţin, a spus Jan, și a scos un computer vechi 
din geantă. A derulat tastatura și a scos antena, după 
care a tastat câteva cuvinte. Să lucrăm metodic. Înce- 
pem cu mediul de pe Mercur. 

Au parcurs jumătate din sistemul solar până să le 
sosească mâncarea şi l-au terminat la sherry și brânze- 
turi, alcătuind o idee de program. Aveau să rezerve 
câte o zi fiecărui mediu, și între una şi patru zile, în- 
tre acestea. 

Mercur cel fierbinte; Marte cel glacial; Titan, rece 
și otrăvitor; arctica Europa, apoi modelul Jupiter: hi- 
drogen și heliu în formă lichidă la presiune înaltă, 

curgând cu 150 de metri pe secundă, asezonat cu me- 
tan și amoniac. 

Jan a luat o gură de sherry și a derulat programul 
alcătuit. 

— E ceva care mă deranjează. 

Jack a dat din cap. 

— Presiunea din cameră... 

— Nu. Ce ne facem dacă artefactul înţelege greșit? 
Dacă-și închipuie că vrem să-l atacăm ? 

Russ a râs oarecum stânjenit. 

— Credeam că eu sunt forma antropomorfică, nu el. 

— Dacă face săritura aceea de pe piedestal cât e în si- 
mularea atmosferei de pe Jupiter... 

— Ar fi mai rău decât o bombă care explodează dea- 
supra solului, a zis Jack. Ar rade totul. S-ar auzi şi-n 
Samoa Americană. 

— Ba chiar și-n Fiji, a spus Russ. Chiar și Honolulu. 


29 


CAMBRIDGE, 
MASSACHUSETIS, 1967 


Vreme de câteva luni, mutantul și cameleonul s-au 
aflat în același oraș, făcând cam același lucru. 

Cameleonul era la MIT şi studia inginerie maritimă. 
Îl încântase perioada petrecută în Coreea ca ofiţer na- 
val, iar acum voia să înveţe mai multe despre proiecta- 
rea navelor de luptă. 

Îl delecta orice avea legătură cu uciderea. 

În 1960, mutantul își lase doctoratul în antropologie. 
Combinând cunoștințele sale privitoare la biologia Pă- 
mântului și cele legate de culturile ce se târau pe planetă 
era convins că sigur provenea de pe altă lume. De aceea 
s-a dus la Harvard cu scrisori de recomandare, măsluite 
în mod impecabil (devenind din nou un tânăr califor- 
nian), și a început să studieze astronomia și astrofizica. 

Chiar dacă probabil au călătorit laolaltă pe Linia 
Roşie!, ori au fost în același timp la localul Plugul și 


l Red Line („Linia Roşie“) este o linie de metrou din Boston, 
numită astfel pentru că trece prin Cambridge, unde se află Univer- 
sitatea Harvard, a cărei culoare tradițională este roșul-sângeniuu (n. tr.). 

Stelele, pesemne că nici unul nu și-a dat seama că se afla 
în compania unui seamăn. Amândoi stăteau cu ochii în 
patru după alți extratereștri și aveau o experienţă prea 
bogată ca să se dea de gol. 

Nici unul dintre ei nu a fost recrutat pentru a parti- 
cipa la războiul din Vietnam. Mutantul a mimat un ul- 
cer stomacal grav. Cameleonul şi-a luat diploma de 
masterat și s-a înscris la Școala de Ofiţeri de Rezervă. 

Așadar, în timp ce cameleonul îndrepta tunurile că- 
tre ţinte nevăzute din jungla vietnameză, mutantul în- 
drepta telescoape uriașe către ţinte nevăzute din afara 
galaxiei. Număra în primul rând fotoni și introducea 
rezultatele obținute într-un program BASIC, cu ajuto- 
rul căruia obținea un anumit fel de adevăr. Uneori, spre 
deosebire de astronomii profesioniști, mutantul decu- 
pla telescopul de contorul său fotonic și se uita prin el 
la cerul înstelat al nopților. 

Îl fascinau formațiunile globulare și în cele din 
urmă le-a fotografiat pe toate cele o sută și ceva care se 
vedeau din Massachusetts. Și-a văzut căminul, M22, 
arătând ca un glob neclar presărat de scântei, și a re- 
venit cu ochii de multe ori asupra sa, fără să-și dea 
seama de ce. 

În 1974, mutantul și-a luat masteratul în astrono- 
mie, însă a descoperit că ar vrea să știe ceva mai multe 
despre computere și abia după aceea să-și continue că- 
utările, de aceea s-a mutat la MIT vreme de câțiva ani, 
unde a studiat electrotehnica și informatica. 

Doi dintre profesorii lui mai avuseseră un extrate- 
restru ca student. 

I-a plăcut ţinutul, de aceea s-a întors la Harvard 
pentru a-și lua diploma în astrofizică, bucurându-se de 

o altă întâlnire întâmplătoare. În cadrul activităţilor le- 
gate de absolvire, a corectat unele lucrări de la un curs 
elementar de astrofizică, numit Atmosfera Soarelui şi a 
stelelor. Una dintre studente se numea Jan Dagmar, pe 
care avea să o reîntâlnească mai bine de patruzeci de ani 
după aceea, în Samoa. 

Universitatea Harvard și-a respectat tradiția de a-și 
goni din cuib puii pe care i-a crescut, astfel că, după 
ce și-a luat doctoratul, mutantul a trebuit să-și caute de 
lucru în altă parte. Locul cel mai potrivit era Radio-Ob- 
servatorul Naţional din Green Bank, din West Virginia, 
unde Frank Drake demarase Proiectul OZMA care, 
după douăzeci de ani devenise Proiectul SETI, altfel spus, 
pentru Căutarea Inteligenţei de Origine Extraterestră. 

Mutantul a lucrat în cadrul proiectului timp de doi 
ani, sortând datele, apoi și-a luat un concediu de stu- 
dii pe durată nelimitată și a schimbat tot felul de profe- 
siuni, fără nici o legătură una cu alta. O vreme, a fost 
dansatoare exotică și prostituată în timpul liber în Bal- 
timore, după care a devenit bucătar într-un fast-food 
din Iowa City. Apoi s-a transformat într-o bătrână și a 
ghicit în palmă la bâlciunile din Midwest, după care a 
revenit în California sub forma lui Jimmy, devenind un 
împătimit de surf vreme de câteva sezoane. 

Sacrificându-și jumătate din masă, s-a transformat 
într-un pitic și a lucrat ca jongler la Circul Barnum & 
Bailey, reușind să stabilească multe relaţii în lumea ce- 
lor cu aspect ciudat. În acest fel a întâlnit oameni inte- 
resanţi, dar, indiferent ce ar fi susţinut ei, toți păreau să 
fie pământeni. 

S-a căsătorit cu Femeia cu Barbă, un hermafrodit 
sardonic şi cu un temperament stăpânit, rămânând 

împreună până în 1996. Mutantul a dispărut apoi, lă- 
sând în urmă aproape trei kilograme de aur şi nici o 
explicaţie, redevenind student. 

După ce a absorbit doi câini vagabonzi, a revenit 
la tiparul Jimmy, însă a plecat din California, ajungând 
în Australia. A studiat ştiinţele mării la Monash Uni- 
versity, dându-și seama că ceea ce învățase cu jumătate 
de secol înainte suferise revizuiri profunde. 

Învăţase să se încreadă în anumite senzaţii — amin- 
tiri îngropate atât de adânc în fiinţa lui, încât îşi pierdu- 
seră cu totul acest caracter — și una dintre ele era de 
afinitate cu adâncul apelor și cu Pacificul. 


30 
APIA, SAMOA, 2021 


Au considerat că înainte de a începe experimentele 
de reproducere a mediilor planetare era prudent să con- 
struiască un zid de protecţie contra exploziilor între la- 
borator și insulă. Dacă s-ar fi întâmplat ca la simularea 
atmosferei de pe Jupiter să se producă o explozie, aceas- 
ta ar fi fost auzită și în Fiji, dar măcar nu ar fi şters Apia 
de pe faţa pământului. 

Zidul avea trei metri grosime la bază, cu o formă 
curbată spre vârf, unde ajungea la un metru grosime, 
fiind înalt de zece metri. Era un semicerc cu un dia- 
metru de 150 de metri, cu deschiderea către ocean. Cu 
toate că s-au angajat o serie de artiști locali să realizeze 
picturi murale pe faţa dinspre uscat, acel baraj se potri- 
vea în peisaj ca un spin în ochi. Autoritățile locale nu 
s-au liniștit decât după ce s-au ales cu un autobuz și 
două vitralii pentru biserica metodistă. 

În eventualitatea unei explozii, toată forța suflu- 
lui, care altfel ar fi măturat insula, era deviată sau con- 
sumată pentru distrugerea barajului construit din 

beton spongios care mai curând s-ar fi lichefiat decât 
să cedeze. 

Mai aveau însă câteva luni până să realizeze condi- 
țiile de pe Jupiter. Planul original era de a începe cu cea 
de pe Mercur, însă personalul tehnic a insistat ca mai în- 
tâi să reproducă atmosfera de pe Marte. Dintre tehni- 
cieni, Naomi şi Moishe plecaseră în Florida, unde 
obținuseră costume spaţiale folosite de NASA și petre- 
cuseră câteva săptămâni antrenându-se cu ele. Așa ar fi 
putut pătrunde în mediul marțian ca să verifice situaţia. 
Condiţiile de pe Mercur erau mai severe; sistemele de 
condiţionare ale costumelor ar fi rezistat doar perioade 
foarte scurte de timp. De aceea, părea normal să se în- 
ceapă experimentele cu condiţii care să permită con- 
tactul și controlul uman nemijlocit. 

Prin urmare, în primele câteva zile, Naomi și 
Moishe s-au plimbat pe cele trei sute și ceva de metri 
pătraţi de „Marte“, verificând etanșeitatea, testând toți 
senzorii și dispozitivele de comunicaţie în mediul re- 
lativ îngăduitor. 

Doar relativ: presiunea atmosferică ajungea la o su- 
time din cea care se înregistra la nivelul mării, fără nici 
urmă de oxigen, ci doar bioxid de carbon, cu urme sla- 
be de azot și argon. Şi totul răcit la — 100 “C, apoi readus 
la o temperatură plăcută, adică —26 C, simulând-o pe 
cea de la ecuator în timpul verii marțiene. Lumina am- 
bientală a fost foarte scăzută și de culoare roz, cu raze 
preponderent ultraviolete. 

Mediul n-a provocat probleme serioase, astfel că Jan 
a repetat mesajul Drake de trei minute, transmiţându-l 
prin lovituri și lumini intermitente la diferite lungimi de 
undă, într-un șablon care va fi repetat în toate mediile: 

de la unde radio la microunde, prin domeniul de lu- 
mină vizibilă şi până la lumină ultravioletă. Au hotărât 
că nu'era cazul să ajungă până la raze gamma sau X, 
considerând că acestea ar fi putut fi percepute drept 
agresiune. 

În planul original de rezervă, au început cu unde ra- 
dio cu lungimea de undă de un metru, apoi au ajuns la 
o zecime de metru, după care, la microunde, la un cen- 
timetru, și așa mai departe, cele de-a șaptea și a opta ite- 
raţie fiind în ultraviolet. Însă Jack a arătat că numărul 
zece nu reprezenta ceva deosebit decât pentru creatu- 
rile care au zece tentacule ori degete, astfel că, pentru a 
nu fi consideraţi părtinitori, au folosit ca divizor pi la 
pătrat, adică 9,8696. 

Artefactul a tolerat condiţiile tipice pentru Marte, 
dar nu a dat semn într-un sens ori altul, astfel că s-a 
eliminat atmosfera. rarefiată, fiind înlocuită cu vidul 
fierbinte al planetei Mercur. Un soare artificial s-a tâ- 
rât alene pe un cer simulat, timp în care, cu răbdare, 
prin acel infern încins la 320°C, suficient pentru a 
topi plumbul, s-au transmis mesaje prin bătăi, sunete 
și lumini. 

Însă în comparație cu Venus, Mercur era un loc în 
care puteai merge la picnic. S-au așezat la adăpostul zi- 
dului și au pompat înăuntru bioxid de carbon fierbinte, 
până la 90 de atmosfere şi la 464 C. Aşa cum se întâm- 
plase și în cazul simulării atmosferei de pe Mercur, 
temperatura artefactului s-a ridicat în același ritm cu 
cea ambientală. Reacţia lui la mesajul lui Jan a fost ace- 
eași tăcere. Au readus lent presiunea și temperatura la 
ambientul din Samoa, caldă pentru nord americani, 
chiar dacă ea era mortal de rece pentru venusieni. 

Unele componente și o parte din cablaje fuseseră 
suprasolicitate, şi nici componentei umane nu îi venise 
tocmai ușor. De aceea, oamenii și-au luat câteva zile li- 
bere, cât s-au asamblat și livrat o serie de piese de 
schimb din diverse țări, și au plecat să se odihnească pe 
o insulă ceva mai demodată, ce se numea Savai". 

După ce au admirat faimoasele „nări“!, nu aveau 
mare lucru de făcut decât dacă ar fi fost surferi care-și 
căutau moartea cu lumânarea, astfel că majoritatea au 
făcut plimbări lungi, bucurându-se de liniște și pace. 
Unii dintre ei au urmărit, ori au jucat, partide de cri- 
chet. Jan a angajat o bătrână care să o înveţe cum să 
vopsească pânza tradițională siapo, şi a petrecut câteva 
după-amieze făcând numai asta, confecţionând perniţe 
pentru nepoți și ascultând în același timp vuietul hip- 
notic al valurilor oceanului spărgându-se de țărm, sor- 
bind sucuri din fructe locale și fără a gândi prea mult. 
Sau cel puţin a încercat. 

Au stat la venerabilul Safua Hotel, care era de fapt 
alcătuit din câteva cabane așezate în jurul unei fale 
centrale, unde se serveau produse de bufet drept masă 
de seară, iar un bar automatizat slujea drept atracţie şi 
liant social. 

Prin lege, pe insulă nu exista nici un local, astfel că 
distracţiile nocturne se organizau între patru pereți. 
Russ și Naomi au jucat șah, în vreme ce mulți alții au 


! În limba engleză în original blowboles. Fenomen legat de acti- 
vitatea vulcanică; canale create de lavă în zona coastei vestice a insulei 
Savai"i din arhipelagul Samoa, prin care apa valurilor este proiectată 
sub formă de stropi la înălțime mare, semănând cu gheizerele din 
Islanda (n. tr.). 


camuflaj 205 


ascultat un grup înjghebar din localnici foarte tineri 
care alternau muzica modernă cu cea tradiţională din 
Samoa. Aceștia din urmă au încercat să-i înveţe pe oas- 
peţi cum să danseze în stil samoan, dar fără succes, cu 
excepția lui Jack, lucru ce a surprins mai pe toată lu- 
mea. Jack a bolborosit ceva despre Hawaii, unde stă- 
tuse o perioadă cât satisfăcuse serviciul militar. 

După trei zile, au fost anunţaţi că se primiseră toate 
echipamentele de înlocuire, și că instalarea acestora 
avea să se încheie în dimineaţa următoare. Drept urma- 
re, au luat un avion ușor pentru a se înapoia pe Apia — 
călătoria pe mare ar fi fost ceva' mai neplăcută pentru 
majoritatea dintre ei — și folosind binocluri, au putut 
vedea din când în când pisici de mare şi rechini în apa 
transparentă. 

Muese, unul dintre tehnicienii de origine samoană 
care rămăsese acasă, săpase o groapă adâncă pe plaja 
dintre zidul de protecție și laborator, unde făcuse un 
foc pentru a prăji un porc învelit în frunze de taro. În 
cursul după-amiezii, mai făcuse şi o groapă superficială, 
învelise cartofi dulci în folie de aluminiu și pusese un 
grătar peste cărbuni pentru a frige pui și peşte. 

Jack a adus câteva vase cu gheaţă pentru băuturi și 
un butoi de bere, și i-a invitat pe toți cei patruzeci și opt 
de angajaţi din cadrul proiectului să vină la petrecere. 
Nu exista un motiv deosebit pentru a organiza o petre- 
cere, dar nici nu aveau motive să se abţină. Activitatea 
avea să fie reluată din plin în următoarele zile. 

Cu puţin înainte de apusul soarelui, Muese a dez- 
gropat porcul și s-a chinuit jumătate de oră să-l porţio- 
neze, în vreme ce restul se ocupau de pui și pe porţile 
de pon și masimasi. Reflectoarele de securitate s-au 

aprins automat, dovedindu-se mai puțin romantice de- 
cât torțele, însă dând lumină mai bună pentru gătit și 
ales oasele de pește. 

După acea masă somptuoasă, un grup s-a strâns în 
apropierea focului cu ghitare, o muzicuţă, o vioară și un 
fluier, și a cântat muzică semănând cu cea irlandeză și 
gaelică, așa cum erau acestea cunoscute în Statele Unite. 
Russ și Jan s-au tras deoparte, luând cu ei o sticlă de vin 
alb de Burgundia, înfășurată într-un prosop umed. 

— Şi ce facem dacă ajungem la atmosfera jupiteriană 
Și tot nu obţinem nici un răspuns? a întrebat Russ. 

Jan a ridicat din umeri. 

— Cred că vom trece la acţiuni invazive. Jack avea 
sigur ceva ide}. Deocamdată nu s-a pronunţat. 

Russ și-a golit paharul, dar nu și-a turnat altul. 

— Are și altceva decât idei. E vorba de o ofertă. Toc- 
mai din China. 

— N-a scos nici o vorbă până acum. 

— Mda. Știu asta doar pentru că mă aflam în birou 
când mașina a decriptat mesajul. Nu-mi putea cere să 
nu mă uit. 

— Dă-mi voie să ghicesc. Vor să vâre obiectul în to- 
cană cu ciuperci. 

— Nici pe departe. Și, oricum, tocana asta e americană. 

— Ştiu. Şi atunci, despre ce este vorba? 

— Vor participa la finanţare pentru lansarea artefac- 
tului pe orbită. Vor împărți costurile pentru patru ra- 
chete Long March. 

— Şi după ce îl plasează pe orbită? 

— Cred că vor lua și laserul acela puternic, și-l vor 
folosi la capacitate integrală, fără să mai pericliteze 
Pământul. 

Fa a clătinat din cap. 

— Să mă anunțţi când se vor afla exact deasupra ca- 
pului, Ca să-mi caut o ascunzătoare. 

— Cred că-l putem face să se răzgândească. Asta ar 
însemna să folosim banii puși la dispoziţie de guvern. 
(Apoi a umplut paharele amândurora.) Trebuie totuși 
să venim cu altă idee. 

Fa a rămas cu privirea la domul de izolare. 

— L-am putea trimite în viitor. 

— Dar întâi trebuie să construim o mașină a timpului. 

— Mă refeream la ceva mai simplu. Facem un gard 
în jurul lui și așteptăm până când ştiinţa vine cu o solu- 
ţie, a zis ea și a sorbit din pahar, privind spre dom. Să 
suspendăm proiectul vreme de zece, cincizeci ori o 
sută de ani. 

— Mai curând îl văd pe Jack murind. 

Fa a dat din cap. 

— Aşa gândeam și eu, și ceilalți. 

WASHINGTON, D.C., 1974 


Cameleonul a hotărât să se stabilească într-un loc și 
să facă avere. Fusese bogat și în trecut, datorită prăzilor 
de război, dar nu ajunsese un capitalist bogat, lucru ce 
1 se părea 1spititor. 

Și-a păstrat identitatea de bază a unui bărbat care se 
ducea în fiecare dimineaţă la slujbă, își îndeplinea sarci- 
nile administrative ca un roboțel de treabă, apoi se du- 
cea acasă, la garsoniera lui, probabil să se uite la 
televizor şi să citească. Părea să nu manifeste interes față 
de femei, iar mai toţi colegii îl considerau homosexual. 

În realitate, noaptea, cameleonul devenea tânăr și ho- 
mosexual. Renunţa la câteva kilograme bune și arăta cu 
cincisprezece ani mai tânăr, lucruri pe care îl făcea fără 
dureri într-o secundă, și schimba costumul de serviciu 
cu ceva mai atrăgător și de bun-gust. Apoi pleca la vreo 
întâlnire ori ieșea în căutarea unei noi surse de bani. 

Avea trei bărbați bogaţi, care îi făceau cu regulari- 
tate „daruri“ pentru discreţie şi pentru serviciile aduse, 
și, de asemenea, câștiga mai mult agățând bărbați pe 

care, după partida de sex, îi jefuia. Dacă aceştia se opu- 
neau, în unele cazuri se vedea silit să-i ucidă, dar ame- 
nințarea cu divulgarea era de obicei suficientă. Prefera 
să-i lase în viaţă, astfel încât să-i poată identifica după 
luni ori ani pentru a relua relaţia cu ei sub altă înfăți- 
sare. În anii șaptezeci, la Washington exista o „socie- 
tate“ homosexuală, iar cameleonul se învârtea în sânul 
ei ca un prădător invizibil. 

Nu prefera relaţiile homosexuale celor normale; îi 
era indiferent. Cu toate acestea, câștiga mai puţini bani 
ca femeie, iar ca homosexual care se prostitua, mânca la 
restaurante mai bune, unde întotdeauna partenerul său 
plătea nota. 

Anii șaptezeci și optzeci s-au dovedit benefici pen- 
tru cei care jucau la bursă, cel puţin pentru investito- 
rii conservatori, iar toți banii pe care cameleonul îi 
obținea prin sex și extorcare mergeau direct la brokerul 
lui. După ce a făcut primul milion, a devenit el însuși 
broker, manipulând identitățile false sub care apărea 
slujindu-se de una suplimentară. 

Nu avea un plan, în sensul că ar fi fost mânat de am- 
biție. Urmărea cum diferitele lui conturi creșteau și scă- 
deau la fel ca un crescător de flori, care într-un anotimp 
fertilizează şi în următorul trebuie să golească grădina. 

Treptat, a devenit cea mai bogată creatură de pe 
pământ, deși bogăţia îi era dispersată între mai bine de 
o sută de identități și mii de conturi. Cu scop de expe- 
riment, a declanșat două războaie și a profitat din am- 
bele, deși nu la fel de mult ca din droguri și servicii 
pe Internet. 

Păstra conturile un an până se umpleau, apoi, în 
loc să profite de avantaj, lăsa banii să dospească un 

an sau chiar un deceniu, două. Până apărea ceva mai 
interesant. 

Poate cu banii avea să obţină ceea ce nu reușise prin 
cercetare, adică descoperirea altei creaturi ca el. Oame- 
nii nu reprezentau o ameninţare pentru el. 

MELBOURNE, 
AUSTRALIA, 1997 


Mutantul s-a stabilit în campusul Gippsland al 
Universităţii Monash în 1997, unde a stat patru ani, 
obținând două diplome, în biologie marină şi bioteh- 
nologie. I-a plăcut la Melbourne, dar de multe ori și-a 
petrecut timpul liber în apă, devenind subiect, dar și 
cursant al biologiei marine, şi bucurându-se de pește 
mai proaspăt decât i-ar fi oferit orice specialist în sushi. 

Realizările lui academice au fost fără cusur, deoarece 
cursurile de la Monash nu s-au dovedit mai dificile de- 
cât cele de la Harvard ori MIT, astfel că a acceptat o 
bursă la Universitatea James Cook din Queensland, 
unde a studiat patru ani, obținând diploma de masterat 
în științe și doctor în biologie marină, specializându-se 
(destul de firesc) în comportamentul animalelor marine. 

Apoi, cu titlul proaspăt de doctor, s-a angajat la 
AIMS, Institutul Australian de Științe Marine, unde a 
început să studieze „gropile stranii“, formulare folosită 
de pescari pentru a denumi zonele noroioase care mur- 
dăresc plasele de fund în apropierea recifurilor. La mulți 

kilometri în larg, acestea se dovediseră a fi surse de apă 
dulce care proveneau din torente subterane — un pro- 
ces natural care avea un efect nefiresc asupra recifuri- 
lor, deoarece apa aducea substanţe nutritive de la ferme, 
care, la rândul lor hrăneau algele, atrăgând astfel pești 
în zonă. Pescarii păstrau secrete locurile acelor gropi, 
deoarece ele atrăgeau bancuri de pești — o captură bună 
făcea uitat necazul produs de ruperea unui năvod. 

Investigarea acestui fenomen i-a oferit mutantului 
primul prilej de a se vedea pe sine ca rechin alb. AIMS 
folosea videocamere subacvatice pentru a monitoriza 
populaţiile de pește, iar la un sfârșit de săptămână, mu- 
tantul s-a dus să viziteze un loc unde era amplasată o 
asemenea cameră. A prins între fălci cutia cu momeală 
ce se folosea pentru atragerea peștilor mărunți, și a fă- 
cut-o plată, frământând-o de colo, colo, ca reacție nor- 
mală la ciudatul gust metalic. Filmul s-a bucurat de un 
succes nebun, care îi uimise pe oceanografi și făcuse 
deja turul lumii până la transformarea mutantului în 
om şi revenirea lui la laborator. 

— Urât exemplar, a spus el, după ce a văzut filmul, 
apoi a reacţionat și previzibil: Ba nu, e frumos, nu ve- 
deți ? Doar e rechin. 

În realitate, în perioada respectivă nu s-a comportat 
ca un adevărat rechin, analizând diferenţa dintre savoa- 
rea oceanului în apropierea acelei gropi și gustul din 
alte zone: apa dulce era ușor acidulată. Pe termen lung, 
asta era rău pentru recif, dar pe termen scurt, acesta se- 
măna cu un bufet de genul mâncare la discreție pentru 
creaturile mici, care se hrăneau cu alge și plancton, pen- 
tru cele mari, care se hrăneau cu acestea și tot așa în 
susul lanţului trofic, până la pescari, care blestemau 

gropile pentru că le murdăreau plasele, dar se întorceau 
acolo pentru capturi bogate. 

În ‘cele din urmă, fenomenul făcea parte dintre cei 
câțiva factori interconectaţi care distrugeau porțiunile 
din largul Marii Bariere de Corali, ceea ce afecta turis- 
mul, dar și pescuitul. Mutantul a făcut o specialitate din 
asta, Și, faptul că era rechin cu jumătate de normă i-a 
oferit avantaje faţă de alți cercetători: putea depista ase- 
menea gropi în etapele de început, înainte ca ele să 
atragă pești, care, la rândul lor atrăgeau atenţia oameni- 
lor. În acest fel, el a făcut analize „productive“ pe dos: 
descoperea relaţii între modelele de pescuit din apro- 
pierea coastei și formarea de gropi ciudate, astfel că 
putea face predicții științifice privind locurile unde se 
găseau gropile mici, în formare. 

Acest lucru a condus în cele din urmă la un pro- 
gram selectiv de împădurire — pătrunderea apei dulci 
în ocean era provocată în mod indirect de absenţa co- 
pacilor, care înmagazinează de obicei mari cantități de 
apă după ploi, care se evaporă apoi fără probleme, for- 
mând norii. | 

Identitatea lui, aceea de James „Jimmy“ Coleridge, 
era deja bine conturată și recunoscută, un californian 
care îmbrăţișase cu entuziasm Australia. La 27 de ani, 
Jimmy era considerat un geniu în domeniul restrâns pe 
care îl stăpânea. Universitatea James Cook i-a promis 
„Specialistului în gropi ciudate“ titularizarea în curând 
pe postul de profesor, iar mutantul a acceptat cu oare- 
care încântare, văzând în aceasta o poziţie utilă de pe 
care să poată evalua situaţia generală a ştiinţelor care 
studiau viaţa marină din Pacific. 

Undeva, în adâncuri, trebuia să se ale și răspunsul. 

Tânărul doctor Coleridge era agreat de studenţii săi, 
atât de cei care urmau cursuri generale de oceanografie, 
cât și de cei care lucrau cu el la Probleme Speciale în 
Ecologia Marină. Așa s-a întâmplat că a curtat și s-a că- 
sătorit cu una dintre absolvente, Marcia, o blondă fru- 
moasă din Tasmania. 

Ea a abandonat cursurile ca să devină soție de pro- 
fesor, o situaţie pentru care nu era tocmai bine pregă- 
tită. A atras atenția nefirească a altor soți din rândul 
cadrelor universitare, lucru care, evident, i-a făcut plă- 
cere, flirtând cu o energie crescândă, mai ales că mari- 
ajul nu o fericise cu copii — o ambiţie destul de 
normală, însă greu de realizat dacă soţul nu are sex și 
nu este cu adevărat uman. 

Capricioasă și schimbătoare, ea a devenit un adevărat 
diavol tasmanian pentru Jimmy, astfel că, în mod inevi- 
tabil, s-au găsit alți bărbaţi dispuși să o îmblânzească. 

În primăvara anulu: 2008, când a rămas însărcinată, 
mulți au bănuit ceea ce soţul ei știa cu certitudine. 

Mutantului nu-i surâdea ideea de a-și complica exis- 
tenţa cu copii, astfel că s-a arătat mai fericit decât alţi 
soți când s-a vădit că tatăl nou-născutului era de altă 
rasă. (Cât de diferit, doar Jimmy a știut.) Unii i-au ad- 
mirat calmul cu care a acceptat vestea, mărinimia lui de 
a-i acorda un divorţ din vina ambelor părți și binecu- 
vântând recăsătorirea ei cu singurul bărbat de culoare 
din cercul lor de prieteni. Alții au socotit că era o abdi- 
care rușinoasă de la drepturile lui ca bărbat. Chiar dacă 
în Queensland nimeni nu ar fi făcut distincţia între ne- 
gru și alb, mulți măcar ar fi gândit măcar astfel. 

Scandalul ar fi putut frâna cariera lui de la James 
Cook, așa că în momentul când cei de la Universitatea 

Hawaii i-au propus postul de profesor plin, Jimmy a 

înșfăcat nada ca un rechin flămând ce era la sfârșit de 
, 

săptămână. 


Mutantul a decis să rămână o vreme ca Jimmy 
Coleridge. După ce-și cizelase însușirile sociale tipice 
secolului douăzeci și unu în nordul tropical, faptul că 
studiase și predase în Australia timp de treisprezece ani 
îi dădea un accent ușor exotic şi un comportament pe 
măsură. Jimmy era apreciat şi iubit de cadrele didactice 
bărbați și de studenţi drept un tip agreabil și dintr-o 
bucată, care nu se ameţea decât atât cât să fie rămână 
simpatic, dar putea bea până îi vâra pe toți ceilalți sub 
masă. Bineînţeles că pentru el ginul era la fel de inofen- 
siv ca și combustibilul de rachetă ori acidul clorhidric. 

Coleridge se bucura de un respect deosebit, ţinând 
două cursuri și un seminar la anii terminali, precum și 
unul de Introducere în Oceanografie, acesta din urmă 
într-un amfiteatru cu capacitatea de 150 de persoane, 
dar la care se înscriseseră mult mai mulți studenţi. 
Scotea lucrări cu o regularitate de metronom; având în 
vedere viaţa lui socială intensă și cea academică, unii se 
întrebau chiar când mai avea timp să doarmă. 

Desigur, se prefăcea că doarme uneori în braţele 
vreunei studente sau tinere profesoare, lucru care nu 
dăuna reputației lui. Îşi redacta majoritatea lucrărilor în 
acel mod, cu ochii închiși și cu mintea funcţionându-i 
la capacitate maximă. 

În cel de-al zecelea an de profesorat, totul s-a 
schimbat. Ca mai toată lumea, a citit și văzut știrile le- 
gate de ciudatul artefact pe care Poseidon Projects 
în scosese din Groapa Tonga. Spre deosebire de restul 

lumii, mutantul a simţit un șoc, provocat probabil de 
recunoaștere. 

A luat imediat legătura cu organizatorii proiectului, 
și s-a lovit ca de un zid: nu se făceau angajări. Toate 
posturile erau ocupate de oameni care porniseră pro- 
iectul. I s-a mulţumit pentru interes, dar asta nu l-a sa- 
tisfăcut. Putea doar citi datele publicate, dar trebuia 
să-și vadă în continuare de munca lui. 

Mutantul era convins că nu vor fi publicate toate 
datele. Pe oamenii aceia îi mâna pofta de profit, nu do- 
rința de cunoaștere. 

Pentru prima oară în viaţă s-a gândit să-și dezvăluie 
adevărata sa natură. „Nu doriți un consultant care vă 
poate ajuta cu adevărat în relațiile cu extratereștrii ?“ 

Dar n-a făcut-o. 

APIA, SAMOA, 
30 MAI 2021 


Nu era prea greu de realizat atmosfera tipică pentru 
Europa, sub suprafața ei de gheață. S-au gândit chiar să 
nu încerce deloc, întrucât mediul — soluție salină rece, 
la presiune - nu se deosebea prea mult de cel din 
Groapa Tonga, unde artefactul stătuse, cu aproximaţie, 
încă de la începutul timpului. Pe de altă parte, existau și 
motive temeinice pentru a se realiza acel mediu. Se 
putea ca artefactul să reacționeze la un mediu familiar. 

Fl nu s-a arătat deloc recunoscător nici când a fost 
lăsat în mediul cunoscut, rămânând la fel de pasiv ca și 
până atunci, reflectând temperatura dar, în rest, fără a 
da vreun semn că ar recunoaște eforturile oamenilor. 
Acesta a constituit un test bun privind capacitatea do- 
mului de a rezista întreg, lucru ce avea să fie pus la în- 
cercare de atmosfera jupiteriană, însă în rest nu a reușit 
decât să ridice presiunea arterială a observatorilor cam 
în același ritm cu presiunea apei dinăuntru. 

După ce Jan terminase algoritmul cunoscut ei, do- 
mul a fost depresurizat și golit, apoi pregătit pentru 

realizarea atmosferei de pe Io, cea mai apropiată de 
centru dintre lunile de mari dimensiuni, sateliți ai lui 
Jupiter, descoperiți de Galileo Galilei. 

Atmosfera de pe Io este bizară şi schimbătoare, însă 
rarefiată, fiind foarte aproape de vid. Poate ajunge la 
aproximativ o sută de nanobari și coborând până la unu 
(aerul de pe vârful Everestului este de 330 de milioane de 
nanobari). Faptul că este alcătuită dintr-un amestec de 
bioxid de sulf şi sodiu nu are nici o legătură cu supra- 
vieţuirea omului acolo; omul s-ar transforma instantaneu 
într-un sloi de gheață în cursul decompresiei explozive, 
ȘI nici nu ar mai apuca să observe că aerul miroase rău. 

Cu toate acestea, condiţiile de la suprafaţa lui Io 
probabil că nu sunt neobișnuite pentru univers, de 
aceea au realizat modelul, o atmosferă apropiată de vid, 
glacială, plus ceva bioxid de sulf îngheţat pe podea. Au 
modificat temperatura de la 173 C la 143 C, suficient 
pentru ca o parte din bioxidul de sulf să sublimeze, 
apoi să cadă sub formă de zăpadă. 

Artefactul a reflectat cuminte modificările de tem- 
peratură, însă, în rest, a ignorat investigația. 

Nu a fost nevoie să opereze modificări mari pentru 
a simula atmosfera de pe Pluto, ci doar să extragă bio- 
xidul de sulf, să coboare temperatura la —40 C și să 
introducă puţină zăpadă: azot solidificat, metan și 
monoxid de carbon, cu o idee de etan, care să dea gust 
azotului. Pentru orice creatură pământească, acea at- 
mosferă nu se deosebea de cea de pe Io, dar pentru ci- 
neva obișnuit să trăiască pe un bulgăre de zăpadă din 
Iad, asta ar fi fost cu totul altceva. 

Au folosit pentru ultima oară costumele spaţiale — 
pentru că, în baza înţelegerii, trebuiau să evalueze 

performanţele costumelor în diferite medii — după care 
acestea au fost înapoiate NASA. În cazul reprodu- 
cerii condițiilor de pe Jupiter, ele nu ar fi fost de nici 
un folos. 


Pentru celelalte planete, se simulaseră condiţiile de 
la suprafaţă. Acest lucru nu era posibil pe Jupiter. Mo- 
delele teoretice admiteau existența unui miez din rocă, 
însă nu se putea ajunge acolo. Pe măsură ce se coboară 
prin atmosfera sau, din ce în ce mai densă, Jupiter de- 
vine mai curând o stea decât o planetă — temperatura 
ajunge la aproximativ 30 000 C, iar presiunea atinge 
100 de milioane de atmosfere. Acolo există „hidrogen 
metalic sub formă lichidă“, iar dacă în asemenea con- 
diţii poate trăi ceva, atunci Pământul ar fi devenit lipsit 
de orice interes. 

Jan a decis să încerce cele două regimuri de Jupiter: 
cel aflat la o adâncime suficientă a atmosferei, care să 
beneficieze de o presiune atmosferică egală aceleia a 
Pământului la nivelul mării, cu toate că temperatura era 
de -100 C și, altul, mai adânc, unde presiunea era de 
5 atmosfere, dar temperatura ajungea la 0 C. În ambele 
cazuri, atmosfera era compusă în proporţie de 90% hi- 
drogen, restul fiind heliu şi ceva arome — metan, amo- 
niac, etan şi acetilenă. 

Din punctul de vedere al temperaturii și presiu- 
nii, acele condiţii erau mult mai ușor de realizat decât 
cele de pe Venus. Însă bioxidul de carbon nu este in- 
flamabil. Jan s-a uitat la rezervoarele uriașe de hidro- 
gen, ce așteptau trecerea la faza de înaltă presiune și 
a încercat să alunge din minte mingea de foc ce se pu- 
tea naște. 

Era vorba de o cantitate de o mie de ori mai mare 
decât aceea care a explodat în cazul dezastrului petre- 
cut cu dirijabilul Hindenburg. 

Mai toţi cei angajaţi în proiect, inclusiv Jan, nutreau 
slabe speranţe că artefactul avea să reacționeze la ceva 
anume. Iar dacă s-ar fi întâmplat așa ceva, s-ar fi consi- 
derat că se petrecuse o eroare experimentală. 


Ceea ce se afla în interiorul artefactului nu gândea, 
adică nu făcea asta la fel ca oamenii. Nu-și punea pro- 
bleme pe care apoi să le rezolve. Pe de altă parte, nu se 
întreba care îi era locul în univers. Nu simţea nicide- 
cum nevoia de a comunica. 

Scopul său era supraviețuirea și deţinea instrumente 
puternice pentru a realiza asta. Dacă viaţa care înfru- 
museţa suprafața acestei planete părea a fi o amenința- 
re, putea simplifica situaţia. Din fericire, avea o răbdare 
care depășea orice capacitate de înţelegere a oamenilor. 
La toate loviturile și încercările de penetrare sau zgârie- 
re ar fi putut răspunde, în cazul că s-ar fi simțit iritat, 
cu un simplu exerciţiu de voinţă, și ar fi prăjit planeta, 
curăţând-o de oameni. 

Însă o parte centrală din sine se găsea afară. Putea 
prea bine să aștepte întoarcerea ei. Probabil, a decis ea 
în cele din urmă, va grăbi întoarcerea răspunzând la 
acele mesaje prin lovire. 


Când a coborât din avion pe aeroportul din Apia, 
mutantul a găsit insula în plină sărbătoare nebună, cu 
toate că era ora trei dimineața. Vreo douăzeci de tineri 
și tinere dansau și băteau din palme la unison; pretutin- 
deni se vedeau steaguri şi ghirlande multicolore. 

În Hawaii, când se îmbarcase, îi fusese imposibil să 
nu observe că o serie dintre pasagerii albi erau neobiș- 
nuit de bătrâni. Când tinerii au încetat să mai cânte, 
timp în care-și aștepta bagajele, a găsit explicaţia. Era a 
60-a aniversare a independenţei statului Samoa, iar acei 
bătrâni erau ultimii supraviețuitori din forţele ameri- 
cane care fuseseră staționate acolo în cel de-al doilea 
război mondial. 

Atunci și-a amintit imediat cu neplăcere de Bataan, 
iar în același timp, primăriţa din Apia i-a întâmpinat pe 
bătrânii veterani și le-a spus povești pe care le auzise de 
la tatăl și bunica ei. Mutantul a ascultat totul cu un aer 
respectuos, fără ca pe faţa lui să apară vreo expresie care 
să-i trădeze sentimentele. 

Avea o faţă plăcută, chiar frumoasă. Mutantul luase 
forma unei tinere atrăgătoare. 

Anunţul de pe net la care răspunsese se dăduse pen- 
tru angajarea unui tehnician laborant capabil să folo- 
sească o serie de aparate şi care să aibă cunoștințe de 
biologie marină și astronomie. Nu se cereau titluri de 
doctor în acele domenii, însă mutantului i-ar fi fost 
greu să se laude cu ele, chiar dacă le poseda. Documen- 
tele false pe care le avea asupra sa erau suficient de im- 
presionante și doar susţinea că studiase intens biologie 
marină și obținuse o diplomă în astronomie. (Diploma 
chiar îi aparținea femeii a cărei înfățișare o împrumu- 
tase. Din fericire, aceasta nu mai lucra, deoarece deve- 
nise mamă de tripleţi în Pasadena.) 

Încropirea unei identități false i-a creat dificultăţi 
mai mari decât în alte situaţii. Mutantului nu-i era deloc 
greu să se dea drept femeia din Pasadena; avea până și 
amprentele și tatuajele ei, ba chiar şi mirosul ei specific. 

Însă trebuise să se arate vrăjitor în domeniul informatic 
pentru a șterge evidenţele privitoare la soţul ei și pen- 
tru a introduce un raport de activitate impresionant. 
Trebuise să se asigure că mesajele prin computere, te- 
lefon și fax aveau să fie dirijate prin sine, înainte ca ele 
să ajungă la Rae Archer. 

Adevărata Rae Archer era frumoasă și făcea eforturi 
ca să pară mai tânără. Mutantul a modificat amănun- 
tele, astfel încât să rămână același chip, însă doar sim- 
patic, şi să sugereze vârsta reală, treizeci de ani. 

După ce anunţul apăruse pe website-ul Sky and 
Telescope, reuşise totul în mai puţin de o zi. (Realizase 
o monitorizare automată cu ajutorul cuvintelor-cheie 
„Apia“ sau „Poseidon Projects“.) Sub forma ei, vorbise 
cu Naomi și Jan, care au fost de acord să îi acorde 
doamnei Archer un interviu, dacă aceasta era dispusă să 
riște costul biletelor de avion până în Samoa și retur. 
Mutantul a socotit că făcuse o treabă bună mimând 
comportarea unei tinere care încearcă să-și controleze 
emoția și entuziasmul. 

Desigur, verificarea datelor prezenta un risc deose- 
bit de mare. Mutantul introdusese fișiere care să confir- 
me competenţa profesională a lui Rae Archer în toate 
funcţiile deţinute până atunci. Însă dacă Naomi şi Jan 
ar fi hotărât să telefoneze în Statele Unite și să întrebe 
o persoană reală care să-și amintească de aptitudinile 
femeii, întregul eșafodaj de minciuni s-ar fi năruit. 

La ora trei dimineaţă, toată lumea din Apia era ame- 
ţită şi scrântită. Aproape toate taxiurile din oraș aștep- 
tau în faţa aeroportului — avionul din Honolulu sosea 
doar de două ori pe săptămână — dar mutantul a cerut 
informaţii și a procedat cu bun simţ, luând un autobuz 

până în oraș. Cei treizeci de kilometri oricum se par- 
curgeau cu viteză redusă. Pentru trei dolari în plus, au- 
tobuzul a ieșit de pe traseu, mergând o intersecţie în 
plus, și l-a lăsat pe mutant exact la ușa pensiunii situate 
la un kilometru depărtare de plaja unde se desfășura 
proiectul Poseidon. 

Cu pleoapele grele de somn, dar prietenos, propri- 
etarul a apărut pentru a-l conduce pe mutant la camera 
sa. A mimat câteva ore de somn (timp în care a dirijat 
patru e-mail-uri către adevărata Rae Archer și a moni- 
torizat un apel greşit), apoi a urcat pe munte ca să vadă 
apariţia zorilor. 

APIA, SAMOA, 
IUNIE 2021 


Mutantul, bănuia că, din cauza sărbătorii, ar putea 
apărea o anumită amânare a lucrurilor, dar nu se aștep- 
ta la o respingere totală. 

— Reveniţi poimâine, i-a spus paznicul după ce a 
telefonat să anunţe sosirea ei. S-ar putea să treacă și 
o săptămână până să vă primească cineva. (Ea l-a între- 
bat de ce, iar el a dat din cap și a continuat să asculte 
ce i se comunica telefonic.) Vă vom rambursa cheltu- 
ielile suplimentare. Apoi a ascultat din nou. Acum se 
întâmplă prea multe lucruri. Între timp, vizitaţi orașul 
și împrejurimile. 

Mutantul a auzit foarte bine ce i se comunica în re- 
ceptor, desigur. Agitaţia din glasul femeii — după te- 
lefoanele spre Statele Unite, şi-a dat seama că era vorba 
de Naomi — era palpabilă. Sosise cu o zi mai târziu. Se 
petrecuse ceva important în cadrul proiectului. 

A mers pe jos ceva mai mult de un kilometru până 
în oraș, oprindu-se la un magazin de suveniruri ca 
să-şi cumpere niște haine mai lejere și să se schimbe din 

îmbrăcămintea de serviciu. Vânzătoarea i-a arătat cum 
să-și lege rochia lavalava!, și a ales o cămașă albastră pe 
care ar fi numit-o hawaiiană în orice alt context. Și-a 
completat ţinuta de camuflaj cu o pereche de cercei cu 
aspect strident și cu un colier din cochilii. 

De fapt, Samoa își câștigase independenţa pe 1 ia- 
nuarie. Dar cum acea zi era deja sărbătoare, autoritățile 
au mutat-o în iunie. Mutantul a intrat în oraș cu un aer 
resemnat, aproape sumbru. Asta, în vreme ce restul lu- 
mii se distra. 

A găsit lume cântând și dansând, lucruri care ar fi 
prezentat interes mai curând pentru o fiinţă umană. lar 
ospeţele i s-a părut la fel de neapetisante. Apoi a asistat 
nepăsător la curse de canoe și de pirogi, dar și la de- 
monstrații de dresaj cabalin. 

S-a slujit de farmecul său feminin și de atitudinea 
deschisă, tipic americană, pentru a se apropia de două 
veterani, amândoi abia trecuţi de o sută de ani. 

Unul dintre ei s-a dovedit uimitor de limpede la 
minte şi de coerent, îndeosebi în ceea ce privea războa- 
iele. După cel de-al doilea război mondial, luptase în 
Coreea, conflict ce îl scârbise, la fel ca și cel din Viet- 
nam, sau alte confruntări armate de mai mică anvergură 
sau falsele războaie ce urmaseră. 

(Prezenţa lui și a altora lui în Samoa în cursul celui 
de-al doilea război mondial fusese o chestie de noroc. 
Înaltul comandament japonez hotărâse în ultimul 


! Lavalava este o piesă de îmbrăcăminte tipică pentru Samoa, con- 
stând dintr-o bucată rectangulară de material imprimat în culori vii, 
(având, în general, dimensiuni de 1,10 pe 1,80 m), care se leagă larg în 
jurul taliei și este purtată deopotrivă de bărbaţi și femei (n. tr.). 

moment să nu mai invadeze și ocupe insulele Arhipela- 
gului Samoa; singura confruntare cu armata japoneză 
fusese o rafală de mitralieră trasă de un submarin aflat 
în trecere, care nu se soldase cu nici o victimă.) 

Nu avea cunoştinţă de proiectul Poseidon, deși își 
amintea dezastrul submarinului cu același nume care 
pusese la dispoziție pretextul pentru demararea proiec- 
tului. Asta nu s-ar fi întâmplat dacă o mână de privile- 
giaţi ai sorții și-ar fi retras ghearele de pe Indonezia, o 
părere destul de obișnuită care totuși n-ar fi reușit să 
împiedice implicarea SUA în conflictul de acolo. Ca 
parte a forţei internaţionale de menţinere a păcii, care 
era în proporție de 88% americană și căreia numai de 
pace nu-i ardșa. 

După ce și-a jucat rolul de „fată americană agreabi- 
lă“ faţă de bătrân, mutantul a reușit să o vâre și într-un 
reportaj de ştiri transmis prin holoviziune. Asta nu-i 
influenţa nicidecum perspectivele de a obţine slujba, 
lucru care s-a vădit ulterior, deoarece s-a întâmplat ca 
acesta să fie transmis la ora când, epuizați, membrii 
echipei de cercetare s-au dus să ia cina, iar Jan i-a re- 
cunoscut numele. Russ a hotărât probabil pe loc să o 
angajeze, doar ca să mai schimbe peisajul și să-l facă 
mai atrăgător. 

Mutantul s-a plimbat toată ziua, explorând Apia, 
conștient fiind că aceea nu era nicidecum o zi obiș- 
nuită. Nici o rasă nu ar fi putut supravieţui jucând atât 
de tare. 

În dimineaţa următoare, a fost respins din nou; toa- 
tă lumea era prea ocupată ca să-și găsească timp de in- 
terviuri. S-a întors la pensiune şi a petrecut restul zilei 
căutând pe web și alcătuind un mozaic din informaţiile 

postate cu zgârcenie de cei de la Poseidon, împreună cu 
o mulțime de speculații și zvonuri. 

Unele dintre speculaţii erau extrem de ciudate, atri- 
buindu-le celor de la CIA geneza acelui proiect, sau chiar 
sugerând că toţi cercetătorii erau de fapt extratereștri, și 
organizaseră acea mascaradă ca să le prezinte oameni- 
lor realitatea cu ţârâita. 

Probabil că mutantul era cel mai inteligent cititor 
care a văzut această speculație și s-a întrebat dacă nu 
cumva putea fi chiar adevărată. În realitate, nu era. 

Pe insulă se aflau doar doi extratereștri. 

PAGO PAGO, SAMOA 
AMERICANĂ, IUNIE 2021 


Cameleonul începuse să se plictisească, dar Apia era 
O așezare prea măruntă și aparte ca să comită o crimă, 
două, din simplă distracție. A plecat de la slujbă cu câ- 
teva minute mai devreme și a luat un taxi până la mi- 
cuţul aeroport Fagali'i din afara orașului, și a luat un 
avion fără pretenţii până în Samoa Americană. În apa- 
ratul cu capacitatea de douăsprezece persoane se îm- 
barcaseră șaisprezece pasageri, dar patru dintre ei erau 
copii stând în poalele mamelor. Zborul a ţinut patru- 
zeci de minute, dar tot atâtea minute de scâncete, plân- 
sete şi vărsături ale copiilor ar fi putut face ca și un om 
normal să aibă gânduri ucigașe. Cameleonul s-a stăpâ- 
nit, readucând în memorie imagini cu scene de infanti- 
cid pe care le comisese în trecut. 

Pe aeroportul din Pago Pago era înfiorător de cald, 
însă atmosfera din oraș era și mai și: oamenii avuseseră 
„O Zi proastă cu tonul“. Aproape jumătate din popula- 
ţia de acolo lucra într-una din cele dintre cele două fa- 
brici de conserve de ton; deșeurile urât mirositoare se 

deversau în port, unde, în zilele caniculare, se luau la 
întrecere cu ceea ce provenea din canalizări, asaltând 
nările celor care treceau pe acolo. 

Căderea întunericului a adus totuși ceva ce semăna 
a briză. Cameleonul a coborât spre port și faleză în că- 
utare de bucluc. Porțiunea de la răsărit de fabricile de 
conserve, numită Zona Întunecată, era locul potrivit 
pentru încăierări. Pe drum, a pătruns pe o alee puţin 
circulată și a ieșit la capătul celălalt având înfățișarea 
unui marinar pakistanez cam mototolit. 

Primele două baruri în care a intrat erau prea liniș- 
tite ca să găsească vreo distracţie, pentru că acolo se 
adunaseră cei de pe iahturi, care acostau în haznaua ce-și 
spunea port cât să-și completeze proviziile și, probabil, 
să profite de prostituatele accesibile și drogurile ieftine 
din Zona Întunecată. 

A auzit zgomote de încăierare și a intrat într-o bombă 
slab luminată, numită Goodbye Charlie. Doi samoani 
înalți și musculoși stăteau la bar, răcnind unul la celălalt în 
toate limbile pe care le cunoșteau. Barmanul îi urmărea te- 
mător, luând, evident, sticlele și paharele din zona lor de 
acțiune. Ceilalți consumatori se uitau la ei cu un aer deta- 
şat. Putea fi o simplă neînțelegere ce avea să se aplaneze. 

Cameleonul s-a așezat pe singurul scaun liber de la 
bar și a fluturat o bancnotă de douăzeci de dolari. Bar- 
manul s-a apropiat de el, fără să-și dezlipească însă 
ochii de le cei doi scandalagii. 

— Da, vă rog. 

— Aș vrea un Budweiser și un whisky mic, a zis el 
cu un pronunţat accent pakistanez. 

Omul i-a aruncat o privire lungă, apoi i-a smuls 
bancnota dintre degete. 

S-a întors aducându-i o sticlă de Bud călâie, şi un 
păhăruţ ce fusese clătit, dar nu spălat, făcând uitat 
restul. A turnat apoi cu generozitate două degete de tă- 
rie dintr-o sticlă fără etichetă. 

- Domnii ăștia sunt săriţi? a întrebat cameleonul. 

— Poate loviți, așa cred. 

Drogul preferat în Samoa Americană este metaam- 
fetamina, căreia i se mai spune și gheață. Când își revin 
după o doză, oamenii sunt prost dispuși, uneori certă- 
reți şi gata să se încaiere, adică „loviți“. Asta putea da 
naștere violenţei. 

Cameleonul a băut whiskey-ul din două înghițituri 
şi s-a lăsat să alunece de pe scaun. A pășit apoi nesigur 
până a ajuns în faţa celor doi marinari. 

- Hei, voi! Aceştia l-au ignorat. Hei, voi ăștia! 
Vrețu să vă potoliui? 

- Da, aşa, ce mama dracului, s-a auzit glasul unui 
american beat în tăcerea ce s-a lăsat. Cei doi s-au uitat 
încruntaţi la pakistanezul amărât, care era cu treizeci de 
centimetri mai scund decât ei. Unul dintre ei s-a aple- 
cat în faţă și a dat să ardă o palmă peste cap. 

Cameleonul s-a lăsat brusc în jos, evitând lovitura și 
l-a apucat pe om de încheietură, pe care i-a răsucit-o, 
făcându-l să cadă în genunchi. A răsucit mai tare și a 
tras, iar umărul omului a plesnit ca o aripă de pui ce 
este smulsă. S-a prăbușit pe podea, urlând ascuţit de 
durere. Cameleonul l-a redus la tăcere cu două lovituri 
de picior în cap. De jur împrejur, scaunele de bar s-au 
năruit, pentru că majoritatea clienţilor s-au tras grăbiţi 
din apropierea scenei. Americanul beat a rămas așezat 
și a aplaudat pocnindu-și palmele rar. 

— Al dracu” pakistanez, a zis celălalt samoan și a 
scos un cuțit pentru tăiat ambalaje. 

- De ajuns! a răcnit barmanul. Încăieraţi-vă afară! 

— Am înţeles. 

Cameleonul s-a răsucit pe călcâie și a pornit spre ușă. 

Ulterior, martorii au declarat poliției că restul s-a 
petrecut mult prea repede ca să poată vedea cu exacti- 
tate. Samoanul l-a atins pe umăr pe pakistanez, iar aces- 
ta s-a răsucit. 

Pakistanezul i-a întins cuțitul samoanului și a zis: 
„Ta“. Samoanul a rămas în picioare şi s-a uitat la pata 
de sânge ce se lățea pe tricoul lui. După aceea, intesti- 
nele încolăcite, albăstrui, și cu pete de sânge, i s-au re- 
vărsat din abdomen, atârnându-i până la genunchi, apoi 
omul s-a prăbușit mort la pământ. 

Nimeni nu l-a văzut pe pakistanez plecând. Când 
s-au bulucit spre ușă, nu au văzut decât un bătrân care 
ședea pe cheu și pescuia cu un fir în mână. 

A doua zi dimineaţă, poliţia a găsit cadavrele a două 
prostituate într-o ladă de gunoi de mari dimensiuni. Pe 
gâtul lor se vedeau urme de strangulare, mai precis de- 
getul mare și încă unul, însă cele două femei muriseră 
din cauza hemoragiei cerebrale, pentru că fuseseră lo- 
vite cap în cap. 

Când soarele a ajuns ceva mai sus pe cer, au mirosit 
și găsit un marinar pakistanez mort pe o alee, dar, inex- 
plicabil, gol pușcă. Cazul s-a închis. 

Cameleonul plecase deja cu zborul din zori spre 
Apia, într-o dispoziție ceva mai bună. 

APIA, SAMOA, 
IUNIE 2021 


A treia dimineaţă s-a arătat limpede și calmă, astfel 
că mutantul și-a luat muștiucul de respirat şi restul de 
aparatură până la Rezervaţia Marină de adâncime 
Palolo, situată la mai puţin de un kilometru depărtare. 
Își alcătuise un costum de baie pe corp, cam decoltat 
după standardele americane, însă în drum spre plajă își 
pusese o lavalava, ca să nu-i șocheze pe localnici, care, ca 
să-și revină după atâta distracție și băutură, la acea oră 
oricum dormeau mai toţi, cu excepţia fetei cu ochi lipiţi 
de somn care i-a luat taxa de acces la intrarea în parc. 

Era ora fluxului. Și-a pus masca, de care nici nu avea 
nevoie, muștiucul de respirat și labele de înot şi s-a stre- 
curat în mediul familiar. 

În apa mică dintre țărm și recif, i-a apărut o scenă de 
O straneitate nepământeană — întinzându-se pe multe 
hectare, o fermă de scoici uriașe, mii de scoici, având 
diametrul de la treizeci de centimetri până la acela al 
unui capac de canalizare, ba chiar și mai mare. Existau 
şi unele mărunte, protejate de cuşti din plasă de sârmă; 

gândindu-se ce gust trebuiau să aibă, mutantul a salvat. 
A scos destul de ușor una din cușcă și, întărindu-și 
dinţii, a strivit-o: era delicioasă. 

Reciful era frumos, un labirint multicolor de coral 
viu, dar nu aceea era destinația mutantului. A înotat re- 
pede dincolo de corali, către locul unde valurile se spăr- 
geau de reciful care constituia o barieră și separa insula 
de zonele adânci. A trecut prin curenţii puternici, a gă- 
sit o deschizătură zimţată și a plonjat înăuntru. 

A înotat prin apa rece și neclintită până la fund, și 
și-a depozitat echipamentul sub o piatră mare. 

Cât de repede se putea transforma în rechin ? 

I-au luat douăsprezece minute de durere cumplită, 
probabil cea mai rapidă transformare a sa. Cam pe la ju- 
mătate, i-a dat târcoale o rechin de recif având aproape 
aceleași dimensiuni cu el; acesta i-a dat roată de câteva 
ori și l-a adulmecat, apoi a socotit că indiferent ce ar fi 
fost acea creatură ciudată, nu o putea nici mânca, nici 
lua drept partener pentru împerechere, astfel că s-a în- 
depărtat. Se întâmpla uneori ca animalele marine să-l 
muște, însă majoritatea scuipau substanţa ciudată care 
nu le amintea de nimic cunoscut. 

Ca să poată vedea mai bine, a devenit un rechin-cio- 
can, și a înotat vreo doi kilometri spre sud, pentru a vi- 
zita locul unde Poseidon își desfășura proiectul. Era 
uşor de găsit, deoarece trebuia să urmeze un gust meta- 
lic, diferit de oricare altul întâlnit până atunci. A găsit 
imediat și sursa: apă călduţă ce venea printr-un tub de 
scurgere; acel lichid răcea reactorul nuclear care ali- 
menta locul cu energie. 

După o căutare de un minut, a găsit şi conducta de 
alimentare cu apă. Informaţia îi putea sluji. Dacă era 

blocată, oare cât timp trecea până la supraîncălzirea și 
oprirea reactorului? Sau până la topirea lui? 

A examinat componentele zidului de protecţie, care 
se aflau în apă suficient de adâncă, pentru că nu voia să 
atragă atenţia asupra lui. Apariţia unui rechin-ciocan 
lung de aproape trei metri ar părea cel puţin ciudat în 
ape puţin adânci. A auzit copiii zbenguindu-se și îno- 
tând pe partea dinspre sat a zidului de protecție și s-a 
simţit ispitit să le ofere ceva cu care să se laude faţă de 
tovarășii lor de joacă — doar înotând prin apropierea 
lor și arătându-și colții ca într-un zâmbet — dar a con- 
siderat că era preferabil să nu facă ceva neobișnuit, care 
ieşea din comportamentul tipic al rechinilor. 

Se putea întâmpla să apară și în obiectivul vreunei 
camere subacvatice de supraveghere. Era mai bine să se 
comporte ca un pește derutat, care s-a aventurat prea 
aproape de țărm. Rechinii-ciocan sunt de multe ori cu- 
rioşi şi imprudenți. 

Parcă drept răspuns la acel gând, a auzit mugetul 
unui motor puternic, pornit brusc, și apropiindu-se de 
el. S-a grăbit să se scufunde. 

Era o șalupă foarte rapidă. L-a ajuns pe mutant îna- 
inte ca acesta să poată ieși din zona de apă mică. A ur- 
mat un bang asurzitor, iar un harpon a străpuns trupul 
lui dintr-o parte în cealaltă. Puțin mai jos de cap. 

Vuietul motorului a scăzut imediat în intensitate, 
iar omul de la bord a început să tragă trofeul pentru a-l 
aduce la bord. Mutantul s-a lăsat dus o bună bucată de 
drum spre șalupă, apoi a deviat pe neașteptate la 180 de 
grade — rechinii-ciocan sunt recunoscuţi pentru agili- 
tate — și s-a îndepărtat apoi înot cu toată viteza. 

Când a ajuns la capătul firului, a tras brusc; apoi a 
auzit un răcnet și un plescăit. Doar ca să se distreze, 
mutantul a mai tras puţin, după care a înotat iute spre 
șalupă, abia deranjat de harpon. Omul era încă pe jumă- 
tate în apă când rechinul s-a ciocnit de piciorul lui, iar 
modificarea neîntârziată a gustului apei a constituit pen- 
tru el o dovadă că distracţia dăduse roadele așteptate. 

Cineva de la bordul șalupei a început să tragă cu un 
pistol mare, nimerind rechinul de două ori şi ratând 
două focuri. Mutantul s-a răsucit pe sub şalupă și a 
mușcat sănătos din corpul făcut din fibră de sticlă, după 
care s-a îndreptat spre apele adânci. Când s-a simţit 
complet nevăzut, a oprit sângerarea spectaculoasă, dar 
inutilă, apoi a lărgit prima rană pentru ca harponul să 
alunece afară cât mai ușor. După aceea a înotat spre 
nord, rămânând la o adâncime confortabilă. 

S-a întrebat dacă oamenii aceia fuseseră motivaţi de 
teamă ori de lăcomie. Pesemne că era vorba de lăco- 
mie; înarmaţi cu un harpon și pistol, sigur porniseră la 
pescuit de rechini. Vândute pentru supă, aripioarele 
le-ar fi adus câteva mii de dolari, iar asta explica de ce, 
în ciuda hranei abundente, în zonă nu existau prea 
mulți rechini mari. 

Masca, muștiucul și labele de înot se aflau în sigu- 
ranță sub piatră, așa cum le lăsase. I-au trebuit zece mi- 
nute de dureri ca să redevină tânăra de mai devreme și 
încă treizeci de secunde ca să elaboreze materialul pen- 
tru costumul de baie. Acum era cu vreun centimetru și 
ceva mai mic din cauza pierderii de materie prin rănile 
căpătate. Pe drumul de întoarcere acea să prindă și să 
absoarbă vreo doi peşti de recif pentru a-și reface masa. 


236 joo hald eman 


A fost întrerupt din acea operațiune simplă. Tocmai 
urmărise şi prinsese un crap mare, și-și lărgea un orifi- 
ciu pentru a-l absorbi, când a auzit o voce umană. 

Fata care vindea bilete de acces în parc se afla la vreo 
sută de metri depărtare, la marginea recifului; striga și 
gesticula. A dat drumul peștelui și a făcut ca orificiul să 
revină la dimensiunile lui obișnuite și să fie acoperit de 
costumul de baie. A înotat spre tânără așa cum ar pro- 
ceda orice ființă umană, relaxat și pe spate, având masca 
trasă pe frunte. 

- Dumneavoastră sunteţi doamna Rae? a între- 
bat-o fata. 

— Rae Archer, i-a răspuns mutantul stând în pi- 
cioare în apa adâncă de un metru. 

Domnul Wade s-a gândit că s-ar putea să fi venit 
aici. (Așa se numea proprietarul pensiunii.) A zis că cei 
de la Poseidon v-au căutat şi că vor să ajungeţi acolo 
la ora unsprezece. E aproape zece. 

Timpul zboară când te distrezi. 

- Mulţumesc. Înseamnă că trebuie să mă grăbesc. 

Mutantul și-a menţinut viteza de înot la aceea a 
unei persoane atletice, după care a mers prin apa până 
la brâu cu o stângăcie convingătoare, păstrând labele 
de înot pe picioare. Și le-ar fi putut scoate, dar ştia că 
prundișul era prea ascuţit pentru tălpile umane. Și-a 
pus din nou lavalava şi a alergat în ritm domol până 
la pensiune. 

A făcut un duş rece și s-a şamponat repede, deși ar 
fi reușit o curăţare mai bună a suprafeţei pielii și a pă- 
rului și altfel, doar stând în repaus douăzeci de secun- 
de. A îmbrăcat hainele tropicale de birou și s-a lăsat 
condus(ă) de domnul Wade până la Poseidon, deși ar 

fi putut foarte bine să meargă pe jos fără a risca să 
întârzie. 

Însă dacă ar fi procedat astfel și ar fi apărut acolo 
fără să fi transpirat deloc, ar fi stârnit probabil mirarea 
multora. 

În faţa porţilor doi bărbaţi aveau o șalupă ușoară de 
pescuit pusă pe două capre, şi le arătau unui grup de co- 
pii curioși mușcătura de rechin din apropierea provei. 

Naomi, o femeie masivă și musculoasă, o aștepta la 
ușă, însă, în loc să o invite înăuntru, a condus-o înapoi, 
până la vila 7. Și-au lăsat pantofii la ușă, alături de alte 
două perechi, și au intrat în holul unde se simţea răcoa- 
rea aerului condiționat. 

La o masă de lemn, se găseau un bărbat și o femeie, 
amândoi de vârstă medie. Femeia i s-a părut cunoscută. 
A făcut câteva asocieri și și-a adus aminte că îi corectase 
lucrările acelei femei la Harvard, în 1980. 

Mutantul i-a strâns mâna bărbatului, Russell Sutton, 
iar acesta l-a prezentat fostei lui studente, doctor Jan 
Dagmar. Amândoi păreau surescitaţi și cu ochi extrem 
de obosiţi, de parcă ar fi stat treji vreo două nopţi doar 
cu cafea și alte stimulente. S-au lăsat greoi pe scaune. 

— Cafea? l-a întrebat Naomi, iar mutantul a ac- 
ceptat, fără zahăr, și s-a așezat vizavi de Jan. 

— Întâi de toate, să ne spui, te rog, ce știi despre pro- 
iectul nostru, l-a invitat Jan. 

— Asta mi-ar lua ceva timp, a spus mutantul. M-am 
pregătit în privinţa asta. 

Jan a ridicat din umeri cu un aer amical. 

I s-a adus cafeaua. 

— Mulţumesc. Aţi descoperit întâmplător un arte- 
fact pe fundul mării şi l-aţi scos la suprafaţă, iar curând 

ați constatat că era constituit dintr-un material cu den- 
sitate mai mare decât orice element din tabelul lui 
Mendeleev. De trei ori mai dens decât plutoniul, dar 
fără a fi radioactiv. 

— De trei ori dacă este complet solid, a spus Russ. 
Dar s-ar putea să fie gol pe dinăuntru. 

Mutantul a dat din cap. 

— Dacă provine de pe Pământ, a fost realizat prin- 
tr-un proces pe care încă nu-l cunoaștem — asta ca să ne 
exprimăm eufemistic! Tot astfel, dacă ar fi produs pe o 
altă planetă. Încă nu știți cum a fost construit, dar, din 
punct de vedere intelectual, este mai comod să conside- 
raţi că a sosit de pe altă planetă. 

— lar astasți-a stârnit interesul, a spus Russ. 

— Mie și altor șapte miliarde de oameni, a spus el. 
De când aţi dat anunţul, după ce pornesc computerul 
dimineaţa, acesta începe să caute materiale noi în care 
apare cuvântul „Poseidon“. Apoi a sorbit din cafea. Nu 
aţi reușit să perforaţi ori să piliți nici o moleculă din 
acest obiect. Aţi încercat să-l supraîncălziţi cu un laser 
ȘI... S-a petrecut un accident. 

— Așadar, știi ce s-a întâmplat? 

- Nu. am văzut ce s-a transmis pe CNN și am citit 
speculațiile apărute în presă. Chestia aceea poate levita ? 

Russ a ridicat din sprâncene. 

— Şi noi am văzut imaginile. 

— Dar nu ați dat nimic publicităţii. 

— Nu. Russ s-a uitat spre Jan, apoi a revenit cu ochii 
la tânăra femeie. O să-ţi mai dezvăluim câte ceva dacă 
te angajăm și semnezi contractul de confidențialitate. 

— Dar să nu te aştepţi la lucruri spectaculoase, a pre- 
cizat Jan. Nu prea sunt multe de povestit. 

— Ai obţinut diploma în astronomie, a zis Russ, apoi 
ai abandonat? 

- M-am căsătorit, a spus mutantul, iar când totul 
s-a năruit, am rămas cu prea multe datorii ca să-mi mai 
pot continua educaţia universitară. 

Aceasta era o parte a autobiografiei care ar fi apărut 
la o căutare computerizată, dar nimic altceva. „Soţul“ 
dispăruse cu totul din peisaj, iar formularele pentru 
plata taxelor statale și federale erau realizate cu preci- 
zie, la fel ca şi evidenţele de angajare pentru cele două 
slujbe de tehnician de laborator. 

Se cam chinuise să descopere două firme uriașe din 
Los Angeles, care înregistrau o fluctuaţie de personal 
atât de mare, încât nimeni nu și-ar fi putut aminti de ci- 
neva cu numele de Rae. 

— Am făcut unele verificări, i-a zis Naomi. Profe- 
sorii tăi de la Berkeley au avut o părere foarte bună de- 
spre tine. 

Mutantul a privit-o netulburat. 

— Și probabil s-au întrebat de ce nu am continuat. 

— Și de ce ai devenit tehnician de laborator. 

— Am avut pregătirea necesară, din slujbele avute pe 
durata verii. În astronomie nu se prea găsesc posturi. 

— Asta-i clar, a spus Jan. Mai mult de jumătate din ab- 
solvenţi fac ceva ce nu are nici o legătură cu astronomia. 

— Ştiam asta când am hotărât să-mi aleg specialita- 
tea de absolvire, a spus mutantul. Îndrumătorul m-a 
sfătuit să învăţ cum să întorc hamburgerii pe partea 
cealaltă ca pe clătite. 

Jan a pufnit în râs. 

— Așa mi-a spus și îndrumătorul meu, prin anii opt- 
zeci. Prin urmare, să păstrăm speranţa. 

— Vrei să te întorci la specialitatea ta? i s-a adresat 
Russ, aceea fiind practic o întrebare la care nu se putea 
da un răspuns precis. 

— Am continuat să studiez la bibliotecă, citind A.J. 
și Apb. J!., a spus el cu precauţie. Interesul meu faţă de 
astronomie nu s-a diminuat, în special în ce privește 
formarea stelelor și a aglomerărilor globulare. (Și-a dat 
seama că vorbea ca un profesor de colegiu, însă chiar 
fusese profesor, şi încă mai multă vreme decât lucrase 
ca laborant. Sau ca prostituată, la o adică.) Dar mi-ar fi 
greu să redevin studentă. După ce lucrezi atâția ani, e 
greu să revii. (Treizeci și unu din ultimii nouăzeci și 
patru de ani, dacă se ţinea seama că era rechin femelă.) 

— Mă atrage partea activităţii de aici care ţine de 
SETI, a continuat el. Nu am urmat nici un curs legat de 
acest aspect decât ca parte a radio-astronomiei. Așa că 
ar fi interesant să mai învăţ ceva, chiar dacă nu-mi va 
folosi ulterior. 

Russ a dat din cap și a schimbat din nou o privire 
cu Jan. 

— Ştii ce am făcut în ultimele luni. 

— Lucruri legate de mediu planetare. Am văzut emi- 
siunea Nova despre Venus; mi s-a părut incredibil. 

— Ei bine... a făcut Russ, apoi și-a lipit degetele ce- 
lor două mâini, bătându-le între ele. Ăsta este un secret. 
Curând va afla întreaga lume, dar deocamdată ne gân- 
dim ce concluzie să tragem și când să anunțăm. Ştii să 
păstrezi discreția ? 

— Bineînţeles. 


! Astronomical Journal şi, respectiv, Astrophysical Journal, am- 
bele publicate de Societatea Americană de Astronomie (n. tr.). 

- Am obţinut o reacţie din partea artefactului. 

Mutantul a evidenţiat o serie de reflexe fiziologice, 
care reflectau simțăminte umane: dilatarea pupilelor, 
transpiraţie, un uşor gâfâit în semn de mirare: 

— În timpul simulării atmosferei de pe Jupiter? 

Jan a confirmat cu un gest din cap. 

— La început, am crezut că e vorba de o eroare. Ştii, 
noi folosim pi la pătrat ca factor de la o frecvență la alta. 

— Da, interesantă soluție. 

— Iar artefactul a repetat mesajul, prima jumătate, 
mai precis, dar la o frecvență de zece ori mai mare. 

Mutantul a dat din cap. 

— Deci recunoaște cifrele. 

— S-ar putea să ştie câte cifre avem noi, a spus Russ. 

— La început, am crezut că era o greșeală de transmi- 
sie, a zis Jan. Era faza acustică, aceea în care mesajul se 
bate. Se face automat, folosindu-se un ciocan acţionat 
de un solenoid. Reacția, de zece ori mai rapidă s-a petre- 
cut mijlocul mesajul nostru. 

— S-a înregistrat, dar iniţial a fost ignorat, a preci- 
zat Russ. Unul dintre tehnicieni, Muese, l-a analiza 
ca zgomot de reacţie inversă — asta s-a mai întâmplat și 
în alte ocazii — apoi și-a dat seama că totul provenea de 
la artefact. 

— În acel moment se ajunsese la transmiterea în in- 
fraroșu, a spus Jan, indicând o distanţă cu ajutorul mâi- 
nilor puse una peste alta, dar ne-am întors la modul 
acustic, retransmițând semnalul mai rapid transmis de 
artefact. A răspuns printr-un semnal lung, de aproxi- 
mativ douăsprezece minute. 

— Spunând ce? 

Russ a clătinat din cap. 

— Nu avem nici cea mai vagă idee. Nici un indiciu. 
Dar nu e aleatoriu. 

Amândoi păreau calmi, dar mutantul le-a simţit 
pulsul crescut. Jan a rosut cu precauţie: 

— Ai spune că o creatură inteligentă, o inteligenţă de 
vreun anumit tip, ar reacționa folosind același cod. S-a ui- 
tat la femeia atrăgătoare cu o nepăsare studiată care părea 
să afirme: acesta este un test. De ce crezi că n-a făcut-o? 

Mutantul a făcut o pauză mai lungă decât s-ar fi 
cuvenit. 

- Unu, lama lui Occam: nu a înţeles că prima serie 
reprezenta un cod. S-a purtat ca Minah Bird!. Însă cel 
de-al doilea „mesaj“ ... factorul de zece este interesant, 
dar poate că qbiectul, ori ce anume l-a creat, a avut zece 
apendice. Și atunci, vă pun o întrebare evidentă: Aţi 
efectuat analiza Zipf ? Entropia Shannon”? 

Jan și Russ s-au consultat din priviri, iar Naomi a 
chicotit. 

— Panta Zipf este —1, a spus Russ încet, astfel că me- 
sajul nu este doar zgomot. 


! Minah Bird, pasărea Minah, este un personaj din desenul ani- 
mat Inky and the Minah Bird. În film, Inky încearcă să prindă 
pasărea minah, care e puternică, mereu tăcută, apare din senin, își 
schimbă mărimea și are permanent o expresie impenetrabilă, calitate 
la care se face aluzie în textul romanului (n. tr.). 

2 Legea Zipf se referă la frecvenţa apariţiei și distribuției unor 
cuvinte în cadrul limbajului (n. tr.). 

3 Teorema lui Shannon, se referă la capacitatea unui canal de 
comunicaţie în funcție de lăţimea de bandă și de raportul sem- 
nal/zgomot. Formula lui Shannon dă entropia unui mesaj M în biţi: 
H(M) = -log2p(M), unde p(M) este probabilitatea apariţiei mesaju- 
lui M (n. tr.). 

Țipetele delfinilor și limbile umane generează de 
obicei o pantă de —1; acest lucru nu poate apărea pur 
întâmplător. 

- Entropia Shannon mă cam sperie, a spus Jan. E de 
ordinul 26. 

— Mamă, a făcut mutantul, simțind că lucrurile de- 
vin tot mai interesante. Limbile umane aveau doar o 
complexitate de ordinul nouă. A delfinilor, de ordinul 
patru. Așadar, nu a alcătuit propria lui versiune a me- 
sajului lui Drake? 

— Așa am sperat noi, a zis Russ, dar nu respectă 
prima cerinţă: cele două numere prime care să ne spună 
proporţiile matricei cu informaţii. 

— Am reușit ceea ce era evident, a spus Jan, încă 
punându-l pe mutant la încercare. 

Mutantul a privit-o fix. l 

— Presupunând că matricea ar avea aceeași dimen- 
siune ca şi a voastră, sau că este produsul altor două 
numere prime. Dar asta nu a dat rezultate. 

— Nu tocmai, a zis Russ. În cele din urmă, ne-am în- 
chipuit că el vorba de tre: numere prime multiplicate 
laolaltă. Ceva de genul „să plătim pe neve.“ 

Jan a încuviinţat din cap și s-a aplecat în față, lăsân- 
du-și coatele pe masă. 

— Ştii ceva? Organizaţia noastră nu are o ierarhie ri- 
gidă. Cu alte cuvinte, Russ și Jack Halliburton stabilesc 
ce trebuie făcut, ei hotărăsc și precizează ce trebuie să 
facem noi, ceilalți. La nivelul de lucrător, treaba e cam 
haotică. Aşa vrem să se desfășoare lucrurile. Nu suntem 
într-o întreprindere de cercetare-dezvoltare, unde se 
pot stabili sarcini și se lucrează conform unui program. 
Într-un fel, noi bâjbâim pe întuneric, slujindu-ne de 

intuiţie. Până și bătrâni ca mine și Russ știu că educația 
și experienţa pot interfera cu intuiţia. Când angajăm 
oameni la nivelul tău, o facem înțelegând că, deși o mare 
parte a activităţii tale este de rutină, există oricând loc 
pentru inițiative proprii. Femeia pe care o vei înlocui 
venea mereu cu idei trăsnite, dar uneori ne erau de ajutor. 

— Şi de ce a plecat? a întrebat mutantul. 

— O boală în familie, fiica ei, mai precis. S-ar putea 
să se întoarcă după ce se rezolvă lucrurile, dar se pare 
că va mai dura. 

— Până atunci, însă, avem nevoie de cineva ca tine, a 
spus Russ. Cred că ţie nu ţi se va întâmpla... deşi mi se 
pare jenant. Femeia pe care ea o înlocuise a trebuit să 
plece pentru.a naşte. Tot astfel, suntem pe cale să ne 
pierdem și secretara, care este însărcinată. 

— Eu nu pot avea copii, a spus mutantul, fără să ada- 
uge că decât prin fisiune. 

A roșit și și-a dus mâna la gură. 

— Nu aveam intenţia de a ne vâri în viaţa ta particu- 
lară, a spus Jan, aruncându-i o privire tăioasă lui Russ. 

— Sigur că nu, a întărit Russ, care arăta ca un om care 
are o nevoie disperată de hârtii pe care să le răsfoiască. 

În schimb, și-a examinat interiorul ceştii de cafea, pe 
care o golise. 

— A, nu sunt chiar așa de sensibilă, a spus mutantul. 
E o chestiune de biologie. Iar viaţa mea e mai simplă. 
Dacă primesc slujba, ce trebuie să fac în etapa asta? S-ar 
părea că spectroscopia și cromatografia în gaz nu fac 
parte din meniu chiar acum. 

- Acum, nu, evident, a zis Russ, care s-a dus cu ceaș- 
ca la cafetieră ca să și-o umple. În CV-ul tău se men- 
ţionează că te pricepi la criptografie. 

— Da, am urmat un curs și am citit pe cont propriu. 

De fapt, citise chiar foarte mult, dar în altă viață. 
Când studiase informatica la MIT, toată lumea mani- 
festa interes faţă de asta. 

Jan a lovit de două ori în carneţel și a privit la ecran. 

— Nu e trecut în dosarul tău. 

- Doar am asistat la cursuri. Îndrumătorul meu a 
declarat cursul drept frivol. Ar fi fost în stare să mă 
omoare dacă ar fi aflat că preferam să merg la un ase- 
menea curs decât să rezolv ecuaţii diferențiale de ordin 
superior. 

— Da, înţeleg chestia asta, a zis Jan. 

— Poate că ar fi fost o alegere potrivită, a spus Russ. 
Pentru că asta o să faci vreme, așa cred. Având în ve- 
dere șirul ăsta blestemat de date oferite de artefact, tre- 
buie să ne împărțim în două grupuri. Unul, din care vei 
face parte, va încerca să descifreze mesajul. Celălalt va 
insista pe lângă artefact, transmiţându-i o serie de me- 
saje mai complexe, care să urmeze principiile primului 
mesaj. Acesta este grupul condus de Jan. 

Și ţineţi totul sub control? Fără amestecul 
guvernului? 

— Evident. Suntem o corporație care vrea să scoată 
profituri, și s-ar putea să scoatem un profit revoltător 
de mare dacă descifrăm ce vrea să ne comunice acest ar- 
tefact. Și așa s-ar cuveni, având în vedere câţi bani a bă- 
gat Jack în proiect. 

— Dacă ne-am afla în SUA, a spus Jan, guvernul 
şi-ar vârî codiţa din motive de securitate naţională. Însă 
aici nu poate face mare lucru. Jack este cetățean 
samoan, dacă vrei să ştii. 

— Dar aveți totuși o echipă de la NASA, a spus 
mutantul. 

— Eu fac parte din ea, a spus Jan. Și am folosit cos- 
tume spaţiale create de cei de la NASA și tot ei ne-au 
pus la dispoziţie laserul militar care a făcut ca lucrurile 
să devină foarte interesante în urmă cu vreo două luni. 
Însă acordurile noastre cu ei sunt redactate cu foarte 
mare grijă, iar contractele individuale de angajare, ei, 
aici e vorba de un soi de mercenariat. 

— Li se oferă un anumit procent din profit, dacă toată 
lumea se poartă frumos, a spus Russ, și nimeni nu pri- 
mește nimic dacă se întâmplă ca cineva să divulge ceva. 
Ca să nu mai vorbesc de haita de avocaţi care e gata să-l 
sfârtece și să-l arunce pe drumuri pe cel care trăncănește. 

— Ceva de genul ăsta va apărea și în contractul tău 
de confidenţialitate. Jack joacă cinstit, dar nu e malea- 
bil. Jan a lovit din nou cu degetele în carneţel. Evident, 
cred că te poţi considera angajată. Trebuie să aprobe și 
Jack, dar el doarme de câteva ore, şi nu va lua nici o 
hotărâre până mâine dimineaţă. Însă noi doi şi Naomi 
ne ocupăm de toate angajările pentru sectorul tehnic și 
administrativ. 

— Deci, să stau pe lângă telefon? 

Russ a clătinat din cap. 

— Insula asta nu e chiar atât de mare. Te găsim noi. 

— De ce ţi-e frică, nu scapil, a zis Naomi și a surâs. 


! În original, în traducere liberă, „Poţi fugi, dar nu ai unde să te 
ascunzi“, expresie atribuită boxerului Joe Louis (1914-1981) (n. tr.). 

Încercarea de a descifra codul folosit de artefact a 
fost cel mai interesant lucru pe care-l făcuse mutantul 
vreodată. Dacă ar fi fost încuiat într-o cameră doar cu 
șirurile de zero și unu — şi având o linie de date pentru 
comunicarea cu exteriorul — ar fi fost în stare să desci- 
freze totul singur. Nu știa dacă asta i-ar fi luat o săptă- 
mână, un an ori un mileniu. Și nici nu-i prea păsa. 

Însă ceilalți lucrau contra cronometru. Jack voia pro- 
blema lămurită cât mai prezenta interes pentru mijloa- 
cele de informare, iar astfel, dacă păstrau secretul, într-o 
zi să anunţe progresele făcute în comunicarea cu obiec- 
tul, iar în următoarea să dea și traducerea mesajului. 

Pentru ca secretul să fie păstrat cu mai multă străș- 
nicie, a mărit miza: persoana sau echipa care spărgea 
codul primea o bonificaţie de un milion de dolari, cu 
condiţia de a se păstra și în continuare discreţia. În caz 
contrar, premiul se reducea la o sută de mii. 

Mutantul s-a întrebat care era logica unei asemenea 
decizii luate de Jack, ori dacă în această situaţie se putea 

vorbi de logică. De ce credea el că asta îi va aduce bani? 
Dacă mesajul ar fi sunat: „Salutări; vă dau la schimb 
niște imagini“, și artefactul nu ar fi oferit nimic mai 
important decât ceea ce i se dăduse de către oameni — 
lucru așteptat de mutant și de majoritatea celorlalți par- 
ticipanţi la proiect — atunci cum avea compania Po- 
seidon să obţină bani din asta? Lansând pe piaţă tricouri 
cu imagini ale artefactului? 

Când mutantul i-a pus această întrebare lui Naomi, 
ea l-a privit printre gene și a dus un deget la buze. 

— Nu e treaba noastră să găsim explicaţii, i-a 
șoptit ea. 

Numărul cifrelor de zero și unu era de 31 433, care 
reprezenta produsul dintre un număr prim și pătratul 
unui alt număr prim: 17 x 43 x 43. Așadar, putea fi re- 
prezentat prin 17 pătrate, fiecare de câte 43 de puncte și 
linii pe o latură, ori 43 de dreptunghiuri, de 17 pe 43, 
aranjate în diferite moduri. Ori doar o linie de 31 433 
biți de informații. 

Computerele companiei puteau rula programe pu- 
ternice de decriptare, și nici nu încăpea vreo îndoială că 
dacă se implica și guvernul, se puneau la dispoziţie in- 
strumente de calcul și mai sofisticate. Însă trebuia să se 
pornească de la presupunerea că nu aveau de a face cu 
un mesaj ascuns, ori care nu fusese ascuns în mod voit. 

Într-o asemenea situaţie trebuia să intervină intuiţia, 
ori poate chiar norocul chior. La problemă lucrau do- 
uăzeci de persoane, fiecare având în faţă monitoare cu 
ecran plat și cinci cuburi de câte 1,5 metri, pentru vizu- 
alizare tridimensională. Asta, ca să descopere ceva care 
să semene a mesaj coerent, ori măcar un fragment. În- 
căperile în care lucrau acești oameni semănau cu niște 

coşmaruri cu careuri de cuvinte încrucișate, pătrate și 
cuburi albe și negre care dansau permanent, într-un 
ritm Kaotic. 

Mutantul a „simţit“ ceva — nu ţinea de logică, nefi- 
ind vorba de numere, ci de o senzație că artefactul în- 
cerca să se exprime clar. Numai că era atât de inuman, 
încât fiinţele umane nu puteau pricepe mesajul. 

Poate că și mutantul devenise prea uman ca să-l 
înțeleagă. 

Cei hămesiți după milionul promis lucrau perma- 
nent, găsind putere doar în cafea, stimulente și nesomn, 
motiv pentru care Russ a decretat o „zi de chiul.“ Toată 
lumea trebuia să stea acasă, dedicându-și timpul som- 
nului ori altor activități de relaxare. Jack s-a văzut silit 
să accepte situația. După cinci zile de trudă neîntre- 
ruptă, oamenii simțeau că înnebuniseră niţel. 


Mutantul și-a petrecut ziua de odihnă plimbându-se 
pe dealuri împreună cu Russ. Au convenit să nu discute 
deloc despre proiect. 

Pe dealuri însemna urcușul abrupt, lung de patru 
kilometri, până la Vailima, conacul unde Robert Louis 
Stevenson și-a trăit ultimii ani. Russ mai urcase până 
acolo de câteva ori, astfel că i-a fost ca un „ghid local- 
nic“ lui Rae. 

Probabil că mutantul cunoștea mai multe despre 
scrierile lui Robert Louis Stevenson decât toţi partici- 
panţii la proiect laolaltă, datorită diplomei în literatura 
engleză pe care o obținuse cu câteva vieţi mai devreme. 
Însă a făcut-o pe prostul și s-a lăsat educat de Russ. 

A hotărât să afirme totuși că a citit Comoara din 
insulă, Dr. Jekyll și Mr. Hyde și nimic altceva de 

Stevenson. De aceea, în timp ce au urcat alene dealul, 
Russ i-a povestit acțiunea din Râpit și Stăpânul din 
Ballantrae, şi o parte a poveștii complexe a vieții lui 
Stevenson pe insulă. 

Mutantul știa mai totul, însă știa și să asculte. Ma- 
rele scriitor venise acolo să-și caute alinare pentru tuber- 
culoza de care suferea, fără a găsi tratamentul potrivit, 
dar descoperise un stil de viaţă relaxat și odihnitor. El, 
ori soţia lui, Fanny, a importat o mulțime de lucruri 
care au făcut ca Vailima să devină un colț transplantat 
din Scoţia civilizată: lenjerie fină și porțelanuri, un pian 
bun, la care se cânta rareori, pereți plini de cărţi — până 
și un șemineu, pentru cazul în care Pământul ar fi ieșit 
de pe orbită. , 

Povestirea ar fi fost mai interesantă dacă Stevenson 
și-ar fi scris vreuna dintre cărţile clasice acolo, dar aces- 
tea fuseseră publicate de mult. A terminat cinci cărți 
acolo și a dat petreceri grozave, pentru samoani, dar și 
pentru englezi și europeni aflaţi în trecere. A găsit oa- 
meni pe care să-i poată iubi, o situaţie cu care Fanny 
trebuie că se resemnase înainte de a se muta acolo, iar 
ultimii lui ani au fost încărcați de bucurii și plăceri. 

Mutantul nu făcea nici un efort să-l seducă pe Russ; 
se mulțumea să stea în preajma lui. Dar asta era sufi- 
cient. Russ nu rămăsese niciodată nepăsător faţă de fe- 
meile atrăgătoare, și ajunsese la o vârstă comparabilă cu 
aceea a lui Stevenson când se stabilise acolo!, mai puţin 
soția și boala, plus gene bune și toate beneficiile aduse 


! În 1890, la vârsta de 40 de ani, Stevenson s-a stabilit în Upolu, 
unde și-a cumpărat o proprietate de 1,6 km? pe care și-a construit și 
conacul (n. tr.). 

de medicamentele secolului XXI. Era suficent de tânăr 
la minte și la trup pentru ca o legătură cu o femeie de 
treizeci de ani să pară ridicolă pentru vreunul dintre ei. 
în vreme ce urcau alături, transpirând și râzând, oprin- 
du-se pentru o bere la un mic local întâlnit în drum, 
diferența de vârstă s-a dovedit mai curând o noutate, 
decât o barieră. 

Desculți, s-au plimbat prin conacul lui Stevenson, 
având drept ghid o adolescentă samoană care nu prea 
citise multe dintre operele scriitorului, dar știa tot ce 
ţinea de viața de zi cu zi în acea casă și le-a vorbit de 
parcă autorul tocmai ar fi ieșit pentru scurtă vreme, 
probabil coborând până la Apia ca să vadă ce i-a mai 
adus ultimul vas sosit, sau ca să se alăture lucrătorilor 
locali la treburi ale fermei sau la curățarea tufișurilor și 
arbuștilor — ea a susținut că, în ciuda problemelor fi- 
zice, lui îi făcea plăcere să muncească până la extenuare, 
deoarece după aceea putea sta și privi frumusețea pădu- 
rii și a mării, bucurându-se pe deplin de ele, liniștin- 
du-şi astfel gândurile. După ce ghidul i-a lăsat singuri, 
Russ a spus că spera ca tot ce li se spusese să fi fost ade- 
vărat, cu toate că se îndoia. 

Nu era pentru prima oară că mutantul își dorea să fi 
descoperit oamenii înainte de 1932. Ar fi fost interesant 
să urmărească secolele trecând și să vadă cum se schim- 
bă oamenii. 

După turul conacului, au urcat în continuare pe 
munte, spre locul unde erau înmormântați Stevenson și 
Fanny. Pe piatra lui exista inscripţia obișnuită: 


Sub cer cu stele, necuprins 
Să-mi faci mormânt, să stau întins; 

Ferice, chiar dacă moartea m-a învins 
Și-așază-mă în tibnă, căci asta îmi doresc. 
Pe piatră aste versuri să-mi stea scrise: 

„ Odihna și-a găsit unde dorise; 

Întors e călătorul, cum promise, 

La fel și vânătorul, mergând în loc regesc. “ 


— Mă-ntreb dacă a fost chiar sincer, a spus mutantul. 
A scris „Chiar asta îmi doresc“. A fost atât de rău bol- 
nav? Ori se referea la ordinea firească a lucrunilor? 

— A fost grav bolnav, i-a răspuns Russ, dar n-a scris 
asta în Samoa, ci în California, cu mult timp înainte de 
a fi ajuns aici și de a i se îmbunătăţi starea sănătății. 

Mutantul'/l-a luat de mână şi au rămas cu privirea 
aţintită asupra pietrei de mormânt. 

— Şi ce ţi-ai propus să faci în restul acestei zile de 
chiul? l-a întrebat el pe Russ. 

— Nu ştiu. Am putea merge la un film, dacă tot tra- 
gem chiulul. 

Mutantul a râs. 

— Am o idee mai bună. 

La un kilometru în josul dealului au găsit un hotel 
ciudat, construit cândva prin secolul XX, unde și-au 
petrecut câteva ore sub un ventilator de tavan făcând 
dragoste, apoi povestindu-și unul altuia viaţa. Russ s-a 
arătat ceva mai vorbăreţ şi, dându-și seama de asta, a 
socotit că trăise ceva mai mult. 

Au ajuns înapoi la sediul proiectului cu puţin îna- 
intea căderii întunericului, şi, ca să păstreze aparen- 
țele, s-au despărţit, Russ ducându-se în oraș la masă, 
iar mutantul luându-și un sandviș de la bufetul de pe 
plajă. 

Mutantul a presupus că secretul lor nu va avea via- 
ţă prea lungă; de fapt, fuseseră deconspiraţi imediat ce 
părăsiseră camera de hotel, deoarece funcţionarul de la 
recepţie îl recunoscuse pe Russ. În Samoa, bârfa este un 
sport ca oricare altul, o mare artă. Recepţionerul avea 
un văr care lucra la proiect, şi fiecare dintre băștinași a 
aflat câte o versiune a poveștii încă înainte ca Russ și 
Rae să coboare dealul. Peste o zi ori două, avea să ştie 
toată lumea. 

Însă nu aveau să afle chiar tot. Russ n-a putut dormi 
în acea noapte. Îi plăceau femeile, dar el era căsătorit cu 
munca; trecuseră aproape treizeci de an de când se con- 
siderase ultima oară „îndrăgostit“. Însă nu găsea alt cu- 
vânt pentru a descrie sentimentele pe care le avea față 
de Rae. Nu și-a putut-o scoate din minte. Ce noroc pe 
el; nu putea crede cât de mult îi schimbaseră viaţa eve- 
nimentele din acea zi. 

Și nu știa nici măcar jumătate din adevăr. 

LOS ANGELES, CALIFORNIA, 
25 IUNIE 2021 


Amprentele l-au dat de gol pe mutant. Adevărata 
Rae Archer și-a schimbat permisul de conducere, iar 
amprentele ei au intrat în baza de date a Serviciului de 
Securitate Internă. 

Într-o fracțiune de secundă, un computer le-a sem- 
nalat ca fiind identice către un set care se afla în baza de 
date a CIA. Cei de la CIA le-au mulţumit celor de la 
Securitate Internă și au promis că mai departe se vor 
ocupa ei de caz. 

Fără ca măcar să știe, toți cei care lucrau la proiectul 
Poseidon își puseseră amprentele la dispoziția unui 
spălător de vase care era, de fapt, angajat al CIA. Când 
s-a descoperit că existau două Rae Archers cu amprente 
identice, iar una dintre ele era angajată în cadrul unui 
proiect ştiinţific ultrasecret, cei de la CIA au sărit în sus. 

La reședința doamnei Rae Archer a apărut un domn 
numai zâmbete de scuze de la Poliția din Los Angeles, 
care a spus că trebuia să recolteze din nou amprentele 
pentru carnetul de conducere; cele dinainte se rătăciseră. 


camuflaj 255 


Adevărata Rae Archer s-a arătat plăcut surprinsă că 
organele statului se deranjaseră să se deplaseze până la 
domiciliul ei, în loc să o invite la sediul lor, dar şi-ar fi 
dorit să fi fost prevenită de acea vizită; arăta ca naiba, 
după părerea ei. Atrăgătorului ofiţer nu-i păsa, și nici 
femeii ce rămăsese în mașină și făcuse câteva fotografii 
cu o cameră specială. 

Apoi, la Langley, o clădire oarecare care slujise ace- 
lorași scopuri vreme de șaizeci de ani, agenţii au exami- 
nat probele și au analizat ce era posibil, legal și modul 
de procedură. 

Aveau la dispoziţie câteva minute de imagini video cu 
Rae Archer, mamă de tripleţi, destul de stresată, și șase 
imagini de computer cu Rae Archer, asistentă de labora- 
tor din Samoa. La prima vedere, arătau la fel, înfățișând o 
americancă de origine japoneză, foarte atrăgătoare. 
Faptul că semănau ca siluetă sau trăsături faciale nu era 
neobișnuit; însă faptul că amândouă aveau aceleași am- 
prente și modele ale retinei sugera că femeia din Samoa 
reprezenta un nou tip de spion, pesemne o clonă. 

Dar cine s-ar fi chinuit să o cloneze pe Rae Archer 
și cine ar fi reușit să facă așa ceva în anii nouăzeci? 

Au făcut o investigaţie și li s-a confirmat că nu era o 
realizare a CIA, şmecheriile cu amprentele și cu retina 
nu făceau parte din arsenalul agenţiei. Modelul retinei 
se putea falsifica prin substituirea de date, însă ampren- 
tele fuseseră obţinute de pe un pahar de apă pe care 
spioana îl dăduse spălătorului de vase. 

Au considerat că trebuia cu orice preţ să o contac- 
teze și să o ia la întrebări. 

APIA, SAMOA, 
15 IULIE 2021 


Părerile contradictorii ale oamenilor în legătură cu 
Rae i-au stârnit interesul mutantului, făcându-l în ace- 
lași timp să se amuze. Unii au calificat-o imediat drept 
o nerușinată pusă pe manipularea oamenilor, ori de-a 
dreptul o nimfomană. Mulţi bărbați s-au bucurat pen- 
tru Russ, un hoţ bătrân, cum ziceau ei, ori au fost de-a 
dreptul geloși. Rae nu se farda și se îmbrăca extrem de 
sobru, cel puţin la birou, însă bărbaţii au afirmat că o 
simţiseră drept o femeie pusă pe cuceriri încă de la în- 
ceput. Cei care o văzuseră înotând, remarcaseră o parte 
din tatuajul reprezentând un soare răsărind ce fusese 
aplicat pe fundul ei obraznic. 

Unii dintre bărbați și mai toate femeile și-au dat to- 
tuși seama că era vorba și de altceva, nu doar de sex. 
Felul în care ea îl privea pe Russ; modul în care vocile 
li se schimbau când se adresau unul altuia. 

După ziua de chiul, majoritatea oamenilor s-a în- 
tors cu forțe sporite la muncă. Câţiva nu beneficiaseră 

de ziua liberă ca să reflecteze asupra absenței rezulta- 
telor — poate sosise vremea să se apeleze la oficialități. 

Iar acestea venea, dar nu pentru a pune umărul la 
decriptare. 

Doi agenți CIA, dându-se drept o pereche în voiaj 
de nuntă, şi-au rezervat cea mai elegantă cameră de la 
hotelul Angie Grey pe o săptămână. Alți patru agenți 
au închiriat camerele alăturate. Sosiseră în Samoa Ame- 
ricană cu un avion militar şi veniseră până în Apia cu 
feribotul, astfel că nu au mai avut probleme cu con- 
trolul bagajelor. 

Un al șaptelea agent, o doamnă în vârstă, cu părul 
alb, şi-a luat o cameră la pensiunea unde stătea Rae 
Archer. La o oră după ce camerista a făcut ordine, ca- 
mera lui Rae a fost împânzită cu microfoane. 

Supravegherea nu a dat nici un rezultat. Mutantul 
s-a arătat imediat precaut, mimând la perfecțiune com- 
portamentul uman. A mâncat, a băut și a ieșit afară la 
intervale regulate, și a stat întins pe întuneric în fiecare 
noapte. lar faptul că, în loc să doarmă, analiza 31 433 de 
unu și zero, nu putea fi observat de nimeni. 

De trei ori, ea a venit dimineața devreme, după 
ce-și petrecuse noaptea cu șeful ei. Din acest motiv, nu 
era recomandată abordarea directă, adică contactarea 
directă a celor de la Poseidon și informarea lor în legă- 
tură cu misterioasa lor angajată. În afară de legătura 
ei amoroasă cu cel de-al doilea om din companie, ceea 
ce au aflat despre Jack Halliburton nu i-a făcut să fie 
mai optimişti privind dorinţa lui de a coopera cu in- 
stituția guvernamentală americană. Omul se slujise cu 
cinism de Marina SUA pentru a aduna o serie de spe- 
cialiști talentaţi, angajându-i cu salarii mult mai mari, 

și renunțase și la slujba proprie după o ceartă presărată 
cu vorbe sarcastice. Între timp, el renunţase și la cetă- 
țenia americană. 

Cealaltă abordare directă, răpirea femeii de pe stra- 
dă sau din camera ei, prezenta unele avantaje — cu toate 
că nu avea habar că le-ar fi fost mai ușor să „răpească“ 
un tanc Powel — dar, cum nu aveau jurisdicție acolo, ar 
fi vrut să procedeze cu mai multă subtilitate. S-au slujit 
de o momeală, una indirectă. 

Russ îşi depusese cartea de vizită într-o cutie pentru 
participarea la o tombolă lunară, prin care se atribuia 
un sfârșit un sfârșit de săptămână la hotelul Aggie 
Grey, în cea mai elegantă cameră, ori în apartamentul 
prezidenţial. După plecarea perechii de proaspăt căsă- 
toriţi, l-au „ajutat“ să câștige camera cea mai elegantă în 
weekendul următor. 

Știau că, mai devreme ori mai târziu, vor trebui 
să discute și cu Russ. Era preferabil să o facă fără 
ocolișuri. 

Existau trei posibilităţi: primul va sosi Russ, ori Rae, 
apoi vor intra împreună. Ultima variantă era improbabi- 
lă, deoarece amândoi se purtau cu discreţie. Însă echipa 
CIA se pregătise pentru oricare dintre variante, precum 
ȘI pentru situaţia în care nu ar fi apărut nici unul. 

Dacă Russ ar fi ajuns primul, trebuia să i se dea niște 
explicaţii imediat. Numai că prima a fost femeia. 

Mutantul a intrat în camera somptuoasă, și-a zvârlit 
geanta cu obiecte personale pe pat și s-a dus în baie să-şi 
aranjeze părul. A auzit un sunt vag din hol, produs de 
un bărbat, care băgase o pană între ușă și ramă, ca să o 
blocheze, apoi a urmat sunetul unei uși deschizându-se 
și închizându-se. 

Femeia s-a grăbit să iasă din baie și i-a văzut pe băr- 
batul şi pe femeia care tocmai pătrunseseră, venind din 
camera alăturată. 

— Nu-ţi îngreuna situația, l-a sfătuit bărbatul. Ştii 
bine de ce suntem aici. 

Mutantul i-a răspuns mecanic, analizând în același 
timp diferite soluții de ieșire: 

- Mai bine-mi spui tu. 

— Nu ești Rae Archer. Dar semeni atât de bine cu 
ea, încât sigur ești o clonă a ei. 

— Nu ştiu despre ce vorbești. 

— Am discutat cu adevărata Rae Archer, care se află 
în Pasadena. Eşti altcineva. 

— Pentru cine lucraţi? l-a întrebat mutantul. 

Femeia a dat din umeri. 

— Pentru comunitatea de informații a Statelor Unite. 

- Înseamnă că nu aveţi jurisdicție aici. 

- Vrem să ne răspunzi la niște întrebări. 

Mutantul și-a ridicat de pe pat geanta cu lucruri 
pentru noapte. 

— Nu vreau. 

Ajuns la jumătatea drumului spre ușă, a auzit ples- 
netul unei benzi de cauciuc și a simţit o înţepătură în 
mijlocul spatelui. A întins mână — dovedind o supleţe 
neobișnuită — și a scos din carne o săgeată cu aripioare 
de plastic. 

Bărbatul ţinea în mână ceva ce semăna cu un pistol 
de jucărie. 

- N-o să păţești nimic, a zis el. Doar o să ameţești 
puţin. 

Mutantul a examinat săgeata, a mirosit-o și a scutu- 
rat-o în dreptul urechii. 

— Se pare că a mai rămas ceva în ea. 

— Nu durează mult... 

Agentul a scos un geamăt, a scăpat pistolul și a că- 
zut în genunchi. Săgeata îi era înfiptă în gât, iar acul 
pătrunsese adânc în artera carotidă. A reușit să și-o scoa- 
tă, dar genunchii i-au cedat și a căzut lat, cu braţele și 
picioarele tremurând, apoi mișcându-se convulsiv. 

— Ar trebui să fii atent unde-ţi injectezi asta, a spus 
mutantul. 

A încercat să deschidă ușa, însă aceasta era blocată. 
A auzit fâșâitul slab al unui obiect metalic frecându-se de 
piele și, din trei pași uriași, s-a aruncat asupra femeii, îna- 
inte ca ea să poată ridica pistolul automat pentru a trage. 
I-a smuls arma în lateral și a auzit o plesnitură, semn că 
îi rupsese degetul, după care arma s-a descărcat, aproape 
fără sunet, în perete, după care i-a smuls-o din mână. 

Femeia a scos un răcnet de durere, iar un bărbat 
scund a apărut pe ușa dinspre camera alăturată cu o 
pușcă cu două ţevi îndreptată spre el. Mutantul a sărit în 
lături exact când primul glonţ a pornit spre el, iar fier- 
binţeala radiată de glonţ i-a trecut pe lângă faţă. A întins 
mâna după armă, iar al doilea foc i-a smuls braţul stâng 
din umăr. 

În tăcerea în care ecoul împușcăturilor răsuna doar 
în mintea bărbatului, cu sângele șiroindu-i din ciotul de 
braţ rămas, mutantul a ridicat pistolul și l-a aţintit între 
ochii omului. 

- Bang, a zis el și a dat drumul armei pe podea. 

A făcut apoi doi pași și s-a slujit de canapea ca de o 
trambulină, trecând prin ușa de sticlă ce dădea în bal- 
con. S-a izbit de balustradă şi s-a rostogolit peste ea, că- 
zând peste copertina de deasupra intrării în hotel. 

Russ era la jumătate de intersecție depărtare, și ridi- 
case capul auzind zgomote de împușcături. A văzut pe 
cineva alunecând pe copertina hotelului și aterizând pe 
pavaj, după care pornise în goană, cu sângele șiroind 
din ciotul de braţ. 

Părea să nu aibă faţă, de parcă și-ar fi tras un ciorap 
peste cap. Nedumerit, Russ s-a frecat la ochi. 

Silueta a alergat peste trafic, călcând pe capota unui 
automobil ce se îndrepta spre sud, apoi pe capota alteia 
ce mergea spre nord, după care a ajuns pe trotuarul de 
vizavi, a sărit peste gardul scund ce dădea în parcul din 
jurul portului, și, în vreme ce turiștii și familiile ieșite la 
plimbare căscau gura, a ţâșnit ca un sprinter și a trecut 
peste digul spargeval într-un plonjon lung. 

Până când a ajuns prima persoană la spargeval, pe 
apă nu s-au mai văzut decât câteva vălurele. O sirenă a 
început să vuiască ascuţit. 


Mutantul și-a căutat adăpost pe fundul apei din port, 
sub umbra unui tanc petrolier care avea pescajul la ju- 
mătate. S-a străduit să devină pește în cel mai scurt timp, 
transformând oasele în cartilaje și dinţii, mușchii și in- 
testinele în forma fusiformă a unui rechin de recif; haine- 
le pline de sânge au rămas în urmă ca un indiciu evident. 

Metamorfoza era aproape încheiată când a auzit 
scafandri aruncându-se în apă, în locul pe unde sărise 
e]. A inspirat o gură sănătoasă de apă călduță, ameste- 
cată din plin cu motorină — un gust delicios — şi, deve- 
nit tot un mușchi, s-a avântat înot spre marea deschisă. 


Un elicopter adus de poliție a efectuat un zbor de 
recunoaștere la mică înălțime pe deasupra portului și, 

folosindu-se de binocluri și de sonar, oamenii de la 
bord nu au observat nimic altceva decât pești și gunoa- 
iele obișnuite atât de la suprafaţă, cât și de pe fund. Doi 
rechini mari, unul dintre ei speriat evident de eli- 
copter, ȘI atât. 

Russ nu recunoscuse silueta respectivă ca fiind fe- 
meia pe care o iubea. Încercând să facă ordine în im- 
presiile vizuale — știa că pe insulă se aflau echipe de 
turnare ale unei companii de film; s-a gândit că pe- 
semne foloseau hotelul Aggie Grey ca decor pentru 
vreo secvență de acţiune — de aceea a intrat în hol ca 
un somnambul. 

Toţi cei aflaţi la recepţia se grăbeau să telefoneze 
care încotro. Doi polițiști cu pistoalele scoase au trecut 
în viteză pe ușa de intrare și au urcat valvârtej la etaj. 
Cât i-a urmărit gonind, Russ s-a trezit cu un bărbat 
alături de el, care l-a întrebat: 

- Domnul Russ Sutton? 

Bărbatul care îl interpelase era scund, solid și miro- 
sea ciudat. A praf de pușcă? 

— Cine sunteţi? 

Omul i-a prezentat o legitimaţie. 

- Kenneth Swanwick. Investigator, CIA. 

Russell a clătinat din cap. 

— Și ce vreți cu mine? 

— Rae Archer e spion. Noi... 

— Asta face parte din film? 

De astă dată, a venit rândul agentului să rămână 
nedumerit. 

— Ce film? 

— Cel pentru care se trag acum cadre în apropierea 
cascadei. 

Omul a inspirat adânc. 

— Nu e vorba de nici un film, a zis el și i-a arătat din 
nou legitimațţia. Ne-am slujit de tombola aceea pentru 
a organiza acţiunea de prindere. Știam că Rae Archer e 
spion și am vrut să o luăm pe nepregătite. 

— Hai să fim serioşi. Cum să fie spion? 

Cu toate acestea, anumite ciudăţenii începuseră să 
se cristalizeze în mintea lui. 

— Am prins-o pentru interogatoriu, iar ea a ucis un 
agent, a rănit un altul și a scăpat trecând printr-o ușă 
de sticlă. 

— Nu se poate să fi fost ea. Poate e cineva care-i 
semăna. 

— Păi, tocmai asta e problema, a spus Swanwick, și 
credem că putem face și dovada. 

— Stați puţin, a zis Russell și a arătat spre ușă. Asta 
a fost... 

— Nu ştim cine a fost. Dar s-a dat drept ea. Arăta ca 
Rae Archer. Avea până şi amprentele ei. 

- Dar... 

— Dar adevărata Rae Archer se află încă în Califor- 
nia. Am discutat cu ea. Susţine că nu știe nimic și sun- 
tem înclinați să-i dăm crezare. 

Curând li s-a alăturat o femeie atrăgătoare, a că- 
rei faţă încordată avea aceeași culoare cu părul: cenu- 
șiu-deschis. 

— Dumnealui este domnul Sutton ? 

— Da, i-a răspuns Swanwick. E puţin descumpănit. 

— De parcă noi am fi altfel. (La fel de înaltă ca 
Russell, femeia și-a aţintit ochii mari şi cenușii asupra 
lui. Datorită tranchilizantelor luate, pupilele i se micșo- 
raseră.) Mă numesc Angela Smith. 

— Şi sunteți spion? 

— Investigator. 

Russ a rămas cu privirea la ochii ei stranii. 

— Iar acesta nu este un film, adevărat? 

— Aș vrea să fie așa. Am putea reface decorurile și 
am trage încă o dublă. Apoi, adresându-se lui Swan- 
wick: Trebuie să pleci cu polițiștii peste câteva clipe. 
Când ajungi la secție, trebuie să găsești acolo și un 
avocat. Apoi s-a răsucit cu scaun cu tot spre Russell: 
Aşi cunoscut-o pe Rae Archer mai bine decât oricine. 
Aşi avut relaţii intime cu ea. 

Russ a încuviinţat cu precauţie printr-un gest, apoi 
a scuturat din cap: 

— Ascultaţi-mă, nu putea face așa ceva. Sub nici 
o formă. 

- Înseamnă că nu a fost ea, s-a grăbit Swanwick să 
intervină. Indiferent cine a fost, s-a dovedit de o peri- 
culozitate extremă, și este încă în libertate. 

Trebuie să stăm de vorbă, dar nu putem urca în ca- 
meră, a spus Angela. I-am încurca pe polițiști. Cu mâna 
bandajată, a făcut un semn spre bar: Unchiul Sam vă 
oferă o bere. 

Au găsit neocupată una dintre puţinele mese. Bar- 
manul a apărut imediat şi le-a luat comanda. Pe fereas- 
tra care dădea spre parc și port se vedea un grup tot mai 
numeros de oameni curioși, îndemnați din când în când 
să se retragă de doi polițiști care purtau uniforme de 
paradă ce săreau în ochi. 

- Doar o clipă, încercaţi să vă gândiţi la Rae ca la o 
spioană, i-a sugerat Swanwick. Aţi avut cumva impre- 
sia Că a încercat să vă stoarcă de informaţii? 

Asta dădea relaţiei o interpretare supărătoare. 

— Nu tocmai, a spus Russell, pe un ton ce-i trăda 
nemulțumirea. Amândoi lucrăm la acelaşi proiect. Am 
discutat mereu despre el. La fel face toată lumea care 
participă la proiect. 

— Gândiţi-vă la situație altfel — au! Făcând un 
gest mai larg, se lovise la degetul bandajat. Se presu- 
pune că ea era astronom. V-a convins că avea pregătire 
în domeniu? 

— Fără îndoială. Ca să vă convingeţi perfect, ar trebui 
să o întrebaţi pe doctor Dagmar; ea este cea mai bună 
specialistă în astronomie. Dar Rae se pricepe, oricum 
mai bine decât mine. Eu sunt doar inginer în probleme 
marine, dar m-am ocupat toată viaţa de astronomie. 

Swanwick l-a aprobat cu un gest din cap. 

- A manifestat vreun interes deosebit faţă de apli- 
caţiile militare sau în domeniul apărării pe care le-ar 
putea avea acest lucru? Mă refer la artefact. 

Russ a rămas o clipă pe gânduri. 

— Apărare? Aş putea răspunde cu un nu, fără să mă 
tem, pentru că acesta e un aspect care nu prezintă inte- 
res pentru mine. Mi-aș fi adus aminte dacă ar fi încer- 
cat să stoarcă de la mine asemenea informaţii. 

În bar a apărut un poliţist care avea o puşcă cu ţevile 
retezate într-o pungă de plastic. Swanwick s-a ridicat. 

— Aţi împușcat-o pe femeie cu această puşcă? 

- În legitimă apărare. Femeia a... 

- Da, bine, a zis polițistul, și i-a făcut semn unui 
subofițer din spatele lui, care s-a apropiat imediat cu o 
pereche de cătușe. 

- Nu este nevoie, a spus Swanwick, însă polițistul 
solid l-a răsucit cu brutalitate și i-a pus cătușele la 
mâini. Femeia avea o armă în mână, a spus el. 

— Iar dumneata aveai asta în cameră ca să goneşști 
șoarecii ? l-a ironizat primul polițist, care s-a întors spre 
Russell. Doctore Sutton, vă rog să așteptați aici cu 
doamna dumneavoastră. Curând va veni cineva să vă ia 
declarația. 

I-au urmărit pe cei trei îndepărtându-se. 

— A împușcat-o cu... cu pușca aceea? 

— A și nimerit-o. I-a smuls un braţ. (Vreme de o 
clipă, s-a lăsat tăcere mormântală. Oamenii de la cele- 
lalte mese se uitau la ei. Femeia a scos un oftat de ciu- 
dă.) Fiindcă veni vorba de „doamne“ ? 

Russ a făcut un semn. 

— După magazinașul de cadouri, pe hol, la stânga. 

Fa și-a luat şi poșeta. 

— Mă întorc imediat. 

Lucru deloc surprinzător, Russ n-a mai revăzut-o. 

FALEOLO, SAMOA, 
15 IULIE 2021 


Ajuns de cealaltă parte a recifului, mutantul a rămas 
în ape relativ adânci, îndreptându-se încet spre vest, că- 
tre aeroportul de la Faleolo. În ziua următoare, de 
acolo decola un avion spre Honolulu. 

Recăpătându-și forma umană, va ieși pe țărm după 
căderea întunericului. Se va ascunde o vreme, apoi va 
intra în aeroport. Apoi va rezolva problema de a-și 
procura bilet fără pașaport ori cărți de credit. Putea 
crea bani falși, dar chiar și în circumstanţe normale ar fi 
dat naștere la bănuieli dacă și-ar fi cumpărat un bilet 
scump cu numerar. Ca samoan poate ar fi trecut neob- 
servat, dar nu știa limba îndeajuns de bine ca să treacă 
drept băștinaș. 

Cu optzeci ori nouăzeci de ani în urmă, ar fi 
găsit pe cineva singur, l-ar fi ucis și s-ar fi slujit de 
identitatea şi biletul lui. Acum, așa ceva i se părea 
monstruos. Poate că ar fi luat locul celui care-i retezase 
braţul lui Rae. Lumea ar fi fost un loc mai bun fără un 
asemenea om. 

Până a ajuns la Faleolo, și-a formulat un plan mai 
bun. Presupunea și riscuri, dar putea să-și găsească din 
nou scăparea în apă. Exista posibilitatea ca oamenii 
să-şi dea seama de acel procedeu, însă el îl salvase de câ- 
teva ori de-a lungul vremii. | 

A depășit Faleolo cu aproape un kilometru, ca să 
ajungă într-o zonă mai puţin luminată. Luna, aflată în 
primul pătrar, nu-i crea probleme. A rămas în apa mică 
și s-a transformat. 

A transformat aproape jumătate de kilogram din 
propria substanţă într-o pungă de plastic plină cu banc- 
note uzate de cincizeci și o sută de dolari. Din alte cinci 
kilograme, și-a creat un rucsac cu haine murdare și un 
portofel, în care avea suficienţi bani locali, tala, pentru 
câteva călătorii cu taxiul și o noapte de beție, având 
o nouă identitate și un permis de conducere emis în 
California pe numele persoanei pe care a creat-o cu 
multă durere. Newt Martin, un tip obișnuit de vizita- 
tor într-un asemenea colț de lume. Tânăr și neliniștit; 
care fuge de ceva. Având suficienţi bani pentru droguri 
și un loc de dormit, şi poate chiar ceva în plus. Chiar 
foarte mult în plus. 

Și-a confecţionat un pașaport convingător la o in- 
specţie vizuală. Computerul de la punctul de trecere al 
frontierei nu s-ar fi lăsat prostit. 

La opt și jumătate s-a furișat pe țărm, și-a stors 
apa din părul lung şi blond, și a pornit spre aeroport. 
S-a urcat într-un taxi și i-a cerut șoferului să-l ducă 
la ceas. 

Planul de acţiune era simplu. Trebuia să găsească un 
tânăr american destul de disperat ca să-și „piardă“ tem- 
porar portofelul cu pașaport și bilet, în schimbul unei 

sume mari de bani. Tânărul își va da mult mai târziu 
seama că nu a fost vorba doar de atât. 

„Ceasul“ era un turn construit la începutul secolu- 
lui XX în centrul orașului, devenind un reper principal 
pentru toată lumea. Mutantul a plătit taximetristului și 
a pornit pe Beach Road către port. Ştia că acolo, la ju- 
mătatea distanţei până la hotelul Aggie Grey, existau 
câteva baruri mai prăpădite, dar nu călcase niciodată în 
vreunul dintre ele. Newt Martin sigur avea să o facă. 

Barul Bad Billy i s-a părut promiţător. Mirosul spe- 
cific se simţea încă din stradă: bere vărsată pe jos și fum 
de ţigară pătruns până și în mobilier. Muzică rap, veche 
de douăzeci de ani, dată la maxim. Mutantul s-a strecu- 
rat printr-o masă de oameni ce stăteau în ușă, ca să mai 
tragă o gură de aer curat, și s-a apropiat de bar. Acolo 
se aflau doar alți doi clienți, deoarece restul jucau bili- 
ard ori stăteau pe scaune pliante în jurul unor măsuţe 
doldora de băuturi, discutând cu voce tare în cel puţin 
două limbi. Auzul lui extrem de fin a surprins și o a 
treia limbă, franceza, vorbită de o pereche refugiată 
într-un colț; cei doi comentau în șoaptă ceea ce se pe- 
trecea în jurul lor. 

O conversaţie purtată în engleză se referea la în- 
tâmplările ciudate de la hotelul Aggie Grey. Unul din- 
tre samoani avea un prieten în poliţie, de la care aflase 
că fusese vorba de o acţiune de spionaj industrial care 
se ratase. 

„A, a spus altcineva — focuri de pușcă și superspioni 
ca-n filmele cu Jackie Chan. Asta era doar o chestie pu- 
blicitară pentru lansarea unei noi pelicule.“ 

Dorind să atragă atenţia asupra sa, mutantul a co- 
mandat un martini dublu. A trebuit să explice ce voia și 

s-a ales cu un pahar de jumătate de litru cu gin prost și 
cu un sfert de lămâie care plutea deasupra lichidului. 
(Cum făcuse și pe barmanul, știa ce era acela gin prost. 
Poșirca aceea provenea de la o distilerie aflată în afara 
oraşului și era îmbuteliată în sticle mari de plastic pro- 
venite de la băuturi răcoritoare.) 

Aroma era interesantă, amintind de gustul apei de 
santină și de scurgeri accidentale de carburanți. 

O prostituată aromată, de origine samoană, s-a 
apropiat de el. 

— Ce bei acolo? 

Era încă tânără, dar devenise deja pufoasă. 

„Ce-ar fi să mă cauţi în altă parte?“ a gândit mu- 
tantul. „Vezi-ţi de drum, dispari“ — apoi, trecând în 
revistă expresii folosite de-a lungul deceniilor — 
„şterge-o, caramba, mișcă-ţi fundul, fă pași, mă lași să 
respir?“ Cu toate acestea, i-a răspuns: 

— Martini? Vrei şi tu? 

— Ce trebuie să fac pentru asta? 

— Nu de tine am eu nevoie acum. 

Fa s-a aşezat pe scaunul înalt, iar pe sub fusta scurtă 
s-a văzut că nu avea nimic altceva. 

— Știu eu niște tipi... 

— Nu în sensul acela. Mutantul a atras atenţia fetei 
de la bar; a arătat cu degetul spre paharul său, apoi la 
spaţiul din faţa fetei. Știi unde-s băieții cu droguri? 

— Of, Doamne, a zis ea și a privit în jur. Acum sunt 
poliţişti peste tot. După ce s-a întâmplat la Aggie... 

Fata de la bar a adus băutura, iar mutantul s-a dat 
puţin în spectacol căutând o bancnotă de douăzeci în 
teancul gros de bani. 

— Am fost plecat din oraș. Ai văzut ce-a fost acolo? 

— Nu, dom?le. Era amiază. Nici nu mă sculasem la 
ora aia, a zis ea și a rămas cu ochii lipiţi de portofelul 
lui până când el l-a închis. Îţi aduc orice dorești. 
Omule, să nu ieşi pe stradă, fin'că polițiștii îi saltă pe 
toți palagi (albii) pe care nu-i știu. 

— Stai puțin aici. 

Mutantul s-a dus la toaleta bărbaţilor, adică o 
singură cabină mizeră și, profitând de lumina scăzu- 
tă, a operat niște schimbări minore. A revenit la bar 
cu aceleași trăsături, dar cu pielea mai bronzată și 
păr blond. 

— A, asta-i altceva, a zis ea, și a dat cu degetul pe faţa 
lui, după care a verificat dacă i-a rămas vopsea pe el. Și 
cât te ţine asta? 

- O zi, ori două. Așa, și ce crezi că s-a întâmplat la 
Aggie Grey? 

— Se spune că a fost o chestie de cascadorie. Câteva 
focuri de armă, iar după aia, un tip a sărit prin geam, 
a căzut pe chestia aia de pânză de deasupra intrării, 
cum se chea... 

- Copertină? 

— Așa, bravo. Și apoi individul a traversat ca nebu- 
nul strada și parcul și s-a aruncat în apă. Se zice că 
glonţul i-a smuls un braţ, sânge cât cuprinde peste tot, 
dar nimic nu l-a oprit, ce mai, ca-n filme. 

— Şi cei care filmează în oraș ce-au spus? 

— Cică n-au fost ei, dar știi cum e, vorbe. 

- Da, ştiu. Bea restul și să mergem. 

- Unde? 

— Să caut ceva de tras pe nas. La vânzători. 

Mutantul a băut dintr-o înghițitură jumătate din pa- 
har. Fata a încercat să-l imite, dar a apucat-o un acces 

de tuse. Barmaniţa a adus un pahar de apă și i-a aruncat 
mutantului o privire tăioasă. 

— Cred că-i de ajuns, a spus el, după ce fata s-a li- 
niștit Și a început să respire mai mult sau mai puţin nor- 
mal. Din ce-or fi făcând băutura asta? 

Ea a suspinat şi a coborât destul de nesigură de pe 
scaunul înalt. 

— Ştiu undeva o petrecere. Dacă te duc acolo, și gă- 
seşti pe cine trebuie, ai grijă și de mine? 

— Şi asta ce-nseamnă ? 

— O sută de dolari. 

— Mai vedem. Apoi a luat-o de umăr și a dirijat-o 
spre ieşire. Dacă găsesc ce-mi trebuie, da. 

Au mers'pe Beach Road cale de câteva intersecţii, 
apoi au intrat pe o alee cu pietriș și fără nume. Ea s-a 
oprit lângă o Toyota pe care doar rugina o mai ţinea 
laolaltă, şi, cu un scrâșnet sfâșietor, a deschis portiera 
șoferului. 

— Gata, mergem. 

— Eşti în stare să conduci? a întrebat mutantul, apoi 
a constatat că portiera de pe partea lui nu se deschidea. 
Aflată în maşină, fata s-a aplecat și a i-a făcut vânt de 
două ori. 

— Da, da. Hai, urcă. 

Înăuntru mirosea a mucegai şi marijuana. 

La a treia încercare, motorul, mai vechi decât şofe- 
rul, a pornit, după care au rulat pe hopurile de pe alee. 
Fata conducea cu precauţia pedantă a celor deja beţi, 
mergând într-un zigzag larg. 

— Nu mă lași pe mine să conduc? 

Nu putea muri, dar nu voia să atragă atenţia poliţiei 
rămânând în viaţă în caz de accident. 

— Nu, îmi place să conduc. 

Fata a reușit să șofeze pe drumul sinuos la deal, pe 
care mutantul l-a recunoscut drept cel care ducea spre 
conacul lui Stevenson. Din fericire, traficul era liber. 
Fata a rămas tăcută. Se concentra ca să mențină mașina 
pe centrul șoselei. 

Au trecut de Vailima și au ajuns într-o zonă îm- 
pădurită, unde nu se vedea nici o casă în apropierea 
șoselei. 

— Uită-te după o panglică portocalie pe partea ta, i-a 
spus ea, încetinind mult. Legată de un copac. În jurul 
trunchiului. 

— Uite-o acolo, a zis mutantul, apoi și-a dat seama că 
niște ochi umani nu ar fi reușit să zărească acel copac. 

— Unde? Că eu nu văd. 

Fata s-a uitat mijindu-și ochii pe deasupra volanu- 
lui, clipă în care roțile din dreapta au intrat pe pietrișul 
de pe marginea drumului. Vrând să redreseze mașina, a 
tras prea tare stânga de volan și a intrat binișor pe con- 
trasens, silind un bărbat călare pe un scuter Vespa să 
iasă de pe şosea. Omul a strigat ceva în samoană, dar 
și-a văzut de drum. 

— Ai încredere în mine, e acolo. 

După două sute de metri, lumina farurilor a căzut 
pe panglica portocalie, de fapt o bandă de plastic sco- 
rojită de soare. Fata a intrat pe un drum neamenajat din 
imediata apropiere a copacului legat cu banda colorată. 

— Mamă, ce ochi ai, s-a minunat ea. 

Abia au văzut drumul pe care trebuiau să meargă, 
iar mutantul s-a ţinut mai bine de banchetă. În câteva 
rânduri, au nimerit în gropi atât de adânci, dar acope- 
rite cu apă încât, hurducându-se, mașina a gemut din 

toate încheieturile, iar arcurile au azvârlit-o pe fată cu 
capul de tavan. Asta a făcut-o să râdă. 

Au ajuns într-un târziu la o casă în stil occidental, 
care nu-şi prea găsea locul acolo. Dindărătul storurilor 
răzbăteau câteva raze de lumină. Pe aleea circulară stă- 
teau parcate mai multe mașini. Erau și câteva rable ca 
aceea pe care o conducea fata, dar și câteva noi, două ta- 
xiuri și chiar o limuzină sclipitoare. 

„Prea mulți oameni“, a gândit mutantul. Trebuia să 
fie precaut. 

Au mers pe un podeţ din scânduri așezat pe solul 
înnoroit. A simţit mirosul lemnului de pin folosit la 
construcţia ei; dar și de vopsea. Casa era nouă. Aface- 
rile păreau să fie profitabile. 

Fata s-a proptit în sonerie, iar ușa de intrare s-a cră- 
pat o idee. Un bărbat negru și înalt a privit-o de sus: 

- Mo'o. Ai găsit bani pe undeva? 

Fa a făcut un semn în direcţia mutantului. 

— El e blindat. 

Negrul l-a privit în ochi mai lung decât ar fi fost 
normal. 

— De ce ar trebui să am încredere în tine? 

- Nu-i nevoie. Nu cunosc pe nimeni aici. Gagica 
asta a zis că mă duce undeva ca să găsesc niște negustori. 

- Cumperi ori vinzi? 

— Acum, cumpăr. 

— Să văd cu ce te lauzi. 

Negrul a aprins o lanternă. Mutantul a deschis por- 
tofelul și a răsfirat bancnotele. Omul a murmurat ceva, 
apoi i-a pus fasciculul lanternei în ochi. 

— O să riscăm, a zis el și a deschis ușa pe jumătate. 
Să ştii, dacă ești polițist, familia o să-ţi moară în faţa 
ochilor. Apoi, şi tu. 

Mutantul a ridicat din umeri. 

- Nu-s polițist, şi n-am familie. 

A trecut, dar bărbatul i-a barat calea fetei. 

— Dar am bani, a protestat ea. El plătește. 

— O sută, a confirmat mutantul și a scos două banc- 
note de cincizeci din portofel și i le-a întins. 

Bărbatul de culoare a luat banii, dar a continuat să 
blocheze calea fetei. 

- Mo'o , du-te acasă. Nu vreau să-mi facă maică-ta 
scandal. 

— Dar am douăzeci şi unu de ani, iar ea e o caţă. 

— Iar tu ești beată. Du-te și dormi în mașină până 
îți revii. 

— Să mă aștepți acolo, i-a spus mutantul, făcându-i 
semn să se ducă. Îţi mai dau o sută dacă găsesc ce caut. 

Fata a plecat mormăind și bălăngănindu-se. 

Înăuntru, lucrurile arătau ca și cum petrecerea s-ar 
fi terminat, dar lumea nu se îndura să plece acasă. A vă- 
zut vreo cincizeci de persoane stând în picioare, jos, ori 
întinse în diverse poziţii. O masă pe care se găseau sti- 
cle de vin și whisky și mâncare, totul răvăşit. Aerul era 
cenușiu de atâta fum de ţigară. Mutantul a identificat ți- 
gările după mirosul de fum: trabucuri scumpe, dar și de 
două parale, la care se adăuga aroma de plastic ars a co- 
cainei și mirosul tare al hașișului. Nimeni nu fuma he- 
roină, însă la vedere rămăseseră multe ace; pe masa cu 
gustări trei seringi stăteau cu acele în jos, într-un pahar 
plin cu un lichid limpede. 

Încăperea avea un aspect nefinisat, pereţii fuseseră 
zugrăviți recent cu trafaletul și, din loc în loc, se vedeau 
reproduceri ieftine de Gaugain prinse cu piuneze. Mo- 
bilierul nou era împrăștiat la întâmplare. 

— Aşa, ce să-ți dau? l-a întrebat negrul. 

- Cred că haşiş. Mutantul și-a adus aminte de vre- 
murile când lucrase la circ. Din cel negru ai? 

— Ai vrea tu. Mai toată lumea fumează ceva diluat. 

Mutantul a clătinat din cap. 

- Nu vreau nimic din Maroc. Ce ai din Asia? 

— Roșu și auriu. Dar te costă. 

— O punguţă de haşiş auriu, cât e? 

Omul a zis 250, iar mutantul l-a făcut să coboare la 
210 dolari. 

A luat marfa și un tub de fumat și s-a așezat pe un 
scaun pliant dintr-un colț, de unde putea vedea tot ce se 
petrecea în încăpere. 

Haşişul avea o savoare interesantă. Ardea degajând 
multă căldură, probabil datorită aditivilor. 

Mutantul a căutat din ochi pe cineva care să aibă ae- 
rul că este învăţat cu mulți bani, dar că l-a cam lăsat no- 
rocul. Probabil cineva care nu era localnic; în această 
categorie se încadrau cam o treime din cei aflaţi acolo. 

Era preferabil un american; unul care să semene cu 
mutantul ar fi făcut lucrurile mai ușor de explicat. A re- 
marcat un bărbat de culoare cu tenul ceva mai deschis, 
care arăta foarte asemănător cu mutantul în acele mo- 
mente, dar era cu câţiva centimetri buni mai înalt și 
mult mai greu. Stătea mai retras, pe un scaun pliant, cu 
bărbia sprijinită pe antebraţ, urmărind atent o dispută 
lenevoasă dintre doi bărbaţi care stăteau pe podea cu 
picioarele încrucișate. 

Avea în mână o ţeavă de fumat, dar goală. Mutantul 
s-a apropiat și s-a așezat pe podea alături de el, și a 
aprins din nou rășina din vas. 

— Așadar, ce părere ai? s-a adresat către el unul 
dintre cei care discutaseră până atunci. Cât de vechi e 
universul ? 

— Treisprezece miliarde șapte sute de mii de ani. Nu 
mai țin minte vremurile acelea nici pe jumătate. 

Celălalt a clătinat din cap. 

— Cât pe ce. Şaisprezece miliarde. 

— S-a folosit de Tora și de teoria generală a relativi- 
tății, a spus bărbatul de culoare. Miroase bine. 

Mutantul i-a întins pachetul. 

— Haşiș auriu; ia-ţi de-o doză. Iar celui cu Tora i-a 
zis: O s-ţi acord un avantaj de 2,3 miliarde de ani. Asta 
înseamnă șase zile lungi, nu? 

Apoi omul s-a lansat într-o explicație privind di- 
mensiunile reduse ale universului la începuturi. Celălalt 
participant la discuţie îl privea cu expresia unui cocker 
spaniel ce se chinuieşte să rămână treaz. Bărbatul de cu- 
loare a rupt o bucăţică, făcând din ea o bilă și a miro- 
sit-o. Apoi a dat din cap și i-a înapoiat punguţa. 

— Mulţumesc. 

Mutantul a aprins un chibrit de lemn și i l-a ţinut. 
Omul a inspirat fumul adânc și a dat din cap satisfăcut. 

— Mda, şi ce doreşti? 

— Cum adică, nu crezi în dorinţa sinceră și spontană 
de a împărți ceva? 

— Nu ești chiar atât de ameţit ca să fii generos cu 
haşiş auriu. 

— Asta demonstrează un bun spirit de observație. 

— Aşadar, vrei ceva, dar nu droguri. Înseamnă că e 
vorba de sex ori bani. (A clătinat din cap.) N-am nici 
una, nici alta. 

— Ar mai fi ceva, a zis mutantul și s-a ridicat în pi- 
cioare mimând o situaţie grea. N-ai vrea să discutăm 
afară? 

Omul a încuviințat cu un gest, dar nu s-a clintit din 
loc. A ridicat un deget și l-a privit lung. 

— A, şi nu pot ucide pe nimeni. N-aş vrea să mai trec 
încă o dată prin asta. 

Cei doi bărbaţi interesaţi de vârsta universului au ri- 
dicat privirea, dar și-au păstrat expresiile impenetrabile 
pe feţe. 

— Nici pe departe nu-i vorba de așa ceva. Vino. 

Bărbatul s-a ridicat în picioare și a pășit cu o grijă 
exagerată, fiind probabil mai drogat decât părea. Mu- 
tantul i-a spus gazdei că vor reveni în casă după scurtă 
vreme. 

Când au deschis ușa, au perceput un animal care a 
rupt-o la fugă. În rest, cu excepţia sunetului produs de 
picăturile ce cădeau de pe frunze, pădurea întunecată 
era tăcută. 

— Uite care-i treaba. Trebuie să mă îmbarc pe un 
avion ca să ajung mâine în America. Dar nu am nici bi- 
let, nici pașaport. 

În lumina slabă ce venea dinspre ferestrele cu storu- 
rile trase, bărbatul l-a privit printre gene. 

- Da, şi? 

— Ai pașaport? 

— Sigur. Dar nu semeni nici pe departe cu mine. 

— Nici o greață. Am mai făcut asta. 

— Da, dar o să rămân prizonier aici. Cum rezolv 
chestia asta? 

— E simplu ca bună ziua. Ţi-l trimit prin poștă de la 
Los Angeles. Însă nu e nevoie să mă crezi pe cuvânt. 

Dacă nu-l primeşti, aștepți câteva zile și te duci la amba- 
sadă ca să declari pierderea lui. Vor face verificări și-ţi 
vor elibera unul temporar; îl înlocuieşti când ajungi în 
Statele Unite. 

— Trebuie să mă mai gândesc. Și cât ești dispus 
să-mi dai? 

— Cinci mii pe loc, plus costul biletului. Probabil că 
am posibilitatea de a-mi lua la clasa întâi; asta înseam- 
nă o mie. Dar, o să-ți mai dau cinci mii dacă ajung la 
Los Angeles fără necazuri. Ţi-i trimit în pachet, odată 
cu pașaportul. 

— Pentru partea asta trebuie să am încredere în tine, 
corect? Doar ești un necunoscut pe care l-am întâlnit 
într-o casă conspirativă. 

— Ar fi bine să mă consideri o poliţă de asigurare. 
N-am nici un interes să anunţi furtul pașaportului. 

Omul a rămas pe gânduri, analizând situaţia. Mu- 
tantul a profitat de prilej ca să privească foarte atent 
în ochii dilatați ai bărbatului și i-a copiat amprenta re- 
tiniană, pentru orice eventualitate. 

— Mai pui două punguţe de hașiș auriu și facem târgul. 

Și-au strâns mâinile, prilej cu care mutantul i-a me- 
morat și amprentele digitale. Apoi și-a notat adresa la 
care să trimită banii și pașaportul. 

L-a lăsat să aștepte la ușă și a reintrat să cumpere 
hașișul promis. Bărbatul a spus că vrea patru sute de 
dolari și a rămas de neclintit; nu mai făcea reduceri de 
preţ decât la cantităţi mai mari. Zece punguţe ar fi fost 
o mie cinci sute. Mutantul a refuzat oferta, mulțumin- 
du-se cu două. 

Partenerul lui în ale infracțiunii le-a vrut pe loc, dar 
mutantul a refuzat; abia după ce avea biletul în mână 

era dispus să i le dea. S-au îndreptat apoi spre locul în 
care era parcată Toyota plină de rugină. Tânăra prosti- 
tuată lăsase scaunul șoferului pe spate și dormea adânc, 
sforăind ușurel. Mutantul a transferat-o delicat pe ban- 
cheta din spate și i-a luat cheile din buzunar. 

Cât a condus spre oraș, bărbatul de culoare a dor- 
mit și el. Mutantul a vrut să evite Beach Road și centrul 
orașului; probabil că polițiștii ar fi recunoscut mașina 
și s-ar fi întrebat cine e la volan. Nu cunoștea drumu- 
rile lăturalnice, de aceea a pornit la nimereală, mergând 
mai mult spre vest și sud, până când a ajuns la Fugalei 
Street despre care știa că trebuia să aibă în dreapta 
Maketi Fou -— piaţa centrală — și nimic altceva decât 
mlaștini în stânga. Apoi a ajuns lângă plajă la târgul de 
vechituri, de la marginea orașului și a intrat pe șoseaua 
ce ducea la aeroport. 

A mers încet vreme de jumătate de oră, dar a evitat 
să treacă în viteză prin gropi, pentru că nu voia să-și tre- 
zească pasagerii. Aeroportul era luminat ca ziua, iar în 
preajma lui așteptau zeci de automobile şi taxiuri. Avio- 
nul pe care urma să îl ia a doua zi trebuia să sosească 
peste o oră. Și-a mai amintit că, în ciuda orei târzii, casa 
de bilete fusese deschisă la sosirea sa, în urmă cu o lună. 

Bărbatul negru s-a frecat la ochi și a căscat; nu avea 
loc să se și întindă. 

— Gata. Dă-mi banii. Intru să-mi iau bilet pentru 
Los Angeles; ţi-l aduc și-mi dai hașișul. 

— S-a făcut. Mutantul i-a întins un teanc de banc- 
note prinse cu un elastic. Dar o să-te însoțesc. Hașișul 
rămâne aici, pentru că s-ar putea să aibă câini care să-l 
adulmece. După aceea, ne întoarcem aici. Îmi dai biletul 

şi pașaportul și păstrezi restul și hașișul. Te duc eu 
până în oraș. 

Apoi a tras maşina în apropiere de zona de așteptare. 

— De acord cu toate, mai puţin plecarea împreună 
de aici. O să iau un taxi. 

— Cum, n-ai încredere în mine? 

Omul a pufnit: 

— După ce ai biletul și pașaportul meu, ţi-aș fi mai 
de folos mort decât viu. 

- La asta nu m-am gândit, a recunoscut cu sinceri- 
tate mutantul. Cunoști mai bine decât mine cum gân- 
dește un infractor. 

— Aici ai nimerit-o, a spus omul. 

Au coborât și au intrat în clădire. Parterul era des- 
chis, fără nici un perete despărțitor. 

În jur erau zeci de oameni care stăteau pe scaune 
de plastic și citeau ori se uitau la televizor. Un grup de 
băieți și fete la vârsta adolescenţei, îmbrăcaţi cu cos- 
tume tradiționale, flecăreau bine dispuși. Ei aveau să 
întâmpine călătorii sosiți din Statele Unite cu dansuri 
ȘI cântece. 

Mutantul a urcat la barul de la etaj, iar complicele 
lui s-a apropiat de ghișeul de bilete. Nu mai era nimeni 
la rând, iar singura agentă de vânzări nici nu a făcut 
vreun efort să se arate fericită ori mai vioaie. 

Și-a luat o bere şi s-a așezat aproape de scară, de unde 
să poată urmări desfășurarea tranzacţiei. Și-a imaginat 
ce s-ar fi întâmplat în State dacă cineva, fără nici un ba- 
gaj ar fi venit după miezul nopţii şi ar fi încercat să 
cumpere un bilet pe o rută internaţională cu bancnote 
de cincizeci şi o sută. 


282 joe halGeman 


Tânăra femeie tratata totul de parcă ar fi fost vorba 
de cumpărarea unei franzele, deși s-a uitat cu atenţie la 
pașaportul bărbatului. 

Reveniţi la mașină, mutantul a verificat pașaportul 
și biletul și i-a înmânat cheile mașinu. 

- Poți conduce? 

— Dacă merg la fel de încet ca tine, sigur. Rămâi aici 
până la plecarea avionului? 

Mutantul s-a întins pare bancheta din spate și a vâ- 
rât o bancnotă în buzunarul de la bluză al fetei. 

Te întorci la casa aceea și nu povestești nimănui 
unde ai fost. 

— Mai curând m-aș duce pe jos până la mașina mea, 
ca să merg acasă. Îmi ajung senzațiile tari pe noaptea 
asta. Ce fac dacă fata se trezeşte? 

Mutantul s-a gândit puțin. 

— Cel mai bine ar fi să-i spui că m-ai lăsat undeva în 
oraș. Și... să nu te întorci mâine la aeroport. Ai putea 
avea probleme. 

— Da, mi-am dat deja seama de asta. A pornit ma- 
șina, apoi a clătinat din cap. Mare nebunie, a zis el. 

— Stai cu ochii pe cutia poștală. 

S-au privit o clipă, apoi bărbatul de culoare a demarat. 

Mutantul avea câteva lucruri de făcut, dar nu se gră- 
bea; poarta nu se deschidea decât la ora doisprezece. 
S-a întors în aeroport și și-a lăsat pașaportul şi portofe- 
lul într-un compartiment de bagaje, după care a plecat 
ca să mai pună pe el zece kilograme de carne. 

În cursul zilei i-ar fi fost mai ușor: intra într-un su- 
permagazin și cumpăra carne. De astă dată n-a riscat 
să ia câinele ori purcelul cuiva, așa că s-a îndreptat 
spre ocean. 

A luat-o de-a lungul șoselei și a ieșit din oraș. Toată 
lumea dormea, iar stelele erau acoperite de nori; cu ex- 
cepţia luminilor de la farurile mașinilor, lumea era în- 
tunecată ca tăciunele. Mutantul a ajuns la o cărare ce 
ducea spre o plajă stâncoasă şi s-a strecurat în apă. 

Nu avea nevoie să se mai transforme în pește, și-a 
întins labele picioarelor transformându-le în lopeţi, 
și-a desfăcut fălcile şi a făcut ca gâtlejul și gura să se 
dilate atât cât să poată înghiţi un peşte mare. A înotat 
fără zgomot spre recif și a cercetat în jur mai mult 
cu nasul şi senzorii de pe piele decât cu ochii — la fel 
ca un rechin, putea vedea schimbarea potenţialului 
electric ce semnala prezenţa unui pește mare ce avea 
necazuri. 

Asta însemna mâncare — a simţit o gâdilătură ușoa- 
ră şi s-a dus drept spre acel loc, unde a găsit un rechin 
de recif luptându-se cu un ton care era pe jumătate cât 
el. Mutantul a ucis rechinul dintr-o mușcătură, retezân- 
du-i coloana vertebrală, apoi a prins tonul rănit, pe care 
l-a ingerat dintr-o înghiţitură. Apoi s-a întors și a în- 
ghițit şi rechinul. 

Cei doi peşti îi asiguraseră o masă suficientă. A îno- 
tat spre țărm, și-a modelat din nou picioarele ca să in- 
tre în pantofi şi a mers pe jos până la aeroport, de astă 
dată, un american alb și masiv, și de acolo a luat un taxi 
până în oraș. 

Barul Bad Billy era încă deschis — se lăuda că era ul- 
timul care închidea în emisfera vestică — însă mutantul 
nu a vrut să atragă atenţia asupra sa, de aceea a cerut taxi- 
metristului să oprească la primul motel, Klub Lodge, 
unde și-a luat o cameră și a stat întins și a gândit vreme 
de câteva ore. 

Detesta să abandoneze artefactul, să-l părăsească pe 
Russ, și s-a gândit să se prezinte drept ceea ce era: evi- 
dent, de pe altă planetă, și probabil având legătură cu 
acea mașinărie imposibil de deschis. Însă nu voia să 
ajungă un specimen supus studiilor, și pesemne că oa- 
menii puteau bănui unele dintre aptitudinile lui ca să 
construiască o cușcă din care să nu mai poată scăpa. 

Oare Russ l-ar fi protejat dacă s-ar fi întors sub 
forma lui Rae? Nu; Russ știa deja că Rae nu era o fe- 
meie și că fusese păcălit. 

Și îl putea înșela din nou. După o perioadă de uitare, 
mutantul putea apărea sub forma altei femei, ca să-i 
câștige din nou dragostea. Asta nici măcar nu ar fi în- 
semnat că Joacă teatru. 

Însă nu era înţelept să rămână în Samoa. Peste o zi 
ori două, când își vor da seama ce fuseseră pe cale să 
prindă, americanii aveau să trimită agenţi care vor îm- 
pânzi insula. Chiar dacă nu și-ar fi dat deja seama de 
asta, și chiar dacă ar fi considerat că mutantul era un soi 
de om modificat ori maşină de spionat, americanii ar 
năpădi insula, încercând să-l descopere și să-l prindă. 
A sperat că agenţii vor căuta o femeie cu un singur braţ. 

A așteptat până la zece dimineaţa, după care a ple- 
cat în oraș; trotuarele erau destul de populate, astfel că 
prezenţa lui nu bătea la ochi, ci trecea drept un turist 
oarecare, puţin ars de soare. Când se dăduse drept Rae, 
găsise un magazin cu lucruri ieftine, ţinut de o biserică; 
s-a dus direct la el și şi-a cumpărat o valiză și câteva 
obiecte de îmbrăcăminte. Ajuns la un loc frecventat de 
turiști, și-a cumpărat două cămăși în culori străluci- 
toare și o lavalava drept amintire. Apoi, o serie de arti- 
cole de toaletă de la un magazin oarecare și două sticle 

de lichior Robert Louis Stevenson drept cadouri. În 
grupul sanitar al unei cafenele s-a debarasat de o parte 
din pasta de dinţi și din gelul de bărbierit, pentru ca 
acestea să nu arate proaspăt cumpărate, după care a luat 
un taxi și a mers la aeroport. 

A văzut trei polițiști de serviciu, și o femeie de ori- 
gine samoană, îmbrăcată sobru, care supraveghea călă- 
torii. Mutantul s-a gândit că se putea întâmpla ca 
identitatea pe care și-o alesese să fie un dezastru dacă 
Scott Windsor Daniel, american de culoare era cunos- 
cut poliţiei. 

Era preferabil să acţioneze imediat. A intrat într-un 
grup sanitar pentru bărbaţi și a așteptat să intre într-o 
cabină. Imediat ce s-a văzut înăuntru, a îndurat dure- 
rile ce însoțeau transformarea feţei și mâinilor pentru 
a semăna cu acelea ale lui Daniel. Și-a schimbat și că- 
mașa, îmbrăcând una pe care o cumpărase drept amin- 
tire, și care, în condiţiile acelea, slujea drept culoare 
de protecţie. 

Totul i-a luat cincisprezece minute. Chiar dacă cine- 
va observase că bărbatul alb intrat în cabină era negru 
la ieşire, nimeni nu a scos o vorbă. 

Primul test l-a constituit controlul pașaportului. 
O localnică a verificat documentele și scanarea retinei, 
apoi a încasat taxa de plecare, însă femeia care stătea 
în spatele ei cu braţul drept într-un bandaj legat pe 
după gât era cea de la „comunitatea de informaţii a Sta- 
telor Unite“, care fusese cât pe ce să o doboare pe Rae 
cu un glonţ. 

Nici una dintre ele nu i-a acordat o atenţie deosebită 
lui Scott Windsor Daniel, deci asta însemna că era cău- 
tată mai curând o femeie. Una scundă cu un braţ lipsă? 

S-a făcut și verificarea amprentelor, care venea în plus 
faţă de cea a retinei. Femeia-spion, destul de stângace 
din cauză că se slujea doar de un braț, a folosit o lupă 
de bijutier și, aruncând o privire, a comparat desenul de 
pe degetul mare cu cel aflat pe o cartelă. 

A trecut la fel de ușor prin celelalte verificări de se- 
curitate, ceea ce i s-a părut încurajator. Autorităților nu 
le trecuse prin cap că aveau de a face cu cineva care-și 
putea schimba forma. Au căutat în bagajul ce nu atră- 
gea atenția prin nimic, l-au verificat cu detectorul de 
metale și au trimis valiza pe tobogan, iar pe el l-au tre- 
cut printr-un controlor optic spre stupul multilingv al 
sălii de așteptare. 

S-a așezat la bar și a degustat ceva ce se pretindea a 
fi Chardonnay, și a răsfoit ziarul Observer ce apărea 
pe plan local. Scandalul de la Aggie Grey ocupa toată 
pagina întâi, cu o turnură ciudată — echipa de filmare, 
„nu aveau dreptul să declare“ dacă cele petrecute fă- 
ceau parte dintr-un film de acţiune pe care îl turnau. 
Probabil că îi instruise cineva; aparţineau unei com- 
panii americane, iar guvernul le putea face greutăți 
dacă nu cooperau. Cu toate acestea, se putea ca expri- 
marea evazivă să aibă rolul de a beneficia de publici- 
tate pe gratis. 

Nici interviurile date de oaspeţii de la Aggie Grey, 
sau de poliţişti nu aduceau lumină asupra incidentu- 
lui. Unii turiști afirmaseră la unison că „bărbatul“ care 
traversase parcul și plonjase în apa portului părea să 
nu aibă un braţ. Toţi socoteau că asta făcea parte din- 
tr-un film. 

Îi era greu să facă planuri pornind de la informaţii 
atât de sărăcăcioase. În Honolulu trebuia să se îmbarce 

pe un avion al companiei Delta, și avea de așteptat acolo 
șase ore. Ar fi fost prudent să-și schimbe identitatea 
acolo, pentru cazul în care luaseră cumva urma lui Da- 
niel. Dacă era adevărat, în Los Angeles se putea aștepta 
la un comitet de primire. Dacă domnul Daniel nu apă- 
rea acolo, fără îndoială că-l vor mirosi pe cel adevărat 
din Samoa. 

Ori puteau să-l aștepte în Honolulu. Ce era de fă- 
cut? Aeroportul nu se afla prea departe de mare, dar 
era mai greu de ieșit în regim de urgenţă din el decât din 
camera hotelului Aggie Grey. Urmăritorii se așteptau 
probabil la cineva cu puteri neobișnuite — asta depin- 
dea cine erau aceştia. Pesemne că spionii nu declaraseră 
chiar totul poliţiei. Aşadar, un scenariu era „poliţia ca- 
ută un traficant de droguri care are pașaportului dom- 
nului Daniel“, ceea ce nu ridica probleme prea mari 
pentru a scăpa. 

A lăsat deoparte acea problemă și a revenit la ocu- 
paţia mentală obișnuită, analizând cei 31 433 de biţi de 
informaţii. Ori zgomote. Și-a continuat drumul printre 
acele catralioane de permutări, timp în care a mers cu 
şirul până s-a îmbarcat, și-a ocupat locul la clasa întâi și 
a ales la întâmplare un film pe monitorul din faţa sa. A 
acceptat șampania cu o înclinare ușoară din cap şi a răs- 
puns banal la întrebările neutre ale însoţitoarei de bord. 

Dacă ar fi rămas câte o secundă la fiecare combi- 
nație posibilă a celor 31 433 de cifre, i-ar fi trebuit tot 
atât timp cât a existat Imperiul Roman. 

Nu a avut nici un vecin de scaun, astfel că timpul s-a 
scurs cu rapiditate, într-o ceaţă de zerouri și unu. A ie- 
şit din starea de reverie când trenul de aterizare a atins 
asfaltul aeroportului din Hawaii. 

Cei de la clasa întâi au coborât în mod democratic, 
permițând și câte uni reprezentant al boi polloi! să se 
strecoare printre oamenii elitei, iar mutantul a ajuns să 
intre în aeroport cu expresie neutră, privind în jur fără 
vreun interes aparte, aducând foarte bine cu un individ 
care trebuie schimbă avionul și trebuie să îndure a nu 
știu câta oară formalităţile de verificare a pașaportului 
și transferul de bagaje. 

La început n-a remarcat nimic ieșit din comun. 
Apoi însă, a văzut că fiecare punct de verificare pentru 
cetăţeni americani era protejat de câte un poliţist masiv, 
care stătea plasat între punctul de control al pașapoar- 
telor și cel de verificare a bagajelor. 

Poate că stătuseră mereu acolo. Din zborurile ante- 
rioare, când făcuse naveta între Australia și Statele 
Unite, nu-și amintea asemenea amănunte. Era însă mai 
bine să nu riște. 

A găsit două grupuri sanitare destinate celor care 
erau dispuși să ocupe un loc mai la coadă în rând, dar 
să se simtă ușuraţi. Nimerise bine și momentul. 

Când a pătruns în spaţiul de protecție dintre cori- 
dor şi toaletă, un îngrijitor cu un cărucior tocmai ieșea 
dintr-o cameră cu unelte de curățenie. După ce a arun- 
cat o privire în jur și s-a convins că nu-l vede nimeni, 
mutantul a acoperit gura şi nasul omului și l-a împins 
înapoi în cameră. 
~ I-a tras un pumn în bărbie doar cât să-l ameţească 
puţin, apoi a aprins lumina. Încăperea, de mărimea unei 
debarale, era dotată cu diverse unelte și substanțe. 


Expresie în greaca veche, însemnând „oameni de rând, 
masele“ (n. tr.). 

A găsit o rolă de bandă lată și i-a făcut un căluș din ea, 
așezându-i două bucăți și pe ochi, asta după ce i-a co- 
piat amprenta retiniană. Apoi i-a scos uniforma pe care 
a îmbrăcat-o şi l-a legat bine pe om cu bandă. 

I-a luat amprentele, l-a studiat o clipă, după care a 
stins lumina și s-a transformat. Nu a fost prea dureros 
ca să imite culoarea pielii și structura facială. Apoi a ie- 
şit cu căruciorul, lăsând ușa încuiată. 

Cât timp avea la dispoziție? Dacă polițiștii aceia îl 
aşteptau pe domnul Daniel, era vorba de minute. 

A ezitat o clipă în faţa unei uși pe care scria Acces 
doar pentru persoanele autorizate și a încercat să-și 
imagineze ce s-ar putea afla dincolo de ușa cu acel 
anunţ. Poate era locul în care oamenii de serviciu se 
duceau să fumeze. Ori nimerea într-o cameră plină de 
agenţi de securitate. 

Întorcând căruciorul, s-a îndreptat din nou către 
zona vămii. Pentru cetăţenii americani existau șase cu- 
loare, și trei pentru străini — plus unul marcat „pentru 
angajaţi“. 

A ajuns la jumătatea culoarului, când a auzit un 
strigăt: 

— Hei! Nătărăule! 

S-a oprit şi s-a întors. Iritat, un polițist gras i-a adre- 
sat câteva cuvinte. Din nefericire, erau în hawaiiană. 

A ridicat din umeri, sperând că nu toți cei care pă- 
reau hawaiieni vorbeau și limba. 

— Doar știi regulile, i-a zis polițistul. Unde naiba 
te duci? 

— Până la mașină, a spus mutantul. Am mâncarea 
în răcitor. 

— A, cina lichidă. Măcar lasă căruţul aici, bine? 

Mutantul a făcut cale întoarsă și a parcat căruțul ast- 
fel să nu deranjeze. 

Ajuns afară, uniforma îl scotea în evidenţă, în loc 
să-l facă nevăzut în mulțime. Ar fi bătut la ochi să 
cheme un taxi sau să ia autobuzul. Greşise că nu-și păs- 
trase hainele ce-i aparţineau lui Daniel. 

l-ar fi luat aproape douăzeci de minute ca să creeze 
haine care să treacă neobservate și să renunţe la acelea 
de îngrijitor. Prea mult. Riscând, a intrat într-un maga- 
zin de suveniruri și a cumpărat niște haine de turist mai 
modest — o cămașă hawaiiană, șort și papuci. S-a schim- 
bat într-o toaletă — transformându-și pielea într-o cu- 
loare mai deschisă — și a pus uniforma în sacoşele de 
hârtie de la îmbrăcămintea cumpărată. 

La coada de la staţia de taxiuri, a început să-și gân- 
dească strategia. I-a spus taximetristului să-l ducă la ho- 
telul Hilton din centru, dar a privit cu atenţie clădirile 
prin dreptul cărora a trecut. Un hotel, Crossed Palms, 
i s-a părut suficient de demodat. 

A lăsat șoferului un bacșiș modest, și doar a trecut 
prin holul de la Hilton. Pe drumul de întoarcere spre 
Crossed Palms, a reușit să arunce uniforma de îngri- 
jitor într-o ladă de gunoi. 

Femeia de la recepţie, care aprindea o ţigară de la 
alta, s-a arătat încântată să-i dea lui „James Baker“ o ca- 
meră pe trei zile, plătită în avans în numerar, fără să 
aibă bagaje ori să prezinte vreun act de identitate. 

Camera era întunecoasă și mucegăită, și clar nu me- 
rita 150 de dolari pe noapte. Însă mutantul avea în sfâr- 
şit posibilitatea să se relaxeze pentru prima oară de 
când ușa laterală din camera specială de la Aggie Grey 
se deschisese și fusese asaltat de spioni nedoriți. 

Nu trebuia să se precipite, și-a spus; identitatea cu 
care revenea la Apia trebuia să fie absolut perfectă. 
Putea să revină în California şi să recreeze un împăti- 
mit de surfer, dar de ce să mai plece din Hawaii? Se 
afla și mai aproape de Samoa, și, în plus, o persoană de 
origine hawaiiană care căuta o slujbă s-ar fi bucurat 
de mai multă credibilitate. 

Știa că în curând o slujbă avea să devină vacantă. 
Michelle recepţionera era gravidă în șapte luni. Abia 
aștepta să plece și să devină mamă cu normă întreagă. 

Așadar, avea la dispoziţie o lună în care să-și con- 
struiască o identitate perfectă, care să-i îngăduie să re- 
vină în Samoa. 

Fra bine și ca recepţioneră. Nu îndrăznea să mai în- 
cerce a se da drept laborantă, dar voia să devină o per- 
soană pe care Russ să o observe, și de care să se apropie. 

Evident, se dăduse de gol pentru că voise să treacă 
drept o persoană reală şi fusese deconspirată în urma 
unei proceduri obișnuite de securitate. „Am vorbit cu 
adevărata Rae Archer“ îl lămurise pe deplin și nici nu 
mai avea nevoie să înţeleagă altceva. Dăduse dovadă de 
lene apelând la identitatea unei fiinţe umane reale. De 
astă dată, va crea o femeie pornind de la zero. 

Mutantul ştia prea bine ce aprecia Russ la o femeie. 
Însă probabil că n-ar fi fost tocmai înţelept să realizeze 
o femeie perfectă la comandă — chiar dacă Russ nu s-ar 
arăta bănuitor, se putea întâmpla ca altcineva să bage 
de seamă. 

Prin urmare, ea nu va fi o femeie cu trăsături orien- 
tale, zveltă și simplă, care și-a luat diploma în astrono- 
mie. O blondă cu forme pline și aspect normal, care a 
studiat biologia marină. Ar fi bine ca prima impresie pe 

care o va face (în special asupra lui Jan, dar și Russ) să 
nu fie de femeie prea sexy. Putea să-l cucerească treptat 
pe Russ, prin mijloace validate de istorie. 

O deranja faptul că trebuia să se poarte șiret faţă de 
el. Îl iubea mai mult decât pe alte fiinţe, fie ele bărbaţi 
ori femei, de pe Pământ. Însă trebuia să ajungă în apro- 
pierea artefactului, prin încredere sau hoţie, iar Russ era 
aproape singurul care îl putea ajuta în această problemă. 

Ce este dragostea ? auzise în textul acelui cântec când 
ieşise din ocean a doua oară — atunci când cei doi bă- 
trâni centenari fuseseră tineri ce luptau în rândul pușca- 
şilor marini. Reuşise să afle răspunsul la acea întrebare 
optzeci de ani mai târziu, după ce citise atâtea cărți, 
piese de teatru și poeme, și ascultase atâtea cântece? 

A socotit că da. Iar răspunsul era Russ. 

Dacă nu-l putea avea sub forma lui Rae, trebuia să 
găsească o soluţie ca să şi-l apropie ca iubit. Într-o zi, 
avea să-l uimească spunându-i toată povestea. Însă mai 
întâi trebuia să-l seducă din nou. 

Mutantul voia să fie o femeie în jur de treizeci de 
ani, căsătorită pentru scurtă vreme, rămasă văduvă, fără 
copii sau alte obligaţii. Trebuia să țină sub control tot 
parcursul vieții fictive prin documente potrivite, înce- 
pând cu nașterea. 

Și-a petrecut aproape o dimineaţă însorită plimbân- 
du-se prin cimitirul din Calaepohaku, și astfel a desco- 
perit mormântul perfect: Sharon Valida, născută în 
1990, decedată în 1991. Părinţii fuseseră îngropați ală- 
turi de ea, în 2010. 

O scurtă căutare cu ajutorul computerului, făcută 
într-o bibliotecă publică, a evidențiat că părinții fe- 
tiţei muriseră împreună într-un accident rutier. Ca să 

complice lucrurile, Sharon se născuse în Maui şi murise 
tot acolo. Însă certificatul ei de deces se afla probabil în 
Maui și trebuia eliminat din sistem. 

Era preferabil să procedeze în mod ordonat. Sub as- 
pectul de turist cu faţa palidă, mutantul a mers în Maui 
Și a găsit cu ușurință biroul unde se păstrau evidențele 
privind nașterile și decesele. 

Și-a petrecut o noapte într-un dulap, trăgând cu 
urechea, şi asigurându-se că oficiul va fi pustiu şi în 
noaptea următoare. Apăruse ceva ce complica situaţia: 
deşi nu exista portar de noapte, toate birourile erau su- 
pravegheate cu camere video. 

Nu-i plăcea să ia forma obiectelor, preferând fiin- 
ele vii; era un proces dificil, dureros şi de durată. Însă, 
în acel caz, se părea că nu avea de ales. 

S-a transformat într-o bucată de linoleum murdar. 
Podelele din fiecare birou erau din plastic de aceeași cu- 
loare. În acest fel, a putut să se strecoare prin luftul de 
un milimetru și ceva dintre ușă și podea și așa, ondulân- 
du-se de-a lungul holului, a ajuns în biroul de Evidenţă 
Decese. În acel birou nu era plasată o cameră, de aceea 
s-a rulat într-un cilindru, devenind un om de desene 
animate, ori, mai curând un rulou de linoleum cu pi- 
cioare și mâini cu două degete, păstrându-și în același 
timp culoarea posomorâtă și textura de linoleum. 

Sertarele cu dosare nu erau încuiate, așa că i-a fost 
ușor să extragă certificatul de deces. Evidenţa com- 
puterizată era altă problemă. Chiar dacă ar fi ştiut ce 
computer să pornească, ar fi fost obligat să treacă de 
parole și tot soiul de protocoale. Trebuia să rezolve 


acea problemă din afara sistemului, jucând rolul lui 
Sharon Valida. 

A găsit certificatul de naștere al lui Sharon și a me- 
morat amprentele digitale și plantare de pe el. În 1990 
nu se făceau scanări ale retinei. 

„Şi-a acordat și un permis de conducere din 2007, tot 
fără amprente retiniene. A trebuit să riște în privinţa 
numărului asigurării sociale, modificând câteva cifre de 
la unul ce aparţinea unei persoane născute în Maui în 
același an cu Sharon. 

Permisele de conducere ale părinților se găseau încă 
la dosar, împreună cu fotografii; trăiseră în Maui până 
în 2009, cu un an înainte de deces. Mama fusese o 
blondă uimitor de frumoasă, lucru ce s-a dovedit ex- 
trem de util. Mutantul a creat o versiune adolescentină 
pentru Sharon, cu o tunsoare potrivită anului 2007, ni- 
mic să sară în ochi. Fără tatuaje pe faţă ori cicatrice lă- 
sate de vreun ritual. La rubrica „Cicatrice sau semne de 
identificare“ , a înzestrat-o pe Sharon cu un mic tatuaj 
pe sânul stâng, reprezentând un colibri. 

Lui Russell avea să-i placă asta. Colibriul ţinea cio- 
cul coborât spre mamelon. 

A găsit apoi o hartă cu sectoarele școlare, dar sigur 
că ele arătaseră altfel în 2007. Ar fi fost periculos dacă 
ar fi acţionat la întâmplare; era posibil ca vreun com- 
puter să facă o verificare de rutină a sistemelor și să de- 
pisteze o anomalie. I-a luat ceva timp, dar a găsit un 
fişier denumit „Arhive sectoare HS“; a aflat școala cea 
mai apropiată de locuinţa părinților și a înscris-o. 

I-a creat o situație școlară în care latura științifică 
era preponderentă; excelase la matematică și materii 
tehnice, dar nu se descurcase grozav la obiectele uma- 
niste și desen ori muzică. Luase de asemenea note mari 
la economie şi informatică, elemente ce contau mai 


camuflaj 295 


mult decât diploma de facultate. Dar aceea avea să con- 
stituie activitatea din ziua următoare. 

Comparând cu rubricile din anuare ale altor elevi, a 
făcut-o pe Sharon membră a Clubului de Șah și a echi- 
pei de volei. Preferinţe religioase, nici una. Apoi, mer- 
gând înapoi, a creat evidenţele din perioada școlii 
medii şi primare, lucruri simplu de realizat. Învăţătoa- 
rea pe care o avusese în clasa a patra observase că ea își 
îndeplinea sarcinile şcolare cu „ușurință și eficiență“, 
compliment pe care îl făcuse aproape unei jumătăţi 
dintre elevi. Sharon a sărit clasa a cincea, ceea ce făcea 
posibilă absolvirea colegiului în anul în care îi muri- 
seră părinții. 

Încă nu se făcuse dimineaţă când mutantul a redeve- 
nit linoleum linear pentru a se strecura pe coridor până 
într-un loc unde nu putea fi surprins de camerele de 
supraveghere, o scară ce ducea spre subsolul igrasios. 
A luat forma unui om de serviciu, memorată de la 
Berkeley, şi a aşteptat până la ora zece pentru a urca la 
parter, după care a trecut printre oamenii veniţi acolo 
cu treburi, și a ajuns în stradă. 

Într-o cabină din grupul sanitar al unei biblioteci 
publice a redevenit turist și a folosit sistemul infor- 
matic al instituţiei pentru a defini cariera studen- 
ţească a lui Sharon Valida la Universitatea din Hawaii, 
o destinaţie explicabilă pentru o fată ambițioasă în 
locul colegiului local din Maui. Avea să studieze eco- 
nomie, concentrându-se asupra oceanografiei — de 
fapt, urmase un curs introductiv de oceanografie ţinut 
chiar de el însuși, în postura atrăgătorului profesor 
Jimmy Coleridge. Mutantul s-a slujit de cunoașterea in- 
timă a structurii academice și birocratice a universității 

pentru a-i oferi lui Sharon patru ani de studii cu rezul- 
tate remarcabile, fără a fi chiar sclipitoare. Introdu- 
cerea documentului și a evidențelor computerizate 
care să certifice existența ei de acolo va fi chiar mai 
ușor de realizat decât ceea ce făcuse cu-o noapte înainte 
în Maui. 

(Mutantul nu renunţase la tot atunci când se 
transformase din Profesorul Coleridge în Rae Archer. 
Sincronizarea fusese perfectă: anunţul din Sky and 
Telescope apăruse chiar la încheierea semestrului. Ast- 
fel, profesorul dăduse notele şi le spusese tuturor că 
pleca în vacanţă de scufundări în Polinezia, lucru ce nu 
era chiar o minciună.) 

Mai avea ceva de făcut înainte de a se întoarce în 
Honolulu. S-a dus la un mare magazin și a cumpărat o 
întreagă garderobă pentru Sharon, apoi s-a întors la 
Crossed Palms și a petrecut o jumătate de oră de dureri 
ca să se transforme în ea. Ea a plătit altă cameră pentru 
acea noapte, după care s-a dus la oficiul de evidenţa 
populaţiei la ora patru și jumătate, adică jumătate de 
oră înainte de încheierea programului. 

— Cu ce vă pot ajuta? a întrebat-o femeia de la ghi- 
șeu, în vârstă de aproximativ patruzeci de ani, care avea 
o privire fixă, semn că se îndopase cu cafea ca să poată 
rămâne trează până la ora cinci, și părea departe de a fi 
sinceră în dorinţa ei de a fi de folos. 

— Nu-mi găsesc certificatul de naştere, a spus mu- 
tantul. Am nevoie de o copie legalizată pentru a obține 
pașaportul. 

— Un act de identitate cu fotografie, i-a cerut fe- 
meia, iar mutantul i-a dat permisul de conducere proas- 
păt falsificat, dar care prezenta urme de uzură. 

Femeia s-a așezat la computer și a tastat numele Va- 
lida. A rămas cu ochii holbați la ecran, a şters ce scri- 
sese şi a tastat din nou. 

— Aici spune că ai murit în 1991. 

— Cum, am murit ? 

— La vârsta de un an, a zis ea și, cu un aer bănuitor, 
a ridicat privirea. 

— Ei, asta-i bună. N-am murit. 

— Așteaptă o clipă, i-a spus femeia și s-a grăbit să 
intre în camera în care mutantul își petrecuse noaptea. 

Femeia s-a întors clătinând din cap. 

— Eroare de computer, a murmurat ea și a șters evi- 
dența din câteva apăsări pe taste. Fără o vorbă, a făcut 
o copie după certificatul de naștere și l-a autentificat. 
S-a dus în alt birou ca să cheme o funcţionară care să 
servească drept martor. După ce existenţa i-a fost au- 
tentificată, mutantul a ieșit câteva minute mai târziu de 
la oficiul de evidenţa populaţiei. 


Într-un fel, lui Sharon i-a fost mai simplu să obţină 
diploma de facultate decât să treacă prin clasele primare 
şi gimnaziale, pentru că mutantul a putut lucra de astă 
dată din interior. Și-a schimbat amprenta retiniană ca 
să arate ca aceea a profesorului Jimmy Coleridge, ca să 
treacă de ușa locuinței acestuia, și a luat un taxi de la 
aeroportul din Honolulu până la apartamentul lui din 
campusul Manoa. 

Din câte i s-a părut, nu a văzut-o nimeni pe Sharon 
intrând în apartamentul lui, ar chiar dacă s-ar fi întâm- 
plat asta, nimeni n-ar fi fost chiar atât de surprins. 

În dimineaţa următoare, i-a trebuit jumătate de oră 
ca să devină Jimmy, care, din fericire, nu era cu mult 

mai greu decât Sharon. A îmbrăcat hainele de profe- 
sor şi s-a dus la biroul lui Coleridge de la Facultatea de 
Științe și Tehnologii ale Oceanului și Pământului. 

Secretara catedrei a rămas surprinsă văzându-l. 

— V-aţi întors deja din Samoa? Credeam că veţi sta 
acolo până în august! 

— Doar pentru câteva zile. Am găsit un bilet avan- 
tajos la Polynesian Airways. M-am gândit să termin câ- 
teva lucrări și să mănânc ceva mai omenește. 

— Dar ce se mănâncă în Samoa? Unii pe alții? 

- E vorba de puţină varietate. De obicei, lumea 
merge la McDonald's. 

— Ce se mai aude cu extraterestrul acela? Ai fost 
pe acolo? 

- Da, se crede că e vorba de o șmecherie publicitară 
a celor de la Hollywood. 

— Sper să se înșele. Ar fi ceva extraordinar. 

— Întocmai. 

A găsit un maldăr întreg de corespondenţă care îl 
aștepta. A dus totul în biroul lui Coleridge, a aruncat 
totul într-un sertar și a ridicat cablul de identificare al 
pupitrului spre ochi. Computerul a pornit automat, iar 
el s-a apucat să tasteze. 

Voia să o înzestreze pe Sharon cu o diplomă în ad- 
ministrarea afacerilor, având ca specializare secundară 
oceanografia. I-au trebuit douăzeci de minute ca să-i or- 
ganizeze cursurile urmate, apoi alte douăzeci ca să ve- 
rifice cursurile și anul exact în care fuseseră urmate. 

Oceanografia, specialitatea secundară, nu i-a dat 
bătăi de cap — studiase Oceanografie, Poluare acvatică, 
precum și „Științele mării“ cu profesorul Coleridge și 
primise calificativul A: treaba cu administraţia publică 

era mai grea. De ochii lumii, urmase câteva cursuri de 
administrarea afacerilor în 1992 și 1993, când era încă 
practicant de surfing în California, dar lucrurile se 
schimbaseră mult în ultimii treizeci de ani. Cei care 
absolveau acel curs trebuiau să ştie analiză și statistică 
matematică. 

Nu ar fi fost înţelept să genereze evidențe reale de 
curs; pe computer nu trebuia să rămână nimic. Însă 
putea falsifica un exemplar al foii matricole aparţinând 
lui Sharon, pe care să o strecoare în dosarul potrivit 
de la catedra de Administrarea Afacerilor, ca se afla de 
asemenea pe campusul de la Manoa. Era puţin probabil 
ca cineva să-i ceară foaia matricolă, dar dacă s-ar fi în- 
tâmplat asta, probabil că ar fi putut repeta șmecheria 
folosită în cazul certificatului de naștere. 

Mutantul și-a acordat, ca Sharon, referinţe excelente 
din partea a doi profesori decedați și a lui Coleridge, 
care, desigur, era plecat să facă scufundări, dar putea fi 
găsit la adresa jimmycQuhw.edu. 


4] 


APIA, SAMOA, 
16 IULIE 2021 


— Nu era umană, a spus Jack Halliburton. Un om 
cu o mână smulsă n-ar putea să facă o asemenea de- 
monstraţie de cădere, alergare și înot nici dacă ar fi cel 
mai tare cascador de la Hollywod. Cine era? 

Jack și Jan îl prinseseră singur pe Russell în aparta- 
mentul lui Jack de la hotelul Aggie Grey. 

— Ai iubit-o? 

— Mă simt atât de derutat... a spus Russell. 

— Ai făcut sex cu ea, nu? a zis Jack. 

- Of, Doamne, Jack. 

Russell a făcut un gest de neputinţă și s-a întors 
cu spatele. 

— Ba nu, ascultă aici. Ai făcut sex și cu alte femei; cu 
nenumărate, adevărat? 

Russell s-a uitat spre Jan sperând să primească un 
sprijin, și s-a ales cu o privire în care nu putea citi nimic. 

— N-aș spune chiar „nenumărate“. 

— Ai perceput ceva straniu la anatomia ei? Ceva le- 
gat de psihologie? 

- Am iubit-o, i-a spus el lui Jan. Eram mort după ea. 

— Bine, dar gândește-te! a insistat Jack. Prezenta 
vreun aspect ce nu părea uman? 

— Jack, era mult mai umană decât tine. Era plină de 
umor și dulce și o interesa orice. 

— Asta mă înspăimântă, a zis Jan. 

— Știu că e. Russell s-a lăsat să cadă pe un scaun moa- 
le și mare. Pe mine mă sperie mai mult decât pe alții. 

Jack s-a ridicat de pe canapea și a traversat camera 
spre o masă unde se aflau trei sticle de cristal cu bău- 
tură. Și-a turnat niște whisky și a lăsat să cadă în pahar 
un cub de gheaţă. 

— Crezi că era vreun fel de fiinţă artificială care ve- 
nise să ne spioneze? 

- Da, sigur, a zis Russell. Un robot. Așa se explica 
sunetul metalic pe care-l auzeam când ciocăneai cu de- 
getul în trupul ei. 

- Mă refeream la ceva biologic. 

— Sigur. crezi că e cineva capabil în lumea asta să 
facă un supraom? 

— Păi a venit de undeva. Telefonul din cameră a su- 
nat, iar Jack a ridicat receptorul. A ascultat cam un mi- 
nut, dând răspunsuri monosilabice, apoi a zis: Nu știu 
ce să spun. Revenim noi. Mulţumesc. 

Apoi a lăsat receptorul în furcă. 

— Cine era? l-a întrebat Jan. 

Jack și-a agitat cubul de gheaţă din pahar. 

— O femeie, Peterson, doctor. Medic legist, specia- 
listă în patologie. Localnică. A clătinat apoi din cap. Au 
trimis o mostră de carne dintr-un braţ la Pago Pago, 
pentru analiza și identificarea ADN-ului. 

— Ei au identificat-o? 

- Nu eo „ea“, a zis el șia luato gură de whisky. Nici 
măcar nu e umană — nici animal. Nu posedă ADN. 

- Măiculiţă Doamne, a făcut Russell. 

Jack s-a așezat. 

— Russ, te-ai culcat cu un locuitor de pe altă planetă. 
Pesemne că treaba asta e ilegală în Samoa. 

HONOLULU, HAWAII, 
18 IULIE 2021 


Mutantul s-a crispat când a văzut titlul EXTRATE- 
RESTRU DESCOPERIT ÎN SAMOA. A cumpărat 
un ziar și a aflat că omorâse un „ofiţer american de rang 
înalt care lucra în domeniul informațiilor“ injectându-i 
o substanţă misterioasă. 

Un articol editorial recomanda mai curând tole- 
ranță decât spaimă. Extraterestrul nu ar ezita să se pre- 
zinte dacă ar şti că nu va păți nimic. Guvernul american 
se putea dovedi înţelegător. 

Ideea părea ispititoare. Scaunul electric ar fi consti- 
tuit o experienţă stimulatoare. 

Articolul afirma că oamenii de știință își dăduseră 
seama că avuseseră de a face cu un extraterestru deoa- 
rece mostra de ţesut culeasă de la el nu prezenta ADN. 
Exista vreo modalitate de a falsifica ADN-ul? 

Mutantul obținuse mai multe diplome în biologie, 
dar despre propria sa biologie nu știa multe. Nu avea 
habar ce mecanisme îi permiteau să se transforme 
dintr-o creatură — sau lucru — în alta/altul. I se părea 

un proces la fel de firesc precum erau respiraţia sau 
fotosinteza pentru organismele pământești, și avea po- 
sibilitatea autoanalizei: dacă erai singura creatură care 
respira, nu te puteai diseca pentru a-ți examina plămâ- 
nii. Bineînţeles că mutantul se putea diseca pe sine, și 
chiar o făcea în mod regulat, dar prin asta nu învățase 
nimic despre organizarea sa moleculară. Pe de altă par- 
te, singurele științe pe care le cunoștea erau cele umane, 
iar ceea ce se petrecea când se transforma într-un rechin 
sau un rulou de linoleum nu era descris în cursul de 
Chimie Organică 101. 

Fireşte, absorbea ADN când mânca, dar și ADN 
uman când avea relaţii sexuale cu un bărbat. Însă ceea 
ce trecea drept metabolism în organismul lui nu reținea 
acel element. Putea înghiți un banc întreg de ton și să 
transforme toată materia din care erau alcătuiți peștii 
într-un automobil Volkswagen. 

Probabil că cei de la Poseidon vor fi cu ochii în pa- 
tru ca să surprindă întoarcereă extraterestrului, astfel că 
vor testa solicitanții în privința ADN-ului. La ce pro- 
cedură trebuia să se aștepte Sharon Valida? 

După ce s-a interesat puțin, a aflat că testarea ADN 
în scop de identificare se făcea de obicei prin recoltarea 
de celule de pe interiorul obrazului cu ajutorul unui 
tampon de vată, această metodă fiind neinvazivă și mai 
puţin personală decât prelevarea de sânge sau spermă. 
Înainte de a se prezenta pentru a solicita slujba trebuia 
doar să ia în gură o bucăţică de carne de om. 

Nu i s-a părut o idee prea fericită să muște pe cine- 
va, viu Ori mort, înainte de a merge la interviu. Se putea 
achiziționa ADN viu sub formă de sânge ori spermă, 
dar ambele ridicau dificultăți de ordin practic atunci 

când trebuia să deschidă gura în faţa medicului ori ofi- 
ţerului de poliție. 

Se vindea și ADN pur pentru cercetări, însă doar în 
cantități microscopice, nicidecum cu lingura. Pe de altă 
parte, se putea întâmpla să apeleze la vreo metodă 
invazivă — vrei slujba, ori nu? Dacă da, trebuie să re- 
coltăm puţin sânge. 

Dacă ar fi fost vorba doar de Russell, mutantul s-ar 
fi dus drept la el ca să-i spună adevărul. Ar apărea într-o 
seară sub forma lui Rae, ca să-i atragă atenţia, și i-ar ex- 
plica. Însă erau atâţia alți oameni pisălogi, cu pistoale — 
iar, în ultimă instanţă, șeful era Jack, nu Russell. Jack i 
se părea periculos, aproape ameninţător prin îndârjirea 
lui lacomă, iar el putea deduce capacitățile mutantului 
din ceea ce se petrecuse în camera de hotel. Dacă Jack 
ar fi stabilit condițiile întâlnirii, probabil că în încăpe- 
rea respectivă nu ar exista nici o fereastră care să aibă 
vedere către mare. 

Pe de altă parte, mutantul știa destule despre labo- 
ratoarele Poseidon ca să-și dea seama că nu exista posi- 
bilitatea efectuării unor analize ADN pe loc. Mostrele 
trebuiau trimise la Pago Pago, ori chiar în Honolulu. În 
acel fel, putea câștiga timp, și i se oferea un prilej pen- 
tru a substitui mostrele. 

Probabil că cel mai inteligent lucru era să aștepte, să 
se angajeze din nou la circ vreme de câteva decenii; lu- 
mea ar uita până atunci. Jack și Russell ar muri, iar de 
artefact s-ar ocupa alte persoane. 

Însă existau elemente care îl făceau să respingă o 
asemenea idee, unul dintre ele fiind sentimentele pe 
care le avea faţă de Russ; voia ca el, mai mult decât ori- 
cine altcineva, să știe ce se petrecea. De asemenea, peste 

douăzeci de ani — ori cinci, ori chiar unul — era posibil 
ca artefactul să ajungă în vreun seif din Washington, ori 
Langley, unde i-ar fi fost imposibil să ajungă. 

Mai era vorba de ceva mai profund, ceva ce mutan- 
tul nu putea defini precis. Ceva din structura de unu şi 
zerouri se lega — nu neapărat logic, nu ca numere, ci re- 
zulta un soi de mesaj. 

Jan, Russ și ceilalți cercetători analizau cifrele cău- 
tând un analog al mesajului Drake. Dar poate că mesa- 
jul nu era pentru ei. Poate nu era destinat vreunei 
fiinţe umane. 


43 


APIA, SAMOA, 
20 IULIE 2021 


Au hotărât să-i întindă extraterestrului o capcană. 

— Rae voia să ajungă la artefact, dar fără să dea im-: 
presia că o interesa în mod deosebit. Mi-a sugerat să 
ocolim protocoalele de securitate ca să poată ajunge în 
aceeași încăpere cu el şi să-l atingă. 

În timp ce vorbea, Russell făcea desene cu creionul 
pe o hârtie, trasând figuri geometrice precise. El, Jack 
și Jan ieşiseră din apartamentul lui Jack de la Aggie 
Grey, şi discutau încet pe balcon. Cu oarecare întâr- 
ziere, Jack îşi dăduse seama că se putea ca agenţii să fi 
plasat microfoane în cameră. În cazul balconului, unde 
mobilierul stătea expus intemperiilor, era mai puţin 
probabil să fie ascultați. 

— Și i-ai spus că ai putea aranja asta? a întrebat Jan. 

— Am plimbat-o. I-am spus că măsurile de securi- 
tate aveau să devină mai permisive curând, asta dacă ar- 
tefactul rămâne calm. 

— O duceai cu zăhărelul, a remarcat Jack. 

— Tot ce se poate. Dar nu aveam motive să cred că 
era vorba de altceva decât de o curiozitate normală. 
Cine n-ar vrea să vadă lucrul acela mai de aproape? 

— Mai ales cineva care a bătut atâta drum ca să pri- 
mească o slujbă nu prea bine plătită, din curiozitate 
doar, a zis Jan. I-am pus entuziasmul la încercare, mai 
ţii minte ?, făcând-o să-și plătească singură drumul ca să 
vină la interviu. 

— Lucru pe care-l putem face din nou, drept cap- 
cană, a spus Jack. Dar cred că ar trebui să fim mai sub- 
tili de data asta. 

Russell a încuviinţat din cap. 

— Indiferent ce ar fi, Rae cunoaște bine natura 
umană. Va fi foarte precaută, ori directă. S-ar putea să 
ne telefoneze pentru a stabili o întâlnire, într-un loc în 
care să aibă control asupra condiţiilor. 

— Mă întreb ce vârstă o fi având, a spus Jack. 

— Treizeci și ceva de ani. 

— Poate treizeci de mii. Nu poate fi ucisă — cel pu- 
țin de o pușcă cu ţeava retezată și nici prin înec — și se 
poate transforma în altă persoană, până la amprente di- 
gitale şi retiniene. Cine a fost înainte de a apărea ca Rae 
Archer? Dar înainte de asta? Pesemne că a parcurs 
toată preistoria și istoria umană. Cred că a venit pe pla- 
neta noastră chiar înainte de apariţia oamenilor. A trăit 
ca tigru. Iar înainte de asta, ca dinozaur. 

— Nu, a spus Jan, nu cred că a sosit de pe altă pla- 
netă. E doar un alt tip de ființă umană, care a evoluat în 
paralel cu noi și a învăţat să-și păstreze secretă natura. 
Există legende privind oameni nemuritori sau care-și 
pot schimba forma. 

Jack și-a răsfirat barba. 

— Dacă e adevärat, nu cred că există multe asemenea 
exemplare. Altfel ar fi preluat frâiele planetei. 

— Poate că au și făcut-o deja, a spus Russ. Ar trebui 
să verificăm toți liderii din lume în privința ADN-ului. 

Asta i-a făcut pe el și Jan să râdă forțat. 

— Probabil că cei de la CIA discută pe acelaşi 
subiect, a zis Jack. 


De fapt, în momentul când Jack făcuse acea afirma- 
ție, se stabilise deja ca fiecare angajat al CIA să doneze 
câteva celule către Agenţie, lucru ce s-a repetat și cu 
angajaţii Agenţiei Naţionale de Securitate și cei ai Se- 
curităţii Interne. Casa Albă „sugerase“ ca toți liderii 
țării să fie testaţi. 

Laboratoarele care efectuau analize ADN au fost la 
început copleșite de cereri, însă activitatea lor obișnuită 
nu era doar testarea prezenței ADN-ului, ci mai curând 
analizarea unei mostre care să o lege de un anumit mi- 
croorganism ori de o persoană. Acest lucru presupunea 
procese de durată, precum electroforeza ori spectrome- 
tria de masă. Iar în acele cazuri se știa deja că mostra 
conţinea ADN; problema era de a-i stabili originea. 

S-a constatat că testul pentru a afla dacă mostra este 
de ADN ori nu era mult mai simplu. Era suficient să se 
ia tamponul de vată cu mostra din gură și să se intro- 
ducă într-o eprubetă conţinând o soluţie care devine 
acidă în prezenţa unei cantităţi infime, 1 microgram de 
ADN, apoi se adăuga o picătură de fenol de culoare ro- 
șie. Dacă acesta se îngălbenea, însemna că mostra pro- 
venea din celule prelevate din gura unui om ori de la 
ceva care poseda ADN. Nu se putea deosebi ADN-ul 


de ceapă de cel uman, dar în cazul de faţă nici nu conta. 

Mostrele de „carne“ și „sânge“ din braţul care se păstra 
în congelatorul de la secția de poliție din Apia fuseseră 
trimise în toată lumea spre analiză. Acestea prezentau 
proporția corectă de carbon, hidrogen, oxigen, fosfor, 
sulf și azot, ca și când ar fi provenit din aminoacizii ce 
constituie proteinele umane (ori animale), însă struc- 
tura lor chimică nu era umană. Nici măcar nu ţinea de 
chimia organică. 

Totul provenea de la ceva ce nu fusese viu, în sensul 
în care vie este denumită o fiinţă umană. 

Testele au dovedit că toți membrii comunităţii ame- 
ricane de informaţii erau umani, cel puţin la propriu, 
inclusiv președintele, lucru care i-a surprins pe unii. 

APIA, SAMOA, 
22 IULIE 2021 


La o săptămână după ce se trăsese în el cu pușca și 
înotase până la aeroport, mutantul s-a întors. Sharon 
Valida avea un pașaport nou-nouț, un permis de muncă 
valabil șase luni și o valiză plină de haine ușoare de 
muncă. Prin Internet, găsise o slujbă la o bancă din 
Apia care căuta un reprezentant pentru clienţi care să 
poată vorbi germană și franceză. 

Îşi luase cu sine și un costum de baie minuscul și 
echipament elegant de jogging; o rochie de seară și un 
flacon de Sudafed! care nu avea pereche pe această 
lume. Fiecare capsulă fusese deschisă cu grijă și golită, 
apoi umplută cu ADN de referinţă, costând câteva sute 
de dolari, furat de la un laborator universitar de la Uni- 
versitatea Hawaii. Luase câte o capsulă încă de când de- 
colase de pe aeroportul din Honolulu și până ajunsese 
pe cel din Apia, unde un bărbat în uniformă i-a băgat un 


1 . . . Le . . 
Medicament care ajută la decongestionarea căilor respiratorii, 
conținând pseudoefedrină (n. tr.). 

tampon în gură și i-a șters obrajii pe dinăuntru. Apoi, 
după o operaţiune realizată sub o masă, i-a făcut semn 
să treacă mai departe. 

Se găsea într-o luptă surdă cu timpul. Până la data 
când Michelle Watson, recepţionera de la Poseidon 
avea să plece pentru a naște, mutantul trebuia să-și sta- 
bilească o identitate convingătoare ca persoană care lu- 
crase în Apia. Ştia că soţul lui Michelle era un tip 
agreabil, dar nu avea slujbă, preferând să ardă gazul pe 
plajă, iar ea dorea să lucreze atâta vreme cât mai putea 
merge greoi și legănat până la bancă să-și ridice salariul, 
lucru care le convenea celor de la Poseidon. 

În următoarele șase săptămâni era de aşteptat ca ei 
să anunţe că postul era vacant. Nu se specifica în anunţ 
că se caută o tânără atrăgătoare, cu diplomă în afaceri și 
cu specialitatea a doua oceanografie, dar o asemenea 
persoană avea să se prezinte la interviu. 

Mutantul și-a închiriat un apartament pe Beach 
Street, la câteva intersecţii de sediul companiei, şi și-a 
făcut un program care cuprindea jogging în zori și la 
apus, momente ale zilei când Russell se plimba cu bi- 
cicleta. El susţinea că ieșea pe bicicletă ca să gândească, 
dar probabil va socoti că era păcat să ignore o blondă 
atrăgătoare, cu un costum de alergare strâmt, de cu- 
loare argintie, având pe spatele tricoului scris mare: 
Proprietatea nimănui. 

Slujba de la bancă nu era dificilă și devenea des- 
tul de interesantă când era nevoie de Sharon ca in- 
terpretă. În restul timpului, era trimisă la un ghișeu, 
pe post de casieră simpatică, lucruri pe care mutantul 
le făcea fără să se gândească la altceva decât la cifre de 
zero Și unu. 

Trei bărbaţi care lucrau la bancă au invitat-o la res- 
taurant, iar ea se întâlnea cu ei pe rând, fără a se implica 
în vreun fel. Fusese femeie suficientă vreme ca să ştie 
deja că bărbaţii erau dispuși să accepte lipsa oricărei ac- 
tivități sexuale vreme îndelungată dacă aveau de a face 
cu o femeie atrăgătoare care îi făcea să vorbească mult 
despre ei înșiși. Aceștia erau de origine britanică, ame- 
ricană și samoană: primul era rezervat, al doilea obraz- 
nic, iar ultimul timid. Samoanul era cel mai interesant 
dintre toți, fiindcă ducea femeia în locuri unde nu întâl- 
neau nici o persoană albă și înotau sau mergeau cu o 
barcă cu pânze. Fa își rezerva pentru Russell compor- 
tamentul fizic tradițional. 

Russell pedala pe lângă ea aproape în fiecare dimi- 
neaţă, fie apropiindu-se cu un zâmbet şi o mișcare din 
cap ce voia să spună „nu mă uit la sânii tăi“, fie frânând 
ori încetând să mai dea din pedale, atunci când venea 
din spate. 

În a doua săptămână, mutantul a înscenat un acci- 
dent. Auzind sunetul bicicletei de la o intersecţie de- 
părtare, s-a prefăcut că se împiedică și a căzut, 
julindu-se la genunchi. 

Russell a accelerat și, ajuns lângă ea, a lăsat bici- 
cleta să cadă la pământ. Sharon tocmai se uita la rana 
deloc gravă şi scotea pietricele și praf din ea. A reușit 
să producă suficientă histamină cât să ajungă în pragul 
lacrimilor. 

— Cum te simţi? a întrebat el, gâfâind ușor. 

— Bine, a spus mutantul. Ce neîndemânatecă am 
fost... 

— Stai puţin, a zis Russell și s-a apropiat de bicicletă, 
de pe cadrul căreia a luat o sticlă din plastic. 

A deşurubat dopul și ținând-o pe loc printr-o atin- 
gere ușoară pe pulpă, a turnat apă rece peste julitură. 

— Au! De fapt, n-a simţit nici o durere, dar s-a stră- 
duit să tresară. Nu, e bine. 

La o adică, era mai mult decât bine. Atingerea cu- 
noscută și aroma transpiraţiei lui. Dacă ar fi fost mai 
uman, mutantul-Sharon l-ar fi prins în braţe și nu i-ar 
mai fi dat drumul. 

— La birou avem trusă de prim ajutor, a zis el, 
făcând semn cu capul spre sediul proiectului, la apro- 
ximativ o intersecție depărtare. Rana trebuie curățată 
şi pansată, pentru că aici, pe căldura asta se poate 
infecta. 

- Mulţumesc, eu... n-aş vrea să creez probleme... 

— Să lăsăm asta. 

Russell i-a întins braţul și a ajutat-o să se ridice. Mu- 
tantul a tresărit ușor când el a atins-o cu palma pe talie. 

A şchiopătat puțin, ţinând mâna pe umărul lui, 
drept sprijin. 

— Dar bicicleta? 

— N-o ia nimeni. E vai de mama ei; mici măcar nu 
am un lacăt la mine. 

— Oamenii sunt altfel aici, nu-i așa? Acasă, s-ar găsi 
cineva s-o fure, chiar dacă nu valorează mai nimic. 

— Unde e acest acasă? 

— În Honolulu; dar m-am născut în Maui. 

EI a făcut un semn din cap. 

- Deci, nu ești turistă. Te-am mai văzut pe aici. 

— Lucrez la o bancă din centru; sunt interpretă. 

— Vorbești limba samoană? 

— Nu, i-a răspuns mutantul și a clătinat din cap, 
după care şi-a dat părul de pe frunte cu un gest grațios 

ce nu era tipic pentru Rae. Franceză și germană, puțină 
japoneză. Studiez limba samoană, dar e grea. 

— Păi ce, eu nu sunt conștient de asta? Mă aflu aici 
de doi ani și încă n-am reușit să știu cum să spun: „la 
de aici legumele astea dezgustătoare.“ 

— Aumai sau fuala'au fai mea'ai ma, a spus mutan- 
tul. Încă n-am învăţat cum se spune „dezgustător“. 

De când începuse să analizeze cifrele de zero și unu, 
nu-i acordase acelei limbi nici o clipă, dar și-a adus 
aminte câte ceva din prima zi de reincarnare. 

— De-a dreptul impresionant, trebuie să recunosc. 
Înveţi uşor limbi străine? 

Să sune asta a interviu pentru ocuparea postului? 

— Mergea mai ușor când eram mai tânără. Am învă- 
ţat japoneză și ceva din mandarină. 

— Și hawaiiană, nu? 

— Nu, s-a grăbit să răspundă, fiindcă și-a adus amin- 
te că Jack vorbea acea limbă. Ciudat lucru, nu ai nevoie 
de ea în societate, și nimeni nu se așteaptă ca una ca mine 
să o vorbească. (S-a crispat ușor.) Probabil că e vorba 
de o problemă ce ţine de rasă sau clasă socială. Mama și 
tata nu s-ar fi arătat prea încântați de treaba asta. 

- Îmi dau seama ce vrei să spui, a zis el, și i-a făcut 
semn paznicului aflat în ghereta lui, apoi a descuiat ușa 
de intrare în clădirea principală. Noi am locuit în Cali- 
fornia, iar tata nu era deloc încântat că eu vorbeam spa- 
niola. Cu toate că era cea mai utilă a doua limbă. 

Dar mutantul ştia deja acest lucru. 

Au intrat în recepţia ce le era amândurora foarte fa- 
miliară. Russell a pus-o pe Sharon să ia loc pe scaunul 
lui Michelle, cel pe care mutantul spera să-l ocupe cât 
de curând, și s-a apucat să deschidă și să închidă sertare. 

— Trusa de prim ajutor, trusa de prim... A scos o 
cutie albă din material plastic. Aha. 

Brusc, mutantului i-a venit o idee. 

- Te superi?... Mă simt cam slăbită. Îmi aduci 
ceva de băut? 

— Sigur. Cola? 

— E bine, a zis mutantul și a tras fermoarul unei 
mici genţi prinse de încheietura mâinii. 

FI a dat nepăsător din mână. 

— Pentru mine e gratis. 

Mutantul știa asta, dar mai ştia și că automatul se 
găsea departe, pe coridor. 

După ce Russell a ieșit, mutantul a răsucit scaunul 
cu 90 de grade, astfel încât să stea cu spatele la camera 
video din spatele biroului lui Michelle, și a extras o cap- 
sulă de Sudafed din portofel. A desfăcut-o între degetul 
mare ȘI arătător și a presărat ADN peste rană. A presă- 
rat puţin și pe degetele ambelor mâini, a strecurat cap- 
sula goală înapoi în gentuţă și a revenit la poziția 
originală înainte ca Russell să revină, simțindu-se chiar 
ridicol pentru că procedase cu atâta minuţiozitate. Însă 
Russ n-ar fi fost el însuși dacă nu s-ar fi gândit să veri- 
fice la sânge orice femeie care i-ar fi intrat în viaţă. 

— Mulţumesc, a spus mutantul, a primit cutia de cola 
și a băut atât cât se cuvenea, după care s-a uitat în jur. 
Deci, acesta e locul. 

Russ a apăsat tamponul antiseptic pe genunchiul 
julit. 

— Acesta e locul, sigur. Bun venit la balamuc. 

— Toată insula a devenit un balamuc, a spus mutan- 
tul. De când au apărut fiinţa aceea de pe altă planetă și 
farfuria ei zburătoare. 

El a clătinat din cap și a azvârlit tamponul în coșul 
de gunoi al lui Michelle. 

— Mai sunt și alte explicaţii. Dar asta nu le face 
mai puţin bizare. A scuturat tubul de spray și a averti- 
zat-o: E rece — după care a stropit-o pe genunchi fără 
menajamente. 

— Ce explicaţie preferi? 

— Oricare e la fel de bună, a zis el și a tapotat genun- 
chiul în jurul rănii, verificând atomizorul. Oamenii de 
la bancă ce părere au? 

— Majoritatea cred în OZN-uri. Ştiu pe cineva con- 
vins că este vorba de o găselniță a celor de la compania 
de filme, iar voi veţi apărea niște nătărăi când ei vor 
dezvălui adevărul. 

Russell s-a ridicat în picioare. 

— Pun pariu pentru asta. Am vorbit cu cei i de la 
compania de film. Exploatează situaţia la maxim dar, ca 
toți ceilalți, și ei au fost luaţi prin surprindere. 

— Asta i-am spus și eu acelui domn. Ar fi trebuit să 
aibă pe cineva în apropiere cu o cameră de filmat. 
Altfel, de ce ar mai fi cheltuit banii pentru o asemenea 
cascadorie? 

— Da, asta nu le-a trecut prin cap. Așa, acum poți 
mișca genunchiul? 

Mutantul şi-a îndoit genunchiul cu atenţie. 

— Cred că-i bine. Apoi s-a sprijinit de braţul lui 
Russ ca să se ridice. Mulţumesc. 

— Ai vreun plan pentru masa de prânz? a întrebat 
Russ și oarecum agitat, a ridicat din sprâncene. 

— Azi am treabă, a spus mutantul, nedorind să pară 
prea entuziast. Mâine sunt liberă. Apoi i-a întins mâna: 
Sharon Valida. 

— Russell Sutton. La amiază, cafeneaua Rainforest? 

— Voi fi chiar încântată. I-a zâmbit, întrebând-se dacă 
nu cumva gropiţele din obraji erau prea accentuate. Cum 
să refuz un asemenea cavaler cu armură sclipitoare? 

— Ba un biciclist cu o sticlă de apă, a contrazis-o el 
și a condus-o afară. La revedere. 

A urmărit-o îndepărtându-se în fugă, șchiopătând 
ușor pe piciorul rănit, după care s-a dus și el la pas să-și 
recupereze bicicleta. 

Să fi fost cea mult dorită? s-a întrebat el. Nu semăna 
câtuși de puţin cu Rae, dar putea presupune că arată ca 
oricare altă femeie. 

A lăsat bicicleta rezemată aproape de ușă și a intrat 
în clădire. Din colțul de laborator rezervat analizelor 
biologice și-a luat mănuși de cauciuc şi o pungă de plas- 
tic. Revenit la recepţie, a ridicat tamponul însângerat și 
l-a pus în pungă. A golit cutia de cola la toaletă și a 
pus-o și pe aceea în pungă, ţinând-o delicat de margine 
și a scris Sharon Valida cu un marker. 

Încercând să învingă o inteligență extraterestră, cei 
din cadrul proiectului se gândiseră că drumul de acces 
către artefact era facilitat de slăbiciunea lui Russ pentru 
femei frumoase — sau, mai precis, pentru femei în gene- 
ral. Dacă Sharon ar fi fost o asiatică măruntă și atrăgă- 
toare, el ar fi fost mai bănuitor. 

Pe de o parte, ar fi vrut ca mostrele să nu prezinte 
urme de ADN, ca să se poată organiza capcana. Pe de 
alta, însă în mai mică măsură, spera ca Sharon să fi doar 
o blondă sexy cu simţ al umorului și dotată cu o inteli- 
genţă pământească. 

A lăsat punga pe biroul biologului, împreună cu un 
bilețel pentru Naomi. Apoi s-a întors la bicicletă și a 

verificat ciclometrul. Parcursese doar patru mile din 
porţia de cinci programate zilnic, deci mai avea de par- 
curs una. 

A pornit în direcția în care dispăruse Sharon, dar 
n-a ajuns-o din urmă. Însemna că se dusese acasă pen- 
tru a face duș înainte de a pleca la slujbă, ori să verifice 
uleiul în cealaltă farfurie zburătoare a ei. 


Eussell era pierdut în visare și se uita la ecranul mo- 
nitorului fără să vadă nimic, astfel că a tresărit când 
Naomi a așezat punga alături de el, făcând cutia de cola 
să scoată un zăngănit. 

— Sharon a ta are ADN cât cuprinde. Următoarea 
mutare depinde de tine. 

- Poftim? A, masa de prânz. 

— Sper că are un gust plăcut, i-a spus Naomi, și a cli- 
pit cu subînţeles. Russell a făcut ghem o foaie de hârtie 
Și l-a aruncat spre ea. 

Înapoi la mesajul secret. Pregătea o pagină de web 
pe care doar Rae l-ar fi înţeles în întregime. Se numea 
„A Rae in the dark“! şi avea în frunte trei fotografii — 
Russell și Rae stând alături de un fragment din versu- 
rile ce erau scrise pe piatra funerară a lui Stevenson; 
făcuse fotografia aceea cu o oră înainte ca ea să-l con- 
ducă spre hotel. 

Frunzărise o carte cu poeziile lui Stevenson și nu-i 
plăcuseră prea mult, însă un anumit catren i-a reţinut 
atenţia, astfel că l-a adăugat pe pagina web: 


! Joc de cuvinte intraductibil: numele Rae se pronunţă la fel ca 
ray, „rază“, ceea ce face ca traducerea să fie O rază de lumină în 
întuneric (n. tr.). 

IUBIREA, CE E IUBIREA? 

Iubirea — ce-i iubirea? O inimă plângând; 
Mâini frânte; și tăceri; şi-o mare disperare. 
Dar viața ce-i? S-aștepţi cu-nfrigurare; 

Să vezi venind iubirea, apoi s-o vezi plecând. 


Robert Louis Stevenson 


Apoi a adăugat treizeci de caractere din mesajul 
artefactului: 

Iar la urmă, propriul lui mesaj: 

Rae, când te-am văzut plecând, n-am știut că erai 
Chiar tu, iar asta a adâncit misterul. 

Dacă trebuie să dispari, înseamnă că asta este 
hotărârea ta. Dar să știi că pe lumea asta poți avea în- 
credere în mine. 

Îmi dau seama că nu te cunosc, dar te iubesc. 
Revino, indiferent sub ce formă. 


Russ 


Mai exista o rubrică rezervată „afinităţilor“, cu- 
vinte care să atragă pe site pe cei care caută ceva ori, 
pur și simplu, navighează la întâmplare. A scris la ru- 
brica respectivă Poseidon, Apia, artefact, extraterestru 
și așa mai departe, încheind cu Rae Archer și Russell 
Sutton. Era convins că primii care vor intra pe site vor 
fi cei de la CIA și alţii ca ei, însă acest lucru nu se pu- 
tea evita. A presupus că Rae era suficient de inteligentă 
ca să se ferească. 

Rainforest Café era un local ce reproducea cu nos- 
talgie moda anilor nouăzeci într-un decor de junglă. 
Bambuși, palmieri şi urechi de elefant peste care plu- 
teau o lumină albăstruie și ceață artificială, dar și mu- 
zică rap, ciudat de supărată, șopotind în fundal. 

Cu pantaloni trei sferturi și o cămașă înflorată, Rus- 
sell s-a simțit aproape dezbrăcat. Era sfârşit de săptă- 
mână, dar Sharon venise de la muncă, și purta un taior și 
cravată. Și-a desfăcut puţin nodul de la cravată și și-a 
șters fruntea îmbrobonată de sudoare cu un gest elegant. 

— Trebuia să aleg un loc unde să fie aer condiționat. 

— Mai bine așa. La birou aproape că am îngheţat, a 
zis ea și a dezbrăcat jacheta. 

— Ai trăit tot timpul la tropice? 

— Nu, dar oricum în zone calde. Dar tu? 

— Imediat ce am putut alege, am preferat căldura. 
(Apo: Russ i-a povestit că își petrecuse copilăria în 
Dakota. Urmase colegiul în Florida, și după aceea nu 
mai știuse ce era aceea iarnă.) Acum mai simt frigul 
doar când fac vreo scufundare în costum de scafandru. 

— Da, cunosc senzaţia, a zis ea și a dus mâna la gură 
și a râs. Când nu faci pipi suficient ca să-l încălzești. 

El i-a turnat niște iced tea. 

— Ai făcut multe scufundări? 

— Oarecum, pe vremea facultății. Acum mă mulţu- 
mesc cu câte-un înot cu tubul de respirat. Săptămâna 
trecută, un tip de la bancă m-a dus pe reciful Palolo — 
am văzut atâtea scoici uriașe, nici nu-mi venea să cred! 

— Da, sunt grozave, a întărit Russell și s-a servit cu 
ceai. Ce anume ai absolvit, științe marine? 

— Nu, administrație. A doua specialitate e oceano- 
grafia — așa am avut prilejul să aflu ce înseamnă apa 

rece. Am urmat un curs de vară pentru scufundări în 
curentul Peru. 

În realitate, fusese acolo în calitate de profesor, nu 
ca studentă, însă evidenţele universității puteau con- 
firma că participase la cursul acela și luase examenul cu 
notă maximă. 

— Am avut și noi de lucru pe acolo, a spus el. Mai 
bine zis, Poseidon, compania mea. Am avut un proiect 
de inginerie marină în largul Peninsulei Baja California. 

— Asta până aţi găsit artefactul acela extraterestru. 

— Da, la început n-am știut ce era, a zis el în timp ce 
a despicat o chiflă și, atent, a uns o jumătate cu mişcări 
hotărâte. Am depistat obiectul cu ajutorul sonarului și 
l-am lăsat pentru a-l ridica mai târziu la suprafaţă. Cu 
jumătatea de chiflă, a arătat în lungul străzii. Apoi s-a 
întâmplat chestia asta. 

- Cred că e foarte interesant. 

— [Interesant și dezamăgitor în măsură aproape 
egală. N-am reușit nimic până acum. A desenat apoi cu 
unghia o formă pe faţa de masă. Dar tu ce faci ca să tră- 
iești mai interesant? Ori ca să alungi dezamăgirile? 

- Nu ştiu. Vin până aici, alerg, mai cad... Au izbuc- 
nit amândoi în râs. Am cam trăit la voia întâmplării. Pă- 
rinții mei au murit când eram la colegiu, cam acum 
zece, unsprezece ani. 

- Îmi pare rău... 

Fa a lăsat capul în jos. 

— Da. Mi-au lăsat niște bani, şi am hoinărit prin Eu- 
ropa, apoi în Japonia. Acum, după ce banii s-au ispră- 
vit, regret că nu mi-am terminat studiile. Nu poţi face 
mare lucru cu o licenţă în Administraţia afacerilor. 

— Eşti tânără. Ţi-ai putea continua studiile. 

— Mda, la treizeci şi unu de ani mă consider tânără, 
a zis ea și a rămas cu privirea la paharul cu ceai. Poate 
comisia de admitere a facultăţii este de altă părere. 

— Ai continua studiile de economie? 

Fa a clătinat din cap. 

— Poate de macroeconomie. Economia ţărilor de pe 
coasta Pacificului. Dar aș prefera oceanografia. Aș pu- 
tea să-mi iau licenţa în științe într-un an, ori maxim trei 
semestre. Apoi vin aici și lucrez la compania ta, a zis 
ea zâmbind. 

— Doar cu diplomă de licenţă, nu cred, a spus el cu 
un aer serios. Munceşti câțiva ani şi-ţi iei doctoratul. 
Artefactul nu pleacă nicăieri. 

— N-ai de unde să știi asta, a zis ea. S-ar putea hotărî 
brusc să plece spre Alfa Centauri. 

Le-au fost aduse sandvișurile comandate. Russell a 
dat deoparte felia de pâine de deasupra și a tăiat cu aten- 
ție restul în fâșii de câte doi centimetri și ceva, apoi a 
rotit farfuria cu 90 de grade și a tăiat fâșiile în trei. Mu- 
tantul și-a amintit de acel obicei al lui Russ şi a zâmbit. 

— Aşa mă scutesc de o sută de calorii, a lămurit-o el. 
Presa consideră că obiectul acela e de pe o stea. Asta e 
cea mai comodă explicaţie. Noi încercăm să venim cu 
ceva mai puțin evident. 

— Adică? Vreun proiect secret al guvernului? 

— Ori că a existat aici de la începutul timpului. Doar 
știi ce bătăi de cap le-a dat fizicienilor şi chimiștilor. 

- Îmi închipui. 

A luat o îmbucătură, apoi a pus sare peste tot, așa 
cum se aștepta mutantul. 

— Ne este indiferent dacă obiectul își are originea pe 
Pământ ori în altă galaxie. Din nefericire, vorbim de 

legi de bază pe care nu le înţelegem... natura materiei. 
A luat în furculiță o bucată de sandviș. E haos. Nimic 
din ce știm nu mai este valabil. 

— Chiar poți afirma asta? a întrebat mutantul, tăin- 
du-și propriul sandviș în sferturi. Așa cum am învăţat în 
școală, fizica lui Galileo era o aproximare a fizicii de pe 
vremea lui Newton; iar cea a lui Newton a fost înghițită 
de Einstein; apoi Einstein a fost înghițit de Holling. 

— Mai întâi Hawking, și după aceea Holling, ca să 
fim mai preciși. Dar în cazul de faţă, lucrurile stau alt- 
fel. E ca și cum totul ar merge bine, până la a opta ze- 
cimală, iar după aceea apare cineva care spune: „la staţi 
puţin. Aţi uitat de magie“. Cam așa e obiectul ăsta, a 
zis el și a început să râdă. Îmi place! Numai că eu nu 
sunt fizician. 

— A, cred că fizicienii înnebunesc. 

A ridicat apoi un sfert de sandviș și a ciugulit din el. 

— Merită să-mi vezi e-mailurile. De fapt, eu ar tre- 
bui să mi le văd. Până să ajung eu la muncă, Michelle, 
această persoană indispensabilă aruncă nouă zecimi 
din ele. 

— Se pricepe la fizică? 

- Ei, ca și tine... e contabilă, dar a urmat o serie de 
alte cursuri din diferite domenii. Dar citește mult, ştie 
mai multe despre științele generale decât mine. 

- Da, dar practic nu le şterge cu totul, i-a zis mu- 
tantul. Ai aruncat măcar vreodată ochii la ele? 

— Da. Măcar la cele care sunt distractive — noi le nu- 
mim dosare X. Le citesc vinerea, împreună cu Jan, spe- 
cialistul nostru în probleme spaţiale. Și e amuzant, zău. 
Apoi a luat un alt sfert de sandviș în furculiță. Îmi place 
aroma de nucă. 

— Şi ai primit ceva util? 

— Încă nu, a răspuns el, devenind serios. Curând o 
să schimbăm metoda. O să facem public ceva... un as- 
pect pe care l-am păstrat în secret până acum. Din pă- 
cate, nu-ţi pot spune despre ce este vorba. 

Mutantul s-a bucurat că nu i s-a spus. Faptul că avea 
știință de mesaj îi crea un avantaj pentru a obţine sluj- 
ba lui Michelle. Avea în vedere creditele de 471 la ma- 
tematică și 472 la statistică. 

— Hai, spune-mi. Te rog. 

Fl a zâmbit. 

— Pisicelile astea de femeie nu slujesc la nimic. O să-ți 
spun luni, asta dacă vrei să mai luăm prânzul împreună. 

— Bine. Pot să-l aduc și pe prietenul meu de la 
Weekly World News? 

— S-ar putea să fie deja la sediu. Urmează să dăm un 
comunicat la ora nouă. 

— Chiar crezi că o să fii liber la prânz? 

— Hai, că și-așa ţi-am spus prea multe, a zis Russell 
și a privit în stânga și-n dreapta. Tocmai de aceea am 
ales ziua de luni. Nu există nici un avion până marţi di- 
mineaţă. În felul acesta, avem un oarecare control asu- 
pra punctului de vedere pe care îl va adopta presa. 

Spunând acestea, a părut puţin îngrijorat. Mutantul 
a întins mâna și l-a bătut ușor pe dosul palmei. 

— O să tac mâlc. 

- Mâlc? a făcut el și a chicotit. N-am mai auzit ex- 
presia asta de când eram copil. 

Hopa! 

— Mama obişnuia să o folosească De unde provine? 

— De unde să știu, din limbaj, a zis el şi s-a calmat. 
Şi cum merg treburile la bancă? 

— Oamenii sunt simpatici, s-a grăbit mutantul să 
spună. Dar nu găsesc munca prea interesantă. De câteva 
ori pe zi sunt chemată să-mi folosesc cunoștințele de 
limbă pentru a domoli vreun client. Îi traduc vreun do- 
cument, ori îl ajut la socoteli. Fișa de post spune: „rela- 
ţii internaționale“, și cred că, tehnic vorbind, e adevărat. 

— lar Apia ţi se pare mai mică decât ţi-ai închipuit, nu? 

Mutantul a ridicat din umeri. 

— Citisem despre insulă. Nu m-a luat nimic prin 
surprindere... decât poate prezenţa voastră. Mă aștep- 
tam să fiți mai mulți. 

- Păi suntem doar cincizeci de oameni. Și n-am fă- 
cut valuri prea mari decât acum două săptămâni. 

— Cu extraterestrul vostru. Ştirea a ţinut pagina în- 
tâi în Honolulu. Și, aţi găsit-o? (Apoi a închis ochii și a 
scuturat din cap.) Scuze. Nu trebuia să întreb asta. 

— Din păcate, nu. Aș vrea să le dau o asemenea veste 
ziarelor de scandal. 

— Nu crezi că s-ar putea afla în vreo aripă secretă a 
spitalului Forţelor Armate din Pago Pago? 

- Nu, fiindcă a ajuns îh Rosswell, New Mexico!, a 
zis el râzând. Asta s-a întâmplat înainte ca tu să te naști. 

În realitate, mutantul fusese acolo de două ori, o 
dată ca pitic jongler, iar a doua oară, ca student la 
antropologie. 

Așadar, luni aveau să dezvăluie răspunsul codificat 
al artefactului — ori cel puţin faptul că acesta reacționase 


! În iulie 1947, o serie de ziare au publicat ştirea că la baza aen- 
ană din Rosswell era deţinută o farfurie zburătoare, recuperată de pe 
un câmp. Articolele au avut ca origine o declaraţie a unui ofiţer de la 
acea bază aeriană (n. tr.). 

într-un fel. Mutantul s-a întrebat în ce măsură va schim- 
ba acest lucru situaţia lui, și ce putea face până atunci 
pentru'ca șansele lui de a obține slujba să crească. 

Russell i-a oferit o posibilitate. 

— Mâine lucrezi? 

— Nu, toată lumea merge la biserică. Mai puţin eu. 

— Și eu sunt liber. Vrei să mergem cu bicicleta un- 
deva, la un picnic? 

— Dumnezeule, n-am mai mers pe bicicletă din fa- 
cultate. Merită să încerc. Cred că găsesc undeva de în- 
chiriat, nu? 

— A, am eu una de rezervă, a zis Russell și s-a scăr- 
pinat în bărbie. De obicei, duminica mă duc la Bazinul 
Fatumes ori în Golful Fagaloa, dar e cam departe dacă 
nu ești obișnuită să pedalezi. Facem un tur, vedem pri- 
veliștile și ajungem la Palolo, sau la proiect pentru pic- 
nic sau o baie. 

— Reciful ajunge până acolo? 

— Nu, acolo e doar o plajă. Localnicilor tineri le 
place locul. Săptămâna trecută am instalat chiar și o ba- 
rieră împotriva rechinilor. 

— Aşa de mulți rechini sunt în zonă? 

— Ajunge să apară unul. Recent, un rechin-ciocan a 
atacat o barcă în zona cu apă mică — și a făcut o gaură 
cât toate zilele în corpul ei — de aceea, familia care are 
în proprietatea terenul pe care este situat proiectul a 
întrebat dacă nu participăm la instalarea barierei care 
să protejeze înotătorii. E doar un năvod cu ochiuri 
mari, alcătuit dintr-un pătrat cu latura de cincispre- 
zece centimetri, ca să împiedicăm pătrunderea unor 
pești cu adevărat mari. Noi l-am cumpărat, iar ei s-au 
ocupat de instalare. 


328 joe hal eman 


Interesantă provocare, a gândit mutantul. Un re- 
chin-ciocan se putea da drept delfin, sărind peste plasa 
întinsă. 

- Da, sună bine. Au și mese pentru picnic? 

El a confirmat cu un gest din cap, apoi a zis: 

— Grătar. Iar dacă preferăm ceva american — știu un 
loc unde se fac hot dogs ca lumea. O să cumpăr câţiva 
după amiază și-i ţin în frigiderul de la birou. 

Au stabilit să se întâlnească a doua zi dimineaţă la 
căsuţele de pe plaja Vaiala, dar să nu-și uite acasă cos- 
tumele de baie, după care ea aplecat la bancă. 

În vreme ce pedala către măcelărie, Russell s-a gân- 
dit la relația ce se înfiripa. Nu-și putea permite o prie- 
tenă; trebuia să fie „liber“ atunci când extraterestra Rae 
se va întoarce. Acela era un amănunt din planul lor 
pentru a prinde creatura, pentru că atunci când va re- 
veni, era posibil să folosească din nou vechea strategie, 
încercând să-l seducă pe Russell. Sau poate pe Jack ori 
Jan. Orice persoană nouă care apărea în viaţa lor tre- 
buia să treacă testul ADN. 

S-a gândit în treacăt să discute cu ceilalți posibili- 
tatea ca extraterestrul să fi găsit modalitatea de a pro- 
duce ADN, astfel că și el ar trebui să o urmărească pe 
Sharon, chiar dacă ea trecuse testul — totul în numele 
științei, bineînţeles. 

APIA, SAMOA, 
IULIE 2021 


Russell ştia că nu era singurul care îl căuta cu îndâr- 
jire pe extraterestru. Însă nu avea idee că acea competi- 
ție era mai tare decât CIA care, prin agenţii săi, 
începuseră să o urmărească pe Sharon. 

De când aflase că acolo se găsea un vehicul de pe altă 
planetă, cameleonul venise în repetate rânduri în Apia. 
Concepea întâlnirea drept un soi de reunire — „din nou 
împreună pentru prima oară“. Ar fi putut sta la o discu- 
ţie și, probabil, ar rezolva împreună misterul originii lor. 

Pe de altă parte, cameleonul nu manifesta nici un 
interes față de mistere. Pe el îl interesa eliminarea 
competiţiei. | 

Nu era deloc prost. De-a lungul mileniilor ajunsese 
la gradul cel mai înalt de educaţie. Știa că dorinţa lui de 
a distruge concurenţa nu era firească. Dar așa era progra- 
mat prin fiecare celulă a corpului; tendinţa distructivă 
înlocuise propensiunea de a se reproduce. Iar dorinţa 
sexuală era o flacără firavă faţă de patima de a distruge, 
de a se proteja. 

Potrivit stilului său de gândire, lucrurile erau sim- 
ple: în cazul în care creatura îi semăna, prima întâlnire 
va fi scurtă și brutală. Era mai bine să lovească primul. 
Nici un om nu-l putea ucide şi nici un om nu știa cât de 
vătămat ar trebui să fie pentru a muri. 

Însă el era conștient de asta și trebuia să presupună 
că şi concurentul său va şti. 

APIA, SAMOA, 
24 IULIE 2021 


Mutantul a regretat impulsul care îl făcuse să spună 
că nu mai mersese pe bicicletă de ani buni. Pedalase 
încă dinainte de naşterea lui Russell, iar simularea stân- 
găciei pe o bicicletă Schwinn, cu o singură viteză, era o 
realizare demnă de premiul Oscar. 

— Cum te descurci? 

Ea pornise în faţă, în susul străzii Logan, care nu era 
prea abruptă şi nici aglomerată în acea zi de duminică. 

— Am început să mă descurc. 

A pedalat din picioare ca să ajungă pe creasta dea- 
lului şi a simţit presiunea uşoară a privirilor lui asupra 
fundului ei. Poate că n-ar fi trebuit să iasă cu costumul 
de jogging, care era prea strâns pe trup, ceea ce îi atră- 
gea și priviri dezaprobatoare din partea oamenilor ce 
se îndreptau spre biserică. Însă asta atrăgea sigur aten- 
ţia lui Russell. 

— De aici mergem numai la vale. Proiectul e după 
al doilea semafor, pe o stradă care începe cu V, mi 
se pare. 

— Vaiala-vini. Mai avem de lucru până te facem 
samoan. 

- N-am nimic împotrivă, atâta vreme cât nu trebuie 
să-mi placă fructele arborelui de pâine. 

— Fuata. O să începem cu hot dog și coborâm pe 
lanţul trofic. După coadă de curcan și burtă de oaie, o 
să cerșești un fruct din acela. 

— A, am congelatorul plin de cozi de curcan. Dacă 
sunt prăjite bine de tot, sunt bestiale. 

Au râs amândoi, dar destul de crispat. Amândoi 
ştiau că bucătăria samoană suferise transformări în rău 
din cauza pătrunderii obiceiurilor culinare occidentale. 
Cozi de curcan și Big Mac, burtă de oaie și carne de 
vacă în suc propriu — nu mai puteai vedea mulți local- 
nici trecuţi de treizeci de ani care să fie zvelți şi să aibă 
inima sănătoasă. 

Russell i-a făcut în semn cu mâna paznicului și au 
trecut de poartă. Au lăsat jos bicicletele în faţa clădirii 
centrale și au scos din frigider cârnaţii și berea, pe care 
le-au pus într-o ladă frigorifică. Russell a găsit cărbune 
pentru grătar într-un dulap și s-a dus să facă focul, iar 
Sharon s-a schimbat. 

Și-a examinat trupul în oglinda din grupul sanitar 
pentru femei și a efectuat câteva ajustări minore pe ici, 
pe colo. Ştia că-l prinsese pe Russell în cârlig. Acum se 
punea întrebarea dacă era cazul să-l aducă la mal. Pro- 
babil că era preferabil să facă un joc de aşteptare, și să 
aibă răbdare până când Michelle pleca pentru a naște. 

Ori poate reușea să forțeze nota. Să-l prindă pe 
Russ în pat și să vadă ce va urma. 

Avea un bikini roșu-strălucitor. Mutantul și-a 
smuls câteva fire de păr pubian ce erau de prisos și le-a 

înghițit. Și-a aranjat apoi sutienul cât să se vadă o idee 
din vârfurile aripilor păsării colibri tatuate pe sân. Apoi 
și-a adâncit puţin scobiturile lombare, un amănunt de- 
spre care-și amintea că Russell îl remarcase în mod deo- 
sebit la Rae. 

S-a pregătit de marea lovitură, întâi înfășurându-și 
lavalava în jurul taliei. Putea purta acea costumaţie care 
îi evidenția formele până atingea apa, dar samoanilor 
nu le plăceau turiștii lipsiţi de sensibilitate care-și etalau 
farmecele până la marginea mării. 

Russell era îmbrăcat tot cu blugii tăiaţi pe care îi 
folosise pe bicicletă, trecând la costumul de baie doar 
scoțându-și cămașa și pantofii. Mutantul a zâmbit 
revăzând corpul cunoscu, puţin pufos, în ciuda picioa- 
relor și braţelor atletice, cu pielea aproape albă ca lap- 
tele — el nu stătea niciodată la soare fără să fi folosit 
o loţiune anti-solară; părinții lui suferiseră de cancer 
al pielii. Părul de pe corp îi era ca un puf mătăsos, 
un amestec de fire negre cu alte, nu cărunte, iar singu- 
rul lui tatuaj, acum invizibil, era o inscripţie ce suna 
NU DESCHIDEŢI PÂNĂ LA CRĂCIUN, și era 
plasat în apropierea unei cicatrice mari pe care o că- 
pătase în urma unei apendectomii de urgenţă, efec- 
tuată de un doctor de ţară din Insulele Cook. Câte alte 
femei chicotiseră văzând tatuajul când el se dezbrăcase 
în faţa lor? 

El a observat imediat tatuajul ei. 

- O pasăre? 

— Colibri. 

Fa a tras cupa sutienului în jos până aproape de 
areolă. Avea sânii mici, așa cum îi plăceau lui Russell. 

— Foarte drăguţ. 

I-a zâmbit şi și-a îndreptat din nou atenția către 
grătar, stropind mangalul cu alcool izopropilic pur, 
luat dintr-o sticlă de laborator. A aruncat apoi un chi- 
brit aprins și, scoțând un norișor albăstrui, cărbunii au 
luat foc. 

— Cât mai durează, a întrebat mutantul. Mor de 
foame. 

— Cel puţin douăzeci de minute, i-a răspuns Russell 
și a făcut un gest către răcitorul mic de pe masa de pic- 
nic. Vrei o bere? Ori înoți? 

— Mai bine înot. Mă simt năclăită. S-a întors cu spa- 
tele la el, ca să-și scoată lavalava, gest care, în alte con- 
diții ar fi fost considerat de modestie. Și-a luat masca, 
labele şi tubul de respirat de pe masă și a fugit spre apă. 

— Ultimul care intră în apă se ocupă de grătar. 

Fl a rămas pe loc şi, cu un zâmbet larg, a urmărit-o 
alergând. Apoi a pornit și el spre apă. Sharon era deja 
în zona puţin adâncă, ţinându-și doar capul afară când 
el s-a aruncat în apă. 

— Bine. Și așa voiam să-i prăjesc eu. 

Fa și-a pus labele, apoi a scuipat în mască și a îm- 
prăștiat saliva. 

— Avem recifuri prin apropiere? 

— Atât de aproape, nu. Dincolo de plasa contra re- 
chinilor. 

— Vrei să trăim primejdios? 

— Sigur. De când vreau să văd de aproape un re- 
chin-ciocan de peste patru metri... 

Eu n-am avut decât doi metri șaptezeci. 

— Unul ca acela a mușcat din barcă? 

— Nu-ţi face probleme. L-au prins în apă mică, unde 
l-au străpuns cu harponul și l-au împușcat. A atacat 

barca din cauza durerii şi a derutei, mai mult ca sigur. 
Apoi și-a stropit masca cu apă. Am văzut zeci de re- 
chini și n-am avut niciodată probleme cu ei. 

— Nici eu. Probabil că nu am întâlnit nici unul cu 
adevărat flămând. 

— Tot ce se poate, a zis el, arătând cu mâna. În di- 
recția aceea se află reciful. Eu o să ridic plasa, ca să te 
strecori pe dedesubt. 

— Bine. 

A prins muștiucul ţevilor în gură, și au înotat cam o 
sută de metri până la plasă. S-au strecurat pe sub ea fără 
probleme, și au pornit spre recif, iar mutantul a luat 
mâna lui Russell când i-a fost oferită. Au înotat calm la 
unison, înaintând cu bătăi puternice din labe. 

În comparaţie cu ferma de scoici uriașe de la Palolo, 
reciful nu arăta prea impresionant, însă adăpostea o 
mulțime de pești viu colorați, dar și o murenă care i-a 
urmărit pe cei doi intruși cu expresia obișnuită de iri- 
tare acră. Russell a găsit o caracatiţă de mărimea unui 
pumn și și-a pasat-o unul altuia până când creatura 
s-a săturat de acea joacă și a ţâșnit dintre mâinile lor, 
dispărând. 

Russ a făcut semn că ar dori să mănânce, iar Sharon 
a dat aprobator din cap. După un mic ocol pentru a ur- 
mări o pisică de mare de dimensiuni medii, mână în 
mână, s-au îndreptat spre plasă. 

— A fost plăcut, a spus mutantul, scoţându-și labele 
când a ajuns în apă până la genunchi și dându-și seama 
că nimeni nu avea nevoie de multă imaginaţie ca să vadă 
prin acel costum de baie. Mai ales caracatiţa aceea. 

— Am avut noroc. „Inteligență moale“, așa le-a de- 
Scris cineva. 

— Jacques Cousteau, a zis mutantul, iar Russell a ri- 
dicat mirat din sprâncene. Profesorul meu de oceano- 
grafie avea cartea scrisă de Cousteau. 

În timp ce pășeau prin apa mică spre mal, Russell i-a 
făcut semn unui băiat de șase ori șapte ani, care stătea 
la masa lor cu o găleată. 

Pe jumătate plină cu gheaţă, găleata conținea un 
vas mare cu oka, versiunea samoană a peștelui mari- 
nat în suc de lămâie și servit cu cremă de ananas și ar- 
dei iute. 

— Prins azi dimineaţă, doctore Russell. 

El a aruncat o privire în vas. 

— Peşti zburători? 

Puştiul a ridicat din umeri. 

— Zece tala. 

— N-am bani la mine. 

— Am eu ceva. 

Băiatul a rămas cu ochii holbați la nuditatea ei. 
Sharon și-a înfășurat lavalava în jurul taliei şi a scos câ- 
teva bancnote dintr-un buzunar, dintre care a ales una 
de zece și i-a dat-o. 

— Fa'afetai, a zis el, dându-i bolul și retrăgându-se 
sfios cu spatele. Mulţumesc. 

— Afio mai, i-a răspuns ea, după care băiatul s-a în- 
tors și a fugit cu banii. 

L-au urmărit îndepărtându-se, iar Russell a râs 
discret. 

— Ciudaţi mai sunt. Nu le pasă de goliciune, dar 
sunt conservatori în privinţa îmbrăcămintei. 

Fa a confirmat cu o mișcare din cap. 

— N-o să reușesc niciodată să înţeleg religia. Ori 
moda, fiindcă veni vorba. A așezat vasul pe masă și a 

căutat prin sacoșa de cumpărături două furculițe de 
plastic. Aperitiv? 

- Mulţumesc. Stai să pun cârnaţii mai întâi, a zis 
Russell, după care a agitat mormanul de cărbuni încinși 
cu un băț și a scos patru cârnaţi din răcitor. 

Peștele era rece, tare și gustos. 

— Cred că m-aș adapta la felul ăsta de mâncare, a 
spus mutantul. De cât timp locuiești pe insulă? 

— Am sosit aici vara trecută, împreună cu Jack Hal- 
liburton ca să organizăm laboratorul, a zis el, aranjând 
apoi cârnaţii într-o ordine strictă, ca pe soldaţi. Pentru 
că aveam ceva de încheiat în Baja am făcut naveta vreme 
de câteva luni. Abia după terminarea laboratorului și 
aducerea artefactului am rămas mai mult aici. 

— Și nu-ţi place? 

— Ca loc, nu mă deranjează. E potrivit pentru va- 
canţe. Dar e greu să faci știință aici. S-a așezat alături de 
ea și a luat în furculiță o bucată de oka. Până și în con- 
dițiile moderne de comunicaţii, conferinţe virtuale și 
așa mai departe, mă simt izolat. Dacă ţi se defectează o 
componentă de jumătate de dolar, trebuie să aștepți 
două zile, până decolează vreun avion. Şi-mi lipsește... 
s-ar putea să ţi se pară snobism, ba chiar e, dar mi-e dor 
de oameni care gândesc ca mine, oameni cu care nu lu- 
crezi — oameni de știință, artiști, depinde. 

— Eu te-aș fi considerat un solitar. 

— Mda, sunt, mai bine zis, am fost. Casa din Baja era 
departe de orice alt loc, de aceea am și luat-o. Dar de 
acolo puteam ajunge la Los Angeles într-o oră, și 
aveam un apartament chiar în apropierea campusului. 

— Unde seduceai studente. Vă știu eu pe voi, bărbaţii. 

El a pufnit în râs și a roșit. 

— Pe vremea când mai aveam păr, a zis el şi s-a ridi- 
cat pentru a inspecta cârnaţii. Duc lipsa atmosferei din 
orășelele universitare. Librării, cafenele, baruri. Biblio- 
tecile din campusuri. Fetele de acolo... 

- Da, campusul de acolo e frumos. Am stat acolo 
două săptămâni, când am făcut scufundări în cadrul 
cursurilor de vară. 

- Unde? 

— Nu mai ţin minte exact, într-un cămin. (Mutantul 
ştia unde stăteau în prezent studentele lui Coleridge. 
Unde ar fi putut să se cazeze ele în urmă cu unsprezece 
ani?) Poate Conway ? Ori Conroy. 

- A, da. E aproape de apartamentul meu, a zis 
el învârtind cârnaţii pe partea cealaltă cu un cleşte, 
după care s-a apropiat de răcitor. Bere? Sau un pahar 
de vin? 

— AL şi vin aici? 

- Nu, în frigider. Pot să aduc, mă întorc repede. 

- N-ar fi rău. Nu prea mă omor după bere. Poate 
după ce se fac cârnații. 

— Ai grijă să nu se ardă, a rugat-o el și a plecat în fugă. 

Mutantul a analizat situația. Ajunsese într-un punct 
de cotitură. Dacă începea o relaţie amoroasă cu Russ — 
adică dacă o reîncepea — probabil că-și ruina șansele de 
a obţine slujba. Însă slujba era doar o etapă care l-ar fi 
ajutat să ajungă mai aproape de artefact. Poate că în ca- 
litate de amantă a lui Russ ar fi avut șanse mai bune de- 
cât ca recepționeră. 

De ce simţea acel imbold de a se afla în prezenţa fi- 
zică a obiectului? Văzuse toate fotografiile, studiase 
datele, citise observaţiile neconcludente făcute de oa- 
meni frustrați. 

Și-a amintit senzația avută când înotase din Bataan 
spre California. Sentimentul acela primar și greu de 
exprimat, șovăirea, atunci când trecuse pe deasupra 
Gropu Tonga. 

A avut aceeași senzaţie acum, însă mai pregnantă ca 
niciodată. Ceva care căpăta formă. 

Russell s-a întors cu două pahare înalte, cu picior, 
deja aburite de vinul alb, scos de la rece. 

— Bea-l cât e rece, i-a zis el, întinzându-i un pahar, 
apoi a sorbit o treime din vinul lu: dintr-o singură în- 
ghiţitură. Peste un minut, două, mâncăm. Apoi a mai 
rotit puţin cârnaţii. 

— De ce nu aţi dus obiectul la Baja? De ce aţi por- 
nit-o de la zero aici? 

- Am fi vrut noi, a spus el, rămânând cu ochii la 
grătar. Pe de o parte, era prea greu de transportat obiec- 
tul până acolo. Însă, în primul rând, din raţiuni politice. 
Mexicul e prea aproape de Statele Unite, nu doar ca dis- 
tanţă, ci și politic ori economic. Jack nu a vrut ca Un- 
chiul Sam să ne stea permanent în cârcă. Sau să ne bată 
mereu la ușă soldaţi mexicani. Ori să ne-o spargă. 

— Aveau dreptul să facă așa ceva? 

— Bineînţeles. Ameninţare la adresa securității 
din zonă. A desfăcut două chifle și le-a așezat pe gră- 
tar. Samoa independentă este cu adevărat indepen- 
dentă. Și stabilă. Tonga era mai aproape de poziţia 
originală a artefactului, dar n-am vrut să avem de a 
face cu politica de acolo. Jack a studiat proiecţii ale 
Arhipelagului Samoa și a ales locul de aici printr-un 
proces de eliminare. 

- Primul factor fiind acela de a avea un oraș în 
apropiere? 

El a confirmat cu un gest. 

— Se spune că Apia e singurul oraș din Samoa, dar 
după cum știi, nu seamănă cu Hong Kong. E format 
dintr-o serie de orășele adunate laolaltă, dar are o far- 
macie, magazin de unelte și așa mai departe. A făcut 
un gest către clădirea principală. Plus terenul de aici: 
nu se construise nimic pe el, era proprietate privată şi 
se afla lângă apă. Jack a luat legătura cu matai-ul! fa- 
miliei și a stabilit condițiile de închiriere. A devenit și 
cetăţean samoan. 

— Și a intrat și în familie, în aiga ? 

— Nu, deşi nu a exclus posibilitatea asta. Practic, ar 
trebui să împartă toată avuţia lui cu restul familiei, a zis 
el ridicând din sprâncene. Iar asta nu-i stă în caracter. 

- ÎI cunoşti de multă vreme? 

— Nu. Doar de... m-a contactat în legătură cu de- 
zastrul submarinului, care a condus la descoperirea 
artefactului. 

La fel ca și Rae, mutantul știa, și-a dat seama că avea 
de a face cu un secret. Poate reușea să stoarcă adevărul 
de la el în cursul acestei reîncarnări. 

- În condiţii normale, nici nu ne-am fi întâlnit. El a 
avut o familie bogată, dar a preferat o carieră militară. 
Eu nu mă încadrez în aceste două categorii. Apoi a exa- 
minat cârnaţii. Ăștia doi sunt făcuţi. 

Sharon a întins farfuriile din plastic, iar el a plasat 
chifle şi câte un cârnat pe fiecare, apoi i-a așezat pe ce- 
ilalți doi conform unui principiu termodinamic cunos- 
cut doar de el și a mai desfăcut două chifle pentru a le 
pune la prăjit. 


! Şef de clan, capul familiei (n. tr.). 

Apoi și-au pus muștar, ketchup și condimente, toa- 
te din niște pliculeţe pe care Russell le colecționase din 
divers€ aeroporturi. 

Mutantul a luat o gură. 

— E bun, a zis el, deși gustul era aproape neutru. 

Russell a ridicat din umeri. 

- Uneori aș face orice să mănânc ceva făcut de 
vreun vânzător stradal de hot dogs. În ciuda bacteriilor 
și a altor nenorociri. 

— Tu ai făcut bani. Chiar dacă nu i-ai avut din naș- 
tere. Nu ai reușit să scoţi Titanicul la suprafaţă pe te 
miri ce. 

Mestecând, el a clătinat din cap. 

— Folosesc întotdeauna banii altora. Uneori mă 
simt mai mult ca un vânzător ambulant decât ca ingi- 
ner. A făcut o pauză, pentru a stoarce încă un pliculeţ 
de muștar pe chiflă. Jack e de părere, ori, cel puţin așa 
pretinde, că din treaba asta poate ieşi o avere. Poate 
într-o bună zi, dar probabil că nu pentru el. Trebuie să 
recupereze un zilion de eurodolari — și e deja bătrân. 

- Dar tu? 

— Eu nu-s chiar atât vârstnic. 

— Nu, mă refeream la bani. Te aștepți să faci o mul- 
time de bani din asta? 

— Ei, pe naiba. Mă interesează mai mult aventura. 

— Așa am gândi și eu. Am sperat, de fapt. 

— E cea mai mare provocare a secolului XXI. Poate 
cea mai mare chestie din toate timpurile. S-a uitat spre 
clădirea protectoare a artefactului. Chiar dacă n-ar fi 
din altă lume. Asta ar însemna că atitudinea, concepţia 
noastră despre realitate, despre știință, este eronată. Nu 
doar incompletă, ci greșită. 

— Asta nu rămâne valabil indiferent de proveniența 
obiectului ? 

— Într-un fel, nu. În secolul trecut, cineva a afirmat 
că tehnologia suficient de avansată este greu de deose- 
bit de magie... 

Arthur C. Clarke, a gândit mutantul, dar nu a scos 
o vorbă. Îl cunoscuse şa o lansare a unei nave Apollo 
prin anii șaptezeci. 

— Iar asta ne oferă o salvare. Știința noastră ar putea 
fi un subset al științei lor. E ca și cum ne-am întoarce în 
timpul lui Newton și i-am arăta o hologramă. 

Era atât de absorbit de discuţie, încât nu l-a simţit 
pe bărbatul care a apărut discret în spatele lui. Umbra 
lui a căzut peste Russell, care a tresărit de uimire. 

— Jack! 

- Scuze. N-am vrut să te iau prin surprindere. 

- Ea e Sharon Valida. Jack Halliburton. 

Mutantul i-a întins mâna. 

- Ne-am întâlnit întâmplător. Lucrez la Pacific 
Commercial Bank. 

— Şi reții foarte uşor feţele oamenilor. 

„În special pe a ta“, a gândit mutantul. 

— Vrei un hot dog? l-a întrebat Russell. 

— Nu pot, mă duc la hotel. Te-am văzut aici și vo- 
iam Să știu dacă ne-am putea vedea mâine dimineață 
mai devreme decât de obicei, înainte de... treabă. 

— Cam pe la cât, opt e bine? 

- Opt e perfect. O să las un mesaj și pentru Jan. 
A salutat-o din cap pe Sharon. Domnişoară Valida, la 
revedere. Pe curând, Russell. 

După ce Jack s-a îndepărtat, mutantul a zis: 

- Întotdeauna se îmbracă aşa? În costum alb, de 
pânză, pălărie cu boruri largi, cămașă samoană... 

— Da, asta când nu lucrează în laborator. Parcă ar 
aparţine altui secol. 

— Mai sunt și alți bătrâni bogaţi care vin la bancă 
îmbrăcaţi la fel. Șeful meu îi numește personaje din 
Somerset Maugham. A fost cumva actor? 

- Cred că scriitor. A înghiţit ultima îmbucătură și 
s-a ridicat. Mai vrei unul? 

— Lasă-l să fie mai ars. O să încerc o bere până 
la urmă. 

- Excelentă idee. 

A scos două sticle de Heineken și le-a desfăcut. 

Ea și-a terminat vinul și a acceptat una. 

— Pentru destrăbălarea asta de duminică, a zis ea și 
au ciocnit cu sticlele. Așa ... deci, să-i arătăm o hologra- 
mă lui Newton. 

- Hm, m-am gândit că artefactul acesta nu a ajuns 
aici neapărat de pe altă planetă. Ar putea veni din pro- 
priul nostru viitor. 

— Chiar așa? Eu credeam că nu se poate merge de- 
cât spre viitor. 

— Ce ştii despre asta? 

- Ce-am văzut la televizor. Un accelerator de 
particule. 

— Da, au reușit să mute o particulă cu o fracțiune de 
secundă spre viitor. Chestia e interesantă, teoria gene- 
ralizată a relativității permite asta. 

— Dar nu spre trecut? 

- Exact — și nu e vorba doar de relativitate, ci de ca- 
uzalitate, bun simţ. Trebuie să arunci pe fereastră cauza 
și efectul. 

— Dar crezi că... 

- Ştiu că e ceva de genul: „Dacă se întâmplă ceva 
imposibil, atunci orice lucru imposibil se poate întâm- 
pla.“ Dar asta are un înţeles cel puţin bizar. Au trimis 
acest obiect indestructibil cu un milion de ani în urmă, 
și l-am plasat într-un loc unde nu putea fi găsit. Apoi 
s-au dus să-l recupereze... 

— Și nu mai era acolo! a exclamat ea și a dat din cap. 
De aceea, au trimis robotul acela înapoi în timp, ca să 
afle ce s-a petrecut. 

- Nu era robot, a negat Russell. Sigur nu era robot. 

— Ai cunoscut-o atât de bine? 

El a șovăit. 

-. Destul de bine. Ori, așa am crezut. Avea prea 
multe trăsături umane ca să fie robot. Ori transumană, 
așa cum ziceam, din viitor. 

— Evoluată din fiinţe umane? 

- Exact. N-ar fi fost nevoie de milioane de ani. În 
prezent, doar legea și obiceiurile, nu de ştiinţa ne îm- 
piedică să ne stabilim singuri propria noastră evoluţie. 

Mutantul a analizat afirmaţia lui Russell. Părea să 
aibă amintiri care mergeau atât de departe în trecut, 
încât mereu se considera un vizitator din trecutul înde- 
părtat. Ar fi putut veni din viitor, dar uitase orice amă- 
nunt legat de o asemenea călătorie. 

Ştia că o modalitate de a ocoli paradoxul cauzalității 
era ca persoana care se deplasa în timp să nu ia cu sine 
nici o informaţie. Nu se gândise niciodată să aplice acest 
principiu la propria sa amnezie privind perioada dinain- 
tea celei în care, secole la rând, fusese un rechin alb. Pro- 
babil că fusese trimis în trecut ca o creatură ce nu avea 
nevoie de amintiri pentru a supraviețui și evolua. 

— Ai analizat ideea asta cu Jack? 

- Cu el? Nu. El a adoptat cu convingere ideea 
extrateteștrilor. Mai ales după ceea ce s-a întâmplat cu 
Rae, „fiinţa din spaţiu“. 

— Pe care nu o accepți. 

— Mda... cred că ar trebui să se demonstreze știin- 
țific, ori măcar logic, faptul că avem de a face cu ceva de 
origine extraterestră. Dar, dacă aşa stau lucrurile, de ce 
n-a venit să spună: „Du-mă la șeful tău?“ 

— Poate că se temea. 

— De mine nu se temea. 

— Poate îi era frică de Jack, a zis mutantul, și a zâm- 
bit. Am înțeles că n-ar fi singura. 

- Da, uneori te cam bagă în răcori. S-a ridicat și a 
întors cârnaţii pe partea cealaltă. Să-i perpelim și pe 
parte asta. 

În timp ce el a aranjat carena și jumătăţile de chiflă, 
ea nu a spus nimic. Când Russell a ridicat privirea, ea 
privea spre mare, având o expresie ciudată pe chip. 

- Sharon? 

Era un cântec. Un cântec. 

Mutantul nu încetase nici o clipă să manevreze ci- 
frele de zero şi unu. Mimarea umanității îi solicita doar 
o parte redusă a inteligenței, astfel că, în timp ce desfă- 
şura activităţi bancare sau se afla în compania cuiva, 
chiar când se concentra asupra lui Russ, mai toată fiinţa 
lui înota printr-o mare binară de mesaje. 

În sine, mesajul nu era clar, dar, brusc, mutantul și-a 
dat seama ce era. 

Un cântec în limba lui natală. Un limbaj uitat de 
milioane de ani. 

=- Sharon! A: păţit ceva? 

— A! Scuză-mă. Și-a frecat faţa cu ambele mâini. Mi 
se întâmplă uneoni. 

El s-a așezat pe bancă, nu prea aproape de ea șia 
atins-o pe mână. 

— Te gândești la părinţii tăi? Ea a dat scurt din cap. 
Și eu i-am pierdut pe amândoi, în decurs de o săptămână. 
Eram mai mare decât tine, dar tot m-a marcat. Greu să 
rămâi singur. 

În ochi i-au apărut lacrimi, pe care și le-a șters. 

— Ai dreptate. singur. 

„E un bărbat minunat, a gândit mutantul, dar nu 
știe ce înseamnă singurătatea.“ 

Fl a simțit dorinţa de a o strânge în braţe, dar s-a 
înfrânat. 

— Hai să te duc acasă. 

— Lasă, mi-a trecut, a zis ea şi i-a zâmbit. Hai să mai 
mâncăm un hot dog. S-a uitat la sticla goală. Probabil 
că berea m-a făcut să devin sentimentală. Ar trebui să 
mai beau una. 

- Dorinţa ta e poruncă pentru mine. A desfăcut 
două sticle și i-a întins ei una. Să devenim amândoi 
sentimentali. 

„Un cântec. Un cântec despre casă.“ 

— Sunt îndeajuns de făcuți? 

Cât au mâncat și flecărit în mod deliberat despre 
lucruri fără importanță, mutantul și-a făcut planuri 
pentru restul zilei și nopţii. În special pentru noapte. Pe 
Russell îl aștepta o mică surpriză. 

A doua zi, aproape sigur vor anunţa că artefactul le 
răspunsese și probabil că se va da publicităţii și secven- 
ţa binară, așadar cel puţin câteva milioane de oameni 
vor încerca să o descifreze. 

Oamenii nu vor reuși. Ar fi fost ca și cum cineva 
care nu are habar de limbajul Braille și-ar plimba dege- 
tele pe un text scris altfel într-o limbă străină. Un me- 
saj codificat, nu pentru păstrarea secretului, dar oricum 
indescifrabil. 

Cu toate acestea, locul va geme de oameni veniţi din 
toate părțile lumii. Reporterii norocoși să se afle deja în 
Samoa Americană vor apărea până luni la prânz. Avio- 
nul de marți dimineaţă va fi plin ochi de reporteri din 
America; joi, cu cei din Asia și Europa. Securitatea se 
va înăspri din cale afară. 

Așadar, avea timp până a doua zi dimineaţă. 

— N-aş vrea să precipit lucrurile, a spus Russell, dar 
ai vreun program în seara asta? Dacă nu-mi găsesc o 
scuză, Jack are să mă convoace la Aggie. 

Ea a închis ochii. „Atenţie.“ 

— Aș vrea să pot. Dar ies cu cineva de la birou, a zis 
ea, şi l-a bătut ușor pe genunchi. O să-i spun că nu mă 
interesează persoana lui. Dar voi fi liberă luni şi marţi. 

— Păi deja am stabilit să luăm prânzul împreună 
luni, i-a reamintit el. 

- Deci, marţi, masa de seară. 

— O să fac rezervări la Sails pentru ora opt. Marţi o 
să fie mulți reporteri flămânzi în oraș. 

Mutantul a dat din cap. 

— lar până atunci, eu voi afla marele secret. 

- Probabil că mâine la zece, dacă o să asculț știrile. 
Ori poţi aștepta și îţi fac eu o surpriză la masa de prânz. 

— Poate voi aștepta. Presupun că nu-mi permiţi 
să ghicesc. 

— Nici gând. 

— Ai descoperit că președintele e extraterestru. 

—- La naiba. Ai nimerit-o. Acum va trebui să te 
lichidez. 


— A, bravo. Bine măcar că am aflat din vreme. 


După prânz, s-au plimbat cu bicicleta în jurul ora- 
șului, oprindu-se la Maketi Fou, piaţa centrală, de obi- 
cei aglomerată, ca să-și ia ananas de la gheață. Duminica 
invita la lenevie, vânzătorii sporovăiau, stând adunați 
la umbră, și abia catadicseau să vină la tarabe să-și ia 
banii. Russell i-a cumpărat un colier din sidef pe care 
ea o admirase. Ea i-a cumpărat o lavalava țipătoare, de 
un roșu aprins, și l-a provocat să apară îmbrăcat cu ea 
la cină. 

Mutantul s-a întrebat dacă vor mai ajunge la cină. 
Relaţia dintre ei pătrunsese deja pe un teren periculos. 

Poate că el trebuia să o ucidă, într-un anumit sens. 
În acela în care era era Rae, nu Sharon. 

Russell s-a oferit să-i lase bicicleta, dar ea a refuzat, 
era prea contaminată de civilizaţie și nu voia să o lase 
afară, și nici să o târâie pe scări până în apartament. A lă- 
sat-o la locuința lui și l-a sărutat ferm de rămas bun, 
după care a mers pe jos cele câteva intersecţii până acasă, 
cu senzaţia sărutului ștergându-i-se treptat de pe buze. 

Mutantul a tras obloanele la ferestre și a stat întins în 
semiîntuneric, ascultând susurul ventilatorului de tavan 
și ciripitul păsărilor din arborele poinsiana de sub geam. 

A început să exerseze limbajul pe care încă nu-l în- 
ţelegea. Cu glota, a scos clicuri de exact a douăzecea 
parte dintr-o secundă pentru unu, și pauze atent măsu- 
rate pentru zero. 

La începutul mesajului, apăruseră trei grupuri ale 
secvenţei 00001 1110000, care probabil erau separatori, 

și un al patrulea grup, puţin dincolo de mijloc. Acestea 
împărțeau mesajul în părți 2:1:1.47:49. Prin analogie 
cu muzica umană, probabil că era vorba de un cântec 
din două versuri, precedate de trei pachete de informa- 
ţii: primul pachet identificând totul drept cântec, iar 
celelalte două dând titlul și unele informaţii tehnice, 
precum ritmul și cheia muzicală. Ori aroma și sarcina 
electrică. 

Versurile nu aveau un șablon evident, deși unul în- 
globa grupul sau cuvântul 011001101001011 — de trei 
ori în primul vers și de patru ori în al doilea. Alte repe- 
tiţii lungi nu apăreau. Cele scurte, precum 0100101, nu 
prezentau nici o semnificaţie statistică, putând fi unu 
comuni, ca „un“, „0“ sau articole hotărâte. Era de aștep- 
tat în cazul unei înalte entropii Shannon. 

Analitic vorbind, nu prea avea de unde porni, însă 
pentru mutant totul avea un înţeles intuitiv sau subli- 
minal, evocator, dar frustrant, ca o melodie auzită în 
copilărie și apoi uitată aproape complet. 

Ventilatorul de pe tavan scotea un clic la fiecare trei 
sferturi de secundă. Mutantul l-a folosit ca metronom, 
sau secţiune ritmică. Glota lui umană putea „vorbi“ cu 
aproape o treime mai rapid decât artefactul; a coborât 
tonul sunetelor cu un factor de trei. 

A exersat în relativă tăcere, astfel că dacă cineva ar fi 
tras cu urechea, ar fi luat sunetele acelea drept zgomo- 
tul motorului de ventilator, exact concluzia pe care a 
tras-o femeia de la CIA care îl asculta din camera alătu- 
rată. Agenţii se instalaseră la câteva ore după ce Sharon 
avusese prima masă de prânz cu Russell. 

Mutantului nu i-a trebuit mult timp ca să memo- 
reze secvenţa de patruzeci şi cinci de secunde de clicuri 

și pauze pe care voia să i le cânte artefactului. Însă 
bineînţeles că nu putea pătrunde acolo fără Russell, 
astfel că trebuia să aștepte până la căderea întunericu- 
lui, ba chiar mai mult. Dacă Russell se întâlnea cu Jack 
la masa de seară, probabil că nu va întârzia prea mult. 
Se va duce la laborator, sau acasă? De obicei, așa știa 
mutantul, Russ mergea acasă pentru a citi ceva ușor 
sau a asculta muzică, și cum avea să stea la laborator 
mai toată ziua de mâine, pesemne că va prefera să se 
relaxeze. 

La ora nouă, s-a îmbrăcat cu lenjerie neagră, fustă 
scurtă și un top strâmt, care arunca irizări în toate cu- 
lorile curcubeului, ca aripa unei mierle. S-a strecurat 
afară discret și perfect sincronizat, în momentul când a 
auzit agentul CIA mergând la baie. Până ce aceasta a 
bănuit că apartamentul lui Sharon era gol, mutantul se 
găsea deja la vreun kilometru depărtare și se îndrepta în 
grabă spre cabane. 

La numărul 5, storurile erau trase, dar lumina rămă- 
sese aprinsă în apropierea unui fotoliu comod. Mutan- 
tul şi l-a imaginat pe Russell stând acolo cu o carte şi un 
pahar de vin; de asemenea, se auzea clipocitul delicat al 
clavecinului cântând Variațiunile Goldberg de Bach. 

Și-a scos pantofii și a bătut la ușă. Imediat ce el i-a 
deschis, s-a strecurat înăuntru ȘI a tras ușa după ea. 

— Sunt impulsivă. Tu nu? 

Lui i-au trebuit câteva secunde ca să dea aprobator 
din cap, privind-o fix. 

— Cu tine aș putea fi. 

Cabana era compusă dintr-o încăpere spațioasă cu 
un perete despărțitor care separa „dormitorul“; ea l-a 
condus într-acolo și, pe drum, a aprins lampa de citit. 

— O clipă. El s-a oprit să aprindă o lumânare. La lu- 
mina ei, Sharon s-a dezbrăcat de fusta care avea un sis- 
tem de prindere cu arici și apoi și-a scos bluza. Pe 
dedesubt nu avea nimic; doar colibriul tatuat. 

Ea s-a așezat pe pat și l-a tras pe Russ spre ea, des- 
făcându-i nasturii cămășii ridicole, în vreme ce el se chi- 
nuia să-și dea jos blugii tăiați. El nu ajunsese la erecție, 
de aceea ea l-a prins între buze imediat, ca să se bucure 
de schimbarea de situație. L-a excitat domol cu dinţii, 
așa cum știa că-i place lui, apoi a profitat de faptul că nu 
suferea de reflexul de sufocare — de fapt, mutantul nu 
avea deloc reflexe — şi l-a înghiţit aproape tot, prinzân- 
du-l cu cealaltă mână de spate și trăgându-l pe pat. Rae 
procedase la fel cu el, încă de prima oară. Oare mintea 
lui va rămâne suficient de lucidă ca să facă legătura în- 
tre una și alta? 

El a dus mâna jos, dar ea era deja umedă și stăpânea 
deja și funcția aceea. S-a târât pe pat şi l-a încălecat, 
ajutându-l să o pătrundă încet, printr-o mișcare circu- 
lară, și gemând cu o plăcere sinceră. Faptul că fusese cu 
el ca Sharon nu ajungea. 

I-a zâmbit, jucându-se cu părul lui, în timp ce el a 
făcut câteva mișcări, iar după un minut, ea a zis: 

— Știu un mic truc. 

S-a desprins ușor și s-a înclinat puţin, ridicând ge- 
nunchiul și îndreptând piciorul, reținându-l pe el înă- 
untru. Apoi, încet, s-a rotit, făcând aceeași mișcare cu 
piciorul, până a ajuns cu spatele la el, fără ca în timpul 
manevrei să-l piardă din ea. 

- Mai ești acolo? l-a întrebat ea, fiind sigură de asta. 

— Cum... cum ai făcut asta? 

— Am articulații duble. 

Ştia că lui îi plăcea poziţia și se bucura și ea de dife- 
renţa pe care o simţea intern, dar în primul rând voia să 
se afle cu faţa în altă direcție vreme de câteva minute. El 
a prins-o cu mâinile și ea și-a folosit propriile mâini cu 
pricepere, încercând să-i controleze avansul lui în 
vreme ce ea își transforma fața. 

Când a sosit momentul potrivit, ea a avut un or- 
gasm convingător, iar el a terminat cu o impetuozitate 
deosebită imediat după aceea. Ea s-a lăsat pe o parte, iar 
el s-a rostogolit, ţinând-o în poziția „lingură“. 

După o clipă, Russ a luat-o aproape prin surprindere: 

— Rae? 

Ea s-a răsucit încet între braţele lui, cu fața cea nouă, 
adică aceea cunoscută lui. 

În timp ce Russ privea uimit, Sharon i-a trecut un 
deget peste rădăcina nasului. 

— Să vezi venind iubirea, apoi s-o vezi plecând. 

- Tu... ţi-a crescut un nou braţ, a zis el fără noimă. 
Dar pe dinăuntru ești la fel. 

Mutantul şi-a dat seama că de nouăzeci de ani, ori 
de câte ori se transformase în femeie, rămăsese în in- 
terior la fel ca sora medicală Deborah. 

El i-a cercetat faţa cu palmele, apoi ele au alunecat 
spre tatuaj. 

— Dar cu excepţia feţei... 

- Tot Sharon sunt. Îmi trebuie mai mult timp ca 
să-mi modific trupul, și doare. 

— Cine...ce... A făcut el, încă mângâind-o. Ce ești? 

— „Cine“. Sunt Sharon, Rae și alte sute de persoane 
în ultimul secol, plus o serie de animale și obiecte. „Ce“ 
e mai greu de realizat. 

— Vii de pe altă planetă? 

— Nici asta nu știu. Ideea ta că aș proveni din viitor 
nu e susținută de amintirile mele, care sunt neclare îna- 
inte de 1931. Cred că atunci am luat pentru prima oară 
formă umană. 

— Și ce ai fost înainte de asta? 

— Diferite creaturi. Am stat mereu în mare — ca re- 
chin alb, balenă ucigașă; orice animal care era la vârful 
lanţului trofic. Am dovedit un bun simţ de supravieţu- 
ire, așa cred. S-ar putea să fiu pe Pământ de când a so- 
sit artefactul; probabil că el m-a adus aici — din viitor, 
de pe o altă stea, sau altă dimensiune. Mă simt atrasă 
irezistibil de el. 

Fl a dat încet din cap. 

— De aceea m-ai sedus, sperând că aș putea... 

Fa l-a sărutat pe obraz. 

- Ceea ce nu înseamnă că nu te iubesc, i-a șoptit ea. 
Poţi iubi pe cineva și să te slujești de el. Sau de ea. 

Fl a rămas tăcut multă vreme. Apoi a îndreptat o șu- 
viță de păr de pe fruntea ei și a zâmbit. 

— Îmi pari atât de feminină... Și ca Rae, și ca 
Sharon, chiar şi în acest amestec. 

— Prefer să fiu femeie. Dar în cel de-al doilea război 
mondial am fost pușcaș marin, apoi jongler într-un 
circ. În anii șaptezeci am fost asistent la catedra de as- 
tronomie de la Harvard, cu câțiva ani înainte de Jan; eu 
i-am corectat lucrările lui Jan când şi-a susţinut lucra- 
rea de diplomă cu titlul: Atmosfera Soarelui și a stele- 
lor. Ce mică e lumea... | 

— Înainte de proiectul ăsta, ne-ai mai întâlnit pe 
mine ori pe Jack? 

— Nu. Am aflat de tine după ridicarea Titanicului, 
desigur; pe vremea aceea eram biolog marin. 

— Deci ai fost și pușcaș marin, a repetat Russ și a 
clătinat cu mirare din cap. lar acum? 

Mutantul a strâns din buze. 

— Stai să-mi iau un pahar de vin. (Russ a dat să se ri- 
dice, dar ea a pus o mână pe umărul lui.) Știu unde e. 

A traversat încăperea către bucătărioară, și a simţit 
ochii lui urmărind-o; știa cum arăta în lumina slabă. 

— Am vrut să mai amân lucrurile. Ţineam să te în- 
drăgosteşti de mine ca Sharon. 

- Porniseși pe drumul cel bun. 

Pe întuneric, ea și-a umplut un pahar de cristal cu 
vin roșu. Dacă ar fi putut să-i vadă faţa, cu irișii de di- 
mensiunea unor monede de un sfert de dolar, Russ ar fi 
rămas uimit. ;, 

— Dar a trebuit să forțţez nota, așa am considerat. 
Din cauza zilei de mâine. 

— Ştii ce se va întâmpla mâine? 

- E ușor de ghicit. Știu de reacţia artefactului, desi- 
gur, de pe vremea când eram Rae. Aţi decis să faceţi pu- 
blice anumite informaţii. Ca să mă atrageţi și să apar, 
așa cred, a zis ea și i-a întins paharul. 

El l-a luat și nu a sorbit din el. 

— Dar și ca să puneţi un milion de oameni să anali- 
zeze secvența aceea. Cu computere mai puternice. EI a 
sorbit și i-a întins paharul. De ce nu te-ai prezentat? Ai 
fi devenit membră a echipei proiectului într-o clipită, 
iar noi te-am fi protejat de... Și, cu o mișcare din cap, a 
sugerat faptul că se trăsese în ea. 

— Dacă ai fi reușit. Cu dosul degetelor, l-a mângâiat 
pe faţa pe care barba începuse deja să crească. Dragul 
meu, cunosc natura umană, poate chiar mai bine decât 
tine. Sunt un outsider cu o experienţă de un veac. 

— Dar știi și ce înseamnă iubirea. 

— Am cunoscut-o în câteva rânduri. Dar știu și ce e 
aceea xenofobie. Am fost negru și asiatic și hispanic în 
America, pe vremea când albii îţi puteau spune ori face 
orice. Un prizonier alb în Marșul Morţii de la Bataan. 
Interesantă lecţie, să fii detestat și temut imediat pentru 
că ești altfel. A sorbit din pahar și l-a așezat apoi pe 
masă, lângă lumânare. Pe planetă nu există nimeni mai 
„diferit“ decât mine. 

Acela era primul lucru neadevărat pe care l-a rostit 
mutantul. Însă nu avea de unde să ştie că în apropiere 
era cineva și mai ciudat. 

— Aproape că am descifrat mesajul, a continuat ea. 
Nu ca algoritm Drake; și, desigur, nu ca traducere ver- 
bală. Pare ceva asemănător unui cântec și cred că-mi 
este adresat. Vreau să-i răspund. 

- În seara asta? 

— Trebuie. De aceea am grăbit lucrurile. 

Russell s-a ridicat încet în capul oaselor. 

— Presupun că portarul o să mă lase cu mine înă- 
untru. Dar după aceea? după toate probabilitățile, nu 
se va întâmpla nimic. Te alături echipei? Ca marțian al 
nostru ? 

— Sigur. Dar numai tu și Jack veţi ști că nu sunt mi- 
cuța și drăguţa Sharon din Hawaii, care se culcă cu șeful. 

Fl a mângâiat-o pe spate. 

— Paznicul de noapte este Simon sau Theodore. 
Amândoi ştiau cum arăta Rae. Poţi să te transformi în 
Jan? La faţă, adică? 

— Nimic mai simplu. Dă-mi cinci minute, a zis ea și 
s-a ridicat. 

Russell a atins-o pe coapsă. 

— Stai puţin. Îmi dai voie să privesc? 

Mutantul s-a întors. 

— Nimeni nu m-a văzut transformându-mă. (Rus- 
sell a dat din cap.) Bine. 

Fa s-a așezat pe pat, cu faţa la el. S-a crispat și s-a au- 
zit un zgomot slab ca de râșniţă, iar pomeții au devenit 
mai proeminenţi și s-au apropiat puţin de nas. Bărbia 
și-a pierdut gropiţa și s-a alungit. În jurul ochilor s-au 
format riduri, iar pielea de sub ochi a devenit mai flască. 
Ochii au devenit căprui din albastru-deschis. Părul a 
crescut, ajungând până la umeri și a albit, după care s-a 
desfășurat și s-a împletit singur într-o codiță. 

— Cum reușești asta? Doar părul nu este ţesut viu. 

- Nu ştiu tum fac toate astea. 

Fa s-a ridicat şi și-a desfăcut braţele. Pielea de pe 
corpul ei frumos s-a ondulat și s-a decolorat, ajungând 
de un alb fără viaţă, după care s-a transformat într-o sa- 
lopetă de nailon. Pielea de pe dosul mâinilor a devenit 
bătrână, cu pete și riduri. 

Fl a prins între degete nailonul de pe braţul ei. 

— Poţi face și materiale sintetice... 

— Și metale, orice. În anii șaizeci, mi-am petrecut 
o săptămână ca televizor într-un motel. A fost foarte 
instructiv. 

— Transmutarea elementelor? 

Văzându-i expresia de pe faţă, ea a zâmbit. 

- Ştiu. Recent, mi-am luat doctoratul în astrofizică. 
Nici măcar cele mai nebunești ipoteze de fizică nu pot 
explica fenomenul. Cred că singura constrângere este 
masa. Dacă devin o persoană cu mult mai grea sau mai 
ușoară, trebuie să câștig în greutate sau să slăbesc. Nu 

cred c-ai vrea să mă vezi înghițind un picior de miel. 
Ori vreun dicționar în ediție completă. 

- În felul ăsta poți pierde un braț și continua să 
alergi ? 

— Da. Atunci, m-a durut, deoarece a fost o interven- 
ție din afară, și m-a luat prin surprindere. Dacă ar trebui 
să-mi desprind un braţ ca să slăbesc, asta mi-ar lua câ- 
teva minute și ar părea foarte ciudat, dar nu m-ar durea. 

Fl s-a lăsat pe spate și a clătinat din cap. 

— Mai există entități ca tine? 

— Dacă există, nu le-am găsit. Pot deveni chiar mai 
mult de un individ; dacă am o oră la dispoziție, îmi pot 
diviza trupul în trei copii. Însă personalitatea, inteli- 
genţa, se distribuie, și sunt mai slabe. Odată, m-am 
transformat într-un banc de pești. Fiecare peşte, luat 
individual, era foarte prost. 

— Deci, nu te-ai reprodus în acest fel. Prin fisiune, 
ca o amibă. 

- De fapt, instinctul îmi dictează să evit asta. Când 
sunt divizată, mi-e teamă și vreau să redevin una. Une- 
ori, m-am întrebat cum se realizează asta acasă — sau 
în locul din care am ajuns aici. Poate nu se poate vorbi 
de reproducere. De ce ar trebui nemuritorii să se 
reproducă? 

— Nu ai de unde ști dacă ești nemuritoare. 

— Voi ști abia după ce supraviețuiesc morții termice 
a universului. Dar am trecut prin multe și îmi revin me- 
reu. S-a ridicat și a dus lumânarea până aproape de 
oglinda dulapului de haine și a verificat transformarea. 
Mergem? a întrebat ea cu glasul lui Jan. 

— Imediat. Trebuie să mă îmbrac și eu. 

Aveau de mers doar zece minute până la clădirea 
proiectului. Au salutat câteva persoane ieșite să se bu- 
cure de răcoarea serii sau să stea pe verande. Fără îndo- 
ială că acestea aveau să lanseze câte ceva la bârfele care 
circulau — oamenii bănuiau deja o legătură suspectă 
între cei doi cercetători. 

Paznic era Theodore, pe jumătate samoan, pe jumă- 
tate chinez, masiv şi bine dispus. 

— Aveţi emoții pentru ziua de mâine? 

— Ai aflat deja despre ziua de mâine? l-a întrebat 
Russ. 

- Doar că e vorba de ceva mare. Simon mi-a zis. 

— Probabil că se ştie deja și în Pago Pago, a zis 
mutantul. » 

— Mi-a spus că e secret. 

— Şi încă a rămas, a zis Russell. O să intrăm în ca- 
mera artefactului. 

— Bine, a zis el și s-a aplecat să apese niște butoane. 
Acum se poate. 

Au intrat pe lângă recepţie și au mers pe un cori- 
dor până la o uşă rezistentă la explozii, acoperită cu 
semne de avertizare şi instrucţiuni. Russ a descuiat-o 
cu ajutorul amprentei palmare, iar ușa grea s-a deschis 
încet. 

În anticameră se găseau două pupitre complexe pen- 
tru culegerea de date. S-a așezat la cel care era mai mare 
Și a tastat câteva cuvinte. 

- În regulă... Am închis camerele pentru întreţi- 
nere. Asta va fi mai greu de explicat în caz de ceva. 

- O să arunc o privire la plecare, a spus mutantul. 
Cred că mă descurc. 

— Și la computere? 

— Am absolvit MIT. Am avut mult timp la dispozi- 
ţie ca să studiez de toate. A deschis un dulap. Trebuie 
să ne punem costume speciale? 

— Nu e nevoie. Nu se petrece nici un proces înăun- 
tru. Și-a lăsat mâna pe altă ușă. Deschide-te pentru 
mine, a zis el încet, iar ușa a alunecat în lături într-o tă- 
cere perfectă. Era o cameră etanșă. De cealaltă parte se 
afla o ușă identică, fără plăcuţă de identificare. 

Au pășit înăuntru, după care el a spus: „Închide-te.“ 

Uşa din spatele lor s-a închis, dar cea din faţă nu s-a 
dat în lături. 

- În ecluză sunt două persoane, s-a auzit un glas. 
Am nevoie de o amprentă vocală a persoanei care nu 
este Russell Sutton. 

— Sunt Jan a spus mutantul. Deschi:de-mi. 

Ușa s-a tras în lateral, iar ei au pătruns pe un cori- 
dor lung, care lega încăperea artefactului de clădirea 
principală. Luminile fluorescente s-au aprins când ușa 
s-a închis fără zgomot. Pereţii metalici, lipsiţi de feres- 
tre, erau pline de obiecte; oamenii fixaseră pe ei desene 
și schiţe cu ajutorul unor magneţi mici, iar o multitu- 
dine de cuvinte, tot lipite cu magneţi, alcătuiseră poe- 
zii, nu toate obscene. 

O porţiune de perete, lungă de câțiva metri, conți- 
nea 31 433 de zero şi unu, toate cifrele fiind scrise răb- 
dător cu un marker. 

O ultimă ușă rezistentă la explozii, groasă ca una 
de la tezaurul unei bănci, care dădea spre încăperea ar- 
tefactului, era întredeschisă. Când au trecut de pragul 
ei, un sector întreg de reflectoare s-au oprit cu un poc- 
net. Evidențiat de lumină, au văzut artefactul așezat 
pe pilonii săi, un laser mare, cele două microscoape 

inutile, mulțimea de dispozitive de comunicaţii — 
și un bărbat care îi aștepta cu braţele încrucișate. 
Cameleonul. 

— Jack? a făcut Russ. 


4] 
APIA ŞI MAI DEPARTE 


Jack-lucrul a dat din cap. 

— Intraţi, vă rog, a zis el şi a apăsat un buton al te- 
lecomenzii cu infraroșşii, iar ușa blindată s-a închis cu 
un bubuit. 

— Dar paznicul nu ne-a spus că... 

— Eu i-am cerut să tacă. 

— Aşadar, ne-ai așteptat. 

Russ şi-a lăsat o mână pe umărul mutantului. 

— A, sigur. Într-un fel, vă aşteptam de mult, a zis el, 
privind spre mutant. Jan. Sharon. Rae. Chiar ai luat 
forma unui televizor? 

Amândoi au rămas fără grai și l-au privit lung. 

— Am avut o microcameră instalată în dormitorul 
tău, Russell, încă de când te-ai mutat în fale. A fost dis- 
tractiv, dar nici nu se compară ce am văzut și auzit în 
seara asta. 

Russ a deschis gura să răspundă și n-a putut articula 
nici un Cuvânt. 

Mutantul şi-a încrucișat braţele la piept. 

— Deci ştii cine sunt. 

— Sincer, nu, i-a spus el, și, după ce a întins brațele 
în lături cu palmele în sus, s-a transformat într-o copie 
a lui Russell, purtând încă șortul și tricoul lui Jack. 

— Dumnezeule, s-a mirat Russell. 

— Bravo, a zis ea. 

— Nu poţi face așa ceva, adevărat? Am constatat 
că-ţi trebuie zece minute doar ca să-ți modifici faţa. 
Exersezi asta doar de un secol. 

— Dar tu de când practici? 

— Cred că din Epoca de Piatră. Dar țin minte că în- 
totdeauna mi-a reușit instantaneu. 

S-a transformat din nou în Jack și a făcut câţiva pași 
spre ea. 

— Ştii de unde am venit pe Pământ? a întrebat ea. 

— Nu cred că putem vorbi de „noi“, scumpo. Eu nu 
pot deveni televizor ori rechin alb, şi nici măcar nu-mi 
pot schimba sexul. Pot arăta ca orice bărbat, dar nimic 
mai mult. Suntem două specii diferite. 

— Dar poate de pe aceeași planetă, ori din ace- 
lași timp. 

- În fine, ori dimensiune. S-a oprit exact în faţa 
mutantului și i-a spus: Caut pe cineva ca tine de mii 
de ani. 

— Așadar, proiectul a fost doar o stratagemă, ca 
să atragi... 

— Da și ba. Artefactul este real, a zis el, fără să-și 
dezlipească ochii de la mutant. L-am descoperit cu 
mulți ani înainte ca submarinul să aibă acel accident. 

— Care nici nu a fost accident, a spus mutantul. 

— Gata, te fac şefă de promoţie. Un contraamiral 
care are acces la secrete vitale poate realiza o mulțime 
de lucruri pe furiș. Am determinat submarinul să se 

apropie de artefact, iar apoi am declanșat bomba de la 
bord care l-a făcut să se scufunde. 

— Ai ucis o sută douăzeci și unu de oameni pentru 
asta? a întrebat Russell. 

Amuzat, Jack i-a aruncat o privire. 

— Pe planeta asta, în cât timp crezi că mor de foame 
la fel de mulți oameni? 

— Nu asta-i problema... 

- În ceva mai mult de patru minute. Dacă sunteţi 
atât de miloși, duceți-vă și hrăniți pe careva. A făcut 
apoi un gest spre masă. Să luăm loc. 

L-au urmat. El s-a așezat și a turnat cafea dintr-un 
termos într-o cană din plastic. 

— Vreți? 

Mutantul a acceptat o ceașcă, dar nu a băut din ea. 
Cu un aer neliniștit, Russell s-a așezat. 

— De câtă vreme ești Jack Halliburton ? Tu ai scris... ? 

— Măsurători și calcule batisferice ? Nu, am citit lu- 
crarea, desigur. Am preluat identitatea lui Halliburton 
în 2015, deoarece mi s-a părut că e singura persoană în- 
dreptăţită să „descopere“ artefactul şi să îl angajeze 
pentru a-l recupera. 

— Tu l-ai ucis? 

- Păi, ce altceva să fac, să-l înfiez? Într-o seară, am 
ieșit împreună cu el pe o ambarcaţiune cu pânze, i-am 
rupt gâtul și i-am aruncat trupul în ocean cu o ancoră 
legată de picioare. Bucură-te că n-ai fost tu acela. Se pu- 
tea întâmpla şi asta. 

— Ai fost mereu om de știință? l-a întrebat mutantul. 

— Rareori. De obicei, într-un fel sau altul, am fost 
soldat. Ai zis că ai participat la Marșul Morţii de la 
Bataan. De care parte? 

— A americanilor. 

— Cred că a fost distractiv. Eu aș fi ales să fiu japonez. 

— Şi ai hotărât să-l ucizi pe Halliburton, așa, pur și 
simplu? a întrebat Russell. 

- Nu, nu pur și simplu, i-a răspuns el, cu oarecare 
exasperare în glas. Nu mi-ar fi fost greu, dar a trebuit 
să-l studiez mai întâi. Așa cum te-am studiat pe tine, și 
a împuns cu degetul spre Russell. Eşti pe punctul de a 
mă ataca; simt norepinefrina din sudoarea ta. Să n-o 
faci. Te-aș putea strivi ca pe o muscă. 

- Dar până la urmă trebuie să mă ucizi, a spus 
Russell, dar și pe ea. Ca să-ţi protejezi secretul... 

— Nu trage concluzii pripite, Russ. Am soluții mai 
interesante decât să te ucid. Și-a îndreptat atenţia spre 
mutant. Experienţa prin care ai trecut la Bataan a fost 
îngrozitoare. Înseamnă că apreciezi durerea. 

— Nu-mi place, dar mă pot adapta la ea. Uneori tre- 
buie să o suporţi, ca să știi ce înseamnă să fii uman. 

— Păi de ce ai dori să procedezi astfel? Asta e ca și 
cum o ființă umană ar vrea să știe ce înseamnă să fie 
o legumă. 

- Nicidecum. 

EI a clătinat din cap. 

- Înseamnă că-ți plac oamenii. Îţi închipui că-l iu- 
beşti pe acesta. E ca și cum ai iubi un nap. 

- Din Epoca de Piatră şi până acum n-ai iubit pe 
nimeni? 

Într-o fracțiune de secundă, cameleonul s-a trans- 
format într-o brută masivă, doar cicatrice și tatuaje, și 
l-a prins de încheietură pe Russell. 

— Te-am avertizat, a zis el cu un mârâit. Să nu mai 
faci așa ceva. 

Russell a dat drumul pixului pe care îl ţinea ca pe 
un pumnal. 

- Să nu-i faci vreun rău! 

Încă ținând încheietura lui Russell într-o strânsoare 
de fier, a redevenit Halliburton, un bătrân slab, de şap- 
tezeci de ani. 

Cu degetul mare şi arătătorul, mutantul a prins 
marginea mesei și a răsucit-o. Cu un pocnet ca de 
pușcă, a smuls o bucată lungă și zimţată de lemn, și a 
detașat-o din masă cu un scârțâit. A ridicat-o în aer ca 
pe o ofrandă. 

— "Ți-aș putea-o vâri în fund pentru ca apoi să o rup. 

Cameleonul i-a dat drumul lu: Russell şi s-a aplecat 
în față. 

- Oferta e serioasă? S-ar putea să-mi placă. 
Aproape că m-a încântat ultima oară când am păţit asta, 
în timpul unei cruciade, deși a trebuit să mă prefac 
mort, alături de alții. 

A luat ușor dintre degetele ei bucata de lemn zim- 
ţat și, încet, a făcut-o să alunece pe gât, ca un înghiți- 
tor de săbii. A închis ochii, a tușit o dată și a ridicat 
din umeri. 

— N-ai vrea să mă ameninţi cu ceva mai serios? 

Fa a clătinat rar din cap. 

— Nu înţeleg de ce trebuie să fim adversari. Ar tre- 
bui să învăţăm unul de la celălalt. 

— Eu învăţ. Ai putea s-o faci și tu. Apoi a făcut un 
semn către artefactul din spatele ei. Ce voiai să spui 
prin „cântec ?“ Crezi că poţi comunica prin voce cu el? 

-= Prin vibrații acustice. Ai reușit asta cu solenoidul. 

— Atunci, de ce nu faci o încercare? Cântă până nu 
mai poţi. 


366 joe hal eman 


Fa s-a ridicat încet și s-a tras înapoi, către artefact, 
fără a-şi dezlipi ochii de la cameleon și Russell. 

— Dacă-l atingi... 

— Nici nu mă gândesc. Hai, continuă. 

Când a ajuns alături de artefact, ea a întins mâna și 
i-a atins suprafaţa lucioasă — apoi a sărit înapoi, parcă 
electrocutată. 

- Ce s-a întâmplat? a întrebat-o Russ. 

Fa a clătinat din cap și a început să scoată niște tri- 
luri. Erau sunete nepământești, și nici o fiinţă umană 
nu le-ar fi putut emite, stopuri glotală care modulau un 
ton într-un cod Morse, dar extrem de rapid. 

A terminat după patruzeci și cinci de secunde. Toți 
trei au privit lung la artefact; nu s-a întâmplat nimic. 

Cameleonul s-a ridicat și s-a apropiat tăcut, rămâ- 
nând alături de ea, iar Russell l-a urmat. 

— S-ar părea că nu a mers. 

— Am simţit ceva. Să-i acordăm mai mult timp. 

— Avem timp din belșug. Nu-ţi face griji. Came- 
leonul a întors o mână și a mângâiat-o pe braţ cu un 
aer absent; apoi a prins-o de încheietură. Braţul ţi s-a 
vindecat? 

— Bineînţeles, i-a răspuns ea aplecându-și capul 
într-o parte. 

— Păcat. 

A tras brusc și cu putere în jos, iar alveola umărului 
a plesnit cu un sunet înfiorător, iar braţul s-a smuls din 
trup. O clipă mai târziu, ea l-a plesnit atât de tare peste 
față cu celălalt braț, încât i-a dislocat falca inferioară, 
astfel că aceasta a rămas atârnată, mișcându-se liber. 

El s-a dezechilibrat și a azvârlit braţul, folosindu-și 
ambele mâini pentru a-și fixa falca la loc. 

— Ce faci? a întrebat mutantul. 

După hemoragia iniţială, rana de la umăr a încetat să 
mai sângereze. După o clipă, falca s-a sudat la locul ei. 

— Fac... ceea ce mă ţine în viaţă de mii de ani. 

- De ce? 

- Pe orice planetă trebuie să existe doar unul, ori 
eu, ori tu. 

— Dar eu nu-ți semăn. 

— Dar ești... 

În aceeași clipă, Russ a sărit în spinarea cameleonu- 
lui și l-a prins de gât într-o priză-foarfece. Cameleonul 
l-a azvârlit ca pe o păpușă, făcându-l să se izbească de 
postamentul masiv al laserului. 

— Îmi ești singurul rival. În rest, n-am nimic perso- 
nal cu tine. Dar trebuie să mori. 

Ea s-a retras către locul în care Russ rămăsese întins. 

— Chestiunea a devenit personală când l-ai vătămat 
pe Russ. Iar eu nu pot muri. 

— Cred că te pot plasa într-o stare echivalentă mor- 
ţii. Trebuie doar să te rup în mai multe bucăți și să mă 
asigur că ele rămân separate. Pentru totdeauna. 

Mutantul l-a pipăit pe Russ la gât găsindu-i pulsul și 
a rămas între el și monstru. 

— Ți-aş putea face același lucru. 

— Cu un singur braţ, mă îndoiesc. Nu vei avea timp 
ca să-ţi creezi altul, și nu poți ieși din încăperea asta ca 
să te refaci. 

Fa a privit spre pereți. 

. — Te înşeli. Mi-ar lua doar câteva secunde ca să trec 
prin perete și să ajung în apă. Nu cred c-ai dori să te 
confrunţi cu mine acolo. Chiar cu un singur braţ, sunt 
mai tare decât tine. 


368 joe hald eman 


- Dacă pleci, îl omor pe Russ. Alege. 

Mutantul a şovăit. Indiferent ce s-ar fi întâmplat cu 
el, Jack nu l-ar fi lăsat pe Russ în viaţă. 

— Hai, a îndemnat-o cameleonul. Nic: nu voi în- 
cerca să te opresc. Va trebui să te întorci, dar între timp, 
îl voi ucide încetul cu încetul. Nu mi-a fost ușor să lu- 
crez cu el. 

Mutantul a încercat altă cale de împăcare. 

— Nu te înţeleg. Semeni cu omul de știință care, după 
o viață de muncă, descoperă ceea ce a căutat, însă dis- 
truge totul fără să se apropie întâi de lucrul descoperit. 

— Am aflat destule încă de când ai ieșit din dormi- 
torul lui, venind încoace. Și nu sunt om de știință, așa 
cum nici tu ny ești femeie. Brusc, a privit spre stânga 
lui. Ia te uită ce interesant. 

Braţul amputat se transforma singur într-o armă. 
Unghule deveniseră gheare lungi de metal, iar pe două 
încheieturi ale degetelor se formaseră ochi. De-a lungul 
braţului, pseudopodele de început au devenit picioare 
ca de insectă. 

S-a întors din nou spre mutant. 

— Să vezi cum arătam pe vremea când am început 
să te caut. 

A devenit cu treizeci de centimetri mai scund, um- 
flându-se atât de mult, încât tricoul și șortul i-au ples- 
nit. Pe tot corpul i-a apărut păr negru, iar faţa s-a 
transformat în aceea a unui om de Neanderthal. Și-a 
smuls îmbrăcămintea zdrenţuită ca să-şi etaleze muş- 
chii puternici și organul genital proeminent și umflat. 

Privind-o pe Sharon, s-a mângâiat vreme de o clipă, 
apoi a murmurat: 

- Nu. 

— Chiar te rog să încerci, a zis ea și s-a crispat. 

Fără, să se uite la ţintă, el a lovit în lateral cu viteza 
unui șarpe care atacă și a înșfăcat braţul desprins. 
Zbătându-se, acesta a încercat să opună rezistenţă, însă 
el a strâns degetele peste gheare și le-a îndoit pe dos 
până s-au rupt. Le-a aruncat, iar ele au căzut pe podea 
cu zgomot, după care el a smuls picioarele de pe el de 
parcă ar fi curăţat crevete. 

A mușcat din biceps și a smuls o bucată de carne şi, 
în timp ce o mesteca, a rupt braţul de la cot. Cu unghia 
murdară a degetului mare, el a scos cu meticulozitate 
ochii de pe degete și i-a făcut să pocnească între dinți. 

A zâmbit, arătându-și dinții rozalii de sânge, apoi a 
mai luat o mușcătură. 

Mutantul s-a uitat prin încăpere, căutând ceva care 
să-i slujească drept armă. Ordinea domnea peste tot, și 
nimic nu putea fi desprins cu ușurință. Laserul uriaș si- 
gur ar fi putut tăia creatura în bucăţi, însă era de neclin- 
tit, iar activarea lui se făcea de la distanţă. 

Recăpătându-și cunoștința, Russell urmărea oribila 
scenă. Cameleonul smulsese aproape toată carnea de pe 
osul de deasupra cotului. A dat drumul braţului și a 
scuipat o bucată mare, însângerată. 

— Aș putea deja să spun că „Ai un gust minunat, 
draga mea“, dar, de fapt, mint. N-am mai mâncat ceva 
cu un gust atât de respingător. 

— Eşti prima creatură care a reușit să ia a doua îm- 
bucătură. Tu eşti lipsit de simţul gustativ. L-a văzut pe 
Russell scotocindu-se prin buzunare și scoțând un bri- 
ceag mare. Russ, nu! 

Cameleonul s-a întors să-l privească și a pufnit în râs: 

— N-ai găsit instrumentul potrivit. 

- Zău? 

Russell s-a răsucit puţin și a vârât lama cuţitului 
într-o priză de înaltă tensiune, aflată pe peretele din 
apropierea lui. A urmat un snop de scântei, iar șocul 
electric l-a trântit la pământ. Lumina s-a stins. 

Generatorul de curent, acţionat de un motor pe ben- 
zină, a pornit aproape instantaneu. Luminile au pâlpâit, 
apoi au revenit la strălucirea dinainte. Russ s-a ridicat 
în fund și și-a masat mâna care suferise șocul. 

— Așa nu câştigi nimic. 

— Nu de asta am procedat astfel. Oamenii vor veni 
să verifice ce s-a întâmplat. 

— Vor constata că nu pot deschide ușa rezistentă 
la explozii. ” 

— Nu ţi-ai făcut planuri amănunțite, adevărat? Ne 
ucizi, și apoi ce faci? Ţii o conferinţă de presă? 

— Voi pleca la fel ca ea... 

S-a întors, dar mutantul dispăruse. 

Mutantul și-a dat drumul de pe o grindă din apropi- 
erea tavanului, exact când el a ridicat capul. A aterizat 
pe umerii lui și i-a răsucit capul brusc de două ori, 
făcându-i gâtul să plesnească. La o a treia smucitură, ca- 
pul s-a desprins de corp, dar mișcarea fusese atât de pu- 
ternică, încât capul a fost azvârlit în sus, izbindu-se de 
tavan. Însă el reușise să o prindă de un picior, iar sângele 
ce țâșnea din gâtul lui a aruncat-o pe Sharon, care a de- 
scris un arc înalt. A căzut cu un bufnet și s-a rostogolit 
până lângă suportul artefactului, nu departe de Russell. 

Până când mutantul s-a oprit din rostogolire, came- 
leonului îi crescuse alt cap, o combinaţie grotescă între 
trăsăturile omului de Neanderthal și ale lui Jack. 

— Asta m-a făcut cu adevărat să sufăr. Ne jucăm 
de-a durerea ? 

Ridicându-se în picioare, mutantul a întins mâna și 
a atins artefactul. 

S-a auzit un sunet asemănător unui clopot bătând 
în depărtare. 

Pentru prima oară după un milion de ani, mutantul 
a luat adevărata sa formă. S-a alungit până a ajuns să 
aibă doi metri și jumătate. Faţa avea doar o deschiză- 
tură, fără să evidenţieze prezenţa unor organe de simţ. 
Ochii nu se puteau concentra asupra acelui trup — el se 
modifica de la o clipă la alta, împânzit de toate culorile 
spectrului, având membrele care creșteau, dispăreau și 
se modificau. Era inuman de frumos. 

Artefactul s-a ridicat de pe postament de parcă ar fi 
fost o picătură uriașă de mercur. A ţâșnit sub forma unui 
râuleț către cameleon și s-a transformat într-o cușcă 
boltită în jurul lui. 

Prin intermediul culorilor, mutantul i-a vorbit 
artefactului. 

Cameleonul s-a prins de barele lichide ale cuștui, dar 
acestea nu s-au dat în lături. Apoi a tresărit cu mișcări 
rigide, după care a îngheţat, iar pe corpul lui a apărut 
ceva asemănător brumei. 

Artefactul s-a topit într-un soi de băltoacă în jurul 
cameleonului și apoi s-a re-format ca un ovoid mare și 
argintiu, de trei sau patru ori mai mare decât dimensi- 
unea pe care o avusese inițial, având creatura mortală în 
interiorul său. Culorile au jucat în întreaga încăpere, iar 
mutantul a redevenit Jan, trecând apoi prin forma lui 
Sharon și stabilizându-se ca Rae. 

S-a apropiat de Russ, l-a luat de o mână și l-a ajutat 
să se ridice în picioare. Apoi l-a îmbrățișat. 

- Ce s-a întâmplat... tu ai fost aceea? 

— Asta e ceva nou pentru mine, dar așa cred. Așa 
arăt când nu trebuie să iau o anumită formă. 

S-a auzit un scrâșnet puternic, și o parte din tavan a 
coborât aproape un metru, apoi s-a oprit și, răsucin- 
du-se pe o parte, s-a așezat încet și uşor pe podea, re- 
zemându-se precis de un zid. 

- Într-un fel, artefactul îmi este partener, viu în fe- 
lul lui. Nu mi-am dat seama de asta decât după ce am 
cântat și l-am atins. Asta l-a făcut și pe el să se modifice; 
să se trezească. Rămăsese într-o stare de așteptare, viaţă 
suspendată, după ce eu am plecat în explorare. 

— Acum nouăzeci de am? 

— Cu mai bine de un milion de ani în urmă. Mutan- 
tul s-a uitat la ovoid. Nu știe ce reprezintă Jack, însă în 
nici un caz nu trebuie să mai rămână pe Pământ. Îl vom 
lua cu noi pentru a-l studia. 

— Nu a murit? 

- Nu. Ca și noi, nici el nu poate muri. Însă nu apar- 
ţine lumii noastre. 

— Dar unde se află lumea voastră? 

— La zece mii de ani-lumină depărtare. Pe o planetă 
dintr-o aglomerare globulară — Messier 22, din Sagit- 
tarius. (Apoi l-a sărutat pe Russell.) Să-ţi cumperi un 
telescop şi să mă cauţi din când în când. 

- Deci trebuie să pleci. 

- Da. E ca o lege. Am rămas aici prea mult. Am fă- 
cut lucruri ce nu se cuveneau. De exemplu, îndră- 
gostindu-mă de un localnic, un străin. 

— Mda... îmi dau seama ce simţi. (Ea l-a strâns de 
mână și a dat să spună ceva, dar s-a întors și a pornit 
spre navă. În suprafaţa ovoidului s-a făcut o deschiză- 
tură.) N-aș putea merge cu tine? 

— Tot astronaut ai rămas. (Ea a clipit ca să alunge o 
lacrimă din ochi, și a clătinat din cap.) Călătoria du- 
rează prea mult timp. Și va trebui să te obişnuiești cu 
clorul. L-a privit lung și a făcut un pas în ovoid. Des- 
chizătura a dispărut ca și când nici n-ar fi fost. 

Nava s-a ridicat în tăcere către gaura creată în aco- 
periș. Apoi s-a așezat din nou pe podea. S-a deschis. 

Mutantul trecuse în forma lui firească, splendidă, 
haotică. S-a transformat iarăși în Rae. 

- De fapt, nava a spus că poți veni. Dar nu ca fiinţă 
umană. Trebuie să te lași transformat în ceva care să se- 
mene cu mine. 

— Nava poate face așa ceva? 

— Nimic mai simplu, i-a răspuns ea zâmbind și 
privindu-l cu ochi sclipitori. Și vei rămâne Russ. Russ 
al meu. 

Brusc, din difuzoare s-au auzit niște păcănituri. Era 
glasul lui Jan, dureros de tare: 

— Jack? Russell? Ce naiba se petrece acolo? 

Russell a clătinat din cap și a izbucnit în râs. 

— Russ, paznicul mi-a zis că ai intrat acolo cu mine! 
Ce Dumnezeu faci acolo? 

— Tocmai plec într-o... mică plimbare. 

S-a oprit o clipă; apoi, trecând pragul, a simţit cum 
începe să radieze lumină. 


